
Iar Șeherezada spuse: 


CÂTEVA NĂZDRĂVĂNII ŞI CÂTEVA 
PARIMII DE-ALE DASCĂLULUI 
LAFURILOR ȘI PERDAFURILOR 


| e istorisește, o, doamne al vremurilor, în hrisoa- 
Baza vele înțelepţilor de demult și în cărțile învăţaţilor, 
şi se pomenește și în poveşti, că în cetatea Cairo, lea- 
ăn al snoavelor şi al șotiilor, trăia un om cam tâmp 
E înfățișare, dar care ascundea sub învelișul acela de 
măscărici smintit o comoară fără seamăn de i iscusință, 
de judecată, de deșteptăciune și de înțelepciune, fără a 
mai pune la socoteală și că, neîndoielnic, el era omul 
cel mai șugubăț, cel mai știutor și cel mai ghidici de pe 
vremile sale. Pe nume îl chema Goha, iar de meserie 
nu era chiar nimic nimica, măcar că din întâmplare 
îndeplinea slujba de propovăduitor pe la geamii. 

Or, într-o zi, prietenii săi îi spuseră: 

— O, Goha, au nu ţi-e ţie rușine să-ţi treci viaţa în 
leneveală și să nu te slujeşti de cele zece degete ale mâi- 
nilor tale decât ca să ți le duci pline la gură? Şi nu socoți 
că ar cam fi vremea să pui capăt vieţii de haimanalâc şi 
să te porți și tu la fel ca toată lumea? 

Or, la acestea, Goha nu răspunse nimic. Da într-o 
zi prinse o barză mare şi frumoasă, împodobită cu nişte 
aripi falnice cu care putea să zboare până sus, în slava 
cerului, şi cu un cioc minunat, spaimă a păsăretului, 
și cu două tulpini de crin drept picioare. Şi, după ce 


6 O mie și una de nopti 


o prinse, se sui pe terasa casei lui, de faţă aflându-se și 
cei care îl certaseră, și, cu un cuțit, îi tăie penele cele 
falnice ale aripilor, și ciocul cel minunat, și picioarele 
cele frumoase și atâta de subțiri, și, împingând-o în 
gol cu piciorul, îi zise: „Zboară! Zboară!“ Iar prietenii, 
mâniaţi, țipară la el: 

— Bătu-te-ar Allah, o, Goha! Pentru ce ai săvârșit 
asemenea nebunie? 

Iar el le răspunse: 

— Barza asta mă necăjea și îmi sta în ochi, întrucât 
nu era ca toate celelalte păsări. De-acuma am făcut-o 
să fie și ea la fel ca toată lumea. 


Și, într-o altă zi, Goha le spuse celor din jurul său: 

— O, musulmanilor, şi voi toți câţi vă aflați aici de 
faţă, au ştiţi voi pentru ce Allah Preaînaltul și Darnicul 
— preamărit şi preacinstit fie El! — n-a dat aripi nici 
cămilei, nici elefantului? 

Iar ei se puseră pe râs și răspunseră: 

- Nu, pe Allah, habar n-avem, o, Goha! Da tu, căruia 
nicio ştiinţă şi nicio taină nu-ţi este ascunsă, grăbeşte de 
ne spune, ca să aflăm și noi. 

Şi Goha le zise: 

— Păi să vă spun. Nu le-a dat pentru că, dacă elefan- 
cul ori cămila ar avea aripi, s-ar lăsa cu toată greutatea 
lor pe florile din grdne voastre şi le-ar prăpădi. 


Și, într-altă zi, un prieten de-al lui Goha veni să-i 
bată la ușă și să-i spună: 

- O, Goha, în temeiul prieteniei noastre, împru- 
mută-mi măgarul tău, întrucât am mare trebuinţă de 
el pentru un drum grabnic. 

lar Goha, care nu prea avea multă încredere în pri- 
etenul acela, îi spuse: 

— Tare mi-ar plăcea să-ți împrumut măgarul, însă nu 
mai este aici, l-am vândut. 

Or, chiar în clipita aceea, măgarul începu să zbiere 
din staul, iar omul îl auzi cum zbiera de zor, și îi zise 
lui Goha: 

— Măgarul tău se află acolo! 

Goha atunci răspunse cu glas îmbufnat: 

— Ei na, pe Allah! iacătă acuma că dai crezare măgaru- 
lui, da pe mine nu mă crezi! Du-te, și să nu te mai văd! 


lar altă dată, vecinul lui Goha veni la el ca să-l pof- 
tească la o masă, spunându-i: 

— Vino, o, Goha, să mănânci în casa mea. 

Şi Goha primi poftirea. lar când se aflară amândoi 
aşezaţi dinaintea tăvilor cu bucate, li se aduse o găină 
friptă. Şi Goha, după mai multe încercări de-a rupe din 
ea cu dinții, până la urmă se lăsă păgubaș în ce privește 
găina aceea, care era o găină bătrână dintre găinile cele 
mai bătrâne, și care avea o carne tare ca pingeaua; și 
se mărgini să soarbă oleacă din zeama în care fusese 
fiartă. După care se ridică, luă găina și, aşezând-o înspre 
Mecca, se pregăti să-și facă rugăciunea asupra ei. lar 
gazda, supărată foc, îi spuse: 

— Ce vrei să faci, o, păcătosule? Și de când își fac 
musulmanii rugăciunile asupra găinilor? 

Iar Goha răspunse: 

— O, taică, îți faci năluci! Pasărea aceasta, asupra 
căreia vreau să-mi fac rugăciunea, nu este o asăre! Pare 
numai a fi pasăre; întrucât, în fapt, este o sfântă femeie 
bătrână preschimbată în găină, ori poate că o fi vreun 
santon bătucit de ani. Întrucât a trecut prin foc, și focul 
nu s-a atins de ea! 


Altă dară plecase cu o caravană, și merindele erau 
pe sponci, iar foamea chervangiilor era năprasnică. În 
ce-l privește pe Goha, atâta îl chinuia pântecele, încât 
ar fi înfulecat şi tainul cămilelor. Or, așadar, după ce 
toată lumea șezu jos, la cel dintâi popas, ca să mănânce, 

Goha se purtă cu atâta sfiiciune și chibzuinţă, încât îi 
minună pe tovarășii săi. Şi cum ei îl tot îndemnau să-și 
ia pâinea și oul tare ce i se cuvenea pe bună dreptate, 
Goha răspunse: 

— Nu, pe Allah! mâncaţi voi şi fiţi mulţumiţi; mie 
mi-ar fi peste putință să mănânc singur o pâine întreagă 
și un ou tare! Luaţi-vă, așadar, pâinea și oul tare care 
sunt partea voastră; pe urmă, dacă veţi binevoi, mi-aţi 
da şi mie câte o jumătate din pâinea și din oul vostru; 
întrucât numai atâta încape în pântecele meu, care-i 


gingaș. 


Şi, într-o altă împrejurare, se duse la măcelar și îi zise: 

— Astăzi am un praznic în casă! Așa că dă-mi bucata 
cea mai bună de carne dintr-o oaie grasă. 

Şi măcelarul scoase tot mușchiul de pe spinarea oii, 
care atârna destul de greu, și i-l dete. lar Golia luă muş- 
chiul și-l duse nevesti-sii, spunând: 

— Fă-ne din mușchiul acesta minunat niște frigărui 
cu ceapă. Şi drege-le strașnic pe gustul meu. 

Pe urmă plecă să dea o raită prin suk. 

Or, soţia se prilejui de lipsa [ui Goha spre a găti în 
mare grabă mușchiul de oaie și a-l mânca pe tot cu fra- 
tele ei, fără a mai lăsa nimic. Iar atunci când se întoarse 
acasă, Goha simţi mireasma ispititoare a frigăruilor 
prăjite, și nările i se umflară, și pântecele îi tresări. Da 
când se așeză dinaintea tablalei, nevasta îi aduse drept 
toată mâncarea o bucată de brânză grecească și o pâine 
mucegăită. Cât despre chebap, nici urmă. Și Goha, care 
nu se gândise decât la acel chebap, îi spuse nevesti-sii: 

— O, fiică a socrului meu, da chebapul? Când ai să 
mi-l aduci? 

Iar ea răspunse: 

— Mila lui Allah fie asupra ta și asupra chebapului! 
Pisica noastră l-a înfulecar pe tot, în vreme ce mă du- 
sesem la umblătoare. 

Atunci Goha, fără a scoate o vorbă, se sculă și prinse 
pisica și o cântări în cântarul bucătăriei. Şi văzu că pi- 
sica atârna cât și mușchiul de oaie pe care îl adusese. Și 
se întoarse înspre soţia lui și îi zise: 

— O, pui de căţea, o, nerușinato! dacă pisica aceasta 
din braţele mele a înfulecar carnea, P greutatea 
pisicii? lar dacă ceea ce țin eu în brațe este pisica, unde 
este carnea? 


Şi, într-altă zi, soţia lui, având treabă la bucătărie, 
i-l dete în seamă pe fiul lor, care era sugaci, născut de 
trei luni, și îi spuse: 

— O, taică al lui Abdallah, ţine copilul și leagănă-l, 
până isprăvesc cu tigaia. Pe urmă îl iau eu iarăși. 

Şi Goha binevoi să-l ia pe copil în braţe, măcar că 
nu-i prea plăcea treaba asta. Or, taman atunci, copilul 
fu cuprins de nevoia de a se ușura, și își dete drumul pe 
caftanul cel nou al lui taică-său. lar Goha, până peste 
poate de necăjit, se grăbi să pună copilul jos pe podea; 
și, în mânia sa, începu să se ușureze și el la rându-i 
asupra lui. lar nevastă-sa, văzându-l ce face, se repezi 
la el, țipând: 

— O, chip de catran, ce faci pe copil? 

lar el îi răspunse: 

— Da ce, eşti oarbă? Nu vezi că numai mă ușurez pe 
el, şi nu cum aș face cu plodul unor străini? Întrucât, cu 
adevărat, de s-ar fi ușurat pe mine plodul unor străini, 
și nu chiar fiul meu, fără de nicio îndoială că mi-aș fi 
slobozit toate lăuntrurile în nasul lui. 


Şi, într-o seară, prietenii săi, aflându-se laolaltă, îi 
spuseră: 

— Ya Si-Goha, tu, care te pricepi la științe și ești 
iscusit la astronomie, poţi să ne spui ce se întâmplă cu 
luna care a trecut pătrarul ei cel de pe urmă? 

Şi Goha răspunse: 


10 O mie şi una de nopți 


— Păi da pe voi ce v-or fi învăţat dascălii la școală, 
o, tovarășilor? Pe Allah! ori de câte ori luna ajunge la 
pătrarul ei din urmă este sfărâmată ca să se facă din ea 
stelele! 


Şi, într-altă zi, Goha se duse la unul dintre vecinii 
săi și îi zise: : 

— Vecinul se ajută cu vecinul. Împrumută-mi și mie 
cratița ta, că avem de gătit o căpăţână de oaie acasă. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute douăzeci şi treia noapte 
Urmă: 


ŢI Împrumută-mi şi mie cratiţa ta, că avem de gătit 
o căpăţână de oaie acasă. 

Și vecinul îi împrumută lui Goha cratiţa cerută. Și 
se găti în ea mâncarea care se găti. Şi, a doua zi, Goha îi 
duse vecinului îndărăt cratiţa. Ci avu grijă să mai pună 
o cratiţă în ea, ceva mai mică. lar vecinul rămase tare 
nedumerit când își luă înapoi cratiţa, văzând ce plodise. 
Şi îi zise lui Goha: 

— Ya Si-Goha, da ce este cu crăticioara pe care o văd 
în cratița mea? 

Iar Goha spuse: 

-— Nu știu, da aș zice că, pe cât se pare, cratița ta a 
fătat as’noapte. 

Iar celălalt spuse: 

— Allahu akbar! asta-i o dobândă de la mila lui Allah, 
prin mijlocirea ta, o, chip de bună-vestire! 

Şi puse cratiţa și pe fiică-sa pe polița din bucătărie. 

Or, peste o vreme, Goha veni iarăși la vecin și îi zise: 

— De nu m-aș sfii să nu te stânjenesc, o, vecine, ţi-aș 
cere astăzi cratiţa și pe fiică-sa pentru niște treburi! 

Iar celălalt răspunse: 

— Cu tot dragul inimii, o, vecine. 

Şi îi dete cratiţa, cu cea mică înlăuntru. lar Goha le 
luă și plecă. Şi trecură mai multe zile, fără ca Goha să 
dea îndărăt ceea ce împrumutase. Iar vecinul se duse la 
el și îi zise: 

— Ya Si-Goha, nu că n-aș avea încredere în tine, de 
bună seamă, ci-i trebuință astăzi în casă de lucrurile 
acelea. 

Iar Goha întrebă: 

— Care lucruri, o, vecine? 

El spuse: 

— Cratiţa pe care ţi-am împrumutat-o și care a făcut pui! 

lar Goha răspunse: 

— Aibă-o Allah întru mila sa! A murit. 

Iar vecinul zise: 

— Nu este alt dumnezeu decât numai unul Allah! 
Cum, o, Goha? Cum poate să moară o cratiţă? 

lar Goha spuse: 

— Tot ce se naște moare! De la Allah venim și la El 
ne întoarcem! 


Şi, altă dată, un felah îi aduse ca plocon lui Goha 
o găină grasă. lar Goha puse să fie gătită și îl pofti pe 
felah la masă. Şi mâncară găina, și rămaseră mulțumiți. 
Or, peste o bucată de vreme, un alt felah veni să bată la 
ușa lui Goha și ceru să fie găzduit. lar Goha îi deschise 
ușa și îi zise: 

— Fii binevenit, da cine ești? 

Iar felahul răspunse: 

— Sunt saal celui care ţi-a adus în dar găina. 

Goha zise: 

— Pe capul și pe ochii mei. 

Şi îl găzdui cu toată prietenia, și îi dete să mănânce, 

şi nu-l lăsă să ducă lipsă de nimic. Și omul plecă mul- 
tumit. Și, peste câteva zile, un alt felah veni și bătu la 
ușă. Și cula întrebă: 

— Cine-i acolo? 

Iar omul spuse: 

— Sunt vecinul vecinului celui care ţi-a dat în dar găina. 

Şi Goha spuse: 

— Nu avem nimica împotrivă. 

Şi îl pofti să intre și să șadă dinaintea tablalei cu bu- 
cate. Ci, drept toată mâncarea și toată băutura, îi puse 
dinainte o cratiţă cu apă caldă pe faţa căreia sticleau 
vreo câteva picăturele de grăsime. Iar felahul, văzând 
că nu mai vine nimic altceva, întrebă: 

— Ce este aceasta, o, preacinstită gazdă? 

Şi Goha răspunse: 

— Aceasta? păi este sora sorii apei în care a fost fiartă 
găina. 


Şi, într-o zi, prietenii lui Goha, vrând să se veselească 

e seama lui, se vorbiră să-l poftească să meargă cu ei la 
pa mara Iar ei luaseră niște ouă, fără ca Cola să ştie. 
Și, după ce ajunseră la hammam și după ce se dezbră- 
cară toți, intrară cu Goha în odaia cu aburi și spuseră: 

— Acuma-i vremea! Fiecare dintre noi are să se ouă 
un ou. 

Şi adăugară: 

— Acela care nu are să poată să se ouă, va avea de 
plătit preţul hammamului pentru toţi ceilalți. 

Şi pe dată se lăsară toţi pe vine, cârâind care mai de 
care, cum fac găinile. Și fiecare scoase la urmă un ou 
de sub el. Iar Goha, dacă văzu așa, își flutură deodată 
moștenirea ce o avea de la tătâne-său și, scoțând un 
strigăt de cocoș, se repezi la prietenii săi şi se pregăti să-i 
calce. Și toţi săriră cu mare zor, ţipând la el: 

— Ce vrei să faci, o, scârbavnicule? 

Iar Goha răspunse: 

— Păi voi nu pricepeţi? Pe viaţa mea, iacătă colea di- 
naintea mea niște găini, şi, aflându-mă numai eu cocoș 
printre ele, este de datoria mea să le calc! 


La fel ni se mai povestește că Goha își făcuse obiceiul 
de a ieși în fiecare dimineaţă dinaintea ușii casei sale 
şi de a-i face lui Allah următoarea rugă, zicând: „O, 
Mult-darnicule, îţi cer o sută de dinari de aur, niciunul 
mai mult, niciunul mai puţin, întrucât taman de atâţia 
am trebuință. Și de-a fi, ca urmare a mărinimiei tale, 
să treacă peste sută măcar cu un dinar, ori de-o fi, ca 
urmare a nevredniciei mele, să lipsească și numai un 
dinar din cei o sută pe care ţi-i cer, nu am să primesc 
darul!“ 

Or, printre vecinii lui Goha era și un ovrei îmbo- 
găţit — bogăţia ne vine de la Allah! — prin tot soiul de 
negustorii culpeșe — fir-ar el îngropat în focurile din cel 
de al cincilea iad! Şi ovreiul acela îl auzea în fiecare zi 
pe Goha cum își făcea rugăciunea cu glas tare dinaintea 
ușii. Şi gândi în sineși: „Pe viaţa lui Ibrahim și a lui 
Yacub! am să fac încercarea cu aurul asupra lui Goha! 
Şi-o să văd răzvedit cum are să iasă din încercare.“ Și 
luă o pungă plină cu nouăzeci și nouă de dinari de aur 
nou-nouți, și o aruncă de la fereastra lui la picioarele 
lui Goha, care își făcea rugăciunea obișnuită, stând în 
picioare dinaintea pragului casei sale. Şi Goha ridică 
de jos punga, pe când bogătanul îl pândea spre a ve- 
dea cam cum are să meargă treaba. Şi îl văzu pe Goha 
cum dezleagă băierile pungii, cum își golește dinarii în 
sân și cum îi numără unul câte unul. Pe urmă îl auzi 
pe Goha care, văzând că lipseşte un dinar din cei o 
sută pe care îi ceruse, strigă ridicându-și mâinile înspre 
Atoateziditorul: „O, Preadarnicule, lăudat să fii pentru 
binefacerile tale, și preamărit, și proslăvit! ci darul nu 
este întreg; și precum m-am juruit, nu pot să-l primesc 
așa cum este.“ Și adăugă: „Drept care am să-l fericesc pe 

evreul acesta, vecinul meu, care-i om sărac, împovărat 
cu o casă grea, și care-i o pildă de omenie“. Și, rostind 
acestea, luă punga și o aruncă în lăuntrul casei îmbo- 
gățitului. Pe urmă plecă în calea sa. 

Dacă văzu și dacă auzi toate acestea, evreul rămase 
până peste poate de uimit și îi zise: „Pe coarnele cele 
luminoase ale lui Mussa! vecinul nostru Goha este un 
om plin de neprihană și de bună-credinţă. Da eu tot 
nu mă pot rosti pe deplin în privinţa lui, decât dacă 
am să-i prubuluiesc și cea de a doua parte a spuselor.“ 
Şi-a doua zi luă punga, puse în ea o sută de dinari și 
încă unul, și o aruncă la picioarele lui Goha, în vreme 
ce musulmanul își făcea rugăciunea obișnuită dinaintea 
porţii. Şi Goha, care cam știa de unde cădea punga, da 
care se prefăcea mai departe că ar crede în vreo minune 
a Celui Preaînalt, se aplecă și culese darul. Și, numă- 
rând pe neascuns gălbiorii, găsi că de data aceasta erau 
o sută și unul. Atunci, ridicând mâinile înspre cer, zise: 
„Ya Allah, dărnicia ta este fără de margini! lacătă că 
mi-ai dăruit ce ţi-am cerut cu toată a, Ana ba chiar 
ai binevoit să mergi până dincolo de dorinţa mea, dă- 
ruindu-mi mai mult decât nădăjduisem eu. Încât, ca să 
nu-ţi încalc bunătatea, primesc darul tău așa cum este, 
măcar că în punga aceasta se află un dinar peste ceea 
ce îţi cerusem!“ 

Şi, grăind așa, puse punga la chimir și își mai cam 
îndemnă picioarele să pășească unul înaintea celuilalt. 

Când ovreiul, care sta cu ochii holbaţi înspre uliţă, îl 
văzu pe Goha cum își pune punga la brâu și cum pleacă 
liniştit, îngălbeni de tot la chip și, de mânie, își simţi 
sufletul cum îi dă pe nas. Şi se repezi afară din casă și 
dete fuga după Goa, strigându-i: 

— Așteaptă, o, Goha, așteaptă! 

lar Goha se opri din drum și, întorcându-se înspre 
negustor, îl i 

— Ce vrei, bre? 

Acela răspunse: 

— Punga! dă-mi punga îndărăt! 

Iar Goha zise: 

— Să-ţi dau punga cea cu o sută și unul de dinari pe 
care mi-a dăruit-o Allah? O, câine ce ești, nu cumva 
ţi-or fi dospit azi-dimineață minţile în doască? Sau nu 
care cumva socoți că sunt dator să ţi-o dau şi pe aceasta, 
aşa precum ţi-am dat-o pe cea de ieri? Dacă-i așa, 
schimbă- ţi gândul! î întrucât pe cea de acum o primesc, 
ca nu cumva să-l supăr pe Cel Preaînalt în mărinimia 
sa faţă de nevrednicul de mine. Știu că în pungă este 
un dinar mai mult, da treaba aceasta nu păgubește pe 
nimeni. Așa că ia-ţi valea! 

Şi înşfăcă un ciomag noduros şi se făcu a-l lăsa să 
cadă cu toată greutatea pe capul negustorului. lar amă- 
râtul de urmaș al lui Yacub fu nevoit să se întoarcă acasă 
cu mâinile goale și cu nasul alungit pân la picioare. 


Și, într-altă zi, Si-Goha îl asculta în geamie pe 
khatebul care rostea predica. Şi taman atunci khare- 
bul le lămurea ascultătorilor o judecată de-a Pravilei 
celei sfinte, spunând: „O, drept-credincioșilor, să ştiţi 
că dacă a işi îndeplinește, la căderea serii, datoria 
de soţ vrednic faţă de soția sa, va fi răsplătit de către 
Atoateîmpărțitorul ca pentru jertfa unei oi. Dar dacă 
impreunarea pravilnicească are loc la vremea zilei, i se 
va socoti lu cât slobozirea unui rob. lar dacă treaba 
se înfăptuieşte la miez de noapte, răsplata are să fie cât 
aceea dobândită cu jertfa unei cămile!“ 

Or, întorcându-se acasă, Si-Goha îi spuse și soţiei sale 
vorbele acestea. Pe urmă se culcă lângă ea să doarmă. Ci 
femeia, simțindu-se cuprinsă de o mare ispită, îi spuse 
lui Goha: 

— Ja scoală-te, bre bărbare, ca să dobândim răsplata 
jertfei unei oi. 

Iar Goha zise: 

— Prea bine. 

Şi făcu treaba, și se culcă. Ci, pe la miez de noapte, 
puica de căţea își simţi iarăși lăuntrurile gata de jertfă, 
și îl trezi pe Goha, spunându-i: 

— Haide, bre bărbate, să îndeplinim amândoi do- 
bânda jertfei unei cămile. 


În clipita aceasta a istorisiri sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute douăzeci şi patra noapte 
Urmă: 


„.. Haide, bre bărbate, să îndeplinim amândoi do- 
bânda jertfei unei cămile. 

Iar Goha se deșteptă, gemând, și, cu ochii închiși pe 
jumătate, săvârși treaba. Şi adormi la loc numaidecât. 
Ci, dis-de-dimineaţă, nevasta, năpădită iarăși de cucer- 
nicie, îl trezi din somn pe Goha, zicându-i: 

— Repede, o, bărbate, scoală-te până nu răsare soa- 
rele, și hai să facem amândoi ceea ce ne va aduce de 
la Atoateimpărţitorul preţul hotărât pentru slobozenia 
unui rob! 

Ci, de data aceasta, Goha nu mai vroi să audă de 
nimic și răspunse: 

— O, femeie, da ce robie-i mai rea decât aceea a unui 
bărbat care este silit să și-l jertfească pe chiar copilul 
său? Lasă-l, dară, pe copil părintelui său, și slobozeș- 
te-mă până una alta pe mine, care sunt rob la tine. 


Şi, într-altă zi, într-o altă geamie, Si-Goha îl asculta 
cu evlavie pe imamul care spunea: „O, drept-credincio- 
șilor, voi, aceia care le ocoliţi pe soțiile voastre, ca să vă 
ţineţi de cine ştie ce nădrăgei, să știți că ori de câte ori 

un drept-credincios își îndeplineşte cu soţia lui datoria 
casnică, Allah îi ridică un chioșc în rai.“ 

Şi Goha, întorcându-se acasă, îi spuse și nevesti-sii 
vorbele imamului, la taifasul lor, fără să le dea vreo 
luare-aminte. Da nevastă-sa, care nu lăsase să-i iasă pe-o 
ureche ceea ce-i intrase pe cealaltă, aşteptă să se culce 
copiii, apoi îi spuse lui Goha: 

— la þai să ridicăm un chioșc pe numele copiilor 
noştri! 

Şi Goha răspunse: 

— Nu am nimica împotrivă. 

Şi învârti mistria zidarului în lada cu mortar. Pe 
urmă se culcă. 

Ci, peste vreun ceas de vreme, soţia cea cu ochi ne- 
sățioși îl trezi pe Goha și îi zise: 

— Uitasem că avem o fată de măritat, și că trebuie 
să-și aibă și ea casa ei. Hai, dară, să-i zidim un chioșc. 

Şi Goha zise: 

— Eh, uallahi! Hai să jertfim copilul pentru fată! 

Şi îl băgă pe copilul cu pricina în leagănul care îl 
cerea. Pe urmă se întinse suflând greu pe salteaua lui 
şi adormi. 

Da pe la nămiezi de noapte, soția îl trase de picior și 
mai ceru un chioșc, pentru mama ei. Ci Goha strigă: 

— Bătu-i-ar Allah pe cerșetorii nesăţioși! Au tu nu 
știi, o, femeie cu ochi năuci, că Allah are să-și curme 
dărnicia dacă avem să-l silim a ridica atâtea chioșcuri 
numai pentru noi? 

Şi își văzu de sforăit mai departe. 


Şi într-o zi ca toate zilele, o drept-credincioasă, din- 
tre vecinele lui Si-Goha, scăpă un vânt tocmai când își 
făcea rugăciunea, și cum nu mai păţise așa ceva, nu-și 
dădu seama dacă vântul cu pricina ieșise din ea, sau 
dacă nu cumva zgomotul auzit venise de la frecarea 
piciorului ei de i sau era vreun geamăt scos în timp 

ce se ruga, şi, frământată de remușcări, se duse la Goha, 
pe care-l știa priceput la legi, și-i povesti păţania, cerân- 
du-i părerea. 

Goha, în loc de răspuns, trase un vânt puternic, 
după care o întrebă pe co era 

— Așa a fost zgomotul, mătuşă? 

lar bătrâna răspunse: 

— Era ceva mai puternic! 

Goha trase atunci un nou vânt, mai puternic decât 
primul, și o întrebă iar: 

— Era cam așa? 

Şi ea răspunse: 

— Era şi mai puternic. 

Atunci Goha strigă: 

— Nu, pe Allah! ăla n-a fost un vânt, a fost o furtună! 
Du-te în pace, o, Mamă a Vânturilor, dacă nu, din ca- 
uza efortului, o să dau drumul unei plăcinte! 


Şi, într-o zi, înfricoșătorul cuceritor tătar Timur- 
Lenk, șchiopul cu picior de fier, ajunse lângă cetatea în 
care locuia Si-Goha. 

Iar locuitorii cetăţii se adunară și, după ce rostiră o 
sumedenie de lafuri despre cum să facă spre a-l opri pe 
hanul tătarilor de-a le ich cetatea, se învoiră a-l ruga pe 
Si-Goha să-i scoată dintr-o încurcătură atâta de cruntă. 
Și numaidecât Si-Goha ceru să se aducă toată muselina 
câtă se afla în sukuri, și îşi întocmi un turban mare cât 
o roată de car. Pe urmă încălecă pe măgar și ieși din 
cetate, să-l întâmpine pe Timur. Și când ajunse dinain- 
te-i, tătarul luă seama la turbanul acela nemaipomenit 
şi îi zise lui Goha: 

— Ce-i cu turbanul acesta? 

lar Goha răspunse: 

— O, stăpâne al lumii, este fesul meu de noapte, și 
mă rog ţie să mă ierți că am venit dinaintea ta cu tichia 
de noapte, da într-o clipită am să-mi pun fesul de zi care 

vine pe urmă, încărcat într-o căruță tocmită anume. 

Atunci Timur-Lenk, speriat de fesul nemăsurat al 
locuitorilor de acolo, nu mai intră în cetate. Şi, cuprins 
de dragoste față de Goha, îl opri la el și îl întrebă: 

— Tu cine ești? 

lar Goha răspunse: 

— Eu, așa cum mă vezi, sunt idolul pământului! 

lar Timur, care era de neam tătăresc, se afla încon- 
jurat la ceasul acela de niște tineri, cei mai frumoși din 
norodul său, și care aveau, precum le șade celor din 
neamul lor, niște ochi tare mici și înguști. Și îi zise lui 
Goha, arătându-i pe copiii aceia: 

— Ei bine, o, idole al pământului, îi sunt pe plac 
copiii aceştia de colea? lar pole lor își are seamăn 
pe lume? 

Jar Goha zise: 

— Nu ţi-o spun ca să te supăr, o, stăpâne al lumii, da 
găsesc că acești copii au ochii prea mici și, ca urmare, 
privirea lor este lipsită de gingășie. 

lar Timur zise: 

— Asta-i altceva! Da, de vreme ce ești idolul pămân- 
tului, fă-mi hatârul de-a le face ochii mai mari! 

Iar Goha răspunse: 

— O, doamne al meu, în ceea ce priveşte ochii feței, 
numai unul Allah poate să-i facă mai mari; iar în pu- 
terea mea, ca idol al pământului, nu stă decât să le fac 
mai mare ochiul pe care îl au sub cingătoare! 

Iar Timur, auzind vorbele acestea, pricepu cu ce fel de 
soitariu avea de-a face, și se veseli de răspunsul lui, și îl ţinu 
de-aci înainte pe lângă sine, ca măscărici obișnuit al lui. 


Şi, într-o zi, Timur, care nu era doar șchiop și avea 
un picior de fier, da mai era și chior și până peste poate 
de urât, tăifăsuia ba despre una, ba despre alta cu Goha. 
Şi, estimp, bărbierul lui Timur veni şi, după ce îl rase 
pe cap, îi puse înainte o oglindă ca să se privească în ea. 

Şi Timur începu să plângă și el cu amar, și să scoată un 
potop de suspine printre gemete; şi o pinu așa vreme de 
un ceas, ori de două, ori de trei. Incâr Timur se oprise 
de mult din plâns, pe când Goha nu mai contenea să of- 
teze şi să se văicărească. lar Timur, nedumerit, îi zise: 

— Ce ai? Eu, dacă am plâns, am plâns că m-am pri- 
vit în oglinda bărbierului acestuia al pacostei, și m-am 
văzut urât într-adevăr. Dar tu pentru care pricină verși 
atâtea lacrimi și tot gemi atâta de jalnic? 

lar Goha răspunse: 

— Cu toată cinstirea pe care ţi-o port, o, doamne al 
nostru, tu te-ai privit o clipită în oglindă și ţi-a fost des- 
tul ca să plângi vreme de două ceasuri! Ce-i de mirare 
atunci că robul tău, care te vede toată ziua, plânge mai 
mult decât tine? 

lar Timur, la vorbele acestea, în loc să se supere, se 
puse pe-un râs de se răsturnă pe spate. 


Şi, într-altă zi, aflându-se la masă, Timur râgâia me- 
reu drept în nasul lui Goha. lar Goha se minună: 

- Hei, o, doamne al meu, râgâiala-i faptă de rușine! 

Atunci Timur, mirat, spuse: 

— Râgâiala nu e socotită de rușine în ţara noastră. 

lar Goha nu mai zise nimic; ci, pe la sfârșitul mesei, 
slobozi o vântuitură bolborosită. Atunci Timur, bur- 
zuluit, strigă: 

— O, pui de cățea, ce faci? Au nu ţi-e rușine? 

lar Goha răspunse: 

— O, stăpâne al meu, în ţara noastră fapta aceasta nu 
e socotită ca rușinoasă. Și, întrucât știu că nu pricepi 
limba ţării noastre, nu m-am simţit stânjenit! 


Într-altă zi, într-o altă împrejurare, Goha ţinea locul 
kharebului, într-o geamie dintr-un sat vecin. Și, după 
ce își sfârși edal spuse celor ce-l ascultau legănând 
din cap: 

— O, musulmanilor, vântul din satul vostru este 
întocmai ca și cel din satul meu. 

Iar ei întrebară: 

— Cum așa? 

El răspunse: 

— Păi iată că mi-am pipăit ţâncul cel de la tătâne- 
meu, și-l văd, ca şi în satul meu, tot cuminte și așezat. 
Salamalecul fie cu voi! Am plecat! 


Şi, într-altă zi, Goha predica în geamie; și, în chip 
de încheiere, își ridică mâinile spre cer și rosti: 

— Îţi mulțumim şi te proslăvim pentru milele tale, o, 
Allah Cel Adevărat și Atotputernic, pentru că nu ne-ai 
pus fundul în palmă! 

lar cei care îl ascultau, uimiţi de proslăvirea aceea, 
îl întrebară: 

— Ce vrei să spui cu această rugă ciudată, o, khate- 
bule? 

lar Goha îi lămuri: 

— Păi da, pe Allah! Că dacă Atoatedărătorul ne-ar fi 
făcur să avem fundul în palmă, ne-am fi mânjit pe nas 
de mai bine de-o sută de ori pe zi. 


Şi, altă dată, tot așa aflându-se în strană, luă cuvân- 
tul și rosti: 

- O, musulmanilor, mărire lui Allah, carele nu ne-a 
pus dindărăt ceea ce ne-a fost pus dinainte! 

Iar ei întrebară: 

— Cum așa?... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute douăzeci şi cincea noapte 

Urmă: 


„.. O, musulmanilor, mărire lui Allah, carele nu ne-a 
pus dindărăt ceea ce ne-a fost pus dinainte! 

Iar ei întrebară: 

— Cum așa? 

El spuse: 

— Întrucât dacă ceea ce avem dinainte ne-ar fi fost 
pusă dindărăt, fiecare am fi putut, fără de voie, să ajun- 

em asemeni soților lui Loth, săvârșind ceea ce numai 

Îi Loth i-a fost să-i fie menit. 


Şi, într-o zi, soţia lui Goha, fiind singură și dezgo- 
lită de tot, se apucă să-și mângâie fericirea cu ardoare, 
zicând: 

— O, comoara mea, de ce nu am eu două, sau trei, 
sau patru ca tine? Tu ești izvorul plăcerilor mele, și îmi 
aduci și atâtea câștiguri. 

Destinul a făcut ca Goha să sosească tocmai atunci 
acasă. Auzi acele cuvinte, și văzând la ce se referea soţia 
lui când spunea acestea, își scoase și el moștenirea din 
pantaloni și, i se adresă plângând: 

— O, târâtură, o, codoașă, câte nenorociri ai atras 
asupra capului meu! N-ai mai fi fost să fii! 


Şi, în altă zi, Goha pătrunse în via vecinului său, 
şi se apucă să mănânce strugurii ca o vulpe, băgând 
ciorchinii întregi în gură și scoțându-i fără niciun bob. 
Dar, iată că deodată apăru vecinul care, ameninţându-l 
cu bastonul, strigă la el: 

— Ce faci acolo, blesrematule? 

Şi Goha îi răspunse: 

— Mă durea burta, și am intrat aici ca să-mi deșert 
pântecele. 

Şi celălalt îl întrebă: 

— Dacă-i adevărat, unde este ce-ai făcut? 

Goha se fâstâci pentru o clipă; dar, privind într-o 
parte și în alta, ca să găsească ceva cu care să se justifice, 
îi arătă stăpânului viei o balegă de măgar, spunându-i: 

— Uite dovada! 

Şi omul îi zise: 

— Taci, mincinosule! De când ai devenit măgar? 

Goha își scoase pe dată zebbul, care era enorm, și 
zise: 

— De când Atoateîmpărţitorul m-a procopsit cu 
instrumentul ăsta nenorocit pe care-l vezi. 


Și, într-o zi, pe când Goha se plimba pe malul râ- 
ului, văzu o ceată de spălătorese care spălau rufe. Şi, 
observându-l, spălătoresele se apropiară de el și-l învă- 
luiră ca un roi d albine. Şi, una dintre ele, ridicându-și 
fustele, lăsă să i se vadă dedesubturile. Goha, văzând-o, 
își întoarse capul, spunând: 

— O, Protector al bunului simţ, mă refugiez în tine! 

Spălătoresele jignite, îi spuseră: 

— Ce, tăntălăule? Nu știi cum se numește fericirea asta? 

El răspunse: 

— Ba, ştiu foarte bine, se numește Originea necazu- 
rilor mele! 

Dar ele strigară: 

— Nu-i adevărat! E Paradisul Săracului! 

Atunci Goha ceru voie să se dea puţin deoparte, și-și 
înfășă odorul în turbanul său, ca într-un lințoliu, și se 
întoarse spre spălătoresele care-l întrebară: 

— Ce-i asta, o, Goha? 

El zise: 

— E un sărac mort care vrea să intre în paradisul de 
care vorbirăţi. - 

Şi ele se tăvăliră de râs. În același timp, observară 
ceva care atârna afară din lințoliu, și care era punga 
enormă a lui Goha. 

Şi ele ziseră: 


24 O mie şi una de nopți 


— Bine, dar ce-i aia care atârnă sub mort, ca două 
ouă de struț? 

El răspunse: 

— Sunt cei doi fii ai săracului, care au venit să-i vizi- 
teze mormântul! 


Odată, Goha se duse în ospeţie la sora soției lui. lar 
cumnată-sa îi zise: 

— Ya Si-Gobha, sunt nevoită să plec la hammam. Mă 
rog ţie să ai grijă de sugarul meu, în lipsa mea. 

Și plecă. Atunci micuțul începu să scâncească și să 
se smiorcăie. lar Goha, tare necăjit, se apucă să-l liniș- 
tească. Așa că scoase niște rahat-locum de-al său și i-l 
dete să-l molfăie; și sugaciul nu zăbovi să adoarmă. lar 
când mama se întoarse și când îl văzu pe copil adormit, 
îi mulțumi din suflet lui Goha, care îi spuse: 

— Pentru nimica, o, fiică a socrului meu! Întrucât 
dacă aș fi făcut și cu tine la fel, și dacă ai fi gustat și 
tu din leacul meu de nesomnie, ai fi adormit cu capu- 
naintea picioarelor. 


Și, altă dată, pe când Goha tocmai se ușura la poarta 
unei moschei retrase, întâmplător, apăru un om care 
venise să se roage în moschee. Îl văzu pe Goha, care era 
foarte atent la treaba respectivă. Cuprins de dezgust, 
scuipă pe pământ, provocator. Și, Goha, aruncându-și 
privirea către el, spuse: 

— Mulţumește-i lui Allah! că dacă n-aş fi avut în 
mână o treabă atât de grabnică, te-aș fi învăţat eu să 
mai scuipi aici! 


Şi, altă dată, Goha şedea culcat în drum, în plin 
soare, într-o zi de arșiță, ţinându-și în mână clirono- 
mia. lar un trecător îi zise: 

— Ruşine să-ţi fie, o, Goha! Ce faci acolo? 

Iar Goha răspunse: 

- Taci, bre, și nu-mi sta în calea vântului! Nu vezi 
că-mi vântur plodul ca să-l răcoresc? 


Şi, în altă zi, veni careva să-l întrebe pe Goha, pentru 
un sfat pravilnicesc: 

— Dacă imamul, în geamie, sloboade o vântuitură, 
ce trebuie să facă drept-credincioşii? 

lar Goha, fără a șovăi, răspunse: 

— Păi e limpede ce trebuie să facă, trebuie să răspundă! 


Și, într-o zi, Goha și nevastă-sa mergeau pe malul 
apei, la vremea de creștere a apelor. Şi deodată, la un 
pas greşit, femeia alunecă și căzu în apă. Și cum șuvoiul 
apei era tare năvalnic, o luă și-o duse. lar Goha nu 
pregetă să sară în apă, spre a o pescui pe nevastă-sa; da 
în loc să urmeze curgerea apei, porni să-și caute nevasta 
înspre izvor. Iar lumea care se Ap de faţă băgă de seamă 
isprava și îi zise: 

— Ce cauţi, ya Si-Goha? 

El răspunse: 

— Hei, pe Allah! o caut pe fiica socrului meu, a căzut 
în apă! 

lar ei răspunseră: 

— Păi, o, Goha, șuvoiul trebuie s-o fi dus în jos, și tu 
o cauţi înspre susul apei! 

El spuse: 

— Ba deloc! Imi cunosc eu nevasta mai bine decât 
voi! Are o fire atâta de potrivnică, încât sunt încredinţat 
dintru început că a luat-o în susul apei! 


Şi, în altă zi, fu adus în fața lui Goha, pe când îm- 
plinea funcţia de cadiu, un om, și i se spuse: 

— Omul acesta a fost prins în mijlocul străzii pe cale 
să-ncalece o pisică. 

Şi cum existau mai mulți martori, omul nu mai 
putu să tăgăduiască. 

Şi Goha îi zise: 

— Hai, vorbește! dacă-mi spui adevărul, vei dobândi 
mila lui Allah! Spune-mi ce ţi-a venit să încaleci o pisică? 

Şi omul răspunse: 

— Pe Allah! o, stăpâne al nostru, cadiule, am făcut 
ceea ce ştii, la poarta plăcerii, și am forţat poarta ţinând 
labele bestiei în palmele mele și capul între genunchii 
mei! Și cum treaba a mers prima dată, am avut chef să 
mai fac încă o dată! Mărturisesc că am greșit, o, stăpâne, 
cadiule! 

Dar Goha strigă: 

— Minţi, pui de cățea! Că eu am încercat de peste trei- 
zeci de ori să fac ce spui tu și n-am reușit niciodată! 

Şi puse să fie ciomăgit. 


Într-o altă zi, pe când Goha se afla în ospeţie la ca- 
diul cetăţii, veniră doi pricinași și spuseră: 

— O, doamne cadiule, casele noastre sunt atâta de 
apropiate, încât stau lipite una de alta. Or, în noaptea 
aceasta, un câine a venit și și-a lăsat murdăria între cele 
două uși ale noastre, taman la mijloc. Şi am venit la 
tine ca să ne spui în seama cui se cade grija de a curăța 
treaba. 

lar cadiul se răsuci înspre Goha și îi zise cu glas 
zeflemitor: 

— Las la județul tău grija cercetării acestei pricini, și 
grija hotărârii. 

lar Goha se răsuci înspre cei doi împricinaţi și îi grăi 
unuia dintre ei: 

— la să vedem, bre, isprava este întrucâtva mai aproape 
de ușa ta? 

Acela răspunse: 

— Ca să spun drept, treaba se află chiar la mijloc! 

Iar Goha îl întrebă pe cel de al doilea: 

— Aşa este, ori mai kesb treaba se află mai înspre 
partea ta? 

Omul răspunse: 

— Minciuna este un păcat! Treaba se află chiar la 
mijloc între noi doi, în uliţă. 

Atunci Goha, în chip de județ, spuse: 

— Pricina-i lămurită! Grija aceasta nu vă privește nici 
pe unul, nici pe altul, ci pe acela ce are în seamă, ca 
ui a lui, curăţenia ulițelor; și acela-i stăpânul nostru 
cadiul. 


Şi, într-o zi, copilul lui Goha, care avea pe atunci 
vreo patru anișori, se afla cu părintele său la niște vecini, 
la un praznic. Acolo i se arătă o pătlăgea vânătă, tare 
frumoasă, și fu întrebat: 

— Ce e asta? 

Iar ţâncul răspunse: 

— Este un viţeluș care încă n-a făcut ochi! 

Şi toată lumea se puse pe râs, în vreme ce Goha strigă: 

— Pe Allah! nu eu l-am învăţat una ca asta! 


Şi, în sfârșit, într-o altă zi, Goha, bântuit de niște do- 
ruri grele, scoase în vânt copilul de la tătâne-său. Or, din 
întâmplare, o albină veni și poposi pe creștetul său. 

lar Goha se umflă în piept, strigând... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute douăzeci şi şasea noapte 
Urmă: 

.. Iar Goha se umflă în piept, strigând: 
— Pe Allah! tu știi ce este bun, o, muscă! Întrucât 


iacătă o floare vrednică de-a fi aleasă dintre toate florile 
spre a face miere! 

— Şi acestea-s, o, mult-norocitule sultan, urmă Șeherezada, 
numai câteva dintre multele zicale, vorbe, năzbâtii și parimii 
ale dascălului lafurilor și perdafurilor, mult-plăcutrul și neui- 
zatul Si-Goha — fie-i mila lui Allah asupra-i, și mântuirea! Și 
rămâie-i pomenirea pururea vie până la Ziua de Apoi! 

Iar sultanul Şahriar zise: 

— Poznele astea ale lui Goha m-au făcut să-mi uit de grijile 
cele grele, Șeherezada! 

lar micuța Doniazada strigă: 

- O, surioară, ce dulci și ce gustoase și ce proaspete sunt 
vorbele tale! 

lar Șeherezada zise: 

— Da ce sunt acestea faţă de Povestea cu copilandra Vraja 
Inimilor, isprăvniceasa păsărilor: 

Iar sultanul Şahriar strigă: 

— Pe Allah! o, Șeherezada, cunosc și eu destule copilan- 
dre, și am văzut încă și mai multe; da nu ţin minte deloc un 
nume ca acela! Cine este, așadar, Vraja Inimilor, și cum este 
ea isprăvniceasa păsărilor? 

lar Șeherezada spuse: 


POVESTEA CU COPILANDRA 
VRAJA INIMILOR, 
ISPRĂVNICEASA PĂSĂRILOR 


| i s-a izvodit, mult-norocitule sultan, că la Bagdad, 

Bsa cetatea păcii și sălașul tuturor bucuriilor, cuib al 
desfărărilor şi grădină a minţii, califul Harun Al-Rașid, 
imam al Domnului peste trei lumi, și emir al drept- 
credincioșilor, avea ca tovarăș de pahar și ca prieten de 
inimă, printre apropiații și soţii săi de zaiafet, pe acela 
ale cărui degete mânuiau cântecul, ale cărui mâini erau 
iubitele lăutelor, și al cărui glas le era pildă privighetori- 
lor, pe cântăreţul domn al cântăreților și minune a cân- 
tării de pe vremile lui, pe vrăjitul lăutar Isac Al-Nadim, 
din Mossul. lar alifat care îl îndrăgise cu o dragoste 
până peste poate, îi dăruise ca adăpost saraiul cel mai 
frumos şi cel mai ales dintre saraiurile sale. Și acolo Isac 
avea ca sarcină și ca slujbă să le deprindă cu meșteșugul 
cântării și cu ghiersul pe copilele cele mai înzestrate 
dintre cele ce erau cumpărate de la sukurile de roabe și 
de prin târgurile lumii, pentru haremul califului. Și, de 
îndată ce vreuna se dovedea mai presus de soaţele sale 
și le întrecea în măiestria cântării, a lăutei ori a cobzei, 
Isac o ducea dinaintea califului şi o punea să cânte și 
să joace în faţa lui. Și, dacă fata îi era califului pe plac, 
era primită pe dată în haremul acestuia. lar dacă nu 
îi era chiar pe plac, fata se întorcea la locul ei printre 
ucenicele din saraiul lui Isac. 

Or, într-o bună zi, emirul drept-credincioșilor, 
simţindu-și pieptul apăsat, trimise după vizirul său cel 
mare, Giafar barmakidul, și după Isac, tovarășul de 
pahar, şi după Massrur, purtătorul spadei răzbunării. 
lar când aceştia se aflară dinainte-i, le porunci să se 
străvestească, întocmai precum avea să facă și el. Şi, 
străvestiţi așa, păreau asemenea unei cete obișnuite de 
oameni de rând. lar Al-Fazl, fratele lui Giafar, și Yunus, 
cel priceput la meșteșugul poveștilor, li se alăturară și 
ei, tot așa străvestiți. Și ieșiră cu toţii din sarai fără a fi 
băgaţi de seamă, și ajunseră la apa Tigrului, și chemară 
un caicgiu, și îi cerură să-i ducă până în mahalaua Al- 
Taf din Bagdad. Iar acolo coborâră pe uscat și porniră 
la noroc pe drumul întâlnirilor nepregătite și al întâm- 
plărilor negândite. 

Şi, cum mergeau așa pălăvrăgind și râzând, văzură 
venind înspre ei un moșneag cu Pa albă și cu chipul 
preacinstit, care se temeni dinaintea lui Isac și îi sărută 
dreapta. Iar Isac îl cunoscu a fi unul dintre cei ce ros- 
tuiau copii și copile pentru saraiul califului. Şi chiar de 
șeicul acela se slujea Isac ori de câte ori dorea vreo ceată 
proaspătă de olari la școala lui de muzică. 

Or, îndată după ce șeicul îl întâmpină astfel pe 
Isac, fără a-i da prin gând că soţii lui Isac ar fi emirul 
drept-credincioșilor și vizirul său Giafar și prietenii săi, 
își ceru adâncă iertăciune că îl supără și că îi tulbură 
preumblarea, și adăugă: 

— O, stăpâne al meu, de multă vreme vroiam să te 
văd. Ba mă și hotărâsem să vin la tine la sarai. Da, de 
vreme ce Allah mă scoase astăzi în calea milei tale, am 
să-ţi spun numaidecâtr ce-mi muncește cugetul. 

Iar Isac întrebă: 

— Şi despre ce este vorba, o, preacinstite? Şi cu ce aș 
putea să te ajut? 

lar neguţătorul de robi răspunse: 

— Iacătă. Am, la ceasul de faţă, în oborul de robi, o 

copilă tare iscusită la cântarea din alăută, şi care nu are 
să zăbovească, atâta-i de bine dăruită, să ajungă a face 
cinste şcolii tale; întrucât fata aceea s-ar pricepe mai 
bine decât oricare să soarbă învățătura ta cea minunată. 
Şi cum, pe deasupra, gingășia-i este ca o împlinire a 
darurilor minţii, mă gândeam că n-ai să pregeţi a-ți 
repezi asupra-i o aruncătură de ochi. Și dacă are să-ţi 
placă, totul are să fie bine și frumos. De nu, am s-o 
vând vreunui neguţător, și nu are să-mi mai rămână 
decât să-mi cer încă o dată iertăciune pentru osteneala 
pricinuită ție și acestor preacinstite fețe, prietenii tăi. 

La vorbele acestea ale bătrânului neguțător de robi, 
Isac îl cercetă pe calif dintr-o aruncătură repede de ochi 
și răspunse: 

— O, taică, ia-o așadar înaintea noastră înspre oborul 
de robi şi dă-i de știre copilei să fie gata de-a fi văzută 
şi auzită de noi toți. Întrucât au să mă însoțească și 
prietenii mei. 

lar șeicul răspunse că ascultă și că se supune, și pieri 
zorind pasul, în vreme ce califul și soţii săi, călăuziți 
de Isac care știa drumul, porniră agale înspre oborul 
de robi. 

Or, măcar că întâmplarea nu se arăta a fi nimic alt- 
ceva decât o treabă de rând, ei o primiră totuși cu inimă 
voioasă, aşa cum un pescar pe malul mării primește 
norocul, oricât de neinsemnat ar fi, pe care Allah i l-a 
scris întru întâia aruncătură de năvod. Şi văzură, când 
se apropiară de oborul de robi, o clădire cu ziduri înalte 
și largă, care ar fi putut să adăpostească în voie toate 
noroadele din pustie. Şi trecură pragul și intrară într-o 
sală mare, menită vânzărilor și cumpărărilor, și mărgi- 
nită de laviţe pe care ședeau cumpărătorii. Și şezură și 
ei pe laviţele acelea, în vreme ce bătrânul, care ajunsese 
înaintea lor, plecă s-o aducă pe copilă. 

lar pentru ea se pregătise chiar în mijlocul sălii un 
fel de jep din lemn de preţ, şi acoperit cu un chilim 


32 O mie şi una de nopți 


chindisit de la Ionia, iar la picioarele lui se afla o alăută 
de la Damasc cu strunele de argint și de aur. 

Şi, deodată, copila cea așteptată intră în sală, gingașă 
ca o creangă când se leagănă. Și şezu în jeţul pregătit, 
temenindu-se dinaintea celor ce veniră s-o vadă. Și fu 
asemenea soarelui când strălucește în slava cerului la 
nămiază. Şi, măcar că mâinile-i tremurau oleacă, apucă 
lăuta, o sprijini pe piept cum face o soră cu frățiorul ei, 
şi o sili să scoată un pestref ce vrăji minţile. Și numaide- 
cât după aceea pișcă pe un alt rost strunele cele supuse 
și cântă stihurile acestea ale poetului: 


Suspină, tu, o, blândă dimineață, 

Că poate vreun suspin de-al tău cumva 
Se va răzni spre tara ce răsfață 

Și dragostea și fericirea mea! 

Și du binetea mea înmiresmată 

Spre cei cu care mi-a fost bine-odată. 


Și spune celui drag că i-am lăsat 

Și inima-mi şi gândul chezăşie 

A unui dor mereu nealintat! 

Că dragostea mea e cu mult mai mare 
Decât orice iubire de sub soare. 


Și spune-i că mi-a săgetat de moarte 

Și inima şi ochii amândoi. 

Ci dorul meu de el nu se desparte 

Și-l port în suflet ca pe un altoi 

Pe care-l simt adânc în piept cum creşte, 


Sfânt mugur înflorind fără nădejde. 


În fiecare noapte gândul meu, 
Gonind pe drumuri arse de iubire 
Și tresărindu-mi pleoapele mereu, 

A dezvățat mult-trista mea privire 
Să se supună somnului ei dulce, 
Atunci când vine ceasul să se culce. 


Când fata sfârși de cântat stihurile acestea, califul nu 
se putu opri să nu strige: 

— Maşallah asupra glasului tău și asupra măiestriei 
tale, o, binecuvântato! Ai strălucit, într-adevăr. 

Ci, deodată, își aduse aminte de străvestia lui, și nu 
mai rosti o vorbă, de frică să nu se dea în vileag. lar 
Isac la rându-i luă cuvântul spre-a o firitisi pe fată. Da 
nici nu apucă el să deschidă gura bine, că fetișcana cea 
dulce-cântătoare se și sculă grabnic de pe scaunul ei și 
veni la el şi îi sărută mâna cuviincios, spunând: 

— O, stăpâne al meu, mâinile înţepenesc dinaintea 
ta, iar la vederea ta limbile tac, și limbuţia, măsurân- 
du-se cu tine, amuţește. Şi numai tu poți să fii, în ceea 
ce mă privește, dezlegătorul vălului. 

Și îi spuse vorbele acestea, în vreme ce ochii îi lăcrimau. 

Văzând acestea, Isac, tare uluit și tulburat, o întrebă... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute douăzeci şi şaptea noapte 
Urmă: 


... Văzând acestea, Isac, tare uluit și tulburat, o întrebă: 

— O, preascumpă copilă, pentru ce ţi se mohorăște 
sufletul și îți face ochii să plângă? Şi cine ești, o, tu cea 
pe care nu te cunosc? 

Iar ea lăsă ochii în jos fără a răspunde, și Isac înţelese 
că fata nu vroia să vorbească de față cu toată lumea. Și, 
după ce îl întrebă din privire pe califul nedumerit, trase 

perdeaua care putea s-o ai ja pe roabă de târgul de 
cumpărători, și spuse cu dulceaţă: 

— Poate că acuma ai să vrei a grăi în toată voia și 
slobozenia. 

Şi, de cum se văzu singură cu Isac, fata își săltă iaș- 
macul de pe faţă cu o mișcare plină de gingășie și se ivi 
tot ceea ce era ea cu adevărat, numai frumuseţe, albă ca 
luna plină, cu câte un cârlionţ negru pe fiecare tâmplă, 
cu un nas drept și strălucitor ca sideful cel străveziu, cu 
o gură tăiată din carnea rodiilor coapte, și cu o bărbie 
însemnată cu o gropiţă. Şi, pe chipul cel frumos, lăsat 
fără de văl, se dealungeau doi od mari și negri sub 
arcul de două ori scris al sprâncenelor, cele care parcă 
stau să treacă până dincolo de tâmple. 

Iar Isac, după ce se uită la ea o clipă fără a rosti nimic, 
îi spuse apoi încă și mai dulce: 

— Vorbește, o, copilo, cu toată încrederea. 

Ea atunci grăi cu un glas ca șoapta apei de izvor: 

— Aşteptarea cea lungă și zbuciumul din sufletul meu 
m-au urâţit întru totul, o, stăpâne al meu; iar lacrimile 

e care le-am vărsat mi-au spălat obrajii de frăgezimea 
br Și niciunul dintre trandafirii de altădată nu mai 
înfloreşte pe ei. 

Iar Isac zâmbi și zise, curmându-i vorba: 

— Da de când, o, copilo, înfloresc trandafirii pe faţa 
lunei pline? Şi pentru ce încerci, cu vorbele acestea ale 
tale, să-ți ponegrești frumuseţea? 

Ea răspunse: 

— La ce-ar putea să nădăjduiască o frumuseţe care 
până acuma nu a ars decât numai pentru sine? O, 
doamne al meu, de luni în șir îmi treceau zilele în 
oborul acesta de robi, pe când mă străduiam la fiecare 
mezat să născocesc tot altă pricină ca să nu fiu vândută; 
întrucât îți tot aşteptam venirea, ca să intru la școala 
ta de cântăreți, despre care a ajuns faima până și în 
câmpiile din ţara mea. 

Şi, pe când fata vorbea astfel, veni neguțătorul, stă- 
pânul ei. Şi Isac îl întrebă: 

— Ce preț vrei pe copilă? Și, mai întâi, cum o cheamă? 

lar şeicul răspunse: 

— În ceea ce privește numele ei, o, stăpâne al meu, 
noi îi spunem Tohfat Al-Kulub, Vraja Inimilor! Întrucât 
chiar că niciun alt nume nu i s-ar potrivi mai bine. În 
ceea ce privește preţul, trebuie să-ți spun că a fost dese- 
ori dezbătut între mine și mușteriii cei bogaţi care s-au 
înfățișat rând pe rând, ispitiţi de ochii ei. Şi este pe puţin 
de zece mii de dinari. Și sunt dator să adaug, ca să știi, că 
numai ea până acuma i-a oprit pe cumpărători să urce 
mai sus preţul, întrucât ori de câte ori, la rugăminţile 
ei, o lăsam să vadă chipul celui ce venea s-o cumpere, 
îmi răspundea, știind că nu am s-o vând fără învoirea ei: 
„Acesta nu-mi place pentru cutare sau cutare pricină, iar 
cu cestălaltul nu am să ajung niciodată să mă îngăduiesc, 
din cutare sau cutare pricină!“ Şi, în felul acesta, a ajuns 
să-i alunge de-a binelea de la ea pe toți cumpărătorii 
obișnuiți, și să-i lehămețească pe străini. Întrucât toţi 
ajunseseră să știe de la început că fata are să bage de 
seamă la el vreo meteahnă grea ori vreun cusur; și nimeni 
nu mai cuteza să-i înfrunte cârtelile supărătoare. Drept 
care cinstea mă silește să nu-ţi cer, ca preţ pentru si 
aceasta copilandră, decât numai zece mii de dinari: preţ 
care de-abia dacă îmi scoate cheltuielile. 

lar Isac zâmbi şi zise: 

— O, şeicule, mai pune încă de două ori zece mii de 
dinari la cei pe care îi ceri, și poate că așa fata va ajunge 
la preţul cuvenit. 

Şi, după ce spuse acestea dinaintea neguțătorului 
uluit, adăugă: 

— S-o duci chiar astăzi pe fată la mine acasă, spre a 
ţi se plăti preţul hotărât între noi. 

Şi îl lăsă, după ce îi zâmbi copilei tulburate, și se 
duse la calif și la ceilalți care îl însoțeau pe calif. Și îi 

găsi până peste poate de nerăbdători, și le istorisi, fără 
a le tăinui niciun amănunt, tot ceea ce se petrecuse. Şi 
toţi laolaltă ieşiră din oborul de robi, spre a-şi vedea de 
plimbare, după toanele întâmplării. 

În ceea ce o privește pe copila Vraja Inimilor, bătrâ- 
nul șeic, stăpânul ei, se grăbi s-o ducă pe clipă de dată 
la saraiul lui Isac, și să-şi primească cei treizeci de mii 
de dinari ce-i fuseseră hotărâți drept preţ de cumpărare. 
Pe urmă plecă la rosturile lui. 

Atunci copilițele roabe din casă se strânseră în jurul 
ei şi o duseră la hammam unde o scăldară desfătător, și 
o îmbrăcară, o pieptănară și o împodobiră cu odoare 
de toate felurile, cu salbe și cu inele și cu lănțuguri la 
mâini și la picioare, și cu vâlnice chindisite cu zarafir, și 
cu pieptar de argint. Iar dulcea gălbeneală de pe chipu-i 
luminos și luciu era ca a lunii fă vremea Ramadanului 
deasupra unei grădini împărăteşti. 

Când stăpânu-său Isac o văzu pe copilandra Vraja 
Inimilor cu înfățișarea ei cea nouă, mai tulburată și 
mai fâstâcită ca o mireasă în noaptea nunții, se firitisi 
pentru cumpărătura pe care o făcuse și își zise în sineși: 
„Pe Allah! după ce copila aceasta are să înveţe un șir 
de zile la școala mea, și are să se mai desăvârșească la 
meșteșugul lăutei și al cântării, și după ce, ca urmare 
a mulţumiri inimii ei, are să-și capete iarăși pe deplin 
frumuseţea-i firească, are să fie o dobândă de nepreţuit 
pentru haremul califului: întrucât chiar că fetișcana 
aceasta nu e o urmașă de-a lui Adam, ci-i chiar o hurie 
de viță aleasă. 

Şi dete poruncă să i se pună fetei la îndemână tot 
ce-i era de trebuinţă pentru învăţarea pravilelor cân- 
tării, şi stărui să nu se precupeţească nimic pentru ca 
șederea ei în saraiul cântecului să-i fie plăcută din toate 
privinţele. Şi-așa se făcu. Şi, în felul acesta, totul ajunse 
a-i fi lesne copilei pe calea desăvârșirii meșteșugului și 
a frumuseții. 

Or, într-o bună zi, pe când toate soaţele ei, copilele 
cu lăute și cu timbale, se împrăștiaseră prin grădinile ce 
erau puse la cheremul lor, şi pe când saraiul cântecului 
era gol-goluţ de tinerele lui lune, copila Vraja Inimilor 
se sculă de pe divanul pe care se odihnca și intră singură 
în sala de învăţătură. Şi se așeză în scaunul ei, și îşi puse 
lăuta pe piept, cum își pune o lebădă capul sub aripă. Şi 
toată frumuseţea ei întreagă i se întorsese, pe când până 
nu de mult fusese galbenă și stinsă. La fel cum într-un 
strat de flori, spre sfârșitul primăverii, bujorul ia locul 
zarnacadelei cea cu obrajii topiți de moartea iernii. Şi- 
așa că, în felul acesta, copila era o ispită pentru ochi, o 
vrajă pentru inimi şi un cântec de bucurie înălțat către 
Acela carele a zămislit-o. 

Şi, singură-singurică, își făcu alăuta să sune, scoțând 
din inima lemnului un şir de pestrefuri care ar fi îmbă- 
tat până și făptura cea mai împietrită. Pe urmă luă de la 
capăt ee n dintâi, cu o iscusință ce întrecea toate 
en e și toate ciripiturile păsărilor cântărețe. Întrucât 
chiar că în fiecare deget de-al ei se afla tăinuită câte o 
minune. 

Şi de bună seamă că nimănuia nu avea cum să-i 
dea prin gând, în saraiul lui Isac, cum că meșterul în- 
suși își găsise în fata aceea un meșter pe măsura lui, de 
nu cumva fata era chiar mai presus. Întrucât din ziua 
când, în oborul de robi, tulburarea făcuse să tremure și 
mâinile și glasul minunatei copile, ea nu mai avusese 
prilejul să cânte nici din lăută, nici din gură, dinaintea 
nimănuia, nefăcând altceva, ca și soaţele sale, decât să 
asculte învăţăturile lui Isac, și pe urmă să cânte, da nu 
singură, ci numai împreună cu toate ucenicele. 

Așa încât, atunci când făcu lemnul cel răsunător al 
lăutei să spună toate glasurile păsăretului ce încununa- 
seră copacul din care lăstărise odinioară, copila își dete 
capul pe spate şi lăsă să i se reverse de pe buze, cântând, 
hunie acestea ale poetului... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute douăzeci şi opta noapte 


Urmă: 


... Așa încât, atunci când făcu lemnul cel răsunător 
al lăutei să spună toate glasurile păsăretului ce încu- 
nunaseră copacul din care lăstărise odinioară, copila 
îşi dete capul pe spate și lăsă să i se reverse de pe buze, 
cântând, stihurile acestea ale poetului: 


Când sufletul e ars de dor 
Spre cel la care visu-l poartă, 
Nimic nu-i poate fi opor, 

Nici măcar ne-ndurata soartă. 


O, tu, cel care mi-ai zdrobit 
De-a pururi inima şi gândul, 
Hai, ia-mi şi viata-ntr-un sfârsit, 
Și stăpâneşte-le de-a rândul. 


De vreme ce niciun alt chin 
Ci numai chinul lipsei tale 
Mă poate frânge pe deplin 


Si mă ucide-acum de jale. 


Râzând, mi-ai spus: „Doar eu as şti 
Să-ţi vindec răul ce te arde, 

Când niciun vraci n-ar izbuti 

Să te mai mântuie de moarte, 


Și numai o privire-a mea 
Ar fi de-ajuns s-aducă leacul! 

Și inima ți-aş vindeca, 
Și sufletul din piept, săracul!“ 


Cât ai să-ți râzi, o, crud călău, 
De rana care mă ucide? 

Drept țintă pentru ochiul tău 
Și pentru lăncile-i cumplite, 


Pe nimeni n-a mai scris Allah 
Pe-ntreg pământu-acesta mare, 
Decât pe mine să-ți fiu, ah, 
Batjocură si desfătare! 


Or, în vreme ce fata cânta, Isac, care toată dimineaţa 
fusese plecat la calif, se întorsese fără să le fi dat de veste 
slugilor despre venirea lui. Şi, de cum ajunse în odaia de 
la intrare a casei, auzi glasul ce cânta, vrăjit și dulce ca 
adierea dintâi a dimineţii când dă bineţe palmierilor, și 
mai întăritor pentru sufletul care îl asculta decât uleiul 
de migdale pentru trupul luptătorului. 

Şi Isac rămase atâta de tulburat de mlădierile acelui 

las însoţit de sunetele de alăută și care nu putea să 
ke, fără nicio îndoială, un glas dintre glasurile de pe 
pământ, ci vreo revărsare căzută din cântările raiului, 
nu se putu opri să scoată un strigăt mare, de înfiorare 
şi de minunare totodată. lar tânăra cântăreață Tohfa 
auzi strigătul și dete fuga, ţinând încă alăuta în braţe. 
Şi îl găsi, sprijinit de peretele odăii de la intrare, cu o 
mână la inimă, pe stăpânul ei Isac, atâta de îngălbenit 
la chip și atâta de tulburat, încât fata își aruncă alăuta 
şi se repezi la el, plină de spaimă, strigând: 

— Asupra-ţi fie milele Celui Preaînalt, o, stăpâne al 
meu, și ușurează-te de tot răul! Deie el să nu ai vreo 
boală ori supărare! 

Iar Isac, venindu-și în fire, întrebă cu glas stins: 

— Oare tu cântai în sala goală, o, Tohfa? 

Iar copila se tulbură şi se îmbujoră și nu știu ce răs- 
puns să dea la o întrebare a cărei pricină nu o știa. Ci, 
Întrucât Isac stăruia, se temu să nu-l supere tăcând mai 
departe, și răspunse: 

— Vai, o, stăpâne al meu, era slujnica ta Tohfa! 

Iar Isac, auzind răspunsul, lăsă capu-n jos și își spuse: 
„lacătă ziua prăbușirii! O, Isac, suflet îngâmfat, care te 
credeai cel dintâi din veacul tău la glas și la cântare, nu 
mai ești, față de fiica aceasta a cerului, decât un rob 
văduvit de orice har!“ 

Şi, tulburat până peste poate, luă mâna copilei și și-o 
duse la buze cu mare cinstire, apoi la frunte. lar Tohfa se 
simţi gata să leșine; ci tot mai avu puterea de a-și trage 
mâna repede, strigând: 

— Numele lui Allah fie asupra-ţi, o, stăpâne al meu! 
De când oare stăpânul sărută mâna roabei? 

Ci el răspunse, cu toată umilinţa: 

— Taci, o, Vrajă a Inimilor, o, tu, cea mai presus 
dintre toate făpturile, taci! Isac și-a găsit stăpânul, el 
care până acuma socotea că nu-și are seamăn pe lume. 
Întrucât, pe Prorocul! — asupra-i fie rugăciunea și pacea! 
— mă jur că până acuma am crezut că nu am seamăn pe 
lume, și mă jur că acuma meșteșugul meu, pe lângă al 
tău, nu mai este decât ca o drahmă pe lângă un dinar. 
O, Tohfa, tu ești chiar desăvârșirea! Și pe clipă pe dată 
vreau să te duc la emirul drept-credincioșilor, califul 
Harun Al-Rașid. Şi-atunci când privirea lui va scânteia 
asupra ta, ai să ajungi o domniţă între femei, întocmai 
precum și ești o sultană între făpturile lui Dumnezeu. 
Şi-așa, au să-ți fie încununate măiestria și frumuseţea. 
Drept care, slăvire și proslăvire ție, o, stăpână a mea, 
Vrajă a Inimilor! Şi deie Allah numai ca, atunci când 
ursita-ţi preaminunată te va așeza la locul de cinste în 
saraiul emirului drept-credincioșilor, să nu-l izgonești 
departe de amintirea ta pe robul tău Isac cel zdrobit! 

Iar Tohfa, cu ochii scăldaţi în lacrimi, răspunse: 

— O, stăpâne al meu, cum să te uit pe tine care ești 
începutul norocului meu întreg și însăși temelia inimii 
mele? 

Iar Isac o luă de mână și o puse să-i jure pe Cartea 
cea Sfântă că nu are să-l uite. Şi adăugă: 

— Da, hotărât! ursita ta este o ursită minunată, iar 
pe fruntea ta văd pecerluită bucuria emirului drept- 
credincioşilor. Încât îngăduie-mi să te rog să cânți dina- 
intea califului ceea ce cântai adineaurea numai pentru 
tine, pe când eu te ascultam de dincolo de ușă și mă 
socoteam din rândul celor miluiţi de raiul lui Allah. 

Şi, dobândind făgăduiala copilei, îi mai spuse: 

— O, Vrajă a Inimilor, ai putea tu acuma să-mi spui, 
făcându-mi hatârul cel din urmă, prin ce șir de întâm- 
plări ciudate a putut o domniţă să ajungă a fi ameste- 
cată în rândul robilor ce se vând și se cumpără, câtă 
vreme ar fi cu neputinţă să i se plătească preţul, nici de 
i s-ar grămădi dinainte toate comorile din zăcămintele 
cele tainice și toate bogăţiile de sub pământ și din apa 
mărilor pe care Allah Preaînaltul le-a îngropat în inima 
pietrelor? 

Iar Tohfa, la vorbele acestea, zâmbi și spuse: 

— O, stăpâne al meu, povestea roabei tale Tohfa este 
o poveste ciudată; iar întâmplările prin care a trecut 
sunt uluitoare; încât, de-ar fi scrise cu acul pe colțul 
dinlăuntrul ochiului, ar sluji de învățătură celui ce le-ar 
citi cu luare-aminte. Și, într-una din zilele ce vin, de-o 
vrea Allah, am să-ţi istorisesc povestea aceasta, care-i 
povestea vieţii mele și a venirii mele la Bagdad. Ci astăzi 
este de ajuns să afli că am fost pradă de război la un 
maghrebin, și am trăit printre maghrebini. 

Şi adăugă: 

— Stau A poruncile tale, gata să te urmez la emirul 
drept-credincioșilor! 

lar Isac, care avea o fire chibzuită și blândă, se feri 
să stăruie a afla mai mult și, ridicându-se, bătu din 

palme şi le porunci roabelor care alergaseră la chemarea 
lui să pregătească hainele de ieșire pentru stăpâna lor 
Tohfa. Și numaidecât roabele deschiseră lăzile cele mari 
cu țoale, şi scoaseră de acolo un șir întreg de rochii, 
minunat învrâstate, făcute din mătase de la Nishabur, 
înmiresmate cu balsamuri ușoare, și dulci la pipăit și la 
vedere. Şi, tot așa, scoaseră de prin sipeturile cu giuva- 
ieruri un dichis întreg de odoare plăcute de privit. Şi 
o îmbrăcară pe copilandră, stăpâna lor, cu șapte rochii 
puse una peste alta, de culori flu, şi o împodobiră 
cu nestemate, și o făcură asemeni unei preafrumoase 
idolițe chinezești. 

Iar când toată găteala se sfârși, veniră de se rânduiră 
lângă ea și o sprijiniră și din dreapta și din stânga, pe 
când alte fete avură grijă să poarte i mâinile lor poalele 
cu ciucuri ale ia A Și ieșiră cu ea de la școala de 
muzică, iar Isac mergea înainte-le, deschizând drumul 
și avându-l alături pe un băietan arap ce ducea lăuta 
vrăjită. 

Şi alaiul ajunse la saraiul califului și intră în sala 
de aşteptare. Iar Isac se grăbi a se duce să se înfăţișeze 
dintru-ntâi singur dinaintea califului, și grăi, după te- 
menelile cuvenite: 

— lacătă, o, emire al drept-credincioșilor, aduc astăzi 
dinaintea ta o copilă fără de asemuire nici printre cele 
mai frumoase, un dar ales, o minune a aceluia carele 
a zămislit-o, o venită din rai, dăscălița și ucenica mea, 
cântăreaţa cea minunată Tohfa, Vraja Inimilor! 

lar Al-Rașid zâmbi a râde şi zise: 

— Şi unde-i vraja aceea, o, Isac? N-o fi cumva co- 
pilandra pe care am întrezărit-o într-o zi la oborul de 
robi, atunci când era de nevăzut și sta sub izar, ferită de 
ochii cumpărătorului? 

Iar Isac răspunse: 

— Chiar ea, o, doamne al meu! Și, pe Allah! este 
mai reavănă decât dimineaţa cea reavănă, și mai dulce 

pentru urechi decât șopotul izvorului printre pietre! 

Şi Al-Rașid răspunse: 

— Atunci, o, Isac, nu mai zăbovi să poftești aici dimi- 
neaţa, și pe aceea care este mai reavănă decât dimineaţa. 
Și nu ne lipsi mai mult de cântecul izvorului și de aceea 
care este mai dulce decât cântecul izvorului. Întrucât, 
într-adevăr, niciodată nu se cade ca dimineaţa să fie 
tăinuită, şi nici apa să înceteze a cânta. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute douăzeci şi noua noapte 
Urmă: 


.. nu mai zăbovi să poftești aici dimineaţa, şi pe 
aceea care este mai reavănă decât dimineața. Și nu ne 
lipsi mai mult de cântecul izvorului și de aceea care 
este mai dulce decât cântecul izvorului. Întrucât, într- 
adevăr, niciodată nu se cade ca dimineaţa să fie tăinuită, 
și nici apa să înceteze a cânta. 

Şi Isac ieşi s-o aducă pe Tohfa, în vreme ce califul 
se minuna în sufletul său că îl vedea pentru întâia oară 
și cu atâta tărie lăudând o cântăreaţă. Şi îi spuse lui 
Giafar: 

— Au nu-i de mirare, o, vizirule, că Isac vorbește cu 
atâta lăudare pe seama altcuiva în afară de el? lacătă ce 
mă minunează până peste marginile minunării. 

Şi adăugă: 

— Da avem să vedem numaidecât cum va fi treaba. 

Şi, peste câteva clipite, urmându-l pe Isac, care o ți- 
nea de mână, intră fetişcana. Și ochiul emirului scăpără 
asupra ei. Şi sufletul lui rămase tulburat de gingășia ei; 
şi ochii lui rămaseră fermecaţi de umbletul ei vrăjit, ca 

o fluturare de văluri de mărasă. Şi, pe când el o sorbea 
din ochi, fata veni și se temeni dinaintea lui, şi își dete 
la o parte iaşmacul de pe faţă. Şi rămase ca luna în cea 
de a paisprezecea noapte a ei, neprihănită, strălucitoare, 
albă și senină. Şi măcar că era tulburată de faptul că se 
afla dinaintea emirului drept-credincioșilor, nu își uită 
de nimic din câte cereau buna-purtare, buna-creștere 
și cuviinţa; și, cu glasul ei fără de asemuire, se ploconi 
dinaintea califului și rosti: 

— Salamaleikum asupra ta, o, urmaș al celui mai ales 
dintre fiii oamenilor, o, vlăstar binecuvântat din viţa 
domnului nostru Mahomed — asupra-i fie rugăciunea, 
pacea și milele cele sfinte! — cămin și adăpost al celor 
ce umblă pe calea dreaptă, judecător fără de greș peste 
cele trei lumi. Primește salamalecul celei mai supuse și 
mai neînsemnate dintre roabele tale. 

Iar Al-Rașid, auzind vorbele acestea, rostite cu un 
glas atâta de desfătător, se însenină și se îmbujoră și 
strigă: 

— Maşallah, o, tipar al desăvârșirii! 

Şi se uită la ea cu și mai mare luare-aminte, și sta să 
se topească de mulțumire. lar Giafar şi Massrur ședeau 
şi ei la fel, gata să-și dea duhul de bucurie. Pe urmă 
Al-Raşid se sculă din jeţul lui domnesc și cobori la fată, 
și se duse lângă ea și, cu multă dulceaţă, îi trase peste 
față iașmăcuţul de mătasă: ceea ce vroia să însemne 
că de-aici înainte fata ţinea de haremul lui, și că de 
aici înainte era primită în taina hărăzită soțiilor drept- 
credincioșilor. 

După care o pofti să şadă jos și îi spuse: 

— O, Vrajă a Inimilor, tu chiar că eşti un dar ales. Da 
n-ai putea oare, odată cu venirea ta care ne luminează 
casa, să faci să intre şi cântecul în sarai? lacătă că auzul 
nostru este în slujba ta, ca și vederea noastră! 

lar Tohfa luă alăuta din mâinile arăpuţului rob și 
șezu jos la piciorul scaunului califului, spre a începe 

numaidecâr un pestref în stare să topească și urechea 
cea mai nesimţitoare. Și minunea din degetele ei era o 
răzvedire mai tulburătoare decât cea din gușa păsărilor. 
Pe urmă, între răsuflările tăiate ale celor din jur, își lăsă 
buzele să cânte stihurile acestea ale poetului: 


Când dincolo de marginile zării 
Copila lună iese din crivat 

Si-l întrevede-n umbra înserării 

Pe domnul mare-n purpură-mbrăcat, 


Se ruşinează toată să se ştie 

Cu chipul gol sub lungile-i priviri, 
Și-și trage peste fata şofrănie 
Iașmacul alb al norilor subtiri. 


Pe urmă-aşteaptă până ce se-afundă 
Emirul strălucit departe-n zări, 
Apoi și ea, pe boltă sus, rotundă, 
Dă pas prealiniştitei ei plimbări. 


Și dacă ea, domnita, nu e-n stare 
Să-nfrunte ochiul craiului avan, 
Cum să-l înfrunte-o fată oarecare 
Pe mult-strălucitorul ei sultan? 


Şi Al-Rașid se uită la fată cu dragoste, cu poftă și 
cu dulceaţă, și fu atâta de vrăjit de harurile ei firești, 
de frumuseţea glasului ei, și de măiestria danţului și a 
cântecului ei, încât cobori din scaunul împărătesc şi se 
duse să șadă pe chilim lângă ea, și îi zise: 

— O, Tohfa! Pe Allah! tu, într-adevăr, ești un dar ales. 

Pe urmă se întoarse înspre Isac și îi zise: 

— Chiar că, o, Isac, nu ai fost îndestul de drept în 
judecata ta despre minunăţia aceasta, cu toate câte ne-ai 

spus în privința ei. Întrucât nu mă sfiesc să adaug, că 
te întrece până şi pe tine, fără de tăgadă. Și-a fost scris 
ca nimănuia să nu-i fie dat a-i face dreptate, afară de 
calif! 

lar Giafar strigă: 

— Pe viaţa capului tău, o, doamne al meu, adevăr 
spui! Copila aceasta este o răpitoare de minţi! 

Iar Isac zise: 

— O, emire al drept-credincioşilor, eu chiar că nu 
am nimica împotriva judecății tale, mai ales că, atunci 
când am auzit-o întâia oară, am simţit tare limpede, 
numaidecât, că toată măiestria mea și tot ceea ce mi-a 
menit Allah ca har nu mai erau nimic în chiar ochii 
mei. Şi mi-am grăit: „O, Isac, ziua de astăzi este pentru 
tine ziua prăbușirii!“ 

Iar califul grăi: 

— Atunci e bine! 

Pe urmă o rugă pe Tohfa să mai cânte o dată cântecul 
acela. Şi, după ce o ascultă încă o dată, iarăși se minună 
și se înfioră de bucurie. Şi îi spuse lui Isac: 

— Pe volniciile strămoșilor mei! mi-ai adus un dar 
care preţuiește cât împărăţia lumii. 

Pe urmă, nemaiputând de bucurie, da nevroind să se 
arate prea aprins de față cu tovarășii săi, califul se sculă 
și îi spuse lui Massrur hadâmbul: 

— O, Massrur, ridică-te și du-o pe stăpâna ta Tohfa la 
iatacul de cinste din harem. Și ai grijă să nu-i lipsească 
nimic. 

Şi hadâmbul spătar ieși cu Tohfa. Iar califul, cu ochii 
umezi, se uita după ea cum se depărta cu mersul ei de 
Er cu podoabele și rochiile ei dungate. Şi îi spuse 
ui Isac: 

— E îmbrăcată minunat. De unde are hainele acestea 
cum n-am mai văzut altele asemenea în saraiul meu? 

Şi Isac spuse: 

— Le are de la robul tău, ca urmare a dărniciilor tale 

asupra capului meu, o, doamne al meu. Toate sunt un 
dar pe care l-a căpătat de la tine, prin mijlocirea mea. 
De altminteri, pe viaţa ta! toate darurile din lume nu 
mai sunt nimic pe lângă frumuseţea ei. 

lar califul, care niciodată nu se dovedea lipsit de 
filotimie, se întoarse înspre Giafar și îi zise: 

— O, Giafar, să-i numeri pe dată credinciosului nos- 
tru Isac cinci mii de dinari din vistierie; și să-i dai zece 
rânduri de rochii din dulapurile împărătești. 

Pe urmă, cu faţa înseninată și cu gândurile scuturate 
de toată grija, porni înspre iatacul cel tainic unde Tohfa 
fusese dusă de spătar. Şi intră la fată, rostind: 

— Pacea fie cu tine, o, Vrajă a Inimilor! 

Şi se duse lângă ea, și o luă în brațe, acolo, în umbra 
perdelei de taină. Şi o găsi fecioară neprihănită, curată 
ca un mărgăritar de Aa apele mării, cules proaspăt. Şi 
se bucură de ea. 

Şi, din ziua aceea, Tohfa dobândi un cin tare înalt 
în inima lui, de nu mai putea califul să-i îndure lipsa 
nici măcar o clipită. Ba, până la urmă, ajunse să pună 
în mâinile ei cheile de i, toate treburile împărăției. 
Întrucât găsise în ea o femeie plină de înţelepciune. Şi 
Tohfa, ca tain rânduit pentru ea, avea două sute de mii 
de dinari pe lună, și cincizeci de fete roabe în slujirea 
ei zi și noapte. Și cu darurile și cu lucrurile de preț ce 
le căpăta, ar fi putut să cumpere toate țările Irakului și 
toate pământurile de la Nil. 

Şi dragostea de această copilă se împlântă atâta de 
tare în inima califului, încât Al-Rașid nu vroi să se în- 
creadă în nimenea pentru straja ei. lar când ieșea de la 
ea, ținea el însuși daia de la iatacul de taină. Ba chiar, 
într-o zi, pe când copila cânta dinaintea lui, fu cuprins 
de o revărsare de patimă atâta de mare, încât dete să-i 
sărute mâna. Ci ea se trase îndărăt dintr-o zvâcnitură 
și, în tresărirea aceea repezită, își sparse lăuta. Și începu 
să plângă. Şi atunci Al-Rașid, tulburat peste măsură, 

îi șterse lacrimile și, cu un glas tremurând, o întrebă 
pentru ce plânge, și strigă: 

— Deie Allah, o, Tohfa, ca niciodată să nu cadă vreo 
lacrimă nici măcar dintr-un ochi de-al tău! 

Iar Tohfa zise: 

— Ce sunt eu, o, doamne al meu, de vrei să-mi săruți 
mâna? Au vrei cumva ca Allah și Profetul său — asupra-i 
fie rugăciunea și pacea! — să mă „pedepsească pentru 
aceasta și să-mi spulbere fericirea? Întrucât nimenea de 
pe lume nu a ajuns la o asemenea cinstire! 

Iar AI Raşid fu mulțumit de răspunsul ei și îi spuse: 

— Acuma, când știi, o, Tohfa, locul adevărat la care 
te-ai ridicat în cugetul meu, nu am să mai încerc faptul 
care te-a tulburat. Înseninează-ţi așadar ochii, și să știi 
bine că numai tu îmi eşti scumpă și că am să mor de 
dragul tău. 

Şi Tohfa căzu la picioarele lui și îi cuprinse genun- 
chii cu mâinile. Iar califul o ridică și o luă în braţe și 
îi zise: 

— Numai tu ești sultana mea. Şi ești mai presus chiar 
decât fiica moșului meu, Sett Zobeida. 

Or, într-o zi, Al-Rașid plecase la vânătoare, iar Tohfa 
se afla singură în aere ei, stând sub un sfeșnic de 
aur ce-o lumina cu lumânările lui îmbălsămate. Și citea 
dintr-o carte. Şi deodată un măr înmiresmat căzu pe ge- 
nunchii ei. Şi ridică fruntea și văzu, afară, cine aruncase 
mărul. Şi era Sett Zobeida. Şi Tohfa, cât putu de iute, se 
ridică și, după salamalecurile cuviincioase, spuse: 

— O, stăpână a mea, iertăciune! Pe Allah! de-aș fi 
fost slobodă de dorurile mele, aș fi venit în fiecare zi ca 
să te rog să primeşti slujbele mele de roabă! Să nu ne 
lipsească niciodată Allah de pașii tăi! 

lar Sett Zobeida intră la cadână şi şezu jos lângă ea. 
Iar chipu-i era mâhnit și îngândurat. Și grăi: 

— O, Tohfa, știu că ai o inimă mare, așa că vorbele 
tale nu mă minunează. Întrucât la tine mărinimia este 

un har firesc. Or, eu, pe viața emirului drept-credin- 
cioșilor! nu prea am năravul să ies din iatacurile mele 
şi să mă duc în musafirlâc pe la soțiile și pe la cadânele 
califului, vărul şi soțul meu. Ci astăzi am venit spre a-ţi 
zugrăvi starea stânjenitoare în care m-a lăsat de când 
ai intrat tu în sarai. Află, așadar, că sunt dată cu totul 
uitării, și sunt coborâtă la treapta de cadână de rând. 
Întrucât emirul drept-credincioșilor nici nu mai dă pe 
la mine și nici nu mai întreabă nimic despre mine. 

Și începu să plângă. Iar Tohfa plânse poi cu ea 
de să-și dea sufletul. Şi Zobeida îi spuse: 

— Așa că am venit să-ți cer un nazar, și anume să 
faci în așa fel încât Al-Rașid să-mi hărăzească și mie o 
noapte pe lună, numai atât, ca să nu fiu coborâtă chiar 
pe treptele roabelor. 

lar Tohfa sărută mâna sultanei și îi spuse: 

— O, cunună de pe capul meu, o, stăpână a noastră, 
doresc din tot sufletul ca emirul drept-credincioșilor 
să-şi petreacă luna întreagă și nu numai o noapte cu 
tine, încât să ți se însenineze sufletul, iar eu să-mi do- 
bândesc iertarea, eu care, cu venirea mea, sunt pricina 
mâhnirii tale. Şi deie Allah ca într-o zi să nu mai fiu 
decât o roabă în mâinile tale de doamnă și de stăpână! 

Or, estimp, Al-Rașid se întoarse de la vânătoare 
și se duse drept la iatacul cadânei sale dragi. lar Sett 
Zobeida, zărindu-l de departe, dete zor să fugă, după ce 
Tohfa îi făgăduise sprijinul ei. Iar Al-Rașid intră, și şezu 
jos zâmbind, și o potti pe Tohfa să stea pe genunchii lui. 
Pe urmă mâncară și băură amândoi, și se dezbrăcară. 
Și numai atunci Tohfa îi vorbi despre Sett Zobeida şi îl 
rugă să-i împlinească dorul inimii și să se ducă la ea în 
noaptea aceea. lar el zâmbi și zise: 

— De vreme ce este atâta de zornic să mă duc la Sett 
Zobeida, s-ar fi căzut, o, Tohfa, să-mi fi spus până a nu 
fi apucat să ne dezbrăcăm. 

Ci ea răspunse: 

— Am făcut așa, spre a da dreptate poetului care a spus: 


Femeia, care cere, să nu sadă 
Ascunsă sub iașmac şi sub izar! 

Mai bine e să fie goală toată, 

Spre-a dobândi mai repede-un nazar. 


Iar Al-Rașid, când auzi răspunsul, fu mulțumit și o 
strânse pe Tohfa la piept. După care o lăsă, spre a face 
așa cum îi ceruse ea în privința mândrei Sett Zobeida. 
Şi închise cu cheia ușa de la iatacul copilandrei, și plecă. 
Şi-atâta cu el. 

Ci în ce o priveşte pe Tohfa, ceea ce i se întâmplă 
din clipita aceea este atâta de ciudat și de uluitor, încât 
se cade a fi povestit cu domolul... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Ci într-a nouă sute treizecea noapte 
Urmă: 


... Ci în ce o priveşte pe Tohfa, ceea ce i se întâmplă 
din clipita aceea este atâta de ciudat și de uluitor încât 
se cade a fi povestit cu domolul. 

După ce Tohfa rămase singură în iatacul ei, își luă 
iarăși cartea și își urmă citirea mai departe. Pe urmă, 
simțindu-se oleacă obosită, își luă lăuta și începu să 
cânte numai pentru ea. Și cânta atâta de frumos, încât 
lucrurile cele neînsuflețite din iatac începură să dănţu- 
iască de desfătare. 

Şi deodată simţi lăuntric că ceva neobișnuit se petrece 
în odaia ei, luminată atunci de strălucirea lumânărilor. 
Şi se întoarse și văzu în mijlocul odăii un om bătrân care 

dănţuia în tăcere. Ținea ochii lăsați în jos, avea o înfă- 
ţișare falnică, iar călcătura îi era domnească. Şi dănţuia 
un danç cucernic, cum nicio făptură omenească nu ar 
putea să dănţuiască vreodată. 

Iar Tohfa se simți înghețată de spaimă. Căci ferestrele 
și ușile erau închise, i iar ieșirile erau păzite strașnic de 

adâmbi. Şi ea nu își aducea aminte să fi văzut cumva 
vreodată la sarai chipul bătrânului acela ciudat. Încâr 
grăbi să-și rostească hona rugăciunea de izbăvire de 
cel necurat: „Mă adăpostesc întru Allah Preaînaltul 
împotriva Celui bătut cu pietre!“ Şi îşi zise: „Hotărât! 
n-am să mă arăt că am băgat de seamă făptura aceasta 
străină care se află aici. Mai degrabă am să cânt mai 
departe, și întâmple-se ce-o vrea Allah!“ Și, fără a se 
opri din cântat, avu tăria de a urma să cânte cântecul 
început; ci degetele îi tremurau pe lăută. 

Şi iacătă că, peste un ceas de vreme, șeicul cel jucăreţ 
se opri din danţ, veni lângă Tohfa și sărută pământul 
dintre mâinile ei, grăind: 

— Ai strălucit, o, tu, cea mai slăvită din Răsărit și 
din Apus! Fie ca lumea să nu rămâie vreodată lipsită 
de icoana ta şi de desăvârșirile tale! O, Tohfa, o, Vrajă a 
Inimilor, au nu mă cunoşti? 

Și ea strigă: 

— Nu, pe Allah! nu te cunosc! Da socot că trebuie să 
fii vreun ginn de pe tărâmurile Ginnistanului — alungat 
fie Cel-Viclean! 

Iar el răspunse, zâmbind a râde: 

— Adevăr grăiești, o, Tohfa! Sunt căpetenia tuturor 
neamurilor din Ginnistan, sunt Eblis! 

Iar Tohfa strigă: 

— Numele lui Allah fie cu mine și împrejurul meu! 
Mă adăpostesc întru Allah! 

Ci Eblis îi luă mâna, i-o sărută şi și-o duse la buze 
şi la frunte, și grăi: 

— Să nu-ți Re frică de nimic, o, Tohfa, întrucât de 

mult te afli sub ocrotirea mea și ești mult-iubita tinerei 
domniţe a ginnilor, care ca frumusețe printre fiicele 
ginnilor este ceea ce ești tu printre fiicele lui Adam. 
Află, dar, că de tare multă vreme vin cu ea în ospeție 
la tine, în fiecare noapte, fără ca tu să ne vezi, și te 
privim fără ca tu să știi. Întrucât preafrumoasa noastră 
domniță Kamariya este îndrăgostită de tine până la 
pierderea minţilor și nu se jură decât pe numele și 
pe ochii tăi. lar atunci când vine aici şi te privește, 
în vreme ce dormi, se topește de dor și moarte după 
frumuseţea ta. lar curgerea vremii nu mai este pentru 
ea decât lungoare, afară de vremea nopţii, când vine 
la tine și când se bucură de vederea ta fără ca tu s-o 
vezi. Așa că vin la tine ca sol, spre a-ţi istorisi chinurile 
ei și aleanul în care zace departe de tine, și să-ţi spun 
din partea ei și din partea mea că, dacă binevoiești, 
te duc în Ginnistan, unde vei fi ridicată la cinul cel 
mai de sus printre sultanii ginnilor. Şi vei domni peste 
inimile noastre, precum domnești aici peste inimile 
oamenilor. Or, astăzi, împrejurările se potrivesc de 
minune pentru venirea ta. Întrucât sărbătorim nunta 
fetei mele și tăierea-împrejur a fiului meu. Şi petrece- 
rea ar fi luminată de venirea ta, iar ginnii ar fi fericiţi 
de vederea ta, și te-ar primi toţi ca sultană a lor. Şi ai 
şedea printre noi atâta cât ai dori. Şi de nu ţi-o plăcea 
în Ginnistan, și de nu ţi-o fi pe voie traiul nostru, 
care este un trai de zaiafete necurmate, fac jurământ 
că, fără de stăruinţe ori anevoinţe, am să te aduc aici 
de unde te iau. 

Şi, auzind spusele acestea ale lui Eblis — afurisit să fie 
el! — înfricoșata de Tohfa nu cuteză a nu-i primi pofti- 
rea, de teama vreunor încurcături drăcești. Și răspunse 
că „da“, cu un semn din cap. Şi numaidecâr Eblis luă 
într-o mână lăuta pe care i-o încredință Tohfa, iar pe 
Tohfa o luă de ahia mână, rostind: „Bismillah!“ Şi, 
ducând-o astfel, deschise ușile, fără a se sluji de vreo 

cheie, și merse cu ea până ce ajunseră la intrarea de la 
umblători. 

Or, umblărorile, iar adesea fântânile și havuzurile, 
sunt locurile de care se slujesc ginnii de sub pământ 
și efriții spre a veni la faţa pământului. Și, din pricina 
aceasta, niciun om nu intră la umblători fără a rosti 
rugăciunea de alungare a duhurilor rele și fără a se 
adăposti cu gândul întru Allah. Și, întocmai precum 
ies prin umblători, ginnii se și întorc la ei acasă tot pe 
acolo. Şi nu se știe vreo abatere de la pravila aceasta și 
niciun fel de coteală de la acest obicei. 

Încât atunci când speriata de Tohfa se văzu dina- 
intea umblărorilor, cu șeicul Eblis, își pierdu firea. Ci 
Eblis începu să spună șotii spre a-i schimba gândurile, 
şi coborî cu ca în sânul pământului. Și după ce trecură 
fără de necazuri pârleazul acela anevoios, ajunseră la 
o trecere de sub pământ, săpată ca o boltă. Şi după ce 
trecură prin bolta aceea, ajunseră deodată afară, Ri cer. 
Şi la ieșirea de sub pământ, un cal înșeuat îi aștepta, fără 
de vreun paznic ori de vreun grăjdar. lar șeicul Eblis îi 
spuse preafrumoasei Tohfa: 

— Bismillah, o, stăpână a mea! 

Şi, ţinând scările șeii, o ajută să se suie pe cal, în 
şaua cea largă. Și Tohfa se așeză pe cât putu mai bine, 
iar calul numaidecâr se undui ca un val sub ea, și pe 
dată întinse niște aripi urieșești în noapte. Şi se înălță în 
văzduhuri, în vreme ce șeicul Eblis zbura, cu putinele 
lui, alături de ea. Şi, din toate astea, Tohfa se înfricoșă 
atâta încât leșină, prăbușită în șa. 

Iar când, mulţumită vântului reavăn, Tohfa își veni 
în simţiri din leșinul ei, se văzu într-o pajişte largă, 
atâta de plină de flori și de prospeţime, încât ai fi zis 
că vezi o rochie ușoară zugrăvită în culori vrăjite. lar 
în mijlocul acelei pajiști strălucea un sarai, cu turnuri 
înalte în văzduh și mărginit de o sută și optzeci de porţi 
de aramă roșie. lar în pragul porţii celei mari se aflau 


A nouă sute treizecea noapte 55 


căpeteniile ginnilor, îmbrăcaţi în haine strălucite. 

lar când căpeteniile acelea îl văzură pe șeicul Eblis, 
strigară: 

— acătă că vine Sett Tohfa! 

Şi de îndată ce calul i pi dinaintea porţii, se în- 
ghesuiră cu toții împrejurul ei, o ajutară să descalece și 
o poftiră în sarai, sărutându-i mâinile. Și, înlăuntrul 
saraiului, Tohfa văzu o sală mare, alcătuită din patru săli 
ce se legau între ele, cu pereţii de aur și cu pilaştrii de 
argint, o sală ce-ar face să crească păr pe limba care s-ar 
încerca s-o zugrăvească. lar în fund de tot se vedea un 
jeţ împărătesc de aur roșu, împodobit cu mărgăritare 
de mare. Şi fu poftită să șadă, cu mare fală, pe jeţul 
acela. lar căpeteniile ginnilor veniră și se rânduiră pe 
treptele jerdi împărătesc, împrejurul și la picioarele 
ei. [ar în ceea ce privește înfățișarea lor, erau asemenea 
cu fiii de Adam, afară de doi dintre ei, care aveau niște 
chipuri înfricoșătoare. Întrucât aceia doi nu aveau, fie- 
care, decât numai câte un ochi în mijlocul feţei, croit în 
lung, şi niște dinţi ieşiţi înainte precum colții porcilor 
mistreți. 

Iar când fiecare își luă locul cuvenit cinului său și 
când toată lumea se potoli, se ivi o domniţă tânără, 
gingașă şi frumoasă, cu un obraz atâta de strălucitor, 
încât lumina sala împrejurul ei. Şi alte trei copile ca 
zânele veneau după ea, legănându-se care mai d care. 
Şi când ajunseră dinaintea scaunului împărătesc al 
preafrumoasei Tohfa, i se închinară cu un salamalec 
gingaș. Iar sultana cea tânără, care mergea în frunte, 
păși pe treptele jeţului, în vreme ce Tohfa cobora. Iar 
când ajunse piept în piept cu Tohfa, domniţa o sărută 
îndelung pe obraji și pe har 

Or, Doa aceea era chiar sultana ginnilor, dom- 
nița Kamariya, cea îndrăgostită de Tohfa. Iar celelalte 
trei erau surorile sale; iar pe una o chema Gamra, pe cea 
de a doua Șarara, și pe cea de a treia Wakhima. 

lar Kamariya era atâta de fericită de-a o vedea pe 
Tohfa, încât nu se putu opri să se scoale iarăși de pe 
jețul ei spre a veni s-o mai sărute o dată, şi s-o strângă 
la piept, mângâind-o pe obraji. 

Şi, văzând acestea, șeicul Eblis începu să râdă și strigă: 

— O, ce îmbrăţișare frumoasă! Fiţi drăguţe şi luaţi-mă 
între voi!... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute treizeci şi una noapte 


Urmă: 


... Şi, văzând acestea, şeicul Eblis începu să râdă și strigă: 

— O, ce îmbrăţișare frumoasă! Fiţi drăguţe și luaţi-mă 
între voi! 

Şi un râs mare cutremură ceata ginnilor. Și Tohfa 
râse și ea. lar preafrumoasa Kamariya îi zise: 

— O, sora mea, te-am îndrăgit, iar inimile sunt atâta 
de adânci, încât nu-și pot avea ca mărturie decât sufle- 
tele. Iar sufletul meu mărturisește că te-a îndrăgit încă 
de dinainte de-a te fi văzut. 

Şi Tohfa, nevroind să pară cumva prost crescută, 
răspunse: 

— Pe Allah! și tu îmi ești dragă, ya Setti Kamariya. Și 
am ajuns roaba ta, de cum te-am văzut. 

Şi Kamariya îi mulţumi, și o sărută iar, și i le înfățișă 
pe cele trei surori ale sale, grăind: 

— Sunt măritate cu căpeteniile noastre. 

Iar Tohfa se temeni cum se cuvine dinaintea fiecăreia. 
Iar ele veniră, la rândul lor, și se temeniră dinaintea ei. 

După care robii ginnilor intrară în sală aducând ta- 
blaua cu bucate, și așternură masa. Iar sultana Kamariya 

o pofti pe Tohfa să vină să stea cu ea și cu surorile ei 
împrejurul tablalei, în mijlocul căreia erau încrustate 
stihurile acestea: 


Făcută sunt să port tot felul de bucate; 
Cu bucurie vă aduc de toate; 

Asa încât mâncaţi pe săturate. 

Fac semne înspre mine frumoase mâini curate: 
Să spună fiecare ce poftă îi abate, 

lar eu numaidecât mă voi supune 

Cu bunătățile cele mai bune. 

Căci fala mea cea mare 

Este că sunt în stare 

S-aduc cu bucurie şi să dărui 

Tot ce-i mai bun, pe placul fiecărui. 


După ce citiră stihurile acestea, începură să mă- 
nânce. Da Tohfa nu mânca prea cu poftă, întrucât era 
stânjenită de înfățișarea celor două căpetenii de ginni, 
cei cu chipurile hidoase. Şi nu se putu opri să nu-i 
spună domniţei Kamariya: 

— Pe viaţa ta, o, sora mea, ochii mei nu mai pot să 
îndure vederea aceluia de colo, și a celui de lângă el! 
Pentru ce sunt atâta de fioroși, şi cine sunt ei? 

lar Kamariya începu să râdă și spuse: 

— O, stăpâna mea, acela este căpetenia Al-Şisban, 
iar celălalt este marele Maimun, spătarul. Dacă îi vezi 
atâta de urâţi, este pentru că nu au vroit, din pricina 
făloșeniei lor, să facă la fel ca toți ginnii și să-și schimbe 
înfățișarea lor adevărată cu aceea a făpturilor omenești. 
Întrucât să știi că toate căpeteniile pe care le vezi sunt, 
în starea lor obișnuită, asemenea cu cei doi, atât la tru- 
puri, cât și la obraze; ci astăzi, ca să nu te înspăimânte, 
au îmbrăcat o înfățișare de fii de-ai lui Adam, în așa fel 
încât tu să poţi să te deprinzi cu ei și să te simți bine. 

lar Tohfa răspunse: 

— O, stăpâna mea, chiar că nu pot să mă uit la ei. Mai 
cu seamă Maimun acela tare-i înfricoșător! Într-adevăr, 
mi-e frică de el! Da, tare mi-e frică de fârtaţii aceia doi! 

lar Kamariya nu se putu stăpâni să nu pufnească de 
râs. lar Al-Şisban, unul dintre cele două căpetenii cu 
chipuri înfricoșătoare, o văzu cum râdea și o întrebă: 

— Pentru ce râzi, o, Kamariya? 

Iar ea îi vorbi într-un grai pe care nicio ureche de-a 
vreunui fiu de Adam nu ar fi putut-o pricepe, și îi lă- 
muri cele ce spusese Tohfa despre el și ti Maimun. 
Iar blestematul de Al-Șisban, în loc să se supere, începu 
să râdă cu un râs atâta de năprasnic, încât ai fi crezut 
dintr-ntâi că vreo furtună cumplită ar fi buit în sală. 

Şi masa se încheie în felul acesta, în mijlocul hoho- 
telor de râs ale tuturor căpeteniilor ginnilor. Şi după ce 
toată lumea se spălă pe mâini, se aduseră calea cu 
vin. lar şeicul Eblis veni lângă Tohfa și îi spuse: 

— O, stăpâna mea, tu înseninezi sala aceasta și o lu- 
minezi și o împodobești cu făptura ta. Da ce înfiorare 
am trăi noi, sultane și sultani, dacă ai binevoi să ne 
dai prilejul a asculta câte ceva din lăuta-ţi, însoţind-o 
cu glasul tău. Întrucât iacătă că noaptea și-a și deschis 
aripile-i a plecare, și nu are a și le mai esfășura rea 
mult. Așa că, până ce nu are să ne părăsească, fne 
hatârul, o, Vrajă a Inimilor! 

Şi Tohfa răspunse: 

— A auzi înseamnă a mă supune! 

Şi îşi luă alăuta și cântă minunat, de li se părea ce- 
lor care o ascultau că saraiul tot dănţuia odată cu ei, 
precum o corabie în ancorele sale, ca urmare a vrăjii 
cântării. Și gunguri stihurile acestea: 


Să fie pacea cu voi toți, cei care 
Juratu-mi-aţi credință fiecare. 
Au nu mi-aţi spus că o să mă găsiţi, 

Voi, cei ce m-aţi găsit, ai mei iubiţi? 
Certa-v-aş cu glas dulce şi uşor, 

Ca reveneala vântului din zori, 

Ca șopotul cel proaspăt de izvor! 

Că pleoapele-mi, plângând de-atâta dor, 
Mi le-au topit al lacrimilor spor, 

Iar curăția sufletului meu 

E leac pentru cei ce-au râvnit mereu 

Să se adape din fântâna lui. 

O, dragostea mea cum să v-o mai spui? 


Și căpeteniile ginnilor, auzind stihurile acestea și 
cântecul tot, rămaseră cuprinși de vraja desfătării. lar 
hâdul de Maimun, păcătosul acela, fu atâta de răpit, 
încât începu să dănţuiască și el, ca un smintit. Iar șeicul 
Eblis îi zise minunatei Tohfa: 

— Mă rog ţie, ia-o pe altă glasnă, întrucât plăcerea, pă- 
trunzându-mi în inimă, mi-a tăiat și sângele și răsuflarea! 

Iar sultana Kamariya se ridică și veni s-o sărute între 
ochii amândoi, spunându-i: 

— O, răcoare a sufletului meu! O, inimă a inimii mele! 

Şi o rugă fierbinte să mai cânte. lar Tohfa răspunse: 

— A auzi înseamnă a mă supune! 

Şi cântă, însoţindu-se de lăută: 


Adesea când aleanu-n suflet creşte, 
Te-alini numai cu-o brumă de nădejde. 
S-ar face moale piatra, ca o ceară, 
De-ai şti ce e răbdarea, bunăoară. 

Tot ce-i departe s-ar apropia, 

De-ar şti să te împaci cu sinea ta. 


Şi toate acestea fură cântate cu un glas atâta de frumos, 
încât căpeteniile ginnilor începură să dănțuiască de-a 
valma. Iar Eblis veni la Tohfa și îi sărută mâna și îi spuse: 

— O, minunato, oare ar fi să trec măsura mărinimiei 
tale dacă ți-aș mai cere un cântec? 

Şi Tohfa răspunse: 

— Dar Sett Kamariya pentru ce nu-mi cere să cânt? 

Iar tânăra domniţă sări numaidecât și, sărutând amân- 
două mâinile vrăjitoarei Tohfa, îi spuse: 

— Pe viața mea și a ta, mai cântă o dată! 

Şi Tohfa zise: 

— Pe Allah! glasul meu a ostenit să cânte; ci, dacă 
binevoiești, am să vă spun tuturora, fără a le cânta, ci 
numai rostindu-le, după rostul lor, cântecele vântului 
de seară, ale florilor și ale păsărilor. Și, ca început, am 
să vă spun mai întâi Cântecul vântului de seară: 


Sunt pristavul celor care 

Se au dragi. Și port cu mine 
Toate visele iubirii, 

De chemări și de suspine. 


Cu credință le duc taina 
Si le-o spun în fapt de noapte, 
În cuvinte pătimaşe 


Si-n potop de blânde soapte. 


Gingaș sunt cu cei ce umblă 
Pe cărarea ta, iubire! 

Pentru ei, suflarea-mi poartă 
Doar alint şi ispitire. 


Ci îmi potrivesc măsura 
După cum e-ndrăgostitul: 
Celui bun şi cumsecade-i 
Smulg din inimă cuțitul; 


Pe când celui ce se-arată 
Fără suflet şi credință, 
Răsuflarea mea-i aduce 
Numai jar şi suferinţă. 

Când sub lina-mi mângâiere 
Frunza se înfiorează, 

Cel îndrăgostit tresare 

Si de-un dor adânc oftează. 


Iar când glasul meu l-ajunge, 
Ca-ntr-un vis fără pereche, 
Înspre dragostea-i se-nclină 
Si-i șoptește la ureche. 


Când prefir cu gingăşie 
Dulcea chinului cămașă, 
Sunt ca sunetul lăutei 
În cântarea pătimașă. 


Dacă boinăresc prin lume, 
Nu vreo toană mă cuprinde, 
Ci ca să mă aflu-n preajma 
Crugurilor celor sfinte. 


Zice-se c-aduc foloase, 

Pe când eu sunt numai mreajă; 
Când suflarea primăverii 
Pomii-i scutură cu vrajă, 


Eu mă-ntorc din Miazănoapte 
Ca s-aprind lumina-n muguri, 
Să fac noptile potrivă 

Cu-ale zilelor dulci cruguri. 


Când căldura verii-ncepe, 
Iau din Răsărit lumină 
Ca să pun în pomii lumii 
Frumusețea lor deplină. 


Gl 

Dinspre Miazăzi mă-ntoarce 
Pleoapa soarelui de toamnă, 
Lângă poamele bogate, 

Ca să le arăt ce-nseamnă 


Setea de desăvârşire, 

Si ca să le-nvăţ s-aştepte 
Ceasul sfânt al împlinirii 
Si-al rodirii înțelepte. 


Jarna,-ntr-un sfârşit, mi-au drumul 
Din către Apus, deodată, 

Si prieteni-mi, copacii, 

Îi despovărez de roadă, 


Le usuc din crestet frunza, 
Pentru ca în nopți de gheață 
Mult- frumoasele lor ramuri 
Să-și păstreze sfânta viaţă. 


Eu fac să se-ngâne soapta 
Dintre-o floare și-altă floare, 
Eu călăuzesc alene 
Lanurile-n legănare. 


Eu prind râurile-n lanţuri 
De argint, și palmierii 
Eu îi fac să se-ncovoaie 


Grei de rod în faptul verii; 


Eu dezvăluiesc iubitei 
Taina inimii ce arde 
Pentru ea; şi-miresmata-mi 
Răsuflare, de departe, 

Dă de veste dintr-odată 
Celui băituit de jale 

Că e-aproape şi-l aşteaptă 
Cortul cald al dragei sale. 


— Şi-acuma, dacă vreţi, O, stăpânii mei și stăpâ- 
nele mele, grăi Tohfa iarăși, am să vă spun Cântecul 


Trandafirului... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute treizeci şi doua noapte 
Urmă: 


— Şi-acuma, dacă vreţi, o, stăpânii mei și stăpânele 
mele, grăi Tohfa iarăși, am să vă spun Cântecul tranda- 
firului. Lacără-l: 


Eu sunt oaspele ce-alungă 
Iarna, şi aduce vara; 

Ci mă trec cum trece-n noapte 
Umbra unui duh, uşoară. 


Bucuraţi-vă de vremea 
Scurtă a-nfloririi mele, 
Și să nu uitaţi că timpu-i 
Spadă cu tăișuri grele. 


Port culoarea ce-nfloreşte 
Al iubitelor obraz, 

Iar iubiţi-şi pun ca mine 
Haină scumpă de atlaz. 

Dulce-nmiresmez pe-acela 
Care-asupra mea se pleacă; 
Iar copila mă primește 
Tremurând, din mâna dragă. 


Sunt binevenit oriunde, 
Dar cel ce nădăjduiește 
Să mă aibă vreme lungă 
Lepede-și orice nădejde. 


Eu sunt cel pe care, iată, 
L-a-ndrăgit privighetoarea. 
Ci, cu toată-această slavă, 
Mult necaz mi-ndură floarea; 


Orișiunde, tânăr încă, 

Dau în mugur, mă-mpresoară 
Spinii strânşi în juru-mi roată, 
Si-n lăuntru şi-n afară. 


Cu potop de lăncii crunte 
Pieptul tânăr mi-l sfăşie, 
Iar sub sângele ce curge 
Pururea-s o rană vie. 


Ci, tu toate câte sufăr, 

Eu sunt cea mai strălucită 
Dintre florile ce-și scutur 
Trecătoarea lor ispită. 


Mi s-a pus cândva un nume 
Mândru: „Fala Dimineţii 
Straiul prospețimii mele 


Mi-e podoabă frumuseții. 

Vine însă fără milă 
Mâna omului, ne strânge 
Si ne fierbe în cazane 

Să ne stoarcă viul sânge. 


Atunci trupu-mi se topeşte, 
Inima-mi pe flăcări arde, 
Lacrimile-mi curg, şi nimeni 
Nu mă mântuie de moarte. 


Focu-mi mistuie făptura, 
Lacrimile-mi fierb cu larmă, 
Inima-mi se face aburi, 
Toată ființa mea se sfarmă. 


Curge gâlgâind sudoarea, 
Semn vădit al grelei trude. 
Sufletu-mi e leac de suflet 


Celor arşi de patimi crude. 


Iar acei pe care dorul 
Íi usucă, se alină 
Cu mireasma mea-njflorită 


Cândva fragedă-n grădină. 


Astfel, după ce se trece 
Frumusețea-mi din afară, 
Proaspăt sufletu-mi rămâne, 
Oamenii să-l soarbă iară. 


Înțeleptul care știe 

Cum să tragă-nvăţăminte 
Din podoaba trecătoare 
Ce-am avut-o mai nainte, 

N-are să jelească vremea 
Când, cu florile-mi boghete, 
Straturilor din grădină 
Le-mpleteam cununi în plete; 


Ci mereu îndrăgostiţi, 

Cu iubirea lor, nebuna, 
Ar vroi ca vremea ceea 

Să dureze totdeauna. 


lar acuma, o, stăpânii mei şi stăpânele mele, dacă 
binevoiţi, am să vă spun Cântecul lasminului. lacătă-l: 


O, voi, cei ce priviţi, lăsați suspinul! 

Sus în azur, pe cerurile sfinte, 

Ard stelele-mi sclipind. Eu sunt iasminul, 
Mai alb decât argintu-n zăcăminte. 


Când mă ivesc pe lume, ies de-a dreptul 
Din sufletul dumnezeirii-nalte, 

Și fericit mă odihnesc la pieptul 
Femeilor cu inimile calde. 


Dintre podoabe sunt cea mai de seamă, 
Cu care se-ncunună orice frunte. 

Beți vinul meu, şi nu vă fie teamă 

De cei ce ştiu atâta: să se-ncrunte. 


Culoarea mea-i a camforului soră, 
Mireasma-mi e-al miresmelor izvor. 
Ea va rămâne-n preajma tuturora 
Și-atunci când plec cu pas nepăsător. 


Iar numele-mi ias-min închide-n sine 
O taină-al cărei înţeles desfată 

Pe cei ce îndrăgesc cum se cuvine 
A minţii desfătare luminată: 


Din două vorbe-i zămislit, ce-nseamnă 
Eres și jale. Tâ/cu-i pe-nțeles: 

În graiu-i mut ne-arată si ne-ndeamnă 
Să stim că jalea este un eres. 


De-aceea vin cu fericirea-n horă 

Să povestesc norocuri cu temei. 
lasminul sunt. Culoarea mea e soră 
Cu camforul, o, dragi stăpânii mei! 


Şi acuma, dacă binevoiţi, o, stăpânii mei și stăpânele 
mele, am să vă spun Cântecul Narcisei. lacătă-l: 


Puțin îmi pasă de frumusetea mea: 
Privirea mea e languroasă 

Când mă legăn armonioasă, 

Și nobilă îmi e originea. 


Mereu printre flori, le apreciez, 
Mereu la sfat cu ele 

Sub clar de lună șez — 

Prietene fidele. 


Deşi ca-nfățisare 

Am primul drept al Firii 
Le-ajut, curtenitoare — 
Dau lecţii la slujire. 


Parfum, cu dărnicie 
Ofer cui mă alege 
Fără-ndărătnicie 
La mâna ce culege. 

Sting setea cu caliciul — 
Vestmânt imaculat — 

Pe tijă de smaragd 

Port rochii de-argint, capriciu. 


Că am şi eu cusururi 
Confuză, mă înclin, 
Și mă pălesc de chin 


Gândind ce voi ajunge. 


Prin umilință cer 
Iertare de defecte 
Si-o să-mi scuzaţi, mai sper, 


Ocheadele cochete. 


Adesea îmi plec capul 
Nu spre-a privi în ape, 
Ci amintindu-mi pragul 
Sfârșitului aproape. 


Şi acuma, dacă binevoiţi, o, stăpânii mei și stăpânele 
mele, am să vă spun Cântecul Micşunelei. Lacătă-l: 


Port mantie de frunză verde 
Și bluză-albastră viorie. 
Plăpândă sunt, o-nchipuire 
De visuri şi de gingășie. 


Să-l cheme Fală-a Diminetii 

Pe trandafir, în mândra-i haină — 
Eu, cu Jăptura mea sfioasă, 

Nu sunt decât a zilei taină. 


El, mult-slăvitu-mi frate,-i vrednic 
De toată strălucirea vieţii, 

Preafericit în rostu-i falnic, 
Și sfânt martir al frumuseții. 


Eu, veştejită din pruncie, 
Într-al mâbnirii trist lințoliu 
Sub bolta-naltă-a primăverii 
Mă nasc înfăşurată-n doliu. 


Ce scurte-s clipele-mi voioase 
Când pot să râd și să mă bucur! 
Si, vai, ce lungi sunt cele-n care 
Îmi scutur ofilitul ciucur! 


Că, iată, de cum dau în floare, 
Mă smulg întreg, din rădăcină, 
Fără să-mi dea răgaz şi mie 

S-ajung la vremea mea deplină. 


Si, fiind fără apărare, 

Destui vin viața să-mi sugrume; 
Sfiala-mi nu-i înduioșează, 
Nici gingăşia mea pe lume. 


O desfătare-s pentru-aceia 

Ce-n preajmă-mi ştiu să se abată, 
Si mă-ndrăgesc cu-nflăcărare 

Cei care mă zăresc vreodată. 


Ci până la sfârșitul zilei, 
Adeseori chiar mai degrabă, 

Vai, nu mai dau un ban pe mine, 
Stau prizărită pe tarabă. 


Si-atunci mă vând mai pe nimica, 
Ei, care mă slăveau nainte; 

Si-mi tot găsesc cusururi grele 


Cei ce mă lăudau fierbinte. 


Vrăjmaşa soartă-mi vestejeşte 
Pe noapte florile firave, 
Și dimineața le găsește 
Pălite, triste şi bolnave. 


Atunci, cei care ştiu pătrunde 
Într-ale vieți taine-ascunse, 
Si-mi ştiu puterile, adună 

Si florile-mi murind şi frunze. 


Cu ajutorul meu alungă 

Boli grele, chinuri mari alină, 
Si scot din piepturi fierbinţeala 
Cu suferința ei haină. 


Cu floarea mea-i desfăt pe oameni! 
Și, poate mai presus de toate, 
Mireasma ei le-ncântă viața. 
Uscată, le dau sănătate. 


Jar omul prost habar nu are 

De barurile mele bune, 

Și niciodată nu ia seama 

Să-mi vadă-ascunsa-nțelepciune. 


Ci-i sunt prilej de cugetare 
Și de învățătură vie 

Acelui ce-mi pricepe viața 
Și care glasul minţii-l ştie. 


Și dacă prea puţini ştiu, totuși, 
Să-mi dea cinstita prețuire, 

Mă mångâi luând bine seama 
Cum florile-mi, ca o oştire, 


Cu coifuri de smarald gătite-s 
Și lănci cu vârfuri de zamfir, 

Si-n gingașele lănci îi poartă 

Pe toți vrăjmaşii lor în şir. 


Şi acuma, dacă binevoiţi, o, stăpânii mei și stăpânele 
mele, am să vă spun Cântecul Nufărului. lacără-l: 


Atâta de sfios sunt eu din fire, 
Si-atâta sunt de ruşinos, încât 
Mă înspăimântă orişice privire, 
Și mă ascund în apă pân la gât. 


Si floarea-mi doar, din tot prisosul fiinţii, 
Mi-o las afară-n straiul ei curat, 

Mai mult să fiu ghicit cu ochiul minţii, 
Decât să fiu văzut cu-adevărat. 


Îndrăgostitii, de-ar lua aminte 

La pilda mea, cu-ntregul său temei, 
Ar şti să-nvete ceea ce-i cuminte, 
Ca să se poarte tot aşa şi ei! 


Crivatu-n care-mi place să-mi duc dorul 
Sunt locurile ce se scaldă-n ape, 

Căci drag îmi este să dezmierd izvorul 
Și sopotele lui să-mi fie aproape. 


Să ne despartă nu-i putere-n stare, 
Iar soarele, şi stelele, şi luna, 

În toi de iarnă, ori în miez de vară, 
La fel ne vor găsi întotdeauna. 

Ciudată soartă! Dragostea-mi adâncă 
Suspină după mult-iubita apă 
În care mă cufund, şi care încă 
Nu-mi stinge dorul care-n mine sapă. 


S-a mai văzut vreodată-n lume oare 
Ceva la fel cu tristea mea năucă: 

În apă-a fi, şi nu a fi în stare 

Să-ţi stâmperi setea care te usucă? 


Pe zi, sub geana soarelui aprinsă, 

Îmi desfăsor cununa aurie, 

Ci când adorm sub haina noptii-ntinsă 
Pământ şi ape-n liniștea târzie, 


Din nou mă cheamă mult-iubita undă, 
Și, legănată, floarea mi se-nclină 

Si-n sânul apei line se afundă, 

În cuibul de verdeață din rovină; 


La gândurile mele-nfrigurate 

Mă-ntorc atunci, iar ochiul meu se-ncântă, 
Sub apa nopții şi-n singurătate, 

De fericire-i limpede şi sfântă. 


Iar oamenii cei ușurei la minte 
Habar n-au ei unde mă aflu-anume, 
Și nu ştiu cum în taină mă cuprinde 
Această fericire fără nume; 


Și niciun cârcotaş nu se arată 

Cu limba-i ascuţită să mă certe, 

Iar pe iubita mea înlăcrimată 

S-o tulbure când vrea să mă dezmierde. 


A nouă sute treizeci şi treia noapte 73 


Si orişiunde dorurile-mi multe 
M-ar duce să colind în rătăcire, 
Iubita-mi pururi stă să mă asculte 
Și să-mi șoptească blânda ei iubire. 


De-o rog să-mi stingă focul ce mă arde, 
Ea mă adapă cu licoarea-i dulce; 

De-i cer un adăpost, duioasă foarte 

La sânu-i drag mă strânge să mă culce. 


Și gândurile-mi toate şi făptura 
Sunt împletite cu ființa-i dragă. 
Ca să trăiesc, ea-mi dăruie căldura, 
Ea înfloreşte viața mea întreagă. 


Atâta de sfios sunt eu din fire, 

Si-atâta sunt de rușinos, încât 

Mă înspăimântă orișice privire, 

Și mă ascund în apă pân la gât. 

Și floarea-mi doar, din tot prisosul fiinţii, 
Mi-o las afară-n straiul ei curat, 

Mai mult să fiu ghicit cu ochiul minţii, 


Decât să fiu văzut cu-adevărat. 


— Şi acuma, o, stăpânii mei și stăpânele mele, am să 
vă spun, dacă binevoiţi, Cântecul Garoafei... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute treizeci şi treia noapte 


Urmă: 

— Şi acuma, o, stăpânii mei și stăpânele mele, am să 
À- ž Da . . A d . ESI e 
vă spun, dacă binevoiți, Cântecul Garoafei. lacără-l: 


Revoluțiile vremii 

Culoarea mi-au schimbat 

În trei nuanțe diferite 

Ce rând pe rând am îmbrăcat 
În varietăți bine definite. 


Prima e-al geloziei galben; 

A doua, de neliniste, cauza albirii; 
Iar cea de-a treia e albastră 
Precum durerile iubirii 

Și ca nefericirea noastră. 


Nici strălucire, nici parfum 

N-am, palidă când sunt, ca Moartea, 
Dispret, pentru corola ca un fum 

Ce nu ridică vălul nicidecum 

Ce îmi ascunde farmecul postum. 


Dar, astfel neglijată, nu mă tulbur 

De tihna mea retrasă şi dorită — 

Îmi tin parfumu-n mine, culoarea tăinuită — 
Comori ascunse cu grijă ferită 

Nici dorul să vântur, nici ochiul să bucur. 


Din contră, de-s galbenă vreau să seduc 

Și sunt, în acest scop, voluptuoasă 

Răspândind în zori şi-n amurg parfum de mosc 
Lansându-mi în crepuscule miasma oțioasă 

Cu care către aurul din mine să conduc. 


Nu mă vorbiţi de rău, surorile mele, 
Dacă presată de dorința turbată 

Îmi destăinui iubirile, disperată, 

Adierii zefirului, defăimătoare: 

Nu amanta trădându-și dragostea e vinovată! 

Ea e învinsă doar de violența dragostei mistuitoare. 


Albastră când sunt, îmi comprim ardoarea 
Doar în lumina zilei, împlinirii, 

Și îmi suport pedeapsa prin răbdarea 
De-a nu-mi expune şi parfumul firii 
Spre-a nu stârni cu el lingoarea. 


Dacă îndat după căderea noptii, 

În umbrele sale, prietenilor mă arăt 
Si le dezvălui comorile mele — 
Prietenilor cărora sorții 

Le-au hărăzit aceleași suferinţe grele. 


Și, în grădina în care stăm aşezaţi, 

Prietenii îşi trec din mână-n mână 

Cupele pline cu licoarea păgână — 

Ciocnesc şi eu, din propria mea inimă adăpaţi, 
Și bem din ea, din darnica fântână. 


Și, de îmi pare clipa fericită, 

Eman în noapte un parfum, dar vag, 
La fel de dulce ca apropierea de iubită 
Îmbrătisată de-un prieten drag 

Cu care îl înlănțui și atrag. 


Atunci, dacă dorită mi-e prezența 

Şi-i căutată-apropierea mea 

Răspund îndată la îndemn cu complezența 
Ce uită suferința şi stridența 

Ce inimile împietrite mi-o stârneau. 

Îmi place întunericul în care-amanţii 
Îmbrăţișaţi, ei se topesc de dor 

Când răspândesc eu lacrimi parfumate 
Spre a mă revela ispititor 

Surorilor ce nu-s înmiresmate. 


— Şi acuma, o, stăpânii mei și stăpânele mele, am să 


vă spun, dacă binevoiţi, Cântecul Busuiocului: 


Surori iubite, iată scumpa vreme 
Când fericite-mpodobiţi de zor 
Grădina-n care florile-mi pun steme 
Și mă adăpostesc în taina lor. 
Astept porunca voastră, şi vă rog: 
Primiţi-mă în sfântul vostru joc! 


Prieten cu izvoarele-s, ce-mi sună 
Cântecul lor; eu tainelor fierbinţi, 
Ce se șoptesc pe sub polog de lună, 
Le sunt chelar de visuri şi dorinti, 
Iar gingașele-mi frunze subțirele 
Dovadă sunt a barurilor mele. 


Primiţi-mă, surorilor iubite, 

Ca pe-un tovarăș la ospătul sfânt! 
Cum fără de lăutele vrăjite 

Nu are haz nici danțul pe pământ, 
La fel fără de mine nu-și dă ghes 


La bucurie-un om cu duh ales. 


Credeti-mă, iubite surioare, 

În pieptul meu comori vrăjite-ascund. 
Miresme scumpe şi ametitoare, 

Care-n adâncul inimii pătrund. 

Făgăduitu-s celor ce-au să vină 


În luminoasa lui Allah grădină. 


O, dragi surori, v-am spus: făptura-mi toată 
E-al tainelor de inimă chelar. 

Ci poate-o zvoană v-a ajuns vreodată 

Cum că în neamul meu solomonar 

Ar fi şi-o limbă ce să mă dezmintă, 

Flecară fără seamăn: biata mintă. 


Ci eu vă rog să nu-i păstraţi vreo pizmă, 
Si mai degrabă s-o priviţi cu drag: 
Neprihănita, blânda noastră izmă 
Numai mireasa ei şi-o dă-n vileag! 
Ea, biata, niciodată nu destaină 

Decât duioasa inimii ei taină. 


Cel ce se dă pe fată doar pe sine 
Nu poate fi vreodată-asemuit 
Cu cel ce spune tainele străine 
Pe care altul i le-a-mpărtăşit, 
Nu i se cade ruşinosul nume 

De vânzător de inimi şi de lume. 


Oricum ar fi — şi nu v-o spun cu ciudă — 
Nu e pădure fără uscături: 

Doar de departe sunt cu minta rudă, 

Și n-am cu ea prea strânse legături. 
De-aceea deci, cu sufletul fierbinte 

Vă rog pe toate să luaţi aminte. 


Prieten cu izvoarele-s, ce-mi sună 
Cântecul lor; eu tainelor fierbinţi 
Ce se soptesc pe sub polog de lună 


Le sunt chelar de visuri şi dorinţi. 

Iar gingasele-mi frunze subtirele 
Dovadă sunt a harurilor mele. 


Surori iubite, iată scumpa vreme 
Când fericite-mpodobiţi de zor 
Grădina-n care florile-mi spun steme 
Si mă adăpostesc în taina lor. 

Aştept porunca voastră şi vă rog: 
Primiţi-mă în sfântul vostru joc! 


lar acum, o, stăpânii mei și stăpânele mele, dacă bi- 
nevoiţi, am să vă spun Cântecul Romaniţei. lacătă-l: 


Dacă în semne ştii să deslușeşti 
Atuncea, haide, vino să-ţi arăt! 

De nu, mergi de te culcă, la povești: 
Esti ignorant! Natura n-o „citeşti 


Ce zile bune-au fost când floare-am dat! 
Cu frumusețea mea îndulcesc lumea — 
Petale albe de departe-arat 

Si discul galben al corolei legănat. 


Culorile-mi surale-s din Coran: 
Când luminoase, când întunecate — 
Ca să-nțelegi cum mor-trăind prin an 
Furtuna vieții răscolind avan. 


Tu vii să îmi admiri floarea mea, care 
Încântă câmpurile azi, când se deschide, 
Iar peste-un timp, de treci din întâmplare 
Că nu mai sunt, vedea-vei cu mirare. 


Când plângerile mele-ndurerate 
Urcau spre frații mei, iubiții porumbei, 

Credeai că sunt refrene desucheate, 
Vesele flori de stil pentru păcate. 


Petale albe ţi-arăt de departe — 
Dar tu nu-ntelegi semnul care-l fac — 
E trist să nu ştii a distinge ce desparte 


Ce-i trist, ce-i vesel: dragostea, de moarte. 

lar acum, o, stăpânii mei și stăpânele mele, dacă bi- 


nevoiţi, am să vă spun Cântecul Levănţicăi. lacătă-l: 


Ab, fericită sunt că nu fac parte 

Din rându-acelor flori de prin grădini 
Ce cresc trudite; eu răsar departe 

De mâinile murdare şi de chin, 

La adăpost de vorbele deșarte. 


Legi slobode mi-au fost din veci menite, 
Nu-mi place viața prinsă pe araci, 


Fug de izvoare şi fug de ispite, 


Grădinile-ntre garduri nu-mi sunt dragi 


Și nici pământurile-amar muncite. 


O nesupusă sunt. Fugind de lume, 
Pustiurile doar îmi ştiu de rost. 
Doar prin singurătăţi fără de nume 
Îmi caut eu tihnitul adăpost. 

Nu-mi place zarva gloatei de legume. 


Si cum nu-i nimeni să mă îngrijească 
Și nici să mă sădească pe pământ, 

Nu poate nimeni să se necăjească 

Și să mă certe cu niciun cuvânt 

Cum că s-ar fi trudit ca să mă crească. 

Sunt liberă, trăiesc în libertate. 
Si mâna hådă a niciunui rob 

Si a niciunui ins din vreo cetate, 
Mânate de nesatul lor neghiob, 
Nu mi-au atins podoabele curate. 


Ci de-ai să vii pe pajistea de cituri 
În Nejdul din Arabia, cândva, 
Departe de grădinile cu ziduri, 
Mă vei găsi: acolo-i țara mea, 

Sub strălucirea altor răsărituri. 


Acolo, unde-n soapte care-adie 
N-ajunge om cu chipul vestejit, 
Pe pajiști largi, trăiesc cu bucurie 
În cântec de albină fericit 
Și-ntr-a gazelelor tovărășie. 


Acolo, frate-al sihăstriei mele 

E doar pelinul cel cu gust amar. 
Mă îndrăgesc cei îndrăgiți de stele. 
Alin i-am fost pe vremuri lui Agar, 
Pe Ismail l-am vindecat de rele. 


Sunt liberă, trăiesc în libertate! 
Și sunt ca fetele de neam ales 

Pe care nimeni nu le scoate 

Pe la mezaturi, ca să deie ghes 
Vânzării lor în târgul din cetate. 


Cu omul trândav nu pot fi pereche, 
Doar cel viteaz îmi ştie-ntregul pret: 
Pe calu-i vânteş, ca în vremea veche, 
Spre țelu-i sfânt goneşte îndrăzneț, 
Cu floarea mea înfiptă la ureche. 

Aș vrea să vii odată pe la mine, 

Cu dulcea mea mireasmă să te-mbăi, 
În Nejdul cald, sub zările-i senine, 
Când vântul dimineții-adie-n văi 
Rotind în juru-mi horele lui line. 


Parfumul meu înmiresmat îl scaldă 
Pe mult însinguratul beduin; 

Iar florile-mi ca de-un fior tresaltă 

Ca să-i desfete pe toți cei ce vin 

Si fac popas în preajmă-mi laolată. 


Si-atunci când asprul cămilar începe 
Să-mi zugrăvescă frumuseti şi har, 
Chervanagii-nfășuraţi în zeghe 

Stau să-l asculte şi, ofiând arar, 

Îi fură-o vrajă ce n-o pot pricepe. 


81 


lar acuma, dacă binevoiţi, o, stăpânii mei şi stăpânele 
mele, am să vă spun, într-un sfârșit, Cântecul Bujorului. 


Lacătă-l: 


De-aș fi şi înlăuntrul meu asemeni 
Cum sunt pe dinajară-mpodobit, 


Nu i-aş mai pizmui nicicând pe semeni 


Și nici nu m-aș mai plânge, negresit. 


E lăudat oriunde, bunăoară, 
Bogatul meu veșmânt, de obicei, 

Și sunt slăviți obrajii de fecioară 
Când sunt la fel de rumeni ca ai mei. 


Ci ochiul ce s-aplecă să mă vadă 
Nu e cuprins de-un osebit răsfăt; 

Nu sunt aduse vreodată ca podoabă 
În glastrele din sala de ospăț; 


Nu-i nimeni ispitit să preamărească 
Podoabele cu care mă-nfăşor, 

Si nu mi-e dată lauda firească 

Ce se aduce celorlalte flori; 


În larga strălucire din grădină 

Nu mi se lasă niciun cin ales; 

Ba chiar sunt smuls cu tot din rădăcină 
Și izgonit afară prea ades. 


Se pare că aș face numai silă 

Și cum arăt la chip și cum miros. 
Din ce pricină oare mă împilă? 

De ce par oare o podoabă de prisos? 


Vai! vai! Pricep! Pe cât mă duce gândul, 
Și-așa precum tot chibzuiesc mereu, 
Pricina nu-i că roșu mi-e vesmântul, 
Ci inima, că-i neagră-n pieptul meu. 


Dar ce pot eu când crâncena mea soartă 
Aşa mi-a fost menit dintru-nceput? 
Rămâne-n veci strădanie deşartă 


De-a fi altfel de cum ai fost făcut. 


Cusururile de mi se măsoară, 

Și inima mea neagră n-are preț, 
Au dacă mă priviţi pe dinafară, 
Nu sunt ca un sarai de frumuseți? 


Mă dau înfrânt. Vai, de-aş fi fost asemeni 
Pe dinlăuntru ca pe dinafar, 

Nu i-aş mai pizmui acum pe semeni 
Și nu mi-aş plânge soarta cu amar. 


Vai mie, vai! Ce rânduială proastă 
Îmi umple viața toată de urât! 

Pe cât pricep, întreaga mea năpastă 
Îmi vine de la inimă, şi-atât! 


Iar acuma, când am sfârșit cântecele zefirului și ale 
florilor, am să vă spun, dacă binevoiţi, o, stăpânii mei și 
stăpânele mele, câteva dintre cântecele păsărilor. lacătă 
mai întâi Cântecul Rândunicii... 


În clipita aceasta a istorisiri sale, Șeherezada văzu că se 
luminează de ziuă și, sfioasă, tăcu. 


Dar când fu cea de a noua sute treizeci și patra noapte 
Urmă: 


... Iar acuma, când am sfârșit cântecele zefirului şi 
ale florilor, am să vă spun, dacă binevoiţi, o, stăpânii 
mei și stăpânele mele, câteva dintre cântecele păsărilor. 
lacătă mai întâi Cântecul Rândunicii: 


Eu, de-mi fac totdeauna casă 

Pe lângă vreun privaz sub geamuri 
Ori sub vreun zid de la terasă, 

Și nu prin scorburi ori prin ramuri, 
Și de nu fug de om fricoasă 

Ca toate celelalte neamuri 

De păsăret, e din pricină 

Că-n ochii mei nimic nu este 

Mai de folos pentru-o străină! 

(lar ce vă spun nu e poveste!). 
Deci între oameni îmi fac rostul, 
Căci nu sunt de un neam cu mine; 
Așa zidindu-şi adăpostul, 

Un biet străin o duce bine. 

Eu sunt de-a pururi călătoare 
Si pot astfel să iau aminte 

Ce viață duce omul care 

E dăruit cu-nvăț şi minte. 

De ti-a fost scris să pleci departe 
Pe drumurile pribegiei, 

A vrut Allah să-ți facă parte 

De sfânta lege-a ospeţiei. 

Când îmi găsesc oblăduință 

Pe la vreo casă undeva, 

Nu-mi iau nicicând îngăduință 
Să le aduc vreo supărare 

Celor ce locuiesc în ea, — 

Și cuib zidesc, după putință, 
Cuviincios, la umbra sa, 

Din toate câte sunt în stare 

Să strâng cu trudă şi răbdare 
Pe lângă maluri şi izvoare. 

Si chiar de le sunt spor la casă, 
Nu cer să-mi dea din pâinea lor; 
Agoniseala mea de masă 

N-o iau din bietul lor ogor; 
Încât strădaniile-mi grele 

Și faptul că nu cer pomană 
Mi-aduc iubirea tuturor. 
Altminteri poate multe rele, 

Nu ocrotire, ci izgoană, 

Mi-ar fi ghelirul după zbor. 
Când râd şi cântă laolaltă, 
Rotesc prin preajma lor voioasă: 

Ci zbor spre bolta lumii-naltă 
Când masa lor și-o ospătează; 
Căci doar la sfânta bucurie 
Râvnesc eu să le fiu ortac; 

Nu la ospățul care-mbie 

Un pântec lacom la posmag; 
Nu la ce au în farfurie, 

Ci numai să le fiu pe plac; 

La scumpa lor prietenie, 

Nu la un bob de mei sărac. 
Încât, trăind în cumpătare, 
Nelacomă la bunul lor, 

Mă bucur de-o iubire mare 
Si mă primeşte fiecare 

În casa lui, ca pe-un odor 

Pe care-l strângi la piept cu dor. 


lar acum, dacă binevoiţi, o, stăpânii mei şi stăpânele 
mele, am să vă spun Cântecul Bufniţei: lacătă-l: 


Stăpâna-nțelepciunii mi se spune. 
Înţelepciunea, însă, ce e, acest nume? 


Înţelepciunea, Pacea, Fericirea 
Doar baftă dacă ai găseşti pe lume! 


Retrasă lumii, de când sunt, de-aceea stau — 
Că dintr-un pic, torentul crește-n spume! 


Când Fericirea nu e nicăieri, 
Eu prin ruine-o caut, Jără nume. 


Acolo doar, fără prieteni, rude, frați 


De zarvă și invidii fug anume. 

Las somptuos Palat cu mese-ntinse 
Nefericitilor săraci cu-averi, mari sume. 


În austeritate reflectez 
Întoarsă doar spre duh, nu spre renume, 


Că numai sufletul e vinovat, doar el, 
De bine şi de rău, de leac ori ciume. 


Când tot e bronz, metal neimportant — 
Valoarea e, în sine, o minune. 


Iar bucuria și plăcerea din Palat 
Nu sunt nimic — nimicuri, doar, nebune. 


Eu însă, chiar vorbind confuz, 
Eu mă-nţeleg ce spun şi ce-am a spune 


Între nimicuri spuse foarte clar 
Sunt şi obscurități riscant a pune 


Cât semenii așteaptă de la mine 
Aştept eu de la ei: nimic să sune. 


ară, avere, neam mi-am părăsit, 
Palate cu sclipici, şi bun renume. 


În gaura din ziduri m-am retras — 
E mai plăcut aici decât în lume. 


Stăpâna-nțelepciunii de-aia-mi zic! 
Însă Înţelepciunea ce e? Ce anume? 


— lar acum, dacă binevoiţi, o, stăpânii mei și stăpâ- 


nele mele, am să vă spun Cântecul Șoimului. lacătă-l: 

Aşa e, sunt tăcut! Adeseori 

Sunt chiar posac de-a binelea, aşa e! 
Nu sunt privighetoarea ce-și răsfoaie 
Întruna tereremu-obositor 

Cu limba-i necercată de opor, 
Umplând de larmă codri şi zăvoaie, 
De-aduce peste capul tuturor 
Năpastele înșiruite laie. 


Sunt credincios al legilor tăcerii, 

Și poate nici n-am altă însușire 

Decât cea de-a tăcea, iar a vederii 

E poate singura-mi desăvârşire. 

Când omul mă aduce în robie, 

Stau chibzuit, iar gândul niciodată 

Nu mi-l arăt. Și n-are să mă vadă 

Vreun ochi vreodată-n temniţa-mi pustie 
Plângând ruina vieții-mi de-altădată. 


Pe drumurile-mi de robie grele, 
Cunoaşterea o caut eu, atât! 
De-aceea şi stăpânul vieții mele 
M-a îndrăgit atât de mult încât, 

De teamă să nu trag asupra-mi ura, 
Mi-a pus pe frunte coif, să nu-ntărât 
Pizmașii, căci ne dă învățătura 
Coranul sfânt: „Nu-ţi arăta figura!“ 


Iar limba, ca ispita să n-o poarte, 
Îmi forecă strâns ciocul, cu dichis, 
Întocmai precum și la Sfânta Carte 
„Să nu laşi limba slobodă “ e scris. 


Pe urmă-mi priponeşte năpristan 
Picioarele, în lanţuri zăngănind: 

Cum cere şi suraua din Coran: 
„Pe drumuri să nu umbli țopăind!“ 


Robia până-n suflet doare-adânc 
Ci tot tăcut privesc jur împrejur, 
Și niciodată nu am să mă plâng 
De caznele pe care le îndur. 


Și numai astfel, coapte îndelung 
Sub coiful minţii, gândurile mele 
La cea mai naltă-nvățătură ajung, 
Rod al tăcerii şi-al răbdării grele. 


Atunci ajung sultanii robi ai mei, 

Și de pe pumnul lor domnesc m-iau zborul, 
Apoi rotirea-naltă mi-o închei 

Pe mâna lor punând semet piciorul. 


Iar acum, dacă binevoiţi, o, stăpânii mei și stăpâ- 
nele mele, am să vă spun C4nzecu/ Lebedei. Este scurt 
şi iacătă-l: 


Stăpân fiind pe dorul meu, deplin, 
Sunt domn pe ape şi pământ şi zare. 
De nea mi-e trupul, gâtul mi-e un crin, 


Iar pliscul un sipet de chihlimbar e. 


Împărăția mea a prins culori 

Din străluciri, din vis şi-nsingurare. 
Stiu tainele din ape, ştiu comori 
Ascunse, ştiu minunile din mare. 


Și pe când eu călătoresc vâslind 
Pe propriile-mi vele-n depărtare, 
Cel trândav, stând pe țărmuri, picotind, 

Habar nu are de mărgăritare — 
Din tot belșugul apei de argint 
El ştie numai spumele amare. 


Şi acum, dacă binevoiţi, o, stăpânii mei și stăpânele 
mele, am să vă spun Cânzecul Albinei. lacătă-l: 


Pe sub crânguri, prin muncele, 
Acolo îmi fac eu casă; 
Fără-a-i păgubi pe alții, 

Îmi agonisesc de masă; 

Iarba toată mă cunoaşte 

Și mă-ntâmpină voioasă. 


La vreo floare, fără teamă, 
Îmi las aripa să zboare, 
Fără-a vătăma o poamă, 
Fără-a supăra o floare 
Hrana dulce-o scot din ele, 
Străvezie ca o boare. 


Mă întorc pe urmă-acasă 

Cu povara dobândită, 

La chiverniseala-mi scumpă, 
La orânda chibzuită, 

Și la calda multumire 

Ce mi-a fost din veci menită. 


Zidurile casei mele, 

Cu dichisu-mpletiturii, 
Sunt urmarea răzvedită-a 
Chibzuielii şi măsurii. 
Fagurii sunt însuşi rodul 
Legilor arhitecturii. 

Chiar şi Euclid vestitul, 
De-ar putea cumva să vie, 
Ar avea ce să înveţe 

În lumina aurie, 
Cercetând cu minunare 
Nalta lor geometrie. 


Ceara mea şi mierea dulce 
Sunt urmare a ştiinţei 

Ce s-a-mperecheat cu munca 
Și cu sporul sârguinții. 
Ceara-i rodul trudei aspre, 
Mierea este fructul minţii. 


Iar batârurile mele 

Nu le dărui niciodată 
Celor ce râvnesc la ele, 
Ci ca vrednică răsplată 
Celor ce-mi îndură acul 
Cu amărăciunea-i toată. 


Dacă vrei alegorie 
Pentru inimă și minte, 
Ti-o înfățişez eu însămi, 
Si străveche, şi cuminte. 
Cugetă, așadar, bine, 
Căutând să iei aminte: 


Dacă jindui să te bucuri 
De batârurile mele, 

N-ai să poți fără să suferi 
Răbduriu necazuri grele, 
Stăruinți ostenitoare, 
Räni amarnice şi rele. 

Dragostea face uşoare 

Toate câte-s grele-n faptă. 
Îată-ntreaga-nvăţătură 
Dintr-o pildă înțeleapră. 
Pilda de-o pricepi, cutează! 
Dacă nu, mai bine rabdă! 


Şi acuma, o, stăpânii mei și stăpânele mele, am să vă 
spun, dacă binevoiţi, Cântecul Fluturelui. Lacără-l: 


Eu sunt îndrăgostitul care arde 

De-a pururea-ntr-un dor ca un venin 
După făclia-mi scumpă. Mă închin 
La legea ce mă duce înspre moarte: 
Să pier arzând în patimă și-n chin. 


Si-n loc să-mi stingă dragostea nebună, 
Cu toate câte-ndur, iubita mea 
Sporește dorul, ca să mă răpună, 
Stârnindu-mi ne-ncetat nădejdea rea 
Că voi putea să fiu cu ea-mpreună. 


Ci dacă mă apropiu fericit, 
Rotindu-mă-mprejuru-i ca un fur, 
Mă-njunghie într-un hanger cumplit. 
Nu, niciodată un îndrăgostit 

N-a îndurat atâtea câte-ndur., 


Atunci făclia dragă îmi răspunde: 
„Îndrăgostit cu-adevărat, 

Nu-mi arunca osânda grea pe frunte, 
Și iartă-mă de câte-ai îndurat, 

Căci ca şi tine ard în doruri crunte. 

De-i dat unui îndrăgostit să ardă, 
Nu-i greu de înţeles, pe cât se pare. 

Ci mintea nu mai ştie să se-mpartă 
Când o iubită-ndură-aceeaşi soartă, — 
Si acesta-i lucru cel mai de mirare. 


Că, iată, focul m-a-ndrăgit la fel, 
Așa cum eu te-am îndrăgit pe tine; 
Mă prinde-n luminosul lui inel, 
Mă mistuie cu multele-i suspine 
Și cu dogoarea care arde-n el. 


Mă caută cu ochii nesătui, 

Să-mi soarbă şi suflarea şi fiinta; 
Ci patima-i nu știu cum s-o descui, 
Și nu își poate împlini dorința 
Decât topindu-mă-n iubirea lui. 


Că focul ne-a răpit din casa mea 

Pe mine şi pe dulcea-mi soră, mierea. 
Pe urmă, între mine-atunci şi ea 

Au așternut o depărtare grea, 

Și lacrimi fără număr, şi tăcerea. 


Rămân supusa-naltului meu crez: 

A arde spre-a da altora lumină! 

Cu lacrimi drumu-acesta îl urmez, 
Cum soarta însăşi mi l-a scris haină. 
Și-astfel mă mistui, ca să luminez!“ 


Așa-mi şopti făclia. Și-atunci focul 
Se-ntoarse înspre noi şi glăsui: 

„De ce vă plângeri oare nenorocul 
Că-n flăcările mele veți pieri, 

Când astfel dorul vostru-şi află locul? 

Ferice de acei ce beau, când eu 

Le sunt paharnic! Mărul fericirii 
Îl gustă cel ce piere-n sânul meu. 
Murind astfel, înfruntă legea firii, 


Spre-a se supune legilor iubirii!“ 


lar acuma, dacă binevoiţi, o, stăpânii mei și stăpâ- 
nele mele, am să vă spun Cântecul Corbului... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute treizeci şi cincea noapte 


Urmă: 


... lar acuma, dacă binevoiţi, o, stăpânii mei și stăpâ- 
nele mele, am să vă spun Cântecul Corbului. lacătă-l: 


Cernit în negru, cu croncănitul meu 
Tulbur ce-i pur și amărăsc ce-i dulce; 
În zori şi-n înserare, mai mereu 

Înstig armata Primăverii spre răscruce. 


Eu fericirii fără de cusur 

Prezic îndată un final dramatic 
Si mândrului Palat de aur pur 
Ruina viitoare, emblematic. 


De-aceea, ştiu, sunt luat de rău augur 
Mai trist şi mai sinistru decât Kisher 
Și decât Jader chiar şi mai obscur. 


Dar tu, care bârfeşti purtarea mea 
Dacă ţi-ai şti adevărata fericire 

Cum mi-o cunosc eu pe a mea, ai ezita, 
Ţi-ai pune strai de doliu, nu de mire. 


Deșertăciune doar îți e trăirea, 
Trufia te desparte de-mplinirea 
La care doar Înţelepciunea duce firea. 


Tu uiţi că ţi-e prieten cu temei 
Doar cine-i sincer şi te-acuză, 

Nu cel ce măguleşte fals femei 

Ci cel ce nu lasă greselii nicio scuză. 


Acel care te mustră când gresesti 
Deșteaptă-așa Virtutea adormită 
Avertizând de ce va să păteşti 
Dacă cedezi căderii în ispită 


Că, îmbrăcat în doliu, eu deplâng 
Viaţa trecătoare ce ne scapă 

Ca fire de nisip din pumn ce curg 
Când ghidul caravanei dă cu biciul 
Într-un haotic, disperat supliciu. 


Sunt ca predicatorul din moscheie 

Ce haina neagră, sobru, și-o încheie. 
Dar, din păcate, ceilalți nu ascultă — 
Doar lucrurile-mi dau dreptate multă. 


Trezeşte-te, tu, tare-de-urechi! 
Priveşte norii adunaţi din zori — 
Ia pildă de la ce-au pătit cei vechi: 
Și din ce nu vezi încă poti să mori! 


Dar tu nu mă asculți şi n-o să ştii! 
Și-observ, acum, că stau la taină cu stafii. 

lar acuma, dacă binevoiţi, o, stăpânii mei şi stăpâ- 
nele mele, am să vă spun Cântecul Pupezei. lacătă-l: 


Când, după drum vâslit în toată graba, 
Semn de iubire trainică-am adus 
Scrisorile stăpânei de la Saba, 

Cea cu ochi lungi și sinilii, mi-a spus 
Într-auritul rigă: „Nu degeaba, 

O, pupăză, te-ai străduit pe sus, 

Căci mi-ai adus o veste care-mi place 
Si care-mi face inima să joace!“ 


Si Solomon m-a coplesit atunci 

Cu toate binefacerile lui, 
M-a-ncununat cu-aceste pene lungi 
Ce-mi sunt şi-acum pe frunte falnic tui, 
M-a învățat înțelepciune-adâncă 

Ce şi acuma-i vie-n mine încă. 


De-aceea mă întorc adeseori, 

În pace sfântă şi-n singurătate, 
Să-mi torc prin minte iar acel fuior 
Al cugetării lui prealuminate. 

Cu toată-nvățătura ce mi-a dat 

În ceasu-acela pururi neuitat. 


Spunea: „Să ştii, o, pupăză cuminte, 
Că dacă omul ar lua aminte 

Și dacă s-ar trudi atât cât poate 
Să-și lumineze iscusita minte, 
Cu-nţelepciune ar putea străbate 

La tâlcu-ascuns al lucrurilor toate. 


Iar cugetul, de-ar fi, şi-ar stărui, 
Neprihănit spre tot ce-i bun să-ndemne, 

Cu limpezime ar putea ceti 
Tot adevărul răzvădit în semne. 


De-ar trece vămi de gânduri ispitite, 
Către soliile nepipăite, 
Ar dobândi fără de amăgire 


Luminile cele mai sus de fire. 


De-ar fi curat lăuntrul, drept dobândă 
L-ar fi vădit ascunsul, la izvor! 

Și s-ar lăsa văzută tuturor 

Cereasca noastră Dăscăliță sfântă. 


Când oamenii s-ar lepăda pe veci 

De haina strâmtă-a dragostei de sine, 
Întreaga viață-ar fi doar zări senine, 
Iar mintea n-ar fi cuib de gânduri reci. 


Si-atunci simţirea ar putea răzbate 
La-naltul punct de echilibru, când, 
Ca doctor sieși, fiecare gând 

Ar fi a spiritului sănătate. 


Atunci doar, cu-al nădejdii vânturar 
Vei sti să-ţi răcoreşti în suflet buba, 
Myrobolanul de alint să-ți fierbi, 
Sebestul îndreptărilor, jujuba 
Bunăvoinţa, tamarindul rar 

Al dreptei călăuze, şi-alte ierbi; 


Să te sfarmi în mojarul suferinţii, 

Și să te cerni prin sita umilinţii, 

Și să-ți dai singur leacul potrivit 

La boala sufletului chinuit, 

Când, după veghea nopții, dimineața, 
Prietena din Cer şi-arată fața. 

Căci cel care nu ştie-un tâlc să tragă 
Din scârțâitul porţii în țâțână, 

Din zumzetele muștei, dintr-o-ntreagă 
Foire de gângănii prin țărână, 

Cel ce nu izbutește să-nțeleagă 
Soptitul ploii-n plopii-nalti şi drepti 
Mirajul zării, alba promoroacă, 

Nu e din rândul celor întelepți. “ 


Şi, după ce spuse cântecele acestea ale florilor și 
ale aale Tohfa copilandra tăcu. Atunci, din toate 
părțile, se înălțară strigătele de minunare ale ginnilor 
cuprinși de înflăcărare. Iar şeicul Eblis veni de-i sărută 
picioarele; iar sulrănițele, vrăjite peste fire, cu ochii uzi, 
veniră s-o sărute. Şi toți laolaltă, cu ochii și cu mâinile, 
se porniră să facă niște schime și niște semne care vroiau 
să mărturisească limpede: „Ni s-a înnodat limba de mi- 
nunare, iar vorbele nu mai pot să ne iasă din gură!“ Pe 
urmă începură să ţopăie pe sofale icnind și să-și vânture 
picioarele în sus, ceea ce vroia să mărturisească limpede, 
în graiul lor de ginni: „A fost tare frumos! Ai strălucit! 
Suntem vrăjiţi. Îţi mulţumim!“ Iar efritul Maimun, ca 
și soţul său întru urâciune, se sculă și se porni să dăn- 
țuiască, cu mâna la spate, ceea ce vroia să mărturisească 
răzvedit în rostirea lui: „Sunt nebun de minunare!“ 
lar Tohfa, tulburată la vederea urmării ce-o avuseseră 
cântecele şi stihurile sale asupra ginnilor, le spuse: 

— Pe Allah! o, stăpânii mei şi stăpânele mele, dacă nu 
aș fi ostenită, v-aș mai fi spus și alte cântece și stihuri 
despre celelalte flori mirositoare, despre ierburi şi despre 
păsări, mai cu seamă cântecul privighetorii, al prepeliţei, 
al graurului, al canarului, al turturelei, al Goru bel 
obișnuit și al porumbelului gulerat, al sticletelui, al pä- 
unului, al fazanului, al potârnichii, al găii, al alaala, 
al pajerei, al struţului; și v-aș fi spus și cântecele unor 
făpturi cumu-s: câinele, cămila, elui. colunul, măgarul, 

girafa, gazela, furnica, oaia, vulpea, capra, lupul, leul și 
încă multe altele. Ci, inșallah! avem să ne mai întâlnim 
cu alt prilej. Acuma, îl rog pe şeicul Eblis să mă ducă în- 
dărăt în saraiul emirului drept-credincioșilor, stăpânul 
meu, care trebuie să fie la mare îngrijorare din pricina 
mea. Și iertați-mă că nu pot să stau la tăierea-împrejur a 
copilului ș şi la nunta tinerei efrite. Zău că nu pot! 

Atunci şeicul Eblis îi zise: 

— Într-adevăr, o, Vrajă a Inimilor, inima noastră se 
mohorăşte aflând că vrei să ne părăsești atâta de cu- 
rând. Oare nu s-ar găsi vreo a să mai stai cu noi 
oleacă? Ne-ai făcut să gustăm dulceaţa, și-acuma ne-o 
iei îndărăt de pe buze? Allah fie cu tine, o, Tohfa! mai 
bucură-ne cu câteva clipe! 

Şi Tohfa răspunse: 

— Zău că lucrul acesta este mai presus de puterile 
mele. Şi trebuie să mă întorc la emirul drept-credincio- 
șilor, întrucât, o, șeicule Eblis, ştii bine că fiii pămân- 
tului nu pot să se bucure de fericirea adevărată decât 
pe pământ. Iar sufletul meu este trist că se află atâta de 
departe de semenii lui! O, voi toţi, nu mă ţineţi aici mai 
mult, împotriva inimii mele! 

Atunci Eblis îi zise: 

— Pe capul și pe ochii mei! Ci vreau mai întâi, o, 
Tohfa, să-ți spun că îl cunosc pe fostul tău dascăl de 
cântec, minunatul Isac Ibn-Ibrahim din Mossul. 

Pe urmă zâmbi și zise: 

— Şi la fel mă cunoaște și el, întrucât, într-o anume 
seară de iarnă, s-au petrecut între noi niște lucruri pe 
care nu am să preget a ți le istorisi, inșallah, într-o bună 
zi, la rându-mi. Întrucât povestea legăturilor mele cu 
el este o poveste lungă; iar el pesemne că încă nu a 
uitat felurile de-a ţine lăuta, așa cum l-am învăţat eu, 
nici copilandra de-o seară pe care i-am rostuit-o. Şi nu 
este acuma ceasul potrivit de a-ți povesti toate astea, 
de vreme ce eşti atâta de grăbită să te întorci la emirul 

drept-credincioșilor. Oricum, nu are să se poată spune 
că ai plecat de la noi fără nimic în mână. Drept aceea, 
vreau să-ţi arăt un meșteșug de-al lăurelor, de pe urma 
căruia ai să fii proslăvită de lumea toată și ai să ki şi mai 
iubită de stăpânul tău califul. 

Iar ea răspunse: 

— Fă cum ți se pare mai bine. 

Atunci Eblis luă lăuta copilei și cântă pe ea o cân- 
tare proaspăt născocită, cu nişte Întoarceri minunate, 
cu niște repeţiri nemaiauzite și cu niște tereremuri de- 
săvârșite. lar dulcei Tohfa, auzind cântarea aceea, i se 
păru că tot ce învățase ea până în ceasul de-atunci fusese 
numai greșeală, iar ceea ce învăța acuma de la șeicul 
Eblis — afurisit să fie el! — era chiar obârșia și temeiul 
tuturor cântărilor. Și se bucură la gândul că are să-i 
poată face să asculte acea muzică nouă și pe stăpânul ei, 
emirul drept-credincioșilor, și pe Isac Al-Nadim. Și, ca 
să fie încredințată că nu are să greșească, dori să cânte 
și ea melodia auzită, de faţă cu cel care o născocise. Așa 
că își luă alăuta din mâinile lui Eblis și, călăuzindu-se 
după pestreful de început pe care i-l lălăi șeicul, repetă 
în chip desăvârșit cântecul. Şi ginnii toți strigară: 

— Este minunat! 

lar Eblis îi spuse: 

— lacătă că acuma, o, Tohfa, ai ajuns la capătul cel 
mai de sus al măiestriei. Așa că vreau să-ţi scriu o dovadă 
pecetluiră de toate căpeteniile ginnilor, prin care să fii 
cunoscută și adeverită drept cea mai bună cântăreaţă cu 
lăuta de pe pământ. Și, chiar prin firmanul acela, am 
să-ți dau numele de „isprăvniceasa păsărilor“. Întrucât 
stihurile pe care ni le-ai spus și cântecele cu care ne-ai 
cinstit te dovedesc fără de pereche, și ţi se cade să fii 
fruntea păsărilor cântătoare. 

Iar șeicul Eblis porunci să fie chemat diacul cel mai 
de seamă, care luă o piele de cocoș și o pregăti, atunci, 
pe loc, pentru firmanul cu pricina... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute treizeci şi şasea noapte 
Urmă: 


... Jar şeicul Eblis porunci să fie chemat diacul cel mai 
de seamă, care luă o piele de cocoș și o pregăti, atunci, 
pe loc, pentru firmanul cu pricina. Pe urmă așternu pe 
pielea aceea, cu o scriitură frumoasă, în slove kufice, 
niște rânduri desăvârșite, întocmai precum i le spunea 
şeicul Eblis. Şi fu însemnat și hotărât, în izvodul acela, că 
tânăra Tohfa era de aci înainte isprăvniceasa păsărilor, şi 
că, prin firman anume, era căftănită sultană a lăutărese- 
lor şi a tuturor cântărețelor. Iar hrisovul fu pecetluit cu 
pecetea șeicului Eblis, și cu peceţile celorlalte căpetenii 
ale ginnilor, și cu peceţile sultănițelor ginnilor. Şi, când 
totul fu gata, firmanul fu strâns într-un sipeţel de aur 
și Fu înmânat cu mare pohfală minunatei Tohfa, care îl 
luă și îl duse la frunte, mulţumind. 

Atunci Eblis le făcu un semn celor din jurul său, și 
numaidecât se și iviră niște ginni hamali, fiecare îm- 
povărat cu câte o ladă. Și puseră dinaintea strălucitei 
Tohfa lăzile acelea care, în număr de douăsprezece, 
erau toate la fel. lar Eblis le deschise una câte una, spre 
a-i da putinţa dulcei Tohfa să vadă ce se află în ele, 
spunându-i: 

— Sunt ale tale! 

Or, lada cea dintâi era plină numai cu nestemate; 
cea de a doua, cu dinari de aur; cea de a treia, cu drugi 
de aur; cea de a patra, cu giuvaieruri orfăurite; cea de a 
cincea, cu candelabre de aur; cea de a șasea, cu poame 
zaharisite și cu myrobolan; cea de a șaptea, cu albituri 
de mătasă; cea de a opta, cu sulemeneli și cu parfumuri; 

cea de a noua, cu tot soiul de lăute; cea de a zecea, cu 
tablale de aur; cea de a unsprezecea, cu haine de zarpa; 
iar cea de a douăsprezecea, cu haine de mătase de toate 
culorile. 

Şi, după ce Tohfa se uită la toate câte se aflau în cele 
douăsprezece lăzi, Eblis le făcu un alt semn hamalilor, 
care numaidecât luară iarăși lăzile în spinare şi se orân- 
duiră frumos în urma luminoasei Tohfa. Atunci sulta- 
nele ginnilor veniră plângând să-și ia rămas-bun de la 
isprăvniceasa păsărilor; iar domniţa Kamariya îi spuse: 

— O, sora mea, pleci de la noi, vai! ci să ne (pe a 
măcar a veni din când în când în iatacul în care locuieşti 
și să ne bucurăm ochii cu chipul tău pierzător de minţi. 
Ci mai binevoiește și ca, de aci înainte, în loc de a ră- 
mâne nevăzută, să iau o înfățișare de fiică a pământului 
și să te trezesc din somn cu suflarea mea! 

Iar Tohfa zise: 

— Cu tot dragul inimii, o, sora mea Kamariya. Da, 
de bună seamă! am să fiu bucuroasă să mă trezesc sub 
răsuflarea ta și să te știu culcată lângă mine. 

Şi iarăși se mai sărutară încă o dată și își spuseră 
un potop de salamalecuri și un potop de jurăminte 
drăgăstoase. 

Atunci Eblis veni și își îndoi spinarea dinaintea co- 

ilandrei, și o luă călare pe grumazul lui. Şi, în vâlvora 
[usa cam alo și a oftărilor de păreri de rău, își luă 
zborul cu ea, urmat îndeaproape je către ginnii bamali 
care aduceau pe spinările lor lăzile. Şi, într-o clipire de 
ochi, ajunseră cu toţii, fără de necaz, în iatacul emi- 
rului drept-credincioșilor, la Bagdad. lar Eblis o așeză 
cu gingășie pe Tohfa în patul ei; iar hamalii orânduiră 
frumos pe lângă pereţi cele douăsprezece lăzi. Și, după 
ce sărutară pământul dintre mâinile isprăvnicesei păsă- 
rilor, plecară toţi, cu Eblis în frunte, ră a face niciun 
pic de zarvă, precum veniseră. 

Or, când Tohfa se văzu în odaia ei și în patul ei, i 

se păru că nici nu ieșise vreodată din iatac; și gândi că 
toate câte i se întâmplaseră nu fuseseră decât un vis. 
Încât, spre a se încredința de adevărul părerilor ei, își 
luă alăuta, şi-o struni, și cântă cu ea în felul cel nou pe 
care îl învățase de la Eblis, ticluind nişte stihuri repeţite. 
Iar hadâmbul care păzea iatacul auzi sunetele lăutei și 
cântecul, în odaie, și strigă: „Pe Allah! acesta-i cântecul 
stăpânei mele Tohfa!“ Şi se repezi afară, fugind ca un 
ins gonit de o liotă de beduini, și, împiedicându-se și 
ridicându-se iarăși, atâta de tulburat era, ajunse la că- 
petenia hadâmbilor Massrur spătarul, care sta de strajă, 
după obiceiul lui, la ușa emirului drept-credincioșilor. 
Şi-i căzu la picioare, bâlbâind: 

— Ya sidi! ya sidi! 

Massrur îi zise: 

— Ce-ai păţit? Şi ce cauţi aici la ceasul acesta? 

Şi hadâmbul spuse: 

— Dă fuga, ya sidi, și scoală-l pe emirul drept-credin- 
cioșilor! Aduc veste bună! 

lar Massrur începu să-l certe, spunându-i: 

— Au tu ai înnebunit, o, Sawab, de mă crezi în stare 
să-l scol la ceasul acesta pe stăpânul nostru califul? 

Ci hadâmbul o ţinea întruna pe-a lui, și ţipa atâta 
de tare, încât până la urmă califul auzi zarva și se trezi. 
Şi întrebă din odaia sa: 

— Ya Massrur, ce-i cu tărăboiul acela? 

lar Massrur, tremurând, răspunse: 

— Este Sawab, o, doamne al meu, paznicul de la 
harem, care a venit la mine să-mi spună: „Scoală-l pe 
emirul drept-credincioșilor!“ 

Şi califul întrebă: 

— Ce ai să-mi spui, o, Sawab? 

lar hadâmbul nu putu decât să îngaime: 

— Ya sidi! ya sidi! 

Atunci Al-Rașid îi spuse uneia dintre copilele roabe 
care îi vegheau somnul în iatac: 

— Du-te de vezi ce este. 

Şi copila se duse la hadâmb și îl aduse înlăuntru 
pe cel ce păzea iatacul. lar hadâmbul era într-o stare 
atâta de aparte încât, când îl văzu pe emirul drept-cre- 
dincioşilor, uită să mai sărute pământul dintre mâinile 
sultanului, și îi strigă de parcă ar fi vorbit cu vreunul 
dintre semenii lui întru hadâmbie: 

— Yallah, repede, scoală-te! Stăpâna mea Tohfa este 
în odaia ei, şi cântă din gură și din lăută. Haide repede, 
vino s-o auzi, bre! 

Iar califul, uluit, se uita la rob fără a putea să ros- 
tească o vorbă. Și celălalt îi zise: 

— Au tu n-ai auzit ce ţi-am spus? Nu sunt smintit, 
pe Allah! îţi spun că stăpâna mea Tohfa șade în odaia 
ei de culcare, și cântă din lăută și din gură! Haide iute! 
Dă zor! 

lar Al-Rașid se sculă și își puse în mare grabă cea 
dintâi haină care i se brodi sub mână, fără ca £ altmin- 
teri să priceapă o iotă din toate vorbele hadâmbului, 
căruia Îi zise: 

— Vai de capul tău! Ce tot îndrugi? Cum de cutezi 
să-mi vorbeşti despre stăpâna ta El Sett Tohfa? Ce, tu nu 
ştii că a pierit din odaia ei, măcar că și ușile și ferestrele 
erau inchise, și că vizirul meu Giafar, care știe tot, mi-a 
arătat că pieirea ei nu este lucru curat, ci-i fapta ginnilor 
şi-i urmarea răutăților lor? Şi nu știi că de obicei nu s-a 
văzut să se mai întoarcă îndărăt cineva pe care l-au luat 
ginnii? Vai de capul tău, o, robule care cutezi să vii și 
să-l scoli din somn pe stăpânul tău, din pricina vreunui 
vis aiurea pe care l-ai copt în creierii tăi cei negri! 

Iar hadâmbul spuse: 

— Nu e vis, ci-i aieve! Şi nici nu mănânc pleve! Așa că 
scoală-te fără gâlceve, şi vino s-o vezi, după multele-ți 
chinuri, cum îți păre-ve cea mai minunată fiică a maicii 
Eve! 

Şi califul, în pofida ciudei, nu se putu opri să nu 

izbucnească în hohote de râs, încredințându-se de 
sminteala răzvedită a hadâmbului Sawab. Şi îi zise: 

— Dacă spusele tale sunt adevărate, are să fie spre 
norocul tău, întrucât am să te slobozesc din robie și am 
să-ţi dăruiesc o mie de dinari de aur; da dacă totul este 
amăgire, și pot să-ţi spun de pe acum că este amăgire, 
find urmarea unui vis de arap, am să poruncesc să fii 
răstignit pe cruce! 

Şi hadâmbul, ridicând mâinile înspre cer, strigă: 

— O, Allah, o, Ocrotitorule, o, Doamne al mântui- 
rii, fă ca să nu mă fi amăgit vreun vis ori vreo închipuire 
de-a minţilor mele negre! 

Şi porni înainte, croind calea califului și spunând: 

— Urechea este pentru auzit, și ochiul pentru văzut. 
Vino, dar, să vezi și să auzi, cu ochiul și cu urechea ta! 

Iar când Al-Rașid ajunse la ușa iatacului, auzi sune- 
cele de lăută și glasul dulcei sale Tohfa cântând. Și chiar 
atunci cânta în chipul cel nou pe care îl învățase de la 
şeicul Eblis. Şi Al-Rașid, buimăcit și de-abia izbutind 
să-şi ţină firea care își și luase zborul, băgă cheia în 
zăvorul ușii; ci mâna lui nu izbuti să descuie, atâta de 
tare îi tremura. Într-un sfârșit, după câteva clipite, îşi 
luă inima în dinţi și, opintindu-se în ușa care se dete la 
o parte, intră rostind: „Bismillah! Prăpădit să fie pârdal- 
nicul! Mă adăpostesc întru Allah fară de vicleniile lui!“ 

Când îl văzu în ușă pe emirul drept-credincioșilor, 
buimăcit cum era și tremurând de tulburare, Tohfa se 
ridică repede şi sări să-l întâmpine. Și îl cuprinse în 
braţe și îl strânse la pieptul ei. Iar Al-Rașid scoase un 
țipăt de parcă și-ar È dat sufletul, și căzu lat, fără de 
simtire, cu capu-naintea picioarelor. lar Tohfa îl stropi 
cu apă de trandafiri înmiresmată cu mosc, și îl șterse pe 
tâmple și pe frunte, până ce îl trezi din leșin. Şi emirul 
şezu un răstimp ca un om beat. Și lacrimile îi curgeau 
de-a lungul obrajilor şi îi udau barba. Și, după ce îşi 
veni în simţiri de-a binelea, putu să-și plângă slobod 

într-un sfârșit toată bucuria la pieptul mult-iubitei sale, 
care și ea plângea la fel. Iar vorbele pe care și le spuseră, 
și mângâierile cu care se alintară fură mai presus de 
toate vorbirile. Şi Al-Rașid îi spuse: 

— O, Tohfa, de bună seamă că plecarea ta este un 
lucru nemaipomenit, dar întoarcerea ta este și mai gro- 
zavă şi întrece orice închipuire. 

lar ea răspunse: 

— Pe viaţa ta, o, doamne al meu, așa este! Da ce-ai 
să mai spui după ce am să-ţi istorisesc tot și am să-ți 
arăt tot? 

Şi, fără a-i mai lăsa să aștepte, îi povesti despre 
intrarea tăcută a șeicului cel bătrân în iatac, despre 
dănţuirea beată a lui Eblis, despre coborârea pe la um- 
blători, despre calul cu aripi, despre șederea la ginni, şi 
mai ales despre frumuseţea domniţei Kamariya, despre 
mâncăruri și despre cinstiri, despre cântecele florilor și 
ale păsărilor, despre învățătura ce-o căpătase de la Eblis 
și, într-un sfârșit, despre firmanul cu care o căfrănise 
isprăvniceasă a păsărilor. 

Şi desfășură dinainte-i firmanul cu pricina, scris pe 
pielea de cocoș. Pe urmă îl luă pe calif de mână și îi 
arătă, una câte una, cele douăsprezece lăzi cu tot ce se 
afla în ele, pe care nici o mie de limbi nu ar fi în stare să 
le zugrăvească, şi nici o mie de hârţoage să le înscrie. 


In clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute treizeci şi șaptea noapte 
Urmă: 


„.. îi arătă, una câte una, cele douăsprezece lăzi cu tot 
ce se afla în ele, pe care nici o mie de limbi nu ar fi în stare 

să le zugrăvească, și nici o mie de hârțoage să le înscrie. 

Şi lăzile acelea ajunseră mai târziu izvorul bogățiilor 
neamului Bani-Barmak și ale neamului Bani-Abbas. 

Cât despre Al-Rașid, apoi acesta, de bucurie că o 
găsise iarăși pe preaiubita-i Vrajă a Inimilor, porunci să 
se împodobească și să se lumineze tot Bagdadul, de la 
un cap la altul, și dete niște ospețe strălucite, la care nu 
fu uitat niciun om sărac. Şi, cu prilejul acelor ospețe, 
Isac al-Nadim, care fu ridicat mai mult ca oricând în 
fală și în dregătorii, cântă dinaintea norodului cânte- 
cul pe care Tohfa, din îndatorinţă, nu pregetase să i-l 
împărtășească, și pe care ea însăși îl învățase de la Eblis 
— afurisit să fie el pururea! 

lar Al-Rașid și Vraja-Inimilor nu conteniră să tră- 
iască o viață desfătată, în huzur și dragoste, până la 
venirea cea de neabătut a Slujitoarei mormintelor. 


— Şi-aceasta-i, o, mult-norocitule sultan, urmă Șeherezada, 
povestea copilandrei Tohfa, Vraja Inimilor, isprăvniceasa 
păsărilor. 

lar sultanul Șahriar se minună de povestirea aceasta a 
Şeherezadei, până peste marginile minunării, mai cu seamă 
de stihurile și de cântecele despre flori și despre păsări, şi 
îndeosebi de Cântecul Bufniţei şi de Cântecul Șoimului. Şi 
cugetă în sineși: „Pe Allah! Fata aceasta a vizirului meu a fost 
pentru mine o binecuvântare fără de preţ. lar unei ființe 
cu harurile și cu însușirile ei nu i se cade moartea. Așa că, 
până a mă hotări pe deplin în privinţa ei, se cuvine să mai 
chibzuiesc o bucată de vreme. Și-apoi, poate că o mai avea şi 
alte istorii nu mai puţin minunate să-mi povestească!“ Și se 
simţi cuprins de o voioșie cum nu mai trăise vreodată până 
atunci, de nici nu se mai putu opri să n-o strângă deodată 
pe Șeherezada la inima lui și să spună: 

— Binecuvântate să fie femeile ca tine, o, Șeherezada! 
Povestea aceasta m-a tulburat până peste poate, dat fiind 

cântecele despre flori și despre păsări pe care le cuprinde, și 
multa învățătură cu care aceste stihuri m-a îmbogățit. Așa 
încât, o, fiică preacurată și sfioasă a vizirului meu, dacă mai 
ai una, sau două, sau trei, sau patru povești ca aceasta să-mi 
istorisești, nu pregeta să începi. Întrucât îmi simt sufletul 
în seara aceasta ușurat și înseninat de vorbele tale, iar inima 
mi-e răpită de dulceaţa limbii tale! 

Iar Şeherezada răspunse: 

— Nu sunt decât roaba stăpânului meu sultanul, iar la- 
udele lui sunt mai presus de harurile mele. Ci, de vreme ce 
așa dorești, mi-ar plăcea să-ți istorisesc unele fapte de-ale 
unor femei și de-ale unor cavazi de agie, şi câteva alte lucruri 
asemenea, da tare mi-e teamă ca nu cumva vorbele mele să-ţi 
supere cugetul și dragostea ce-o ai pentru buna purtare, dat 
fiind că în ele se cuprinde și oleacă de slobozenie și de cu- 
tezanţă. Întrucât, o, doamne al vremilor, de obicei norodul 
nu prea ţine seama de sfioșenii, iar vorbele lui sar uneori 
peste marginile cuviinţei. Dacă, dar, vrei să nu ţin seama de 
acestea, n-am să ţin; iar dacă vrei să tac, am să tac. 

Şi sultanul Şahriar spuse: 

— Hotărât, Șeherezada, poţi să vorbeşti! căci nimic n-ar 
mai putea să mă minuneze din partea femeilor, și cunosc 
că ele se asemuie cu o frânghie răsucită; și e lucru știut de 
toată lumea că, atunci când vrei să îndrepţi o funie răsucită, 
o răsucești și mai rău; iar dacă stărui, o rupi. Așa că vorbește 
fără sfială, întrucât înţelepciunea nu sălășluiește prea depar- 
te de noi, din ziua când s-a petrecut ticăloşia acelei soţii 
blestemate pe care o știi! 

Şi la rostirea vorbelor acestora de la urmă, chipul sulta- 
nului Șahriar se înnegură deodată, ochii i se posomorâră, 
sprâncenele i se încruntară, obrazu-i păli, iar cheful lui bun 
se schimbă într-un chef rău. Și toate astea numai la aminti- 
rea stârnită de necazul de odinioară. Încât, văzând schimba- 
rea aceea ce nu prevestea nimic liniștitor, micuța Doniazada 
avu grijă să strige numaidecât: 

— O, sora mea, mă rog ţie! grăbeşte de ne povestește ce 
ne-ai făgăduit despre căpeteniile de agie și despre femei, și 
să nu-ţi fie frică de nimic din partea acestui domn luminat, 
care știe prea bine că femeile sunt ca nestematrele, unele cu 
pete, cu vătămături şi cu metehne, iar altele curate, străve- 
zii şi neprihănite. Şi are să știe mai bine decât tine și mai 
bine decât mine să facă osebirea cuvenită, și să nu ia pietrele 
drept giuvaieruri. 

lar Șeherezada zise: 

— Adevăr grăiești, o, micuţo! Încât, cu tot dragul inimii, 
am să-i povestesc stăpânului nostru Povestea cu Al-Malek Al- 
Zaher Rokn Al-Din Baibars Al-Bondokdari și cu cavazii lui 
de la agie şi cu toate câte au pățit ei! 

Şi Șeherezada spuse: 


POVESTEA CU BAIBARS ȘI CU 
ISPRAVNICII SĂI DE AGIE 


Te povesteşte — ci Allah cel Nevăzut este singur ştiutor! — 
Hod Că a fost odată, în țara Egiptului, la Cairo, un sultan 
dintre sultanii cei mari și puternici din neamul cel 
preavestit al baharinilor turcomani. Și numele lui era 
de sultanul Al-Malek Al-Zaher Rokn Al-Din Baibars 
Al-Bondokdari. lar sub domnia lui, Islamul strălucea 
cu o strălucire cum nu se mai pomenise vreodată, iar 
împărăția se întindea falnică de la capătul cel mai de- 
părtat al Răsăritului până la hotarele cele afunde ale 
Apusului. Iar pe faţa pământului lui Allah și sub cerul 
siniliu nu mai rămăsese în picioare nimic din zidu- 
rile de cetăţi ale frâncilor și ale nazareenilor, ai căror 
domni ajunseseră ca un preș pe sub picioarele sale. 
Iar prin câmpiile cele verzi și prin pustiuri și pe ape, 
niciun glas nu se mai ridica afară de glasul celui drept- 
credincios, și niciun pas nu mai răsuna afară de pasul 

celui mergător pe calea cea dreaptă. Or, binecuvântat 
fie în veci acela carele ne-a arătat calea, preafericitul fiu 
al lui Abdallah khoreișanul, domnul și stapânul nostru 
Ahmad-Mahomed, trimisul lui Allah — asupra-i fie 
rugăciunea, pacea şi binecuvântările cele neprihănite. 
Amin! 

Or, sultanul Baîbars își iubea norodul, iar norodul 
îşi iubea sultanul; iar tot ceea ce, mai de aproape ori 
mai de departe, avea vreo legătură cu norodul, fie 

obiceiuri și năravuri, fie datini și credinţe de-ale lo- 
cului, toate îi ședeau la inimă până peste poate. Încât 
nu numai că îi plăcea să le vadă pe toate cu ochiul lui 
și să le audă cu urechea lui, ci se desfăta cu istorisiri 
și cu ascultarea poveștilor; și îi ridicase în cinurile 
cele mai de sus pe toţi musaipii, şi pe toţi străjerii, şi 
pe toţi cei ce ajungeau la el și știau să-i povestească 
frumos fapte din trecut ori să-i înfăţișeze lucruri din 
vremile sale. 

Şi-aşa, într-o noapte, când se afla mai cu chef ca de 
obicei să asculte şi să înveţe, îi strânse pe toţi ispravni- 
cii de la agia din Cairo și le spuse: 

— Vreau să-mi povestiţi în seara aceasta tot ce știți 
mai vrednic de a fi povestit. 

lar ei răspunseră: 

— Pe capul și pe ochii noștri! Ci va vroi stăpânul nos- 
tru să-i povestim ceea ce ni s-a întâmplat chiar nouă, 
ori ceea ce am aflat de la alţii? 

Şi Baibars spuse: 

— Asta-i o întrebare grea. Drept care sunteți slobozi 
să povestiţi fiecare ce vreţi, ci numai cu înţelegerea ca 
să fie cu totul şi cu totul de-a mirărilea! 

lar ei răspunseră: 

— Hei, uallah, o, stăpâne al nostru! mintea noastră 
este roaba ta, ca și limba şi credincioșia noastră! 

Şi cel dintâi care veni dinaintea lui Baibars spre a 
începe fu un ispravnic de agie pe care îl chema Moin 
Al-Din, şi care era ros până la ficaţi de dragostea de 
femei și sta cu inima pururea zăcăşită în fustele lor. $i, 
după urările de viaţă lungă aduse sultanului, grăi: 

— Eu, o, doamne al vremilor, am să-ţi povestesc o 
păţanie de pomină de-a mea, și care mi s-a întâmplat 
în anii dintâi ai slujbei mele! 

Şi istorisi astfel: 

POVESTEA ISTORISITĂ DE CĂTRE CEL DINTÂI 
ISPRAVNIC DE AGIE 


Află, o, doamne și cunună a capului meu, că atunci 
când am intrat în slujbă la agia din Cairo, sub poruncile 
căpeteniei noastre Alam Al-Din Sanjar, aveam o faimă 
amarnică și orice plod de codoș, ori de cățea, ori de 
ticălos, ori de târfoștină se înfricoșa de mine și fugea ca 
de prăpăd și mă ocolea ca pe o ciumă. lar când treceam 
călare prin cetate, oamenii mă arătau cu degetul și îmi 
făceau cu ochiul a înţelegere, pe când alţii își așterneau 
până la pământ, cu mâinile lor, salamalecurile cuvi- 
incioase cu care îmi întâmpinau trecerea. lar eu îmi 
vedeam de drum, cu sufletul umflat în gușă. 

Or, într-o zi, şedeam în curtea valiului, sprijinit cu 
spinarea de un zid, și cugetam la măreţia și la însem- 
nătatea mea, când deodată văzui cum îmi cade din cer 
în poală ceva greu ca osânda de la Judecata de Apoi. Şi 
era o pungă plină și pecetluită. Și o luai în mână, și o 
golii în poala hainei mele. Și numărai o sută de drahme, 
niciuna mai mult, niciuna mai puţin. Şi degeaba mă 
tot uitai în toate părţile, deasupra capului meu și de 
jur împrejur, că nu putui să dau cu ochii de nimeni 
care ar fi putut s-o scape jos. Și zisei: „Slavă Domnului, 
sultanul împăraţilor Văzutului și Nevăzurului!“ Și lăsai 
fecioara să alunece la sânul tătânelui ei. Şi-așa cu ea! 

Şi, a doua zi, slujba mă chemă iarăși la locul din 
ajun; și mă aflam acolo de o bucată de vreme, când 
iacătă că îmi căzu în cap ceva greu și care mă mânie rău. 
Şi mă uitai cu nişte ochi roșii, și văzui, pe Allah! că era 
o pungă plină, întru totul soră cu cea dragă părintelui 
său, pe care o cinstisem cu ocrotirea la pieptul meu. 
Şi îi îngăduii şi ei să se încălzească tot acolo, ca să-i 
ţină tovărășie daică-sii, și ca s-o feresc de ocara vreunor 

priviri nesăţioase. Şi, ca și în ajun, ridicai capul şi iar îl 
lăsai în jos, și îmi sucii gâtul și-l răsucii, şi mă învârtii 
și iar şezui nemișcat, și mă uitai la dreapta și la stânga, 
ci fără a izbuti să dovedesc vreo urmă de-a celui care 
o trimisese pe acea dulce binevenită. Și mă întrebam: 
„Dorm ori nu dorm?“ Și îmi răspundeam: „Nu dorm! 
Nu, pe Allah! nici vorbă de somn!“ Și, ca și cum nu 
s-ar È întâmplat nimic, îmi strânsei poalele mantiei și 
ieşii de acolo cu un chip nepăsător, scuipând pe jos la 
fiecare pas. 

Ci a treia oară luai seama să fiu mai cu grijă. Şi- 
așa că, de cum ajunsei lângă zidul cu pricina, unde de 
obicei mă tolăneam fălos, mă întinsei pe pământ şi, 
prefăcându-mă că dorm, începui să sforăi scoțând la 
pufnituri cât o turmă de cămile supărate. Şi deodată, 
o, doamne sultane al meu, simţii o mână dulce că mă 
pipăie pe la brâu, căutând habar n-am ce. Şi, întrucât 
nu aveam nimic de pierdut în toată pipăiala aceea, lä- 
sai mâna cu pricina să se strecoare de sus în jos înspre 
pacostea ei; și când socotii că se afundase pe calea cea 
strâmtă, la temeiul posadei, o prinsei iute, grăind: 

— Încotro, o, sora mea? 

Şi mă săltai în capu’ oaselor, holbând ochii, și văzui 
că stăpâna mâinii celei dulci, împodobite cu un ghiul 
de olmaz, care se ispitise pe acea cale a pierzării, era o 
copilandră vrăjită, o, doamne sultane al meu, ce se uita 
la mine râzând. Și era ca o iasomie. Şi îi zisei: 

— Noroc şi voie-bună, o, stăpâna mea! Și chilipirgiul 
și chilipirul lui sunt bunurile tale. Spune-mi numai în 
ce grădină ești trandafir, în ce mănunchi iasomie, și în 
ce Pvadă privighetoare, o, tu, cea mai ispititoare dintre 
fete? 

Şi, rostind acestea, luai seama bine să nu care cumva 
să-mi scape. 

Atunci fetișcana, fără de vreo sfială în mișcări ori în 
glas, îmi făcu semn să mă ridic și îmi zise: 

— Ya Si-Moin, ridică-te și vino după mine, dacă do- 
rești să știi cine sunt și care îmi este numele. 

Iar eu, fără a șovăi o clipită, întocmai ca și cum aș fi 
cunoscut-o de când lumea, ori ca și cum i-aș fi fost frate 
de lapte, mă ridicai și, după ce îmi scuturai caftanul și 
îmi potrivii pe cap cealmaua, pornii la zece pași în urma 
ei, ca să nu trag luarea-aminte asupra noastră, da fără s-o 
scap o clipită din ochi. Şi ajunserăm așa la capătul unei 
fundături lăturalnice, unde îmi făcu semn că pot să mă 
apropii fără teamă. Şi mă dusei la ea zâmbind și, fără de 
zăbavă, dădui să-l fac pe copilul rătânelui să răsufle mi- 
reasma alături de ea. Și ca să nu par vreun prostălău ori 
vreun nătărău, scosei afară copilul cu pricina și grăii: 

— E gata, o, stăpâna mea! 

Ci ea se uită la mine cu niște ochi scârbiți și îmi zise: 

— Pune-l îndărăt, o, ispravnice Moin, că are să răcească. 

Iar eu răspunsei cu supunere și cu ascultare, și adăugai: 

— Nu este nimica împotrivă, și tu ești stăpâna, iar 
eu sunt cel miluit cu milele tale. Ci, o, copilă legiuită, 
întrucât ceea ce te ispitește nu este acadeaua aceasta 
groasă și vârtoasă, nici zebbul acesta cu toată dichi- 
seala lui făloasă, pentru ce m-ai cinstit cu cele două 
pungi pline, și m-ai pipăit pe la brâu, şi m-ai adus în 
Editie aceasta întunecoasă, prielnică la zbeguri și 
răzbeguri? 

Iar ea îmi răspunse: 

— O, ispravnice Moin, ești omul în care am cea mai 
desăvârșită încredere din toată cetatea, și de aceea am ve- 
nit la tine, mai degrabă decât la oricare altul. Ci pentru 
o cu totul altă pricină decât aceea la care gândești tu! 

Iar eu spusei: 

- O, stăpâna mea, oricare ar fi pricina, s-a făcut! 
Spune ce ajutor ceri de la robul pe care l-ai cumpărat 
pe două pungi de o sută de drahme! 

lar ea zâmbi și îmi spuse: 

— Deie-ţi Allah viaţă leaca Iacătă! Află, o, ispravnice 

Moin, că eu sunt o femeie îndrăgostită nebunește. Şi 
dragostea arde în lăuntrurile mele ca un foc pârjolitor. 
Și psi avea o mie de limbi și o mie de inimi, patima 
mea tot n-ar fi mai aprigă, atâta sunt de plină de ea. 
Or, minunea mea nu e alta decât fata cadiului cetății. 
Iar aceasta-i o taină a dragostei. Şi s-a făurit o legătură 
pătimașă, întemeiată pe înţelegere, pe făgăduieli și 
pe jurăminte. Iar legăturile noastre ţineau de o bună 
bucată de vreme, și ajunsesem nedespărțite, mâncam 
împreună și ne adăpam din același ulcior, până când 
într-o zi cadiul, barba aceea afurisită, băgă de seamă le- 
găturile noastre și le reteză scurt, despărțind-o cu totul 
de lume pe odrasla lui, și îmi spuse că are să-mi rupă 
mâinile și picioarele dacă am să mai intru în casa lui. 
Și de-atunci n-am mai putut s-o văd pe minunea mea. 
Şi chiar că, spre a-mi ușura inima și a-i aduce oleacă de 
bucurie, m-am hotărât să vin să te caut, o, ispravnice 
fără de seamăn, știind că numai de la tine poate să ne 
vină bucuria şi ușurarea. 

Or, eu, o, doamne sultane al meu, auzind vorbele 
copilandrei celei fără de asemuire pe care o aveam 
dinaintea ochilor, rămăsei minunat până peste margi- 
nile minunării și îmi zisei în sine-mi: „O, Allah Atot- 
puternice! Au de când or fi fugind copilandrele de co- 
pilandri şi căpriţele de ţapi? Și ce soi de patimă și ce fel 
de dragoste or mai fi patima şi dragostea asta? Și cum să 
poată da mugur castravetele, dintr-o zi până a doua zi, 
dimpreună cu toate dichisurile lui, acolo unde ogorul 
nu este prielnic grădinăritului?“ Și, de minunare, îmi 
plesnii mâinile una de alta şi îi spusei fetișcanei: 

— O, stăpâna mea, pe Allah! nu pricep nimic din 
arătarea ta cea gingașă! Lămurește-mă mai întâi cu de- 
amănuntul, până una alta. Întrucât, uallahi! n-am mai 
auzit să se mai fi pomenit vreodată că de obicei căpriţele 
ar suspina după căpriţe și găinile după găini! 

lar ea îmi spuse: 

— Taci, ispravnice, întrucât asta-i una din tainele dra- 
gostei, și puţini oameni sunt făcuţi ca s-o priceapă... 


În clipita aceasta a istorisiri sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute treizeci şi opta noapte 
Urmă: 


... Taci, ispravnice, întrucât asta-i una din tainele 
dragostei, și puţini oameni sunt făcuţi ca s-o priceapă. 
Ajungă-ţi să ştii că mă bizui pe tine ca să mă ajuţi să in- 
tru în casa cadiului; și, de-ai să faci așa, ai să dobândești 
îndatorinţa unei femei care n-o să te uite. 

Iar eu, auzind-o, mă minunai până peste poate și 

ândii: „Hei, uallahi, o, jupâne Moin, iacătă-te acuma 
că de codoș al unei muieri la altă muiere! Asta-i o 
poveste care nu-și are asemuire între toate poveștile co- 
doșlâcului! N-avem nimica împotrivă, poți să iei toată 
angaraua în cârca sufletului tău!“ 

Şi-i zisei copilei daurite: 

— Porumbiţa mea, povestea ta este o poveste tare 
gingașă: și, măcar că nu-i pricep nici capul, nici coada, 
ţi-ai dobândit supunerea mea, deopotrivă cu toată cre- 
dinţa. Ci, pe viaţa ta! cum pot eu să-ţi fiu de folos în 
toate astea? 

Ea spuse: 

— Înlesnindu-mi să ajung la minunea mea, fata 
cadiului! 

Iar eu răspusei: 

— He, he! o, turtureaua mea, unde sunt eu, și unde-i 
ea, fata cadiului, norocita aceea? Pe mântuirea ta cea 
dreaptă, depărtarea care ne desparte este cam mare! 

Iar ea îmi spuse, cu glas înciudat: 

- O, sărmane, au nu cumva crezi că aș fi atâta de 
smintită încât să te pun să intri în odaia copilandrei? 
Nu, pe Allah! Ci vreau numai să-mi slujești drept cârjă 
de sprijin pe drumul meu spre vicleșug și tertip. Şi am 
socotit că numai tu, o, ispravnice, ai putea să înfăptu- 
ieşti ceea ce năzuiesc! 

lar eu spusei: 

— Ascult și mă supun, și sunt o cârjă oarbă și surdă 
în mâinile tale, mielușeaua mea. 

Ea atunci îmi spuse: f 

— Ascultă, aşadar, şi te supune. În noaptea aceasta, 
eu, împodobită ca un păun cu hainele mele cele mai 
frumoase, și învăluită în așa fel încât nimeni altcineva 
în afară de tine să nu mă cunoască în mahala, am să 
mă duc să mă așez lângă casa cadiului, părintele mi- 
nunii mele. Atunci, tu și cu străjerii pe care îi ai sub 
poruncile tale, călăuzindu-vă după mireasma ce are 
să se reverse din hainele mele, aveţi să vă îndreptați 
înspre mine. lar tu să vii cuviincios la mine și să mă 
întrebi: „Ce faci aici, la ceasul acesta târziu, singură 
în uliţă, o, hanâmă doamnă?“ Iar eu îţi voi răspunde: 
„Uallahi, o, vrednicule ispravnice, sunt o fată din 
mahalaua din mijlocul cetăţii, iar tatăl meu este unul 
dintre emirii sultanului. Or, astăzi, am plecat de acasă 
și din mahalaua noastră și m-am dus în târg, ca să fac 
niște târguieli. Şi după ce am târguit ceea ce aveam de 
târguit, și după ce am arvunit ceea ce aveam de arvunit, 
am băgat de seamă că se făcuse târziu; încât, când am 
ajuns în mahalaua noastră din inima cetăţii, am văzut 
că porţile cetăţii se și închiseseră. Și-atunci, nădăjduind 
să dau de vreun cunoscut la care să-mi petrec noaptea, 
m-am întors iar jos în târg; ci, spre ciuda mea, nu găsii 
pe nimeni. Şi, deznădăjduiră că mă văd așa, eu, o fară 
de emir, fără adăpost în toiul nopţii, venii să şed pe 
pragul casei acesteia de-aici, care mi s-a spus că este 
casa cadiului, ca să mă ocrotească umbra ei. Și, de cu 

ziuă, am să mă întorc la părinții mei, care pesemne că 
acum m-or socoti ca moartă, ori măcar ca pierdută.“ 
Tu atunci, o, ispravnice Moin, cum ești om deștept, ai 
să vezi că, într-adevăr, sunt îmbrăcată în haine bogate, 
și ai să gândești: „Nu îi este îngăduit unui musulman 
să lase în drum o femeie atâta de frumoasă și atâta de 
tânără, plină toată de mărgăritare și de giuvaieruri, care 
ar putea să fie siluită și prădată de niscaiva haimanale. 
Și apoi, dacă în mahala s-ar petrece asemenea necaz, 
iacătă că chiar eu, ispravnicul Moin, aș fi răspunzător 
de nelegiuire, dinaintea stăpânului nostru sultanul. Așa 
că se cade, într-un fel ori într-altul, s-o iau sub ocrotirea 
mea pe făptura aceasta minunată. Și-așa că am să las 
să stea lângă ea unul din oamenii mei înarmaţi, care 
s-o vegheze până la ziuă, ori poate că ar fi mai bine, 
şi încă cu mult — întrucât nu prea am a mă încrede în 
paznicii mei — să caut fără zăbavă vreo casă de oameni 
de treabă care s-o adăpostească cu toată cinstirea până 
mâine. Şi, pe Allah! nu văd unde s-ar putea găsi ceva 
mai bun, din toate privinţele, decât în casa stăpânului 
nostru cadiul, la poarta căruia a adus-o soarta să se 
oprească. Așa că s-o ducem la el! lar eu am să culeg așa, 
fără de nicio îndoială, toată dobânda, fără a mai socoti 
că îndatorința ar putea să facă să se încline către mine 
dorul acestei puicane, ai cărei ochi au și învâlvorat în 
lăuntrurile mele pojarul.“ Şi, după ce vei fi cugetat pe 
bună dreptate astfel, vei face să răsune veriga de la ușa 
cadiului, și mă vei ajuta să intru în haremul lui. Și astfel 
am să mă văd alături de dragostea mea. Şi dorul meu 
se va împlini. Şi acesta-i gândul meu, o, ispravnice. 
Şi-aceasta-i lămurirea mea. Uassalam! 

Eu atunci, o, doamne sultane al meu, îi răspunsei 
copilei: 

—Sporească-și Allah darurile asupra capului tău, o, stă- 
până a mea! Asta-i o socoteală uluitoare și lesne de înfăp- 
tuit. Deșteptăciunea este un dar de la Atoatedătătorul. 

Şi cu asta, după ce mă înţelesei cu ea asupra ceasului 
de întâlnire, îi sărutai mâna; și ne văzurăm fiecare de 
cale. 

Şi iacă veni seara, pe urmă ceasul de cină, pe urmă 
cel de rugăciune; și, peste câteva clipite, ieșii, în frun- 
tea oamenilor mei înarmaţi cu paloșele trase din teacă, 
să-mi fac raita de noapte. Şi, din mahala în mahala, 
ajunserăm, pe la miez de noapte, în uliţa în care urma 
să se afle copila dragostei ciudate. Şi mireasma bogată 
şi tare pe care o simții încă de la capătul uliței mă ajută 
să adulmec unde era. Şi în curând auzii clinchetul bră- 
țărilor și al lănţugurilor ei de la glezne. Şi grăii către 
oamenii mei: 

— Mi se pare, o, flăcăi, că zăresc o umbră acolo! Da 
ce miros tare! 

lar ei iscodiră în toate părţile ca să dibuiască obârșia. 
Şi o văzurăm pe frumoasa cu pricina acoperită cu mătă- 
suri și grea de atlazuri, cum se uita la noi așteptându-ne, 
aplecară și cu urechea întinsă. Şi mă apropiai de ea, 
prefăcându-mă neştiutor de nimic, și începui vorba cu 
ea, spunând: 

— Au ce fel de hanâmă ești tu, frumoasă și împodo- 
bită, și singură-singurică, la un ceas ca acesta, o, stăpână 
a mea, fără de teamă de noapte și de trecători? 

La acestea, ea îmi dete răspunsul așa precum ne înţe- 
lesesem în ajun; iar eu mă întorsei înspre oamenii mei, 
ca pentru a le cere părerea. Și ei îmi răspunseră: 

— O, căpetenie a noastră, dacă binevoieşti, hai s-o 
ducem pe fa aceasta la tine acasă, unde are să-i fie 
mai bine decât oriunde altundeva. Şi are să te îmbu- 
cure, nu avem nicio îndoială, întrucât este bogată, de 
bună seamă, și frumoasă, şi dichisită cu lucruri scumpe. 
Şi-ai să faci cu ea ce-ai să faci; și, la ziuă, ai s-o duci la 
maică-sa care o iubește! 

lar eu ţipai la ei: 

— Gura! Mă adăpostesc întru Allah de vorbele voastre! 

Au casa mea este vrednică să primească o asemenea fată 
de emir? Și-apoi voi știți că locuinţa mea e tare departe 
de aici! Cel mai bine ar fi să cerem găzduire pentru ea 
la cadiul din mahala, a cărui casă se află chiar aici. 

lar oamenii mei îmi răspunseră cu ascultare și cu 
supunere, și începură să bată la cadiu în ușa care se des- 
chise numaidecât. Şi însuși cadiul, sprijinit pe umerii a 
doi robi, se ivi în prag. Şi, după salamalecurile dintr-o 
parte și din cealaltă, îi povestii întâmplarea ș și îi înfățișai 
cum stă treaba, în vreme ce tinerica şedea în picioare, 
învăluită cu grijă în vălurile ei. Şi cadiul îmi răspunse: 

— Fie binevenită aici! Fiica mea are s-o găzduiască și 
va avea grijă să fie mulțumită! 

Şi, cu asta, îi pusei în mână comoara aceea vicleană, 
și îi încredințai primejdia vie. Şi el o duse în haremul 
ui, iar eu îmi văzui de calea mea. 

Or, a doua zi, mă întorsei la cadiu, spre a lua îndărăt 
comoara ce i-o încredințasem; și îmi ziceam în sine-mi: 
„Hei, uallahi! noaptea trebuie să fi fost toată albă pen- 
tru fetele acelea! Ci, hotărât! mi-ar plesni creierii până 
să ştiu vreodată ce-a urmat să se petreacă între cele două 
gazele. Au s-a mai auzit vreodată să se mai fi povestit 
de-o năzbâtie ca asta?“ Și, estimp, ajunsei la casa cadi- 
ului; și, din prag, mă pomenii într-o larmă amarnică 
de glasuri de slugi înspăimântate şi de femei speriate. 
Şi Tedin însuși cadiul, șeicul acela cu barbă albă, se 
repezi la mine și îmi strigă: 

— Ruşine să le fie oamenilor de nimic! Tu ai adus în 
casa mea o insă care m-a prădat de toată averea! Eşti 
dator s-o găsești, că, de nu, mă duc să mă plâng de 
tine sultanului, care are să te facă să guști moartea cea 
roșie. 

Şi întrucât îi cerui amănunte mai multe, îmi povesti, 
într-un potop de ţipere, de ocări, de amenințări și de 
sudalme împotriva fetei, că, spre ziuă, aceea căreia, la 
rugămintea mea, îi dăduse adăpost, pierise din haremul 

lui, fără a-și lua rămas-bun; și, odată cu ea, pierise și 
chimirul cadiului, în care se aflau șase mii de dinari, tot 
avutul său. Şi cadiul adăugă: 

— Tu o cunoşti pe muierea aceea și, ca urmare, de la 
tine îmi cer acuma banii îndărăr! 

Or, eu, o, doamne al meu, eram atâta de uluit de 
știrea cea neagră, încât îmi fu până peste putință să 
îngaim vreo vorbă. Și îmi mușcam vârfurile degetelor, 
zicându-mi: „O, codoșule, iacătă-te în smoală și în på- 
cură. Unde ești tu, și unde este ea?“ Pe urmă, după un 
răstimp, izbutii să grăiesc și-i răspunsei cadiului: 

— Dacă așa s-au petrecut lucrurile, înseamnă că 
așa trebuia să se întâmple, întrucât ceea ce trebuie să 
se întâmple nu poate să fie ocolit. Dă-mi numai trei 
zile de răgaz ca să văd dacă pot să aflu ceva despre 
muierea aceea afurisită. Și de n-am să izbutesc, ai să-ţi 
duci atunci la îndeplinire vorba în privinţa pierderii 
capului meu. 

Iar cadiul mă scrută cu luare-aminte și îmi spuse: 

— Îşi dau cele trei zile pe care le ceri! 

Şi ieşii de acolo năpădit de gânduri, zicându-mi: „Ţi 
s-a înfundat, de data asta! A, hotărât! ești un neispră- 
vit, ba mai rău, un gogoman și un zevzec. Cum ai să 
izbutești tu să găsești în inima cetăţii Cairo o femeie 
ascunsă sub vălurile ei? Şi cum ai să faci să te uiţi prin 
haremuri, fără să intri în ele? Păi mai bine i-ar fi să te 
duci și să dormi aceste trei zile de răgaz, și în dimineața 
celei de-a treia să te înfăţișezi dinaintea cadiului și să-i 
dai seama de vina ta.“ Și, chibzuind așa în cugetul meu, 
mă dusei acasă la mine și mă întinsei pe salteaua mea, 
pe care îmi petrecui cele trei zile cu pricina, fără a mai 
vroi să mă scol, da și fără a putea să închid ochii, atâta 
de zbuciumat eram de întâmplarea aceea ticăloasă. Şi, la 
isprăvirea răgazului, mă sculai și plecai, spre a mă duce 
la cadiu. Şi, cu capul plecat, mă târam înspre osândă, 
când, trecând pe o uliţă nu departe de casa cadiului, 

o zării deodată în dosul zăbrelelor unei ferestre între- 
deschise pe făptașa amarurilor mele. Și se uita la mine 
râzând, şi îmi făcu un semn din pleoape, care vroia 
să zică: „Urcă repede!“ lar eu zorii să mă folosesc de 
poftirea aceea, de care îmi atârna viaţa, şi într-o clipire 
de ochi fusei lângă ea și, uitând de orice salamalec, îi 
zisei: 

— O, sora mea, și eu care era să scotocesc și să te caut 
prin toate ungherele cetăţii. Of, în ce belea m-ai băgat! 
Pe Allah! m-ai dus să cobor treptele morţii celei roșii! 

Iar ea veni la mine și mă sărută și mă strânse la piept: 

— Cum de poţi, tu, ispravnicule Moin, să fii atâta de 
înfricoșat? Gata, nu-mi povesti nimic din câte ți s-au 
întâmplat, întrucât ştiu tot. Ci, cum mi-e lesne să te 
scot din încurcătură, am așteptat, spre a o face, clipa 
cea de pe urmă. Și te-am chemat anume ca să te scap, 
măcar că aș fi putut să te las să-ți urmezi drumul înspre 
osânda fără de izbăvire! 

Iar eu îi mulțumii, și nu putui, atâta era de dulce, 
să mă opresc a nu-i săruta mâna, pricina pacostei mele 
de-acum. Și ea îmi zise: 

— Fii liniștit şi potolește-ţi zbuciumul, căci nu are 
să ți se întâmple nimic rău. De altminteri, ridică-te și 
privește! 

Şi mă luă de mână și mă duse într-o odaie în care 
se aflau două sipete pline cu giuvaieruri, cu pietre de 
rubin, cu nestemate și cu lucruri rare și scumpe. Pe 
urmă deschise unul dintre sipete, care se dovedi a fi plin 
cu aur, și, punându-l dinaintea mea, îmi spuse: 

— lacătă, poţi, dacă dorești, să iei din sipetul acesta 
cei șase mii de dinari care au pierit odată cu chimirul 
cadiului acela de catran, tatăl minunii mele. Ci, o, is- 
pravnicule, să știi bine că ar fi altceva mai bun de făcut, 
decât să-i dai banii îndărăt barbei aceleia afurisite. De 
altminteri, banii aceștia nu i-am luat de la el decât ca 
să moară sugrumat de turbare, că-l știu zgârcit și lacom 

pe cât e de pisălog. Şi-așa că n-am făcut ce-am făcut din 
vreo poftă de a-l prăda; iar când ești bogat ca mine, nu 
furi spre a fura. Şi-apoi fata lui știe că nu l-am păgubit 
decât spre a grăbi osânda ursitei lui. Oricum ar fi, ia 
ascultă tertipul pe care l-am închipuit eu spre a-l face 

e boșorogul de ţap bătrân să-și piardă minţile de-a 
Pinede Ia seama cu luare-aminte k vorbele mele și să 
nu le uiţi. 

Şi se opri o clipită, după care spuse: 

— lacătă. Ai să te duci numaidecâr la cadiu, care 
pesemne că te așteaptă pe frigarea nerăbdării, și ai să-i 
spui: „Cadiule doamne, eu numai pentru împăcarea 
cugetului meu mi-am petrecut aceste trei zile iscodind 
prin toată cetatea, în privinţa acelei fete căreia, la rugă- 
mintea mea, i-ai dat adăpost pe-o noapte, și pe care o 
învinuiești acuma că ți-ar fi furat şase mii de dinari de 
aur. Or, eu, ispravnicul Moin, știu răzvădit că femeia 
aceea nu a ieșit din casa ta din clipa în care a intrat: în- 
trucât, în pofida cercetărilor de tot soiul ale oamenilor 
noștri, și ale tuturor ispravnicilor de agie din celelalte 
mahalale, nu s-a găsit nici urmă, nici nimic din ea. Şi 
niciuna dintre muierile iscoade pe care le-am trimis 
prin haremuri nu a dobândit vreo știre despre ea. Or, 
tu, ya sidi El-Kadi, vii să ne spui și să ne mărturisești 
că fata te-a jefuit. Învinuirea însă ar trebui să fie și do- 
vedită. Întrucât eu nu ştiu, pe Allah! dacă, în povestea 
aceasta nemaipomenită, fata n-o fi fost, în chiar casa 
ta, lovită de vreo nelegiuire, ori măcar jertfă a vreunui 
vicleșug întunecat. Şi, dat fiind că este aproape dovedit, 
prin cercetările noastre, că ea nu se află în cetate, ar fi 
de nevoie, o, cadiule doamne, să se facă o cercetare și în 
casa ta, anume spre a ne încredința că nu se găsește aci 
vreo urmă din acea fată pierdută, și spre a ni se adeveri 
dacă bănuiala mea este întemeiată ori este greșită. Şi 
Allah știe mai bine!“ Și, în felul acesta, o, ispravnice 
Moin, urmă puicana cea vrăjită, din pârât ai să ajungi 

pârâș! Iar cadiul are să vadă lumea cum se înnegurează 
dinaintea ochilor săi, și are să-l cuprindă o mânie amar- 
nică; iar chipul lui are să-i fie cum e piparca, și are să 
strige: „Eşti tare neobrăzat, jupâne Moin, când ridici 
asemenea prepuneri! Ci fie! poţi să-ţi începi numaide- 
cât cercetările. Da pe urmă, când are să se dovedească 
limpede că te-ai înșelat, osândirea ta de către sultan nu 
are să-ţi fie decât și mai cuvenită.“ Tu atunci, însoţit 
de oamenii tăi ca martori, ai să faci o cercetare în casă. 
Şi, de bună seamă, nu ai să mă găsești. Şi după ce ai să 
scotoceşti așa mai întâi pe terasă, pe urmă prin iatacuri, 
prin lăzi și prin dulapuri, fără de vreun folos, ai să-ţi laşi 
capu-n jos, ros de un zbucium amarnic, și ai să începi să 
te văicărești și să-ți ceri iertăciune. Şi, în clipita aceea, ai 
să te afli în bucătăria casei. Atunci, ca din întâmplare, ai 
să te uiţi în fundul unui chiup mare de ulei, ai să ridici 
capacul chiupului și ai să strigi: „Hei, o clipită! ia uite! 
văd ceva colea înlăuntru!“ Și ai să-ţi afunzi mâna în 
chiup, şi ai să simţi acolo înlăuntru ceva ca o boccea cu 
haine. Şi ai să scoţi afară bocceaua, și ai să vezi, și toți 
cei de față au să vadă ca și tine, iașmacul meu, cămașa 
mea, șalvarii mei şi toate hainele mele. Şi toate au să fie 
mânjite de sânge închegat. La priveliștea aceea, tu ai să 
te dovedești biruitor, iar cadiul are să rămână înmărmu- 
rit; și are să se îngălbenească la chip, și încheieturile au 
să înceapă să-i tremure; și are să damblagească, și poate 
că are să și moară. lar de n-o muri numaidecât, spre a 
cocoloși treaba are să facă tot ce este cu putinţă pentru 
ca numele lui să nu fie băgat în această poveste ciudată. 
Şi are să-ți cumpere tăcerea cu aur greu. Și asta-i ceea 
ce îţi cer eu, o, ispravnice Moin! 

După spusele acestea, pricepui ce tertip minunat 
închipuise ea spre a se răzbuna pe cadiu. Și mă uimii de 
mintea ei născocitoare, de viclenia și de isteciunea ei. Şi 
mă socotii scăpat de belea de-aci înainte, și rămăsei în- 
mărmutit și năucit. Ci nu pregetai a-mi lua rămas-bun 

de la tinerică, spre a porni pe calea arătată. Și, când îi 
sărutai mâna, ea îmi strecură între degete o pungă cu o 
sută de dinari, spunându-mi: 

— Aceasta-i pentru cheltuielile tale de astăzi, o, stă- 
pâne al meu. Ci, inșallah! în curând ai să cunoști mai 
bine dărnicia îndatoratei tale. 

Iar eu îi mulţumi fierbinte și nu putui, atâta vrăjit 
eram de ea, să mă opresc a-i spune: 

— Pe viaţa ta, o, stăpâna a mea, când lucrătura se va 
sfârşi întru mulțumirea ta, nu ai primi să te măriți cu 
mine? 

lar ea începu să râdă și îmi spuse: 

— Păi tu uiţi, ya saied Moin, că eu sunt măritată 
și că sunt legată prin făgăduieli, prin credinţă și prin 
jurământ? Ci numai singur Allah cunoaște ce aduce 
ziua de mâine! Şi nimic nu are să se întâmple decât ceea 
ce este scris să se întâmple. Uassalam! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute treizeci şi noua noapte 
Urmă: 


. eu sunt măritată și că sunt legată prin făgădu- 
ieli, prin credinţă și prin jurământ? Ci numai singur 
Allah cunoaște ce aduce ziua de mâine! Și nimic nu are 
să se întâmple decât ceea ce este scris să se întâmple. 
Uassalam! 

lar eu plecai de la ea, binecuvântând-o, și mă dusei 
fără de zăbavă, cu oamenii mei, la cadiul care, de cum 
mă zări, strigă: 

— Bismillah! iacără-l pe datornicul meu! da unde îmi 
este avutul? 

Şi răspunsei: 

— O, doamne cadiule, capul meu nu este nimic pe 
lângă capul cadiului, iar eu nu am pe nimeni care să 
mă sprijine la locul de sus. Ci, dacă dreptatea va fi de 
partea mea, are să se vadă limpede. 

Iar cadiul, mânios, ţipă: 

— Ce îndrugi tu despre dreptate? Au socoţi că vei 
putea să te aperi ori să scapi de ce te așteaptă dacă n-ai 
găsit muierea și avutul furat? Hei, pe Allah! între drep- 
tate și tine depărtarea este cam mare. 

Eu atunci, cu o mare încredințare, mă uitai ţintă în 
ochii lui și îi descântai povestea cea uluitoare pe care o 
învăţasem și care, din pârât, mă făcea pârâș. lar urmarea 
fu întocmai așa cum o prevestise muierușca. Întrucât 
cadiul, de supărare, văzu lumea înnegurându-se dinain- 
tea ochilor săi; și pieptul i se umplu de o mânie mare; 
şi chipu-i se făcu precum ardeiul, și strigă: 

— Ce-mi îndrugi, o, tu, cel mai neobrăzat dintre 
oșteni? Au nu ai pic de sfială când faci asemenea pre- 
puneri în privinţa mea, de faţă cu mine și în casa mea? 
Da bine! Întrucât ai asemenea bănuieli, poți să-ţi faci 
numaidecât cercetările. Şi când are să se doi pe 
deplin că ai lucrat samavolnic, atunci osândirea ta de 
către sultan nu are să fie decât și mai strașnică. 

Şi, vorbind astfel, se făcu ca o tigaie încinsă în care 
verși niște apă rece. 

Noi atunci năvălirăm în casa lui și cercetarăm pretu- 
tindeni, prin toate colțurile și ungherele, de sus până jos, 
fără să ocolim nicio ladă, niciun cotlon și niciun dulap. 
Şi, în toiul acelor cercetări, nu conteneam să-mi furișez 
privirile spre gazela cea fermecată de care semena ei era 
îndrăgostită, în vreme ce ea fugea dintr-o odaie într-alta 
spre a se ascunde de ochii străinilor. Şi gândeam în 
sine-mi: „Mașallah! ua bismillah! Și numele lui Allah 
fie asupra-i și împrejuru-i! Ce ramură și ce mlădiere! 
Ce strălucire şi ce frumuseţe! Binecuvântat să fie sânul 

care a purtat-o, și mărire Atoarefăcătorului carele a 
turnat-o în tiparul desăvârșirii!“ Şi pricepui întrucâtva 
cum o copilandră ca aceasta a putut s-o înrobească pe 
o alta, asemenea ei, și îmi zisei: „Bobocul de trandafir 
se apleacă uneori peste bobocul de trandafir, și zarnaca- 
deaua peste zarnacadea!“ Și eram atâta de pe deplin de 
fericit de această cugetare a mea, încât aș i vrut să i-o 
mărturisesc fără de zăbavă copilandrei celei vrăjitoare, 
spre a mi-o încuviinţa şi ca să nu mă socotească un lipsit 
cu totul de gânduri subțiri și de marghiolie. 

Or, ajunserăm astfel până în bucătărie, însoţiţi de 
cadiul tot mai mâniat, fără să găsim nimic neobișnuit 
şi fără să fi dat de nicio urmă și de nicio rămășiță din 
femeie. 

Eu atunci, urmând sfatul dăscăliței mele celei lumi- 
nate, mă prefăcui a-mi fi grozav de rușine de purtarea 
mea cea samavolnică, și îmi cerui iertare dinaintea ca- 
diului care se bucura de încurcătura mea; şi mă umilii 
dinaintea lui. Ci toate astea erau anume spre a nu dezvă- 
lui lovitura pregătită. Și cadiul cel cu mintea groasă nu 
pregetă a se [isa prins în mreaja păianjenului, și se folosi 
de prilej spre a mă potopi cu ce credea a fi izbânda lui. 

Şi îmi zise: 

- Hei, neobrăzatule și plod de mincinos, și tu însuţi 
mincinos din neam de neam, ce s-a făcut acuma cu 
învinuirile tale cele aprige și cu prepunerile tale cele 
ticăloase? Da fii pe pace, ai să vezi tu numaidecâr cât 
costă să fii lipsit de cinstire faţă de cadiul cetăţii! 

lar eu, în vremea aceasta, sprijinit de un chiup de 
ulei peste măsură de mare, care avea capacul scos, stam 
cu capu-n jos și cu înfățișarea abătută. Ci deodată ridi- 
cai capul și strigai: 

— Pe Allah! nu știu, da simt că din acest chiup iese 
o duhoare de sânge! 

Şi mă uitai în chiup, și îmi afundai mâna în el, și o 
trăsei îndărăt spunând: 

— Allah akbar! bismillah! 

Şi scosei afară bocceaua cu hainele mânjite de sânge, 
pe care o aruncase în chiup, înainte de a fugi, stăpâna 
mea cea tinerică. lar în boccea se aflau și iașmacul ei, 
şi basmaua de pe cap, și năframa de la gât, şi șalvarii, și 
cămașa, și papucii, și alte albituri ale ei, pe care nu le 
mai ţin minte, toate pline de sânge. 

La priveliștea aceea, cadiul, precum prevestise tine- 
rica, rămase buimac și năuc cu totul; și îngălbeni amar- 
nic la chip; și încheieturile începură să-i tremure; și se 
prăbuși i podea, cu capu-naintea picioarelor, leșinat. 
lar eu, de cum își veni iar în simțiri, nu pregetai a mă 
împăuna de întorsătura lucrurilor și îi spusei: 

— He, he, ya sidi El-Kadi, care dintre noi este min- 
cinosul și care-i cel ce are dreptate? Mărire lui Allah! 
lacătă-mă, gândesc eu, îndrituit de a fi săvârșit așa-zisul 
furt, în cârdășie cu tânăra femeie! Da tu ce-ai făcut cu 
înțelepciunea și cu pravilnicia ta? Și cum de-ai putut, 
bogat cum ești și hrănit cu pravila, să iei pe cugetul tău 
a-i da adăpost unei biete femei spre-a o vicleni, jefu- 
ind-o și omorând-o, după ce pesemne că ai și siluit-o în 
chipul cel mai ticălos? Aceasta-i, pe viața mea! o faptă 
înfricoșătoare, despre care se cade, fără zăbavă, să a 
socoată stăpânului nostru sultanul. Întrucât nu mi-aş 
îndeplini Don dacă aş tăinui întâmplarea; și, cum 
nimic nu rămâne ascuns, n-ar trece mult până să afle din 
altă parte; și mi-aş pierde dintr-odată și slujba și capul. 

Şi amărâtul de cadiu, năuc până peste poate, sta 
acolo, dinaintea mea, cu ochii holbaţi, părând a nu 
auzi nimic şi a nu pricepe nimic din toate astea. ŞI, 
plin de tulburare și de spaimă, ședea nemișcat, ca un 
pom mort. Căci, făcându-se noapte în minţile lui, nu 
mai știa să osebească mâna sa cea dreaptă de mâna cea 
stângă, nici adevărul de ceea ce este calp. Și, după ce se 
mai dezmetici oleacă din năuceală, îmi zise: 

-O, ispravnice Moin, asta-i o treabă tare întunecată, 

pe care singur Allah poate s-o priceapă. Da dacă ai vrea 
să n-o dai în vileag, nu vei avea a te căi! 

Şi, spunând acestea, începu să mă potopească cu 
laude și cu temeneli. Și îmi dărui o pungă în care se 
aflau, ca greutate, tot atâţia dinari de aur câți îi fuseseră 
prădaţi. Şi îmi cumpără în felul acesta tăcerea, și stinse 
un foc de al cărui pârjol îi era tare frică. 

Atunci îmi luai rămas-bun de la cadiu, pe care îl 
Jăsai pierit, şi mă dusei să-i dau seama puicanei de cele 
petrecute, iar ea mă întâmpină râzând și îmi spuse: 

— E limpede că nu are să mai trăiască mult! 

Şi chiar că, o, doamne sultane al meu, nici nu tre- 
cură trei zile până aflai vestea că bietul cadiu murise 
de-o plesnitură a fierii în el. Și, întrucât nu pregetai 
a mă duce numaidecât la puicană spre a-i da de știre 
despre cele ce se întâmplaseră, slujnicele îmi spuseră că 
stăpâna lor tocmai plecase împreună cu fata cadiului 
la o moșie pe care o avea pe Nil, lângă Tantah. Iar eu, 
mirat de toate astea, fără a ajunge să pricep cam ce-or 
fi săvârșind laolaltă cele două gazele fără flaut, făcui 
tot ce-mi sta în putință spre a da de urma lor, ci fără a 
izbuti. Şi, de-atunci, aștept zi de zi să binevoiască a-mi 
da vreo ştire despre ele şi să lămurească pentru mintea 
mea o treabă atâta de anevoie de priceput. 

Şi-aceasta-i povestea mea, o, doamne sultane al 
meu, și aceasta-i păţania cea mai ciudată care mi s-a 
întâmplat de când îndeplinesc slujbele cu care mila ta 
m-a învrednicit. 


După ce ispravnicul de agie Moin Al-Din își sfârşi 
istorisirea, un al doilea ispravnic veni să se temenească 
între mâinile sultanului Baibars și, după urări și închi- 
năciuni, spuse: 

— Eu, o, doamne sultane al nostru, am să-ţi povestesc 
tot așa o întâmplare de-a mea, și care, de-o vrea Allah, 
are să-ți umfle pieptul. 

Şi spuse: 


POVESTEA ISTORISITĂ DE CĂTRE CEL 
DE AL DOILEA ISPRAVINC DE AGIE 


Află, o, doamne sultane al meu, că, înainte de a se 
învoi să mă ia de soț, fiica socrului meu — aibă-l Allah 
întru mila sa! — mi-a spus: 

— O, fiu al socrului meu, de-o vrea Allah, avem să 
ne căsătorim: ci n-aş putea să te iau de soț decât dacă 
te învoieşti de la bun început cu ceea ce am să-ţi cer, și 
anume trei îndatoriri, nimic mai mult, da nimic mai 
puţin! 

lar eu am răspuns: 

— Nu este nimica împotrivă! Da care sunt îndatori- 
rile acelea? 

Ea mi-a spus: 

— Să nu te atingi vreodată de haşiş, să nu mănânci 
niciun fel de pepene verde, și să nu șezi niciodată pe 
vreun scaun! 

lar eu am răspuns: 

— Pe viaţa ta, o, fiică a socrului meu, îmi ceri lucruri 
grele. Da, așa cum sunt, le primesc cu inimă deschisă, 
măcar că nu le pricep tâlcul. 

Ea mi-a spus: 

— Asta-i! Şi nu ai decât să te învoiești ori să te lași 
păgubaș. 

lar eu am spus: 

— Le primesc, și cu tot dragul inimii! 

Şi-așa că nunta noastră se săvârși, și treaba se făcu, 
și totul se petrecu așa cum se cădea să se petreacă. Şi 
trăirăm laolaltă un șir de ani în înţelegere desăvârșită 
și în tihnă. 

Ci veni o zi când mintea mea începu să se chinu- 
iască amarnic de căutarea pricinei celor trei îndatoriri 

de pomină, în privinţa hașișului, a pepenilor verzi și 
a scaunului; și îmi ziceam: „Da ce-o fi îndemnat-o pe 
fiica socrului meu să te poprească de la cele trei lucruri, 
care, dacă te-ai atinge de EA nu i-ar dăuna întru nimic? 
De bună seamă că trebuie să fie dedesubt vreo taină pe 
care tare mi-ar plăcea s-o dibăcesc!“ Şi, nemaiputând 
să-mi înfrânez ispitele sufletului și tăria dorurilor, intrai 
în prăvălia unui prieten de-al meu și, de început, șezui 
pe un scaun umplut cu paie. Pe urmă cerui să mi se 
aducă o lubeniţă minunată, răcorită mai înainte în apă. 
Şi, după ce o mâncai cu desfătare, înghiţii o boabă de 
hașiș și îmi luai zborul înspre vis și înspre voia bună 
tihnită. Şi mă simțeam cu desăvârșire mulțumit; iar 
pântecul îmi era fericit, datorită harbuzului, și, datorită 
scaunului umplut cu paie, la fel de preafericit îmi era și 
şezutul, cel de atâta amar de vreme văduvit de fericirea 
scaunelor. 

Ci, o, doamne sultane al meu, când mă întorsei acasă 
fu foc și potop. Întrucât, de cum ajunsei dinaintea ei, 
soția mea și sări în picioare și își trase iașmacul peste 
față, de parcă, în loc de a-i fi soț, nu-i mai eram decât 
un bărbat străin; și, uitându-se la mine cu mânie și 
silă, ţipă: 

— O, câine și plod de câine, așa îți ţii tu făgăduielile? 
Hai încoace! De-acu, mergem la cadiu ca să ne dea 
despărțenia! 

lar eu, cu mintea încă amețită de hașiș și cu pântecul 
încă plin de lubeniţă, și cu trupul mulţumit că mai 
simţise sub sine, după atâta vreme, un scaun moale, 
încercai să fac pe isteţul, tăgăduind cele trei abateri ale 
mele. Ci nici nu apucai bine să încep a face semnul de 
tăgadă, Că soția mea și strigă: 

— Muşcă-ţi limba, o, pramatie! Cutezi să tăgăduiești 
ceea ce e răzvedit? Duhnești a hașiș, și nasul meu te 
simte. Te-ai îndopat cu pepene, și-i văd urmele pe hai- 
nele tale. Şi, într-un sfârșit, ţi-ai pus fundul de păcură 

pe un scaun, și văd semnele pe mantia ta, cum ai stat, 
și cum paiele și-au lăsat dungile pe ea. Așa că eu nu-ţi 
mai sunt nimic, și nici tu nu-mai mai ești nimic... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute patruzecea noapte 
Urmă: 


... Şi, într-un sfârșit, ţi-ai pus fundul de păcură pe 
un scaun, și văd semnele pe mantia ta, cum ai stat, și 
cum paiele și-au lăsat dungile pe ea. Așa că eu nu-ţi mai 
sunt nimic, și nici tu nu-mai mai ești nimic! 

Şi, grăind astfel, se înfășură de tot în năframele ei și 
mă târî, spre ocara nasului meu, până la cadiu acasă. Şi, 
când ajunserăm dinaintea cadiului, spuse: 

— O, doamne al meu cadiule, eu, sluga ta, m-am 
legat prin căsătorie legiuită cu bărbatul acesta ticălos 
care se află dinaintea ta. Or, eu, înainte de nunta noas- 
tră, i-am cerut trei îndatoriri de căpătâi, pe care el le-a 
primit și pe care le-a ţinut un răstimp de vreme; ci astăzi 
iacătă că le-a încălcat. Or, așadar, în temeiul dreptăţii 
mele, socot să încetez, începând din ceasul de-acum, 
a-i mai fi soție; și vin să-mi dai despărțenia și să-mi cer 
zestrea și zălogul. 

lar cadiul ceru să i se spună îndatoririle. Iar ea i le 
înşirui și adăugă: 

— Or, plodul acesta de spânzurat a șezut pe un scaun, 
a mâncat o lubeniţă și s-a îndopat cu hașiș. 

Şi își dovedi pâra împotriva mea, pe când eu nu 
cutezai să tăgăduiesc nicicum ceea ce era vădit, și mă 
mulțumii să-mi las capu-n jos, de rușine. 

Atunci cadiul, care avea o inimă bună și i se făcuse 

milă de starea în care mă aflam, îi spuse soţiei mele, 
înainte de a da vreo hotărâre: 

— O, fiică de oameni de treabă, de bună seamă că ai 
dreptate, da ţine de tine să fii mărinimoasă. 

Şi, cum ea se înfurie și se burzului și nu vroi nici 
să asculte, nici să ia seama de nimic, cadiul și toţi cei 
de față începură s-o roage stăruitor să mă ierte de data 
aceasta. Şi cum ea se arăta tot nemiloasă, o rugară ca 
măcar să amâne cererea de despărțenie, ca să aibă vreme 
să mai chibzuiască și să vadă dacă nu cumva, față cu 
atâtea rugăminţi laolaltă, nu i se va părea mai cuminte 
să mai „if oveasză deocamdată cu cererea ei, chiar dacă 
are s-o ridice altă dată, la caz de nevoie. Atunci soţia 
mea, sătulă de stăruinţe, spuse într-un sfârșit: 

— Bine, primesc să mă împac cu el, ci numai cu 
învoiala ca pita sa cadiul să găsească răspunsul la o 
întrebare ce am să-i pun. 

Şi cadiul zise: 

— Mă învoiesc. Pune întrebarea, o, femeie! 

Iar ea spuse: 

— Dintru-ntâi sunt os; pe urmă mă fac vână; pe urmă 
ajung carne. Cine sunt eu? 

Iar cadiul lăsă capu-n jos ca să cugete. Dar degeaba 
cugetă el mult și bine prefirându-și barba, că rămase 
mut. Și, într-un sfârșit, se întoarse înspre nevastă-mea 
și îi spuse: 

— Uallahi, acuma, dat fiind că sunt ostenit de divanul 
cel lung al judecăților de astăzi, n-aş fi în stare să găsesc 
dezlegarea la asemenea cimilitură. Da te rog să vii iarăși 
aici mâine de dimineaţă, și am să-ţi răspund, întrucât 
voi avea răgaz să cercetez cărțile mele pravilnicești. 

Cu asta puse capăt judeţelor și se dice acasă. Şi era 
atâta de cufundat în întrebarea cu pricina, încât nici 
măcar nu-i dete prin minte să se atingă de mâncarea pe 
care fata lui, o copilă de paisprezece ani și jumătate, i-o 
pusese pe masă. Și, muncit de gânduri, îşi tot spunea 

în şoaptă: „Dintru-ntâi sunt os; pe urmă mă fac vână; 
pe urmă ajung carne. Cine sunt eu? Hei, uallahi, cine 
sunt eu? Da, cine este? Ce e asta?“ Şi își prefiră toate 
hârțoagele de legi, și toate terfeloagele de boli, și pe cele 
de cetire, și toate cărțile de învățătură, și nicăierea nu 
izbuti să găsească dezlegarea acelei cimilituri, nici nimic 
care, de aproape ori de departe, să-l poată lumina ori 
să-l pună pe calea luminării. Și-așa că, într-un sfârșit, 
strigă: 

— Nu, pe Allah, mă las păgubaș! Şi niciun fel de carte 
nu are să mă lămurească vreodată în privința aceasta. 

Iar fiică-sa, care se uita la el și care băgase de seamă 
zbuciumul lui, îl auzi rostind vorbele de la urmă, și îi 
spuse: 

— O, tată, îmi pari îngrijorat și frământat: ce ai, fie 
Allah asupra-ţi! și care este pricina zbuciumului și a 
grijilor ala 

lar el răspunse: 

— O, fata mea, este o pricină care nu poate să fie 
lămurită, și este o încurcătură fără de ieşire. 

Ea zise: 

— Ci ia arat-o. Că nimic nu rămâne ascuns la price- 
perea Celui Preaînalt. 

Atunci cadiul se hotări să-i istorisească toată po- 
vestea, și să-i înfăţișeze cimilitura pe care i-o pusese 
muierușca, soţia mea. lar copila începu să râdă și zise: 

— Maşallah! da ce, asta-i cimilitură de nedezlegat? 
Păi, o, tată, asta-i tot atâta de ușoară ca și curgerea 
apei din izvor. Chiar că dezlegarea este limpede și se 
mărginește la atât: ca folos, ca tărie și ca împotrivire, 
virtutea omului, de la cincisprezece până la treizeci și 
cinci de ani, se asemuie cu osul; de i treizeci şi cinci 
la șaizeci, cu o vână; iar după șaizeci, nu mai este decât 
o zdreanţă. 

Auzind cuvintele acestea ale copilei sale, cadiul se 
umflă în sine, și se însenină, și grăi: 

— Mărire lui Allah, împărţitorul de deșteptăciune! 
Mi-ai mântuit mândria, o, copilă binecuvântată, și ai 
scăpat de la izbeliște o căsnicie. 

Şi nici nu se luminase bine de ziuă când cadiul se 
şi sculă, până peste poate de nerăbdător, și dete fuga la 
casa divanului judeţelor, unde diriguia divanul prici- 
nelor, și, după o așteptare lungă, într-un sfârșit văzu că 
vine femeia pe care o aștepta, adică pe soția mea, și pe 
robul de colea, adică chiar pe mine. Și, după salamale- 
curile cuvenite şi dintr-o parte și din cealaltă, soţia mea 
îi zise cadiului: 

— Ya sidi, mai ţii minte întrebarea mea, şi ai dezlegat 
cimilitura? 

Iar el răspunse: 

— El hamdu lillah! mărire lui Allah, carele m-a lumi- 
nat! O, fiică de oameni cumsecade, ai fi putut să-mi pui 
o întrebare oleacă mai grea, întrucât aceasta de-acum 
se dezleagă fără caznă. Și, toată lumea știe că virtutea 
omului, de la cincisprezece până la treizeci și cinci de 
ani, se asemuie cu un os; de la treizeci și cinci la șaizeci, 
se face asemenea cu o vână; iar după șaizeci, nu mai este 
decât o bucată de zdreanță fără rost. 

Or, soţia mea, care o cunoștea prea bine pe copila 
cadiului și-i ştia isteciunea, ghici ce se petrecuse și, cu 
un glas pezevenghi, îi spuse cadiului: 

— Nu are decât paisprezece ani și jumătate copila ta, 
da capu-i are de două ori pe-atâta, de nu și mai mult. 
Plecăciune! plecăciune! Da unde are să se oprească ea 
oare pe povârnitura aceasta? Uallahi, multe femei de 
meserie n-ar ști să facă atâtea! Harurile ei sunt minu- 
nate pentru meșteșug, şi ziua ei de mâine este bine 
întemeiată. 

Şi, cu asta, îmi făcu semn să ies din odaia divanului 
judeţelor, și ieșii, lăsându-l pe cadiu cu buzele umflate, 
mofluz și năpădit de buimăcire, dinaintea tuturor câţi 
se aflau de faţă, până la sfârșitul zilelor lui. 

Şi, după ce istorisi acestea, cel de al doilea isprav- 
nic de agie se trase îndărăt în rândul său. lar sultanul 
Baibars îi zise: 

— Tainele lui Allah sunt de nepătruns. Povestea ta 
este o poveste de-a mirărilea! 

Atunci păși înainte cel de al treilea ispravnic de agie, 
pe care îl chema Ezz Al-Din, şi, după ce sărută pămân- 
tul dintre mâinile lui Baibars, spuse: 

— Mie, o, doamne al vremilor, nimic de pomină nu 
mi s-a întâmplat î în curgerea vieții mele, ca să fie vrednic 
a răzbate până la urechile Înălțimii Tale. Ci, dacă îmi 
vei îngădui, ți-aș istorisi o întâmplare care, măcar că 
nu-i a mea, nu-i întru nimic mai puţin ispititoare și 
mai puţin minunată. De altminteri, iacăt-o: 


POVESTEA ISTORISITĂ DE CĂTRE CEL 
DE AL TREILEA ISPRAVNIC DE AGIE 


Află, o, doamne sultane al nostru, că mama robului 
tău ştia o sumedenie de basme din vremurile de demult. 
Şi, printre multele basme pe care le-am auzit de la ea, 
mi l-a povestit într-o zi și pe acesta: 

A fost odată, pe un meleag de pe lângă marea cea 
sărată, un pescar care era însurat cu o mândreţe de fe- 
meie. Şi mândreţea aceea de femeie îl făcea fericit; iar 
el, tot așa, o făcea fericită. Şi pescarul acela cobora în 
fiecare zi să pescuiască, și-apoi își vindea peștele, iar 
banii pe care îi căpăta ajungeau taman atâta cât să aibă 
ce mânca amândoi. Or, într-o zi, pescarul căzu bolnav, 
şi ziua aceea trecu fără nimic de mâncare. Încât, a doua 
zi dimineaţa, nevastă-sa îi zise: 

— Păi bine, da tu n-ai să te duci nici astăzi la pes- 
cuit? Dacă nu te duci, cu ce-o să trăim? Ia hai, ridică-te 
oleacă; iar eu, dat fiind că tu ești slăbit, am să duc în 
locul tău năvodul de pescuit și coșul. Şi-atunci, chiar 

dacă n-om prinde decât doi pești, o să-i vindem să avem 
ce să mâncăm deseară. 

Iar pescarul zise: 

— Bine! 

Şi se ridică, iar nevastă-sa luă coșul și năvodul, mer- 

ând în urma lui. Și ajunseră pe malul mării, într-un 
se bogat în peşti, sub zidurile saraiului sultanului. 

Or, sultanul, în ziua aceea, tocmai şedea la fereastră 
şi privea marea. Şi o zări pe nevasta pescarului, mân- 
dreţea aceea, și îşi aţinti ochii asupra ei, și într-o clipită 
se îndrăgosti de ea. Şi pe dată îl chemă pe vizirul său 
cel mare și îi spuse: 

— O, vizire al meu, tocmai am văzut-o pe nevasta 
pescarului de colo, și m-am îndrăgostit cu patimă de 
ea, întrucât e o mândreţe şi nu-și are pereche, nici pe 
de-aproape, nici pe departe, în saraiul meu. 

Şi vizirul răspunse: 

— Treaba este gingașă, o, doamne al vremilor. Încâr 
ce să facem? 

Și sultanul răspunse: 

— Nu încape șovăială: trebuie să pui străjile de la sarai 
să-l înșface pe pescar și să-l omoare. Eu, atunci, am să 
mă însor cu nevasta lui. 

Iar vizirul, care era om chibzuit, îi spuse: 

— Nu este cinstit să-l omorâm fără vreo vină din 
partea lui, că lumea are să vorbească de rău pe seama 
noastră. Are să spună, de pildă: „Sultanul l-a omorât pe 
pescar, pe săracul acela, dn pricina unei femei.“ 

Şi sultanul îi răspunse vizirului: 

— Aşa-i, uallahi! Da ce să fac ca să-mi împlinesc do- 
rul cu mândrețea aceea fără de pereche? 

lar vizirul zise: 

— Poţi să-ţi ajungi ţinta pe căi legiuite. Ştim cum că 
sala de taifas a saraiului este lungă de o sută de prăjini 
și lată de o sută de prăjini. Așa că avem să-i poruncim 
pescarului să vină în sală, iar eu am să-i spun: „Stăpânul 

nostru sultanul vrea să aștearnă aici în sală un chilim 
pe jos. Și chilimul trebuie să fie dintr-o singură bucată. 
Dacă nu ai să-l aduci, avem să te omorâm.“ În felul 
acesta, moartea lui va avea o pricină. Şi nu are să se 
spună că pricina a fost o femeie. 

lar sultanul răspunse: 

— Bine. 

Atunci vizirul se ridică și trimise să-i fie adus pesca- 
rul. Iar când pescarul sosi, vizirul îl luă și îl duse în sala 
saraiului, dinaintea sultanului, și îi spuse: 

— O, pescarule, stăpânul nostru sultanul vrea să-i 
așterni în sala aceasta, Î ei de o sută de prăjini și lată 
tot pe-atâta, un chilim care să fie făcut numai dintr-o 
bucată. Drept aceea îţi dă un răgaz de trei zile, după 
care, dacă nu ai să aduci chilimul, are să te ardă în foc. 
Scrie, așadar, un legământ pe hârtia aceasta, și pecetlu- 
ieşte-l cu pecetea ta. 

Când auzi ce-i spunea vizirul, pescarul răspunse: 

— Păi bine, da ce eu sunt meşter de chilimuri? Eu 
sunt meșter de pești. Cere-mi pești de toate culorile 
şi de toate soiurile, și ţi-aduc. Da la chilimuri nu mă 
pricep, pe Allah! şi habar n-am de ele, și habar n-am 
nici baremi de mireasma ori de culoarea lor. Da pește 
m-aș învoi și aș pecetlui. 

Ci vizirul răspunse: 

— Degeaba îţi mai baţi gura. E poruncă de la sultan. 

Iar pescarul zise: 

— Hei, pe Allah! poţi să-mi iei o sută de peceţi, 
nu numai o pecete, de vreme ce iacătă-mă meșter de 
chilimuri! 

Şi își plesni mâinile una de alta, și ieși din sarai, și se 
duse la nevastă-sa, necăjit. 

lar nevastă-sa, văzându-l în starea aceea, îl întrebă: 

— De ce eşti necăjit? 

Fl răspunse: 

— Taci. Şi, fără să mai scoţi o vorbă, ridică-te și 

strânge bruma de catrafuse pe care le avem, și să fugim 
din țara aceasta. 

Ea întrebă: 

— Pentru ce? 

El răspunse: 

— Pentru că sultanul vrea să mă omoare peste trei zile. 

Ea îi zise: 

— Păi cum? 

El răspunse: 

— Vrea de la mine un chilim lung de o sută de prăjini, 
pentru sala din saraiul lui! 

Ea întrebă: 

— Numai atâta? 

El răspunse: 

— Da. 

Ea spuse: 

— Bine. Culcă-te liniştit, şi mâine am să-ţi aduc chi- 
limul și ai să-l așterni în sala sultanului. 

El atunci zise: 

— Atâta îmi mai lipsea! Acuma-i desăvârșit! Ori ai 
înnebunit și tu ca vizirul, bre, femeie, ori suntem noi 
cumva meșteri de chilimuri? 

Ci ea răspunse: 

— Vrei chilimul chiar acum? Şi te-ai duce numaide- 
cât să-l iei și să-l aduci aici? 

El spuse: 

— Da, mai degrabă numaidecât, în loc de mâine, ca 
să mă liniștesc. Numai așa aș putea să dorm în tihnă. 

Ea îi zise: 

— Dacă-i așa, o, bărbate, yallah, scoală-te și du-te 
în cutare loc, dinspre grădini. Acolo ai să dai de un 
pom strâmb, sub care se află un puț. lar tu să te pleci 
peste puț și să te uiţi în lăuntrul lui și să strigi: „O, 
cutărico, prietena ta cea dragă, cutărica, îţi trimite cu 
mine salamalecul ei și îţi spune să-mi dai, ca să i-l duc, 
fusul pe care l-a uitat la tine ieri, când se grăbea să se 

întoarcă acasă până să se lase întunericul, întrucât vrem 
să împodobim o odaie cu fusul acela.“ 

Iar pescarul îi zise nevesti-sii: 

— Bine. 

Plecă, așadar, fără de zăbavă, la puțul cu pricina, de 
sub pomul cel strâmb, se uită în HP și strigă: 

— O, cutărico, prietena ta cea dragă, cutărica, îți tri- 
mite cu mine salamalecul ei și îți spune: „Dă-ne fusul 
pe care l-a uitat la tine, întrucât vrem să împodobim o 
odaie cu fusul acela.“ 

Atunci, cea din puț — singur Allah îi știa de știre! — 
răspunse zicând: 

— Păi pot eu să nu-i dau orice prietenei mele dragi? 
Ţine, iaca fusul! la-l și du-te de aşterne și împodobește cu 
el odaia cum vei vroi. Pe urmă să mi-l aduci îndărăt. 

El spuse: 

— Bine. A 

Și luă fusul pe care îl văzu ieşind din puț. Il puse 
în sân și plecă în treaba lui, îndreptându-se spre casă 
și zicându-și: „Muierea asta m-a făcut la fel de nebun 
cum e ea.“ Și îşi văzu de cale, și ajunse la nevastă-sa, și 
îi zise: 

— O, fiică a socrului meu, iacătă că ţi-am adus fusul. 

Ea îi spuse: 

— Bine. Acuma du-te la vizirul care îţi vrea moartea și 
spune-i: „Dă-mi un cui mare!“ Iar el are să-ţi dea un cui, 
şi tu ai să-l înfigi la un capăt al sălii celei mari, ai să legi 
de cui firul de pe fusul acesta și ai să întinzi chilimul, 
cât de lung și cât de lat ai să vrei! 

lar pescarul se minună, strigând: 

- O, femeie, așadar tu vrei ca, înainte de moartea 
mea cea apropiată, să-și râdă oamenii de casa mea şi 
să-și bată joc de mine, luându-mă de nebun? Păi se află 
un chilim de o sută de prăjini în fusul ăsta? 

Ea îi spuse burzuluindu-se: 

— Vrei să pleci cât mai iute, ori nu vrei? Taci odată, 

bre omule, și du-te precum ţi-am spus! 

Iar pescarul se duse la sarai, cu fusul, zicându-și: „Nu 
este mântuire și tărie decât întru Allah Arorștiutorul. 
lacătă, o, sărman de tine, ziua de pe urmă a vieții tale...“ 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi una noapte 
Urmă: 


„++. acătă, o, sărman de tine, ziua de pe urmă a vieții 
tale. “ 

Şi se duse la sultan și la vizir. Iar vizirul îi zise, ui- 
tându-se aiurea: 

— Unde este chilimul, o, pescarule? 

Şi el răspunse: 

— Íl am aici! 

Ei îl întrebară: 

— Unde aici? 

El le răspunse: 

— Aici, în sân! 

Iar ei începură să râdă de el, zicând: 

— lacătă-l pe unul care se ţine de glume înainte de-a 
muri! 

lar vizirul îl întrebă în bătaie de joc: 

— Da ce, un chilim de o sută de prăjini este o minge 
de copil care poate să fie băgată în sân? 

El i-o întoarse: 

— Da ce vă privește pe voi? Mi-aţi cerut un chilim, 
iar eu vi l-am adus, nu aveţi nimic altceva de cerut de 
la mine. Așa că, în loc să râzi de mine, o, vizirule, ia 
scoală-te și dă-mi un cui mare. lar chilimul are să fie 
dinainte-vă, colea în sală! 


142 O mie şi una de nopti 


Atunci vizirul se ridică, râzându-și de sminteala pes- 
carului, luă cuiul, și spuse la urechea armașului: 

— O, armașule, să stai colea, lângă ușa de la sală. Și, 
cum pescarul, când am să-i dau cuiul, nu are să poată 
aşterne chilimul precum doresc, tu să scoţi e pe 
fără să mai aștepți altă poruncă de la mine, și, dintr-o 
fulgerătură, să-i zbori capul. 

Şi armașul răspunse: 

— Bine! 

Iar vizirul se duse să-i înmâneze pescarului cuiul, 
spunându-i: 

— a fă-ne acuma să-ţi vedem chilimul. 

Atunci pescarul înfipse cuiul la un capăt al sălii, legă 
de cui capătul firului de pe fus, și răsuci fusul, zicân- 
du-și: „ loarce-mi moartea, o, afurisirule!“ Şi iacătă că se 
întinse și se așternu de-a lungul sălii, în toate părţile, un 
chilim împărătesc care nu-și afla perechea în tot saraiul. 
Iar sultanul și vizirul se uitară unul la altul năuci, vreme 
de un ceas, pe când pescarul sta cuminte, fără să spună 
nimic. Pe urmă vizirul clipi din ochi înspre sultan, cu o 
privire isteață, și se întoarse înspre pescar, și-i zise: 

— Sultanul este mulțumit și îţi spune: „Bine“. Da îți 
mai cere un lucru. 

E] îi zise: 

— Şi care-i lucrul acela? 

Vizirul răspunse: 

— Sultanul îţi cere, și așteaptă de la tine, să-i aduci 
un prunc. Și pruncul să nu fe mai mare de opt zile. 
Şi trebuie să-i istorisească stăpânului nostru sultanul o 
poveste. Şi povestea trebuie să înceapă cu o minciună 
și să se sfârșească cu o minciună! 

Iar pescarul, când auzi, îi spuse vizirului: 

— Numai atâta? Pe Allah! nu-i o cerere prea mare. 
Numai că habar n-am avut până acuma că pruncii de 
opt zile ar putea să vorbească, și anume să vorbească 
spre a istorisi povești care au ca început o minciună 

și ca sfârşit o minciună, măcar și de-ar fi pruncii aceia 
copii de efriți. 

Iar vizirul răspunse: 

— Să taci! Cuvântul și porunca sultanului trebuie 
să fie îndeplinite. Îşi dăm, pentru aceasta, un răgaz de 
opt zile, după care, dacă n-ai să aduci pruncul cerut, ai 
să guști moartea cea roșie. Scrie așadar un legământ în 
privinţa aceasta și pune-ţi pecetea deasupra. 

Iar pescarul spuse: 

— Bine, iacătă-mi pecetea, o, vizirule. Pecetluieşte 
tu în locul meu, întrucât eu nu mă pricep. Eu nu știu 
decât să-mi dreg năvodul. Pecetarul meu se află în mâi- 
nile tale, fă ce vrei, și pecetluiește cu el de o sută de 
ori, în loc de-o dată! Iar în privinţa pruncului, Allah 
Milosârdnicul are să ne poarte de grijă! 

Iar vizirul luă pecetarul pescarului și pecetlui legă- 
mântul. lar pescarul își luă îndărăr pecetarul și plecă 
mohorât. 

Şi ajunse la nevastă-sa și îi zise: 

— Scoală-te și hai să fugim din ţara aceasta! Ți-am 
mai spus o dată, și n-ai vrut să mă asculți. Scoală-te, că 
eu mă duc! 

Ea îi zise: 

— Pentru ce? Din ce pricină? Au chilimul n-a ieșit 
din fus? 

El răspunse: 

— A ieșit. Da codoșul acela, vizirul acela al dosului 
meu, plodul acela de căţea, îmi cere acuma un prunc 
care să nu aibă mai mult de opt zile, şi care trebuie să-i 
istorisească o poveste; și povestea trebuie să fie min- 
ciună din minciună. Și au binevoit să-mi dea, pentru 
isprava aceasta, un răspas de opt zile. 

ar nevastă-sa îi zise: 

— Bine. Da nu te necăji, bre omule! Cele opt zile încă 
nu s-au scurs, și până atunci avem vreme să chibzuim 
și să găsim chichiţa mântuirii! 


144 O mie şi una de nopți 


Or, în dimineaţa celei de-a opta zile, pescarul îi zise 
soției sale: 

— Tu ai uitat oare de pruncul de care trebuie să fac 
rost? Astăzi am ajuns la soroc! 

Ea îi zise: 

— Bine. Du-te la puţul pe care îl știi, de sub pomul 
cel strâmb. Dintru-ntâi să-i dai îndărăt fusul celei care 
sălășluiește în puț, și să-i mulțumești frumos. Pe urmă 
să-i spui: „O, cutare, prietena ta cea dragă, cutărica, 
îţi trimite salamalecul și îți cere să-i împrumuţi co- 
pilul născut ieri, întrucât avem nevoie de el pentru o 
treabă.“ 

La cuvintele acestea, pescarul îi spuse nevesti-sii: 

— Uallahi, nu mai știu pe nimeni atâta de aiurit și de 
smintit ca tine, decât poate pe vizirul acela de păcură. 
Cum, bre femeie! vizirul îmi cere un plod de opt zile 
și tu te marghiolești că, încă și mai mult, ai să-mi dai 
un prunc de o zi care știe să vorbească limpede și să 
istorisească povești! 

Ea răspunse: 

— Ce te bagi? Du-te numai și fă cum ţi-am spus! 

lar el se minună: 

— Bine. lacătă ziua mea cea mai de pe urmă de pe 
pământ. 

Şi plecă de-acasă, și merse până ce ajunse la puț. Și 
aruncă fusul în puț, strigând: 

— Lacătă fusul! 

Şi adăugă: 

— Bre cutare, prietena ta cea dragă, cutărica, îţi tri- 
mite salamalecul și îți cere să-i dai pruncul de o zi, 
întrucât avem trebuinţă de el pentru o treabă. Numai 
dă zor, că altminteri capul meu are să-mi zboare de pe 
grumaz! 

Atunci cea care sălășluia în puț — numai unul Allah 
îi știa de știre! — răspunse: 

— lacătă-l! Tinet 

Şi pescarul luă plodul de o zi ce i se dărui, pe când 
cea care sălășluia în puț îi grăia: 

— Rostește asupra-i descântecul de deochi! 

lar pescarul, luând copilul, rosti asupra-i bisimilla- 
hul, zicând: 

— Bisimillab errabman errabim! 

Şi, ţinând plodul în brațe, plecă. 

Şi pe drum îşi zise: „Oare s-au pomenit pe undeva 
copii, fie ei chiar și în vârstă de treizeci de zile, și nu 
de o zi ca ăsta, care să știe să vorbească și să istorisească 
povești, măcar fie și printre copiii efriţilor celor mai 
de-a mirărilea?“ Pe urmă, spre a-și limpezi inima în 
privinţa aceasta, îi grăi copilului cel înhorboţit pe care 
îl ducea în braţe: 

— a, hai, taică, glăsuiește-mi oleacă, să văd și să mă 
încredinţez dacă asta-i ziua morții mele! 

Da copilul, auzind glasul gros al pescarului, se sperie 
şi se zbârci, şi la chip şi din pântece, şi făcu precum fac 
toți copiii, vrasăzică începu să plângă cu niște strâmbă- 
turi amarnice, şi să se ude pe el cât putu. Iar pescarul 
ajunse la nevastă-sa făcut fleașcă și înciudat, și spuse: 

— lacătă că am adus copilul. Mântuiască-mă Allah! 
Tot ce știe este să plângă și să se ude pe el, plodul de 
cățea! la uite în ce stare m-a adus! 

Ci ea îi zise: 

— Ce te bagi? Roagă-te întru Prorocul, bre omule, 
şi fă cum îţi spun! Ia și du fără zăbavă copilul acesta la 
sultan. Și-ai să vezi limpede dacă știe să vorbească ori nu 
știe. Numai ca să ceri pentru el trei perne, și să-l așezi 
în mijlocul divanului, și să-l sprijini cu pernele acelea, 
punându-i una în partea dreaptă, una în partea stângă, 
şi una la spate! Şi roagă-te întru Prorocul! 

Şi pescarul răspunse: 

— Asupra-i fie rugăciunea și pacea! 

Pe urmă, ducându-l la subsuoară pe noul-născut, ple- 
că la sultan și la vizir. 

Când îl văzu pe pescar că vine cu pruncul cel înhor- 
boțit, vizirul începu să râdă și îl întrebă: 

— Asta-i copilul? 

lar ea răspunse: 

— Da. 

Şi vizirul se întoarse înspre copil și îi grăi cu glasul 
ce se ia spre a le vorbi pruncilor: 

— Micuţule! 

Da copilul, în loc să vorbească, își strâmbă și nasul 
și gura, și începu să facă: „Ua! ua!“ 

Iar vizirul se duse tare mulțumit la sultan și îi spuse: 

— l-am vorbit copilului, da el nu mi-a răspuns și 
s-a mulțumit să plângă și să facă „Ua! ua!“ Or, acesta-i 
sfârșitul vieţii pescarului. Ci dovada nu se cade să se facă 
decât dinaintea divanului vizirilor, emirilor și dregăto- 
rilor, întrucât am să le citesc învoielile din legământul 
pe care l-am pecetluit cu pescarul; și pe urmă avem să-l 
ucidem! 

Iar sultanul spuse: 

— Păi chiar așa, o, vizirule! 

Şi intrară amândoi în sală; iar emirii și dregătorii se 
strânseră acolo. Şi fu adus pescarul; și vizirul citi dina- 
intea lui și dinaintea tuturor celor de faţă legământul 
pecetluit, și spuse: 

— Acuma, o, pescarule, să aduci copilul care are să 
ne grăiască. 

Şi pescarul spuse: 

— Să mi se dea mai întâi trei perne, şi-apoi copilul 
are să grăiască! 

Şi i se aduseră cele trei perne; iar pescarul așeză copi- 
lul în mijlocul divanului, și îl rezemă cu cele trei perne. 
Iar sultanul îl întrebă pe pescar: 

— Acesta-i copilul ce are să ne istorisească povestea 
care-i minciună din minciună din minciună? 

Or, până să aibă vreme pescarul să dea răspuns, 
pruncul de o zi grăi: 

— Întâi de toate, salamalecul fie asupra-ţi, o, Măria Ta! 

Iar vizirii și emirii și toţi ceilalți se minunară de copil 
până peste poate. Iar sultanul, tot atâta de uluit ca toți 
cei ce se aflau de față, îi răspunse copilului la urare, și 
îi zise: 

— Istorisește-ne, Destoinicule, povestea care-i o zu- 
marica de minciuni! 

lar copilul îi răspunse, grăind: 

— lacătă! Odată, eram pe atunci în puterea tinere- 
telor mele, umblând pe afară din cetate, prin câmp, 
pe-o vreme de arșiță, am întâlnit un precupeţ de pepeni 
verzi; şi, cum îmi era tare cald şi tare sete, am cumpărat 
un pepene verde pe un dinar de aur. Şi am luat lubeniţa 
şi am tăiat din ea o felie, pe care am înfulecat-o, şi m-am 
răcorit. Pe urmă, cum mă uitam în lăuntrul lubeniţei, 
am dat de o cetate cu baștia ei. Eu atunci, fără să șovăi, 
mi-am spălat picioarele unul după altul, și am intrat 
în harbuz. Şi am început să mă preumblu pe acolo, 
uitându-mă împrejurul meu la prăvăliile și la casele și la 
târgoveţii din cetatea aceea din lubeniţă. Şi am umblat 
aşa mai departe, până ce am ajuns în câmp. Şi acolo am 
văzut un curmal din care atârna un potop de ciorchini 
de curmale, toate lungi de un cot. Incât sufletul meu, 
care râvnea la curmalele acelea, m-a îmboldit amarnic 
înspre ele, și n-am fost în stare să-mi destoi ispita; și 
m-am suit în curmal, să rup una, sau două, sau trei, sau 
patru curmale, şi să le mănânc. Ci găsii în curmal niște 
felahi care semănau mei în aa] și secerau spicele, 
pe când alţi felahi băteau grâul și îl vânturau. lar eu, 
după ce am mai umblat o vreme prin curmal, m-am 
întâlnit cu unul care bătea niște ouă pe o arie, și m-am 
uitat mai cu luare-aminte și am văzut că din toate ouăle 
bătute pe arie ieșeau niște puișori. Și cocoșeii treceau 
într-o parte, iar găinușele în cealaltă. Iar eu m-am oprit 
acolo să mă uit la ei, şi i-am văzut cum creşteau văzând 
cu ochii. Atunci am împerecheat între ei cocoşeii cu 

găinușele; pe urmă i-am lăsat acolo mulţumiţi, şi m-am 
dus pe altă creangă din curmal. Și acolo am dat de un 
măgar care purta în spinare niște zumaricale de susan; 
şi, cum chiar că sufletul meu era mort după zumari- 
cale de susan, am luat o zumarica și am înfulecat-o din 
două-trei îmbucături. Și, după ce am mâncat-o astfel, 
am ridicat ochii și m-am pomenit afară din lubeniţă. 
Iar lubeniţa s-a închis la loc și s-a făcut iarăși întreagă 
precum fusese. Şi-aceasta-i povestea pe care o aveam să 
v-o povestesc! 

Când auzi vorbele acestea ale nou-născutului, sul- 
tanul îi zise: 

— He, he, o, șeicule al mincinoșilor și cunună a lor, 
he, he, Destoinicule! iacătă o țesătură de gogoși de tufă! 
Da tu chiar îţi închipui că am crezut o bSabă din toată 
povestea asta drăcească? Ai, uallah! Da de când, de 
pildă, se află cetăţi în lubeniţe? Şi de când ouăle, după 
ce au fost bătute pe o arie, mai scot pui? Mărturisește, 
Destoinicule, că toate astea sunt un ghiveci de min- 
ciună cu minciună! 

Iar copilul răspunse: 

— Nu tăgăduiesc nimic! Da și tu, Măria Ta, ar trebui 
să nu tăgădieşti şi nici să tăinuiești gândurile tale cele 
adevărate faţă de acest amărât de pescar, pe care vrei 
să-l omori spre a-i răpi femeia, mândreţea aceea, pe care 
ai zărit-o pe țărm! Hei, da! și nu ţi-e rușine, dinaintea 
chipului lui Allah care ne vede, să râvnești, sultan fiind 
şi domn, la ceea ce nu este al tău, și să furi bunul aproa- 
pelui tău, mai puţin bogat și mai puţin puternic, cum e 
acest pescar sărman? Pe Allah și pe harurile Prorocului 
— asupra-i fie rugăciunea şi pacea! — mă jur că dacă, 

e clipă şi pe dată, nu-l lași în tihnă pe pescar și nu te 
lepe de gândurile tale rele față de nevasta lui, am să vă 
spulber de pe pământ neamul, și ţie și vizirului tău, de 
nici măcar muștele n-au să vă mai dea de urmă. 

Şi, grăind acestea cu un glas înfricoșător, copilul cel 

înhorboţit lăsă toată lumea năpădită de uluială, și îi 
spuse pescarului: 

— Acuma, unchiule, ia-mă iar și du-mă de aici la 
tine acasă. 

Și pescarul îl luă pe pruncul de o zi, Destoinicul; și, 
nesupărat de nimeni, ieși din sarai și se duse mulțumit 
la nevastă-sa. Şi, după ce femeia află ceea ce avea de 
aflat, îi spuse: 

— Nu-ţi mai rămâne decât să te duci, fără de zăbavă, 
să dai îndărăt copilul de unde l-ai luat. Şi să nu uiţi a-i 
duce și salamalecul meu prietenei mele dragi, și mul- 
țumirile mele, și s-o întrebi de sănătate! 

Iar pescarul spuse: 

— Bine! 

Şi făcu precum îi spusese ea să facă. După care se 
întoarse acasă și își săvârși spălările cele sfinte și ru- 
găciunea; și își împlini treaba cea de rând cu soţia sa, 
mândreţea. Şi, de-atunci, trăiră amândoi în mulţumire 
şi huzur. Și-atâra cu ei! 


Și, după ce istorisi astfel povestea aceasta, cel de al 
treilea ispravnic de agie se aşeză la locul său, iar sultanul 
Baibars zise: 

- O, minunată poveste! Ce păcat, o, ispravnice Ezz 
Al-Din, că nu ne-ai spus ce s-a mai petrecut, în zilele 
care au urmat, între sultan și pescar! 

Atunci păși înainte cel de al patrulea ispravnic de 
agie, pe care îl chema Mohii Al-Din. Şi spuse: 

— Eu, o, Măria Ta, dacă îmi îngăduiești, am să-ți 
povestesc urmarea acestei istorisiri, care este încă și mai 
de-a mirărilea decât începutul ei! 

Iar sultanul Baibars spuse: . 

— De bună seamă! și din toată inima, și din tot cugetul! 

Atunci ispravnicul Mohii Al-Din spuse: 

POVESTEA ISTORISITĂ DE CĂTRE CEL 
DE AL PATRULEA ISPRAVNIC DE AGIE 


Află, dar, o, doamne al vremilor, că din mila cerească, 
pescarului și soţiei sale, mândrețea aceea, li se născu un 
băiețel. Iar părinţii îi deteră acelui băieţel numele de 
Mohammad cel Destoinic, în amintirea înhorboţitului 
cel de-o zi care îi scăpase de la ananghie. Şi copilul era 
frumos ca maică-sa. 

Iar sultanul avea și el un copil, de-o seamă cu băiatul 
pescarului; da copilul sultanului era bătut de urâciune, 
iar la culoare era de culoarea fiilor de felahi. 

Or, cei doi băieţi umblau la aceeași școală, să înveţe a 
citi şi a scrie. Şi când fiul sultanului, care era un trântor 
și un neisprăvit, îl vedea pe fiul pescarului, care era un 
sârguincios și un destoinic, îi zicea: 

— Hei, fie-ţi dimineaţa fericită, plod de pescar! 

Şi îi zicea așa spre a-l umili. lar Mohammad cel 
Destoinic răspundea: 

— Şi ţie fie-ţi dimineaţa fericită, o, fiu de sultan, și al- 
bească-ţi chipul cel negru ca pielea de iminei bătrâni! 

Şi cei doi băieţi umblară așa laolaltă la școală vreme 
de un an, dându-și mereu bineţe în felul acesta. Şi, până 
la urmă, fiul sultanului se duse îmbufnat să-i poves- 
tească lui tătâne-său necazul, spunându-i: 

- Copilul pescarului, câinele acela, îmi întoarce în 
fiecare zi salamalecul zicându-mi: „Tu, cel cu faţa nea- 
gră ca pielea de iminei bătrâni.“ 

Atunci sultanul se supără; ci, întrucât nu îndrăz- 
nea, din pricina trecutului, să-l pedepsească el însuși 
pe fiul pescarului, îl chemă pe şeicul dascăl al școlii și 
îi spuse: 

— O, şeicule, dacă vei vroi să-l omori pe băiatul 
Mohammad, fiul pescarului, am să-ţi dau un peșcheș 

bogat, şi am să-ţi dăruiesc niște cadâne și niște roabe 
albe și frumoase. 

Iar dascălul școlii se bucură şi răspunse: 

— La poruncile tale, o, doamne al vremilor! În fiece 
zi am să-l binecuvânt pe copil cu o ciomăgeală, până ce 
are să-și dea sufletul de-atâta binecuvântare! 

Și-așa că, a doua zi, când Mohammad cel Destoinic 
se duse la şcoală să citească din Coran, dascălul le spuse 
școlarilor: 

— Aduceţi varga de pedepsit, și așterneţi-l pe fiul 
pescarului la pământ. 

lar școlarii, cum era obiceiul, îl înșfăcară pe 
Mohammad și îl întinseră la pământ, și îi puseră picioa- 
rele în menghina de lemn. Iar dascălul școlii luă varga 
și începu să-l croiască pe băiat la tălpi, până ce ţâșni 
sângele din ele şi până ce pulpele și de picioarelor 
se umflară de tot. Și îi spuse: 

— Inşallah, mâine o [uäm de la capăt, o, încăpăţâ- 
natule! 

Şi băiatul, de cum îi deteră drumul din scula schin- 
giuirilor, fugi de la școală, slobozindu-și picioarele în 
vânt. Și se duse la tatăl și la mama sa, şi le spuse: 

— Lacătă! șeicul m-a bătut de moarte, din pricina 
fiului sultanului. Eu nu mă mai duc la școală și am să 
mă fac pescar ca tata. 

lar taică-său îi spuse: 

— Bine, fiule! 

Şi se ridică, și îi dete un năvod şi un coș, și îi zise: 

— Ține, iacătă-ţi sculele de pescuit. lar mâine du-te 
la pescuit, chiar dacă n-ai să agonisești decât atâta cât 
îţi trebuie ca să trăieşti. 

Şi-așa că, a doua zi, de cu zori, Mohammad băiatul 
se duse să arunce năvodul în mare. Da nu avu de prins 
în năvod decât un barbun, atâta tot. Şi Mohammad 
strânse năvodul și își zise: „Am să prăjesc barbunul în 
chiar solzii lui, şi am să-l mănânc de prânz.“ Se duse 

așadar să adune niște iarbă uscată și niște vreascuri, le 
aprinse, și luă barbunul ca să-l frigă pe jar. Atunci barbu- 
nul deschise gura și începu să-i grăiască, spunându-i: 

— Nu mă frige, ya Mohammad! Eu sunt un sultan 
dintre sultanii din mare. Pune-mă îndărăt în apă așa 
cum eram, și am să-ţi fiu de folos la vreo vreme rea, și 
am să-ţi vin într-ajutor în zilele de ananghie! 

Iar el zise: 

— Bine. 

Și puse îndărăt în apă barbunul. Şi iacă-așa cu el... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi doua noapte 


Urmă: 


... Și puse îndărăt în apă barbunul. Şi iacă-așa cu el. 
Da în ceea ce îl privește pe sultan, Măria Sa, peste 
două zile îl chemă pe dascălul de la şcoală și îl întrebă: 
— L-ai omorât pe băiatul Mohammad, fiul pescarului? 

Iar dascălul răspunse: 

— l-am tras o bătaie bună chiar din ziua dintâi, până 
l-am făcut de-a leșinat. Atunci a fugit și nu s-a mai 
întors. lar acuma este pescar ca și tată-său. 

Şi sultanul îl izgoni şi-i zise: 

— Sictir de-aci, o, pui de căţea! Fi-ţi-ar taică-tău afu- 
risit, și mărita-ţi-s-ar fie-ta cu un porc! 

După care îl chemă pe vizir și îi spuse: 

— Băiatul n-a murit. Ce să facem? 

Iar vizirul îi răspunse sultanului: 

— Am să-ţi rostuiesc eu o cale pentru moartea lui! 

Şi sultanul îl întrebă: 

— Cum ai să-i rostuiești moartea? 

El răspunse: 

— Ştiu o fată tare frumoasă, fiica sultanului din Tara 
Verde. Țara aceea se află departe de aici cale de șapte 
ani. Așa că avem să-l chemăm pe fiul pescarului, iar 
eu am să-i spun: .,Sultanul, stăpânul nostru, are multă 
preţuire față de tine și se bizuie pe vitejia ta. Așa că 
trebuie să te duci în Tara Verde şi s-o aduci de acolo 
pe fata sultanului acelei țări, întrucât stăpânul nostru 
sultanul vrea să se însoare cu ea, și nimeni afară de tine 
nu ar putea să i-o aducă.“ 

Şi sultanul îi răspunse vizirului: 

- E bine! Trimite după băiat! 

Atunci vizirul porunci să fie adus flăcăiașul 
Mohammad, în pofida ciudei acestuia, și îi zise: 

— Stăpânul nostru sultanul dorește a te trimite să i-o 
aduci pe fata sultanului din Țara Verde. 

Iar el răspunse: 

— Da de când oi fi știind eu drumul înspre țara aceea? 

Vizirul spuse: 

— Trebuie. 

Atunci băiatul plecă necăjit și se duse la maică-sa să-i 
povestească năpasta. lar maică-sa îi spuse: 

— Du-te şi-ţi plimbă necazul pe aul râului, aproape 
de locul unde se varsă râul în mare, și necazul are să ți 
se spulbere de la sine. 

Şi băiatul Mohammad se duse să se plimbe cu neca- 
zul său pe malul mării, aproape de gura râului. 

Şi, cum umbla așa în lung și în lat, necăjit, barbunul 
de odinioară ieși din mare și veni la el pe țărm, dându-i 
bineţe. Şi îi zise: 

— Pentru ce ești necăjit, Mohammad Destoinicule? 

El răspunse: 

— Nu mă mai întreba! căci lucrul este fără de izbăvire. 

Iar peştele îi zise: 

— Izbăvirea este în mâinile lui Allah. Grăiește. 

El spuse: 


A nouă sute patruzeci şi doua noapte 155 


— Gândeşte-te, o, barbunule, că vizirul cel de păcură 
mi-a zis: „Trebuie să te duci să ne-o cauţi pe fata sulta- 
nului din Ţara Verde.“ 

Și barbunul îi zise: 

— Bine. Du-te la sultan și spune-i: „Am să mă duc să 
ţi-o caut pe fata sultanului din Ţara Verde. Da, pentru 
aceasta, trebuie ca tu să pui să mi se facă o dahabia 
de aur. Şi trebuie ca aurul acela să fie luat din averea 
vizirului tău.“ 

Şi băiatul Mohammad se duse să-i spună sultanului 
ceea ce îi spusese barbunul. Iar sultanul nu putu să facă 
altminteri decât să pună să i se meșterească dahabiaua de 
aur, din averea vizirului și în ciuda nasului aceluia. Iar 
vizirul era să moară de ciudă mocnită. Şi Mohammad 
se sui în dahabiaua de aur și plecă pe râu în sus. 

Iar barbunul, prietenul său, mergea înainte-i, arătân- 
du-i drumul și călăuzindu-l de-a lungul brațelor râului 
și al curgerilor de ape, până ce, într-un sfârșit, ajunse 
la Țara Verde. Şi Mohammad cel Destoinic trimise un 

ristav în cetate ca să strige: „Tot omul, fie femeie, fie 
Pra, fie copil, fie tânăr, fie bătrân, poate să coboare 
pe malul aa ca să se uite la dahabiaua de aur a lui 
Mohammad cel Destoinic, fiul pescarului.“ 

Atunci toți târgoveții din cetate, cu mic cu mare, 
bărbați și femei, veniră să se uite la dahabiaua de aur. 
Şi şezură să se uite la ea opt zile în șir. Atunci fata sul- 
tanului nu mai putu nici ea să-și înfrâne ispita, și ceru 
îngăduinţă de la tătâne-său, spunând: 

— Vreau să mă duc și eu, ca toţi ceilalți, să văd 
dahabiaua. 

Atunci sultanul se învoi și, mai întâi, porunci să se 
dea de veste în toată cetatea că nimenea, nici bărbat, 
nici femeie, nu are îngăduință în ziua aceea să iasă din 
casă, nici să se preumble prin partea țărmului, întrucât 
domniţa urma să se ducă să vadă dahabiaua. 

Şi-aşa că fata sultanului se duse pe țărm să se uite la 

dahabiaua de aur. Și îl întrebă prin semne pe Destoinic 
dacă ar putea să intre și s-o vadă și pe dinlăuntru. Și 
după ce Mohammad îi făcu din cap și din ochi un semn 
care însemna „da“, fata se sui pe puntea dahabialei și 
începu s-o cerceteze. Atunci Mohammad cel Destoinic 
trase binișor priponul și ţărușul, şi dete drumul daha- 
bialei, și porni. 

Or, când fata sultanului din Țara Verde își sfârși 
cercetarea și voi să iasă pe punte, ridică ochii și văzu da- 
habiaua plecată, destul de departe de-acuma de cetatea 
părintelui ei. Atunci îi spuse prietenului barbunului: 

— Unde mă duci, Destoinicule? 

El răspunse: 
— Te ji la un sultan, ca să se însoare cu tine. 

Ea îi spuse: 

— Nu cumva, din întâmplare, sultanul o fi mai fru- 
mos decât tine, Destoinicule? 

El răspunse: 

— Nu știu. Ai să-l vezi numaidecât cu ochii tăi. 

Atunci fata îşi scoase inelul de pe deget și îl aruncă 
în apa râului. Ci barbunul se afla acolo, luă inelul în 
gură și porni înainte, deschizându-le calea. Pe urmă fata 
îi spuse Destoinicului: 

— Eu nu am să mă mărit decât cu tine. Şi vreau să 
fiu de bunăvoie a ta, chiar aici. 

lar flăcăul Mohammad îi spuse: 

— Bine. 

Şi o luă, cu fecioria ei cu tot. Şi se bucură de ea pe apă. 

Şi, când ajunseră la capătul drumului, Mohammad, 
fiul pescarului, se duse la sultan și îi spuse: 

— lacătă-mă. Ţi-am adus-o pe fata sultanului din 
Tara Verde. Da îţi spune că nu are să iasă din dahabia 
decât dacă îi așterni pe pământ nişte chilimuri de mă- 
tase verde, pe care să calce spre a veni la saraiul tău. Și 
tu ai să vezi atunci ce galeș umblă ea. 

Iar sultanul îi zise: 

— Bine. 

Şi puse să se cumpere, cu bani de-ai vizirului și spre 
ciuda nasului aceluia, toate chilimurile de mătasă verde 
câte se aflau în sukul de chilimuri, și porunci să fie 
aşternute pe jos până la dahabia. 

Atunci domnița din Țara Verde ieși din dahabia și 

ăși pe chilimurile de mătasă, îmbrăcată în verde și 
je se de răpea minţile. Şi sultanul o văzu, se 
minună de ea și se îndrăgosti de frumuseţea ei. lar după 
ce copila intră în sarai, el îi zise: 

— Am să pun să se scrie chiar în seara aceasta senetul 
de căsătorie cu tine. 

lar copila îi spuse atunci: 

— Bine. Da dacă vrei să te însori cu mine, adu-mi 
inelul care mi-a căzut de pe deget în apele râului. Şi pe 
urmă avem să facem senetul și ai să te însori cu mine. 

$ 

Or, inelul îl dăduse barbunul prietenului său, 
Mohammad cel Destoinic, fiul pescarului. 

Şi-aşa că sultanul îl chemă pe vizir şi îi zise: 

— Ascultă. Sulrăniţei i-a căzut inelul de pe deget în 
apele râului. Ce este acuma de făcut? Şi cine poate să 
ni-l aducă? 

Iar vizirul răspunse: 

—Păicine ij poatesă ni-laducă, de nu Mohammad, 
fiul pescarului, procletul și efritul? 

Or, vizirul nu grăia astfel decât spre a-l face pe băiat 
să cadă într-o capcană fără de scăpare. Încât sultanul 
trimise după el în graba mare. lar când băiatul veni, îi 
spuseră: 

— E vorba de un inel care i-a căzut din deget sul- 
tăniţei în apele râului. Şi nimeni nu poate să aducă 
afară de tine. 

El le răspunse: 

— Bine. Na, iacătă inelul. 

lar sultanul luă inelul și se duse să i-l dea copilei din 
Ţara Verde, și-i spuse: 

— Ține, iacătă-ţi inelul, și să facem în seara aceasta 
senetul de căsătorie! 

Ea îi spuse: 

— Bine. Da în ţara mea, când o fară se mărită, este 
un obicei. 

E] îi zise: 

— Bine. Spune-mi-l. 

Ea zise: 

— Se sapă un șanț de la casa mirelui până la mare, se 
umple șanțul cu lemne și cu vreascuri, și i se dă foc. Iar 
mirele se aruncă în foc, și merge prin el până la mare, 
unde se scaldă, spre a se duce apoi drept A mireasa lui. 
Şi-așa, mirele se curăță în foc și în apă... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi treia noapte 


Urmă: 


... Şi-aşa, mirele se curăţă în foc și în apă. Şi-aceasta-i 
datina senetului de căsătorie în ţara mea. 

Atunci sultanul, care era îndrăgostit de preafru- 
moasa domniţă, porunci să se sape șanțul cu pricina, 
puse să fie umplut cu lemne şi cu vreascuri, și chemă 
vizirul și îi zise: 

— Mâine, pregătește-te să mergi acolo cu mine. 

Şi, a doua zi, când veni ceasul să se dea foc la șanțul 
cu lemne, vizirul îi spuse sultanului: 

— Ar fi bine ca mai înainte să se arunce dintru-ntâi în 
focul acesta Mohammad, fiul pescarului, spre a vedea 
cum are să fie treaba. Dacă el are să iasă viu și nevătămat 
din foc, putem atunci să ne aruncăm în foc și noi. 

Iar sultanul spuse: 

— Bine. 

Or, estimp, barbunul se suise în dahabia, la priete- 
nul său, băiatul, și îi spusese: 

— Destoinicule, dacă sultanul are să te cheme la el și 
are să-ţi spună: „Aruncă-te în focul acesta!“ tu să nu te 
sperii, da să- ţi astupi urechile și să rosteşti rugăciunea 
cea ocrotitoare de rău: „În numele lui Allah fn ein 
cel fără de margini și Milosârdnicul.“ Pe urmă să te 
arunci hotărât în șanțul de foc. 

Și-așa că sultanul porunci să se dea foc la butuci și la 
vreascuri. Şi îl chemară pe Mohammad și îi spuseră: 

— Aruncă-te în foc și mergi până la mare; căci tu 
poţi, întrucât ești destoinic. 

EI le răspunse: 

— Pe capul şi pe ochii mei! la poruncile voastre! 

Şi îşi astupă urechile, și rosti în mintea lui rugăciu- 
nea bismillahului, și intră hotărât în foc. Şi ieși la partea 
dinspre mare, mai frumos decât fusese. Și toată lumea îl 
văzu şi rămase uluită de frumuseţea lui. Atunci vizirul 
îi spuse sultanului: 

— Haide să intrăm și noi în foc, ca să ieșim frumoși 
ca fiul pescarului, procletul! Şi cheamă-l şi pe fiul tău, 
ca să se arunce în foc laolaltă cu noi, și să se că frumos 
cum o să ne facem noi. 

Iar sultanul îl chemă pe fiu-său, cel care era urât și 
care avea un chip ca pingeaua de iminei vechi. Și se 
luară tustrei de mână şi se aruncară, iacă-așa, în foc. Şi 
se făcură un morman de cenușă. 

Atunci Mohammad cel Destoinic, fiul pescarului, 
se duse la copilă, domniţa fiică a sultanului din Ţara 
Verde, și făcu senetul de căsătorie cu ea, și o luă de 
soţie. Şi se sui în scaunul de domnie al împărăției, și fu 
domn și sultan. Și îi chemă pe lângă sine pe tatăl și pe 
mama lui. Şi trăiră cu toții laolaltă în sarai, în deplină 
fericire şi înțelegere, mulțumiți și înfloritori. Or, mărire 
lui Allah, stăpânul înfloririi, al mulţumirii, al fericirii și 
al bunei î inpoi 

lar după ce ispravnicul de agie Mohii Al-Din istorisi 
astfel povestea aceasta, și după ce sultanul Baibars îi fu 
mulțumitor și îi mărturisi desfătarea sa, se întoarse la 
locu-i. Şi păși înainte un al cincilea ispravnic de agie, pe 
care îl chema Nur Al-Din. Şi, după ce sărută pământul 
dintre mâinile sultanului Baibars, îi spuse: 

— Eu, o, stăpâne al nostru și cunună a capetelor noas- 
tre, am să-ţi istorisesc o poveste care nu-și află seamăn 
printre poveşti. 

Şi spuse: 


POVESTEA ISTORISITĂ DE CĂTRE CEL 
DE AL CINCILEA ISPRAVNIC DE AGIE 


A fost odată un sultan. Şi sultanul acela, într-o bună 
zi, îl chemă pe vizirul său și îi zise: 

— Vizirule! 

lar acesta răspunse: 

— La poruncile tale! Ce este, o, Măria Ia? 

El îi spuse: 

— Vreau să pui a mi se scrie și ciopli o pecete care 
să aibă puterea anume ca, dacă aș fi vesel, să nu mă 
mohorăsc și, dacă aș fi mohorât, să nu mă înveselesc. Şi 
trebuie ca acela care va scrie pecetea să-și ia îndatorința 
de a pune în ea puterea cerută. ar tu, pentru aceasta, 
ai un răspas de trei zile! 

Atunci vizirul se duse la cei care fac de obicei peceţi 
și amulete, și le spuse: 

— Scrieţi-mi o pecete pentru sultan. 

Şi le povesti ce spusese și ceruse sultanul. Da nici- 
unul dintre ei nu vroi să ia asupra-și a face o asemenea 
pecete. Atunci vizirul se ridică şi plecă necăjit. Şi îşi zise: 
„Nu am să-l găsesc în cetatea noastră pe acela de care 
am trebuință. Am să mă duc în altă ţară.“ 

Şi ieși din cetate și, mergând prin câmpie, se întâlni 

cu un șeic arab care își îmblărea grâul pe aria lui. Şi îi 
dete bineţe, rostind: 

— Pacea fie asupra-ţi, o, șeicule de arabi! 

Iar șeicul de arabi îi răspunse la salamalec și îi zise: 

— Unde te duci, ya sidi, acuma, pe arșiţa asta? 

El îi răspunse: 

— Drumeţesc din pricina unei trebi de-a sultanului. 

Şeicul îl întrebă: 

— Ce treabă-i aceea? 

El răspunse: 

— Sultanul îmi cere să pun a i se scrie o pecete care să 
fie în așa fel încât, dacă el o fi vesel, să nu se mohorască, 
și, dacă o fi mohorât, să nu se înveselească. 

lar șeicul de arabi îi spuse: 

— Numai atâta? 

Vizirul răspunse: 

— Da. 

El îi spuse: 

— Bine. Şezi jos. Iar eu am să-ţi aduc de mâncare. 

Şi şeicul de arabi îl lăsă o clipită pe vizir și se duse la 
fata sa, pe care o chema lasomia, și îi spuse: 

— O, fata mea lasomia, pregătește de masă pentru 
un oaspete. 

Ea îi spuse: 

— De unde vine oaspetele acela? 

El răspunse: 

— Din partea sultanului. 

Ea îl întrebă: 

— Şi ce vrea? 

Iar tatăl ei îi istorisi treaba. Ci nu ar fi de niciun folos 
s-o mai spunem și noi încă o dată. 

Atunci lasomia, domniţa de arabi, pregăti pe dată 
o tavă cu ouă, pe care se aflau treizeci de ouă ce înotau 
în unt dulce, și i-o dete tatălui său, cu opt darabe de 
pâine, spunându-i: 

— Du-i astea drumeţului și spune-i: „Fiica mea 

lasomia, domniţă de arabi, îşi urează bun venit și îţi tri- 
mite vorbă că are să-ţi scrie ea pecetea.“ Și tot ea îţi mai 
spune, pe deasupra: „Luna de-abia are treizeci de zile, 
marea astăzi este plină, iar opt zile fac o săptămână!“ 

Şi tatăl ei zise: 

— Bine. 

Şi luă mâncarea și plecă. Şi, cum mergea așa, untul 
de pe tavă se scurse pe mâna lui. Atunci șeicul puse 
tava la pământ, luă una dintre pâini, șterse untul de pe 
mână și mâncă pâinea cu unt, precum şi un ou care îl 
ispiti. După care se sculă și plecă să-i ducă mâncarea 
vizirului, și-i spuse: 

— Fata mea lasomia, domniţă de arabi, îţi trimite 
salamalecul și îți spune că are să-ţi scrie ea pecetea. 
Şi, pe deasupra, îţi mai spune: „Luna de-abia are trei- 
zeci de zile, marea astăzi este plină, și opt zile fac o 
săptămână.“ 

ar vizirul spuse: 

— Să mâncăm mai întâi, și-o să vedem pe urmă. 

lar când isprăvi de mâncat, îi zise părintelui 
lasomiei: 

— Spune-i să-mi scrie pecetea, dar mai spune-i și că 
luna a avut cu o zi mai puţin, că marea a fost uscată, și 
că săptămâna nu a avut decât șapte zile. 

Atunci şeicul de arabi se întoarse la fiică-sa și-i zise: 

— Vizirul îți spune să-i scrii pecetea, dar că luna a 
avut cu o zi mai puţin, că marea a fost uscată și că 
săptămâna n-a avut decât șapte zile. 

Atunci fata îi zise: 

— Nu ţi-e rușine, o, tată, de ce-ai făcut? Ai pus tava 
cu mâncarea jos pe drum, ai mâncat o pâine şi un ou, 
şi i-ai dus oaspetelui ouăle fără untul lor! 

E] îi răspunse: 

— Hei, uallahi, dreptu-i! Ci, o, fata mea, tava era plină 
și untul s-a vărsat pe mâna mea; atunci am stat jos și am 
şters untul cu o pâine, pe care am mâncat-o; și-atunci 

mi s-a făcut poftă de un ou, pe care l-am înfulecar. 

Ea spuse: 

- Nu e nimic. Să pregătim pecetea. 

Atunci ea pregăti pecetea și o întocmi cu vorbele 
acestea: „Orice simțământ, fie necaz, fie bucurie, de 
la Allah ne vine!“ Şi-i trimise pecetea vizirului, care o 
luă, după mulțumirile cuvenite, și plecă să i-o ducă 
sultanului. 

lar sultanul, după ce luă pecetea și citi ceea ce era 
scris pe ea, îl întrebă pe vizir: 

— Cine a făcut pecetea? 

El răspunse: 

— O copilă, pe nume lasomia, domniță de arabi. 

Iar sultanul se ridică pe cele două picioare ale lui și-i 
zise vizirului: 

— Vino şi du-mă la tatăl ei, ca să mă însor cu fata. 

Atunci vizirul îl luă pe sultan de mână și plecă cu el. 
Și se duseră la șeicul de arabi și-i spuseră: 

— O, şeicule de arabi, am venit să legăm cumetrie 
cu tine. 

El le răspunse: 

— Spor în neam și spor în casă! Da prin cine? 

Vizirul răspunse: 

— Prin domniţa de arabi, lasomia, fiica ta, pe care 
stăpânul nostru sultanul, care se află dinaintea ochilor 
tăi, doreşte s-o ia de soţie. 

El spuse: 

— Bine. Suntem slugile voastre. Da fiica mea va fi 
pusă într-o cumpănă pe un talger, iar aurul pe celălalt 
talger. Şi, greutate pentru greutate. Întrucât lasomia 
este scumpă inimii tatălui ei. 

Iar vizirul răspunse: 

— Nu este nimic împotrivă. 

Şi plecară după aur, și îl puseră pe un talger de cum- 
pănă, pe când șeicul de arabi o punea pe fiică-sa pe 
celălalt talger. Și când fata și cu aurul se cumpăniră, 

se scrise, acolo pe loc, senetul de căsătorie. Şi sultanul 
dete un ospăț mare în satul arabilor. Și în chiar noaptea 
aceea, intră la fată, în casa părintelui ei, și îi luă fecioria, 
și se bucură de ea. Şi, dimineaţa, plecă cu ea și o așeză 
în saraiul său. 

Or, după ce șezu o bucată de vreme în saraiul sulta- 
nului, preafrumoasa copilă de arabi lasomia începu să 
alunece înspre slăbire și să se stingă de lungoare. Atunci 
sultanul chemă hakimul și îi spuse: 

— Suie degrabă și cerceteaz-o pe Sett El-Arab lasomia. 
Nu știu de ce slăbește așa și se stinge. 

Şi hakimul urcă și o cerceră pe lasomia. Pe urmă 
cobori și îi spuse sultanului: 

— Nu este învățată cu șederea în cetate, întrucât este 
fată de la câmp, iar pieptul ei se usucă din lipsă de aer. 

Iar sultanul întrebă: 

— Şi ce trebuie să facem? 

Hakimul răspunse: 

— Pune să i se zidească un sarai la mare, unde va 
putea să răsufle aer curat; și are să se facă mai frumoasă 
decât era. 

Și sultanul dete numaidecâtr poruncă zidarilor să 
zidească un sarai la mare. Şi, când saraiul fu gata, fu 
dusă acolo lasomia cea vlăguită, domniţa de arabi... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi patra noapte 
Urmă: 
.. fu dusă acolo lasomia cea vlăguită, domnița de 


arabi. 
Or, după ce lasomia şezu o vreme acolo în sarai, 

se îngrașă și încetă de a mai tânji. Şi cum ședea într-o 
zi sprijinită în coate la fereastra ei, să se uite la mare, 
un pescar veni să-și arunce năvodul chiar sub zidurile 
saraiului. Şi, când îl trase, nu văzu în el decât niște 
sfărâmături de cărămizi și niște cioburi de scoici. Și se 
mohorî. Atunci lasomia îi grăi și îi zise: 

— O, pescarule, acuma, dacă vrei să arunci năvodul 
în mare întru norocul meu, am să-ţi dau un dinar de 
aur pentru osteneala ta. 

Iar pescarul răspunse: 

— Bine, o, domniţă! 

Şi aruncă năvodul în mare, întru norocul domniei 
de arabi lasomia, îl trase și, strângându-l, găsi în el un 
şip de aramă roșie. Şi i-l arătă lasomiei, care numaidecât 
se învălui cu un cearceaf de pat ca într-un izar și cobori 
la pescar și îi zise: 

— Ține, iacătă dinarul și dă-mi şipul. 

Ci pescarul răspunse: 

— Nu, pe Allah! nu am să iau dinarul ca plată pentru 
acest șip, ci un sărut de pe obrazul tău. 

Or, chiar în clipita când vorbeau astfel laolaltă, dete 
peste ei sultanul. Şi îl înșfăcă pe pescar, și îl ucise cu 
spada sa, și îi aruncă leşul în apele râului. Pe urmă se 
întoarse spre domniţa de arabi lasomia și îi zise: 

— Şi nici pe tine nu vreau să te mai văd. Du-te un- 
de-ți place! 

Şi ea plecă. Şi două zile şi două nopţi merse ea flă- 
mândă și însetată. Şi ajunse atunci într-o cetate. Și șezu 
jos la ușa prăvăliei unui negustor, de dimineața până 
la ceasul rugăciunii de la amiază. Atunci neguțătorul 
fi zise: 

— O, domnia ta, șezi aici de azi-dimineaţă. Pentru ce? 

Ea răspunse: 

— Sunro străină. Nu ştiu pe nimeni în cetatea aceasta. 
Şi nu am mâncat şi nu am băut nimic de două zile. 

Atunci neguţătorul îl chemă pe arapul său și îi zise: 

— la-o pe femeia aceasta și du-o acasă la noi. Şi spu- 
ne-le, acasă, să-i dea să mănânce și să bea. 

Şi o luă arapul și o duse acasă, și îi spuse nevestei 
neguțătorului, stăpâna sa: 

— Stăpânul meu îţi trimite vorbă să-i dai femeii aces- 
teia să mănânce bine și să bea. 

Iar femeia neguţătorului se uită la lasomia, și o văzu, 
și fu cuprinsă de pizmă, întrucât cealaltă era mai fru- 
moasă. Şi se întoarse înspre arap și îi spuse: 

— Bine. Suie-o pe femeie în poiata de pe terasă. 

Şi arapul o luă pe lasomia de mână și o duse sus în 
poiata cu pricina, de pe terasă. Și lasomia șezu acolo până 
seara, fără ca nevasta neguţătorului să se îngrijească de 
ea în vreun fel, nici cu mâncare, nici cu băutură. Atunci 
domniţa de arabi lasomia își aduse aminte de șipul de 
aramă roșie pe care îl avea la subsuoară şi își zise: „Să 
vedem, poate că o fi colea în șip vreun strop de apă de 
băut!“ Și, gândind așa, luă șipul și îi răsuci capacul. 
Şi numaidecât ieşiră din șip un lighean cu ibricul lui. 
Şi lasomia se spălă pe mâini. Pe urmă ridică ochii și 
văzu cum iese din șip o tabla plină cu mâncăruri şi 
cu băuturi. Și mâncă, şi bău, şi fu mulţumită. Atunci 
răsuci iarăși capacul șipului, și ieşiră din şip zece roabe 
albe și tinere, cu geamparalele în mâini, care începură să 
dănţuiască prin poiată. Şi, după ce îşi sfârșiră dănțuirea, 
fiecare dintre ele aruncă zece pungi de aur pe genunchii 
lasomiei. Pe urmă intrară toate îndărăt în şip. 

Şi domniţa de arabi lasomia rămase așa în poiată 
trei zile întregi, mâncând și desfătându-se cu copilele 
din şip. Şi ori de câte ori le scotea afară din șip, ele îi 
aruncau, după danţ, câte zece pungi pline cu aur; și 
tot așa până ce la urmă poiata se umplu cu aur până la 
bagdadie. 

Or, după acest răstimp, arapul neguţătorului se sui 
pe terasă, într-o zi. Şi o văzu pe domnia lasomia, și se 
minună, întrucât o credea plecată de mult, ca urmare a 

spuselor nevestei neguţătorului. Şi lasomia îi zise: 

— Oare stăpânul rău m-a trimis aici ca să-mi daţi să 
mănânc, ori ca să mă lăsaţi și mai moartă decât înainte, 
de foame și de sete? 

Iar robul răspunse: 

— Ya setti, stăpânul meu crede că ţi s-a dat pâine și 
că ai plecat în chiar ziua aceea. 

Pe urmă dete fuga degrabă la stăpânul său, la pră- 
vălie, și îi zise: 

— Ya sidi, biata femeie pe care ai trimis-o cu mine 
acasă, acum trei zile, a stat toată vremea aceasta pe te- 
rasă, în poiată, fără să mănânce ori să bea ceva. 

Şi neguţătorul, un om de treabă, se mohorî și plecă 
pe dată din prăvălie, şi se duse să-i spună nevesti-sii: 

— Cum, o, blestemato? Nu i-ai dat să mănânce nimic 
acelei femei sărmane? 

Şi o înșfăcă, și începu s-o bată, până ce mâna lui 
osteni s-o tot bată. Pe urmă luă niște pâine și încă alte 
lucruri, şi se sui Be terasă și îi spuse lasomiei: 

— Ya setti, pofteşte de mănâncă. Şi nu ne ocări pen- 
tru uitare! 

Ea răspunse: 

— Allah să-ţi sporească bunurile! Este ca și cum bună- 
voinţa ta ar fi ajuns la ținta ei. Acuma, dacă ai vrea să-ţi 
desăvârșeşti milele, ţi-aș cere un lucru! 

El spuse: 

— Grăiește, o, stăpână a mea. 

— Aş vrea să-mi zidești un sarai la marginea cetă- 
ţii, și care să fie de două ori mai frumos decât saraiul 
sultanului. 

EI răspunse: 

— Nu este nimic împotrivă! De bună seamă! 

Ea spuse: 

— lacătă niște aur. Ia atâta cât vrei. Dacă zidarii lu- 
crează de obicei pentru o drahmă pe zi, tu să le dai 
patru, ca să grăbească zidirea. 

lar neguțătorul zise: 

— Bine. 

Şi luă banii și se duse să tocmească zidari și meş- 
teri, care zidiră în scurtă vreme un sarai de două ori 
mai frumos decât saraiul sultanului. Şi neguţătorul se 
întoarse atunci la poiată, la domniţa de arabi lasomia, 
și îi spuse: 

— Ya setti, saraiul este gata! 

Ea îi spuse: 

— acătă niște bani. a-i și du-te să cumperi chilimuri 
de atlaz pentru sarai. Şi fă rost să aduci niște slujitori 
arapi, care să fie străini și să nu știe arăbește! 

Și neguțătorul se duse să cumpere chilimurile de 
atlaz și să facă rost de arapii ceruţi ca slugi, care să nu 
ştie și să nu priceapă arăbește; și se întoarse la poiată, 
să-i spună domniţei de arabi lasomia: 

— O, stăpâna mea, totu-i împlinit acum. Aibi bună- 
tatea să vii și să-ți iei în stăpânire saraiul. 

lar domnița de arabi lasomia se ridică și, înainte de 
a ieși din poiată, îi spuse neguțătorului: 

— Poiata în care mă aflu este plină cu aur până la 
tavan. la-l pe tot, ca pe un dar din parte-mi, pentru 
bunătatea pe care ai dovedit-o faţă de mine. 

Şi îşi luă rămas-bun de la negustor. Și-atâta cu el! 

Ci în ce o privește pe lasomia, apoi aceasta își făcu 
intrarea în saraiul ei. Şi, cumpărându-și un caftan stră- 
lucit, de sultan, îl îmbrăcă și se așeză într-un jeţ. Şi 
semăna întru totul cu un sultan frumos. Şi-așa cu ea! 

Ci în ceea ce îl privește pe soţul ei, sultanul, cel care 
îl omorâse pe pescar și cel care o alungase pe ea, apoi 
acela, de la o vreme, se însenină și își aduse aminte de 
ea la ceasul nopții. Şi, atunci noaptea, își chemă vizirul 
şi îi zise: 

— Vizirule! 

Iar vizirul răspunse: 

— Aici sunt! 

Fl spuse: 

— Hai să ne îmbrăcăm teptil și să plecăm s-o căutăm 
pe domniţa de arabi lasomia, soţia mea. 

Şi vizirul zise: 

— Ascult şi mă supun. 

Şi ieşiră din sarai, străvestiţi așa, și umblară două zile 
tot căutând-o pe domniţa de arabi lasomia, întrebând și 
cercetând. Şi ajunseră în cetatea în care se afla domniţa. 
Şi văzură saraiul ei. Şi sultanul îi spuse vizirului: 

— Saraiul acesta este de curând, căci nu l-am mai 
văzut în drumurile mele pe aici de mai înainte. Al cui 
ar putea să fie? 

Iar vizirul răspunse: 

— Habar n-am. Poate că o fi al vreunui sultan năvă- 
litor, care o fi cucerit cetatea, fără ca noi să știm. 

Şi sultanul zise: _ 

— Pe Allah! poate că așa o fi. Încât, spre a ne încre- 
dința, avem să trimitem un pristav în cetate să dea de 
veste că nimeni nu are îngăduinţa să aprindă lumina 
la noapte în casa sa. În felul acesta avem să știm dacă 
oamenii care locuiesc în sarai sunt supuși prea plecaţi ai 
noștri, ori sunt cumva niște emiri cuceritori. 

Şi-așa că pristavul se duse prin cetate să strige po- 
runca. Şi, când se făcu noapte, sultanul porni să stră- 
bată mahalalele împreună cu vizirul său. Şi văzură că 
nicăierea nu era lumină, afară numai de saraiul cel 
strălucit pe care ei nu-l cunoașteau. Și auziră de acolo 
cântece și zvon de alăute, de cobze și de ţimbale. Atunci 
vizirul îi zise sultanului: 

— Vezi și tu, o, Măria Ta! Bine ţi-am spus eu că ţara 
aceasta nu mai este a noastră, și că saraiul acesta este 
locuit de emirii năvălitori! 

lar sultanul răspunse: 

— Cine ştie? Hai să mergem și să-l iscodim pe stră- 
jerul de la poarta saraiului. 

Și se duseră să-l iscodească pe străjer. Ci, cum străjerul 

era un păgân care nu ştia și nu pricepea o vorbă pe 
arăbește, le răspunse la fiecare întrebare: 

— Sanu! 

Ceea ce în limba păgânească însemna: „Nu știu!“ Şi 
sultanul cu vizirul său plecară și nu putură să adoarmă 
în noaptea aceea, întrucât îi cuprinsese frica. 

lar dimineaţa sultanul îi zise vizirului: 

— Spune-i pristavului să mai crăinicească o dată prin 
cetate că nimeni să nu aprindă lumina la noapte. În 
felul acesta avem să căpătăm o încredințare. 

Şi pristavul crăinici; și noaptea veni; și sultanul se 
preumblă cu vizirul său. Ci găsiră că bezna domnea în 
toate casele, afară de sarai, unde lumina era de două 
ori mai tare decât în ajun, și unde totul era numai o 
strălucire. Şi vizirul îi zise sultanului: 

— Acuma ai încredințarea în ceea ce privește cele 
ce ţi-am spus, despre cuprinderea acestei ţări de către 
emirii străini. 

Și sultanul zise: 

— Adevăratu-i! Da ce ne rămâne de făcut? 

Vizirul zise: 

— Să ne ducem să ne culcăm, și mâine avem să vedem! 

Şi a doua zi vizirul îi spuse sultanului: 

— Hai să ne ducem să ne preumblăm, ca toată lumea, 
prin preajma saraiului. Şi am să te las jos, iar eu am să 
urc singur, pe furiș, să văd cu ochii mei şi să aud cu 
urechile mele din ce ţară este sultanul. 

Şi-așa că, atunci când ajunseră la poarta saraiului, vizi- 
rul izbuti să înșele băgarea de seamă a străjerilor și să urce 
până în sala scaunului domnesc. Și, când o văzu pe dom- 
niţa de arabi lasomia, i se închină, gândind că se închină 
unui sultan tânăr. lar ea îi răspunse la salamalec și îi zise: 

— Șezi jos. 

Şi, după ce el șezu, domniţa de arabi lasomia, care 
îl cunoscuse și care avea știre despre venirea sultanului, 
soţul ei, în cetate, răsuci capacul de la șip și numaidecât 

răcoritoarele fură scoase; și zece roabe albe preafru- 
moase ieșiră din șip și începură să dănţuiască bătând 
din geamparale. Și, după danţ, fiecare dintre ele aruncă 
zece pungi pline cu aur pe genunchii lasomiei. Iar ea le 
luă și le du pe toate vizirului, spunându-i: 

— la-le ca dar, întrucât văd că ești sărman. 

Și vizirul îi sărută mâna și îi zise: 

— Deie-ţi Allah biruinţă asupra vrăjmașilor tăi, o, 
doamne al vremilor, și alungească-ţi pentru noi zilele! 

Pe urmă își luă rămas-bun și cobori la sultan, care 
şedea jos lângă poartă. Şi sultanul îl întrebă: 

— Ce-ai făcut acolo, o, vizirule? 

El răspunse: 

— Hei, uallah! bine ţi-am spus eu că ţi-a fost răpit 
pământul! Gândește-te că mi-a dat o sută de pungi 
ca dar, și mi-a spus: „la asta pentru tine, întrucât ești 
sărac!“ lacătă ce mi-a spus sultanul acela! Mai poți tu, 
după una ca asta, să te îndoiești că ţi-a cuprins cetatea 
şi ţara? 

Şi sultanul zise: 

— Ba tu chiar așa socoţi? Dacă-i așa, am să încerc şi 
eu să adorm veghea străjerilor păgâni și să urc sus spre 
a-l vedea pe sultan! 

Şi făcu precum spusese. 

Or, de cum îl văzu, domniţa de arabi lasomia îl și 
cunoscu, dar nu lăsă să se bage de seamă nimic. Şi se 
ridică din jeţul ei, în cinstea lui, și îi spuse: 

— Aibi humita de a şedea jos! 

Şi, când sultanul îl văzu pe cel pe care îl socotea 
a fi un sultan străin că se ridică în cinstea lui, inima 
i se linişti și îşi zise în sineşi: „De bună seamă că este 
un supus, și nu un sultan; altminteri nu s-ar fi sculat 
așa pentru cineva pe care nu-l cunoaște!“ Şi şezu în 
scaun; iar răcoritoarele se și iviră; și sultanul bău și fu 
mulţumit. Atunci se îmbărbără întru totul și o întrebă 
pe domniţa de arabi lasomia: 

— Da vouă, care vi-i hramul? 

lar ea zâmbi a râde și răspunse: 

— Noi suntem oameni bogaţi. 

Şi, grăind astfel, răsuci capacul șipului şi, pe clipă, zece 
roabe albe minunate ieșiră din șip, dănțuind în bătaie 
de geamparale. Şi, înainte de a pieri, fiecare dintre ele 
aruncă zece pungi pline cu aur pe genunchii lasomiei. 

Şi sultanul se minună de șip, până peste marginile 
minunării... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi cincea noapte 
Urmă: 


„«. Şi sultanul se minună de şip, până peste marginile 
minunării, şi îi spuse domniţei de arabi lasomia: 

— Poţi tu să-mi spui, o, fratele meu, de unde ai cum- 
părat acest şip vrăjit? 

Ea răspunse: 

— Nu l-am cumpărat pe bani. 

El întrebă: 

— Atunci, pe ce l-ai cumpărat? 

Ea spuse: 

— Păi am văzut la cineva şipul, şi i-am spus acelui 
cineva: „Dă-mi şipul şi cere-mi pe el ce vrei!“ Iar el 
mi-a răspuns: „Șipul nu este nici de vândut, nici de 
cumpărat. Da, dacă vrei să ţi-l dăruiesc, vino să faci 
numai o dată cu mine ceea ce face cocoșul cu găina! Şi 
pe urmă am să-ți dăruiesc șipul.“ Şi eu i-am făcut ceea 
ce vroise de la mine. Şi el mi-a dăruit șipul. 

Or, lasomia nu grăia astfel decât pentru că avea ea 
un gând. 

Încât, când sultanul auzi spusele acestea, îi zise: 

— E bine, iar treaba-i lesnicioasă. Căci și eu, dacă ai 
vrea să-mi dăruiești șipul, m-aș învoi să-mi faci lucrul 
acela de două ori, nu numai o dată! 

lar domniţa de arabi zise: 

— Nu, de două ori nu este destul. Deschidă-ne Allah 
poarta chilipirului! 

El îi spuse: 

— Atunci haide și fă-mi de patru ori, pentru șipul 
acela! 

Ea îi zise: 

— Bine, scoală-te şi intră în odaia de colea, pentru 
treaba hotărâtă! 

Şi intrară unul după altul în odaie. 

Atunci domniţa de arabi lasomia, văzându-l pe sul- 
tan cum se așază anume pentru vânzarea cu pricina, se 
puse pe-un râs de se prăvăli pe spate. Pe urmă îi zise: 

— Maşallah, o, doamne al vremilor! Tu eşti sultan 
şi emir, și vrei să te lași puștănit pentru un şip! Atunci 
cum de-ai putut, având asemenea cuget, să iei asupra-ți 
uciderea pescarului care mi-a spus: „Dă-mi un sărut, și 
ia şipul?“ 

Când auzi vorbele acestea, sultanul rămase năuc 
și înmărmurit. Apoi o cunoscu pe domniţa de arabi 
lasomia, și începu să râdă, şi-l zise: 

— Au tu ești oare? Şi toate astea-s ale tale? 

Şi o sărută și se împăcă apoi cu ea. Şi, de-atunci, 
trăiră laolaltă în deplină înţelegere, mulţumire și hu- 
zur. Și mărire lui Allah, Orânduirorul înțelegerii, şi 
Împărțitorul de huzur și de fericire! 


lar ispravnicul de agie Nur Al-Din, după ce istorisi 
astfel povestea cu domniţa de arabi lasomia, tăcu. lar 
sultanul Baibars mult se veseli și se desfără că o auzise, 
şi îi spuse: 

— Pe Allah, povestea ta este nemaipomenită! 

Atunci un al șaselea ispravnic de agie, pe care îl chema 
Gamal Al-Din, veni între mâinile lui Baibars și spuse: 

— Eu, o, doamne al vremilor, dacă îmi îngăduiești, 
am să-ţi istorisesc o poveste care are să-ţi placă! 

lar Baîbars îi zise: 

— De bună seamă! ai îngăduinţa! 

Şi ispravnicul de agie Gamal Al-Din spuse: 


POVESTEA ISTORISITĂ DE CĂTRE CEL 
DE AL ŞASELEA ISPRAVNIC DE AGIE 


A fost odată, o, doamne al vremilor, un sultan care 
avea o fată. lar fata domnița era frumoasă, tare fru- 
moasă, și era tare iubită, și tare răsfăţată, și tare giugiu- 
lită. Şi, pe deasupra, era grozav de cilibie. Pentru aceea 
se și numea Dalal. 

Or, într-o zi, şedea și se scărpina în cap. Și găsi pe 
cap un păduche mititel. Și se uită la el o bucată de 
vreme. Pe urmă se sculă și îl luă între degete și se duse 
în pivniţa în care se aflau rânduite chiupurile cele mari 
cu ulei, cu unt și cu miere. Și deschise un chiup mare 
de ulei, puse cu gingășie păduchele pe faţa uleiului, 
așeză la loc capacul chiupului, astupându-l astfel peste 
păduche, și plecă. 

Şi se scurseră zile și ani. Şi domniţa Dalal ajunse la 
cei cincisprezece ani ai ei, uitându-și de multă vreme de 
păduche și de întemnițarea lui în chiup. 

Da veni o zi când păduchele sparse chiupul cu 
trupul lui, şi ieși de acolo, semănând, la mărime, la 
coarne și la înfăţişare, cu un bivol de la Nil. Iar străjerul 
însărcinat cu paza pivniţei o luă la fugă înspăimântat, 
chemând slugile cu strigăte amarnice. Şi păduchele fu 
împresurat, fu înșfăcat de coarne și fu dus dinaintea 
sultanului. 

Iar sultanul întrebă: 

— Ce e ăsta? 

Iar domniţa Dalal, care se afla acolo de față, strigă: 

— Yeh! Păi ăsta este păduchele meu! 

Iar sultanul, nedumerit, o întrebă: 

— Ce spui tu, fata mea? 

Ea răspunse: 

— Când eram mică, mă scărpinam în cap într-o zi, 
și am dat de păduchele acesta pe capul meu. Atunci 
l-am luat și m-am dus să-l pun într-un chiup cu ulei. 
Şi-acuma a crescut mare și voinic, și a spart chiupul. 

Iar sultanul, auzind-o, îi spuse fiică-sii: 

— Fata mea, tu acuma se cade să fii măritată. Căci 
păduchele a spart chiupul, și mâine s-ar cam prea putea 
ca şi tu să sari peste zid și să dai fuga după bărbaţi. Drept 
aceea mai bine-i să te mărit acuma. Ferească-ne Allah 
de orice spărtură! 

Pe urmă se întoarse înspre vizirul său şi-i spuse: 

— Înjunghie păduchele și jupoaie-l, și atârnă-i pielea 
la poarta jul Apoi ia cu tine pe spătarul meu și 
pe șeicul calemgiilor de la sarai, cel care are sarcina să 
scrie senetele de căsătorie. Şi pe acela care va cunoaște 
că pielea atârnată este o le de păduche avem să-l 
însurăm cu fata mea Dalal. Dar cine nu va cunoaște ce 
fel de piele este va fi scurtat de cap, iar pielea lui va fi 
atârnată la poartă, alături de pielea păduchelui. 

Şi vizirul înjunghie păduchele, acolo pe loc, îl jupui 
și îi atârnă pielea JA poarta saraiului. Pe urmă trimise 
un crainic, care crăinici în cetate: 

— Cine va cunoaște pielea spânzurată la poarta sara- 
iului, se va însura cu El Sett Dalal, fata sultanului. Da 
cine nu o va cunoaște, va fi scurtat de cap. 

Şi mulţi târgoveţi din cetate se perindară pe dina- 
intea pielii de păduche. Şi unii ziseră: „Este o piele de 
bivol.“ Şi li se reteză capul. Iar alții ziseră: „Este o piele 
de berbec sălbatic.“ Şi li se reteză capul. Și, în felul 
acesta, fură retezate patruzeci de capete, și patruzeci de 

piei de fii de-ai lui Adam fură agăţate alături de pielea 


păduchelui... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi şasea noapte 


Urmă: 


... şi patruzeci de piei de fii de-ai lui Adam fură agă- 
ţate alături de pielea păduchelui. 

Atunci trecu pe acolo un flăcău care era frumos ca 
steaua Canope când strălucește peste mare. Şi întrebă 
lumea: 

— Ce-i cu adunarea aceasta de dinaintea saraiului? 

Şi i se răspunse: 

— Cine va cunoaşte pielea aceea, se va însura cu fata 
sultanului! 

Şi flăcăul se duse la vizir, la spătar și la șeicul calem- 
giilor, care ședeau sub piele, și le zise: 

— Am să vă spun eu ce fel de piele-i aceasta! 

lar ei îi răspunseră: 

— Bine. 

El le spuse: 

— Este pielea unui păduche crescut în ulei. 

lar ei îi ziseră: 

— Adevăratu-i! Intră la sultan, o, voinicule, și fă se- 
netul de căsătorie. 

Și flăcăul intră la sultan și îi zise: 

— Este pielea unui păduche crescut în ulei. 

Iar sultanul zise: 

— Adevărat este! Să se scrie senetul însurătorii acestui 
voinic cu fata mea Dalal! 

Şi fu scris senetul, pe clipă pe dată. Și se prăznui 


A nouă sute patruzeci și şasea noapte 177 


nunta. Şi flăcăul cel frumos ca steaua Canope pătrunse 
în odaia miresei și se bucură de fecioara Dalal. lar Dalal 
fu mulțumită în braţele flăcăului cel frumos ca steaua 
Canope când strălucește peste mare. 

Şi șezură laolaltă, în sarai, patruzeci de zile, după 
care flăcăul intră la sultan și-i zise: 

— Eu sunt fiu de domn și sultan, și aș vroi să-mi iau 
soţia și să plec, spre a mă duce în împărăţia tatălui meu 
şi să rămân în saraiul nostru. 

Iar sultanul, după ce stărui să-i mai întârzie o bucată 
de vreme, zise într-un sfârșit: 

— Bine. 

Şi adăugă: 

— Mâine, fiule, avem să punem să se scoată pentru 
tine darurile, robii și hadâmbii. 

Iar el răspunse: 

— Da pentru ce? Avem din belșug de toate și nu vrem 
nimic, decât pe soția mea Dalal. 

Iar sultanul zise: 

— Bine. la-o, aşadar, și du-te. Da mă rog tie s-o iei și 
pe mama ei cu ea, ca să știe și maică-sa unde-i sălășlu- 
iește fata, și să se ducă s-o vadă din când în când. 

El răspunse: 

— Da de ce s-o mai ostenim degeaba pe mama ei, 
femeie în vârstă? Mă leg mai deariba s-o aduc eu aici 
pe soţia mea, în fiecare pnä, ca s-o vedeți cu toții. 

Şi sultanul zise: 

— 'Taiieb. 

lar flăcăul o luă pe soţia sa Dalal și plecă cu ea înspre 
ţara lui. 

Or, flăcăul acela atâta de frumos nu era altceva decât 
un ghul ca toți ghulii, ba chiar din soiul cel mai primej- 
dios. Şi o așeză pe Dalal în casa lui, care se afla într-o 
sihăstrie, pe varh unui munte. Pe urmă plecă să bată 
câmpurile, să spargă drumurile, să le facă pe femeile 
însărcinate să lepede, să sperie babele, să înspăimânte 


178 O mie şi una de nopti 


copiii, să urle în vânt, să latre pe la uşi, să scheaune în 
noapte, să bântuie printre năruiturile cele de demult, să 
arunce vrăji rele, să se strâmbe prin bezne, să răvășească 
mormintele, să adulmece morţii, să săvârșească sodom 
de nelegiuiri și să işte potop de năpaste. După care îşi 
luă iarăși chipul de flăcău și îi aduse în mână soţiei sale 
Dalal un cap de fiu de-al lui Adam, spunându-i: 

— Ia, Dalal. capu-acesta, frige-l în cuptor și taie-l în 
bucăţi, ca să-l mâncăm împreună. 

lar ea îi răspunse: 

— E un cap de om! Eu nu mănânc decât cap de berbec. 

El zise: 

— Bine. 

Și se duse să-i caute un berbec. Iar ea îl fripse și îl 
mâncă. 

Şi trăiră așa mai departe singuri-singurei în pustie- 
tatea lor, Dalal pierdută fără de apărare în puterea căp- 
căunului, iar căpcăunul afundându-se în răutăţile lui, 
spre a se întoarce apoi la ea pătat de urmele omorurilor, 
e siluirilor, ale măcelurilor și ale fărădelegilor. 

Şi, după opt zile de asemenea trai, ghulul ieși și se 
feel, luând înfăţişarea și chipul mamei soţiei 
sale; și își puse haine muierești și se întoarse să bată la 
poartă. lar Dalal se uită pe fereastră și întrebă: 

— Cine bate la poartă? 

Iar ghulul răspunse cu glasul mamei, și zise: 

— Eu sunt! deschide, fata mea. 

Şi domniţa cobori în grabă şi deschise poarta. Şi fata, 
în cele opt zile, ajunsese slabă, galbenă și topită. Iar ghu- 
lul, în chipia mamei, îi spuse, după ce se imbrăţișară: 

— O, fara mea scumpă, am venit la tine, măcar că 
nu am îngăduinţă. Întrucât noi am auzit că soţul tău 
ar fi un shul care te-ar pune să mănânci carne de fii 
de-ai lui Adam. Uf Cum o duci, fata mea? Tare mi-e 
teamă acuma să nu te mănânce și pe tine. Hai și fugi 
cu mine! 

Ci Dalal, care nu vroia să-l vorbească de rău pe soţul 
ei, răspunse: 

- Taci, tu, o, mamă! Nu este niciun ghul și nicio 
mireasmă de ghul! Nu rosti asemenea vorbe, o, păcatele 
noastre! Soţul meu este un fiu de domn, frumos ca 
steaua Canope pe mare. Şi îmi dă să mănânc în fiecare 
zi câte un berbec gras. 

Atunci ghulul cel tânăr o părăsi cu inima bucuroasă, 
întrucât domniţa nu-i dezvăluise taina. Şi își luă înfăți- 
șarea lui cea frumoasă de la început, și veni să-i aducă 
un berbec și să-i spună: 

— Ține, ia-l şi frige-l, Dalal! 

Ea îi zise: 

— A fost maică-mea pe aici. Nu e vina mea. Şi mi-a 
spus să-ţi înfățișez urările ei. 

EI răspunse: 

— Chiar că îmi pare rău că nu m-am grăbit oleacă, 
spre a o întâlni pe soţia credincioasă a socrului meu! 

Pe urmă îi spuse: 

— Aşa-i că ţi-ar plăcea s-o vezi și pe mătușa ta, sora 
mamei tale? 

Ea răspunse: 

— Oh, da! 

Fl îi zise: 

— Bine. Mâine am să ţi-o aduc. 

Or, a doua zi, când se lumină de ziuă, ghulul ieși, se 
prefăcu în mătușa domniţei Dalal și se duse să bată la 
poartă. Şi Dalal întrebă de la fereastră: 

— Cine-i acolo? 

El îi zise: 

— Deschide, sunt eu, mătușa ta! M-a muncit dorul 
de tine, și am venit să te văd. 

lar ea cobori și-i deschise poarta. Şi ghulul, străvestit 
în mătușa domniței, o sărută pe Dalal, plânse îndelung 
cu un potop de lacrimi, și spuse: 

— Aoleu, o, fiică a surorii mele, aoleu, o, ce durere şi 
ce jale! 

Iar Dalal întrebă: 

— Da de ce? când? cum? 

Ea spuse: 

— Ai! Ai! Ai! 

Ea zise: 

— Ce te doare, tușică? 

Ea zise: 

— Nu mă doare nimic, o, fiică a surorii mele, da mă 
doare pentru tine! Am aflat că acela cu care te-ai măritat 
este un ghul. 

Ci Dalal răspunse: 

— Taci, nu rosti asemenea vorbe, tușică! Soţul meu 
este fiul unui domn și sultan, așa cum sunt eu fiică 
de domn și sultan. Bogăţiile lui sunt mai mari decât 
bogăţiile tatălui meu. Iar el se asemuie, ca frumusețe, 
cu steaua Canope când străluceşte peste mare... 


În clipita aceasta a istorisiri sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi şaptea noapte 
Urmă: 


... Iar el se asemuie, ca frumuseţe, cu steaua Canope 
când strălucește peste mare. 

Pe urmă o pofti să mănânce dintr-un cap de berbec, 
spre a-i dovedi limpede că la soţul ei se mănâncă berbec 
şi nicidecum fii de-ai lui Adam. Şi ghulul plecă, după 
ce mâncă, mulțumit și bucuros. Şi nu pregetă a se în- 
toarce apoi în chipul său de tinerel, cu un berbec pentru 
Dalal și cu un cap de fiu de-al lui Adam, proaspăt tăiat, 
pentru sine. Și Dalal îi spuse: 

— A fost pe la mine mătușa mea, și îţi urează bună 
pace. 

FI zise: 

— Mărire lui Allah! rudele tale sunt tare de treabă 
că nu m-au uitat. Da așa-i că ţi-e și mai dragă cealaltă 
mătușă a ta, sora tatălui tău? 

Ea spuse: 

— O, da! 

El spuse: 

— Bine. Am să ţi-o aduc mâine, și, după aceea, n-ai 
s-o mai vezi pe niciuna dintre rudele tale, întrucât mi-e 
teamă de limba lor! 

Şi, a doua zi, se înfățișă domniţei Dalal în chip de 
mătușă a ei, soră a tatălui domniței. Şi, după salama- 
Jecurile și sărutările de-o parte și de cealaltă, mătușa 
plânse din belșug, și suspină, și grăi: 

— Ce prăpăd și ce le pe capul nostru și pe capul 
tău, o, fiică a fratelui meu! Am auzit că cel cu care 
te-ai măritat este un ghul. Spune-mi adevărat, fata mea, 
pe harurile stăpânului nostru Mahomed — asupra-i fie 
rugăciunea și pacea! 

Atunci Dalal nu putu să țină mai mult taina care o 
înăbușea, și spuse în șoaptă, tremurând: 

— Taci tu, mătușă! taci, ori are să vină el şi să ne facă 
să ni se amestece lungimea cu lăţimea! Închipuiește-ţi 
că îmi aduce niște capete de adamiţi; și, întrucât eu nu 
le vreau, le mănâncă singur. Ah, tare mă tem că are să 
mă mănânce și pe mine în curând. 

Or, de cum rosti Dalal vorbele acestea, mătușa își și 
luă înfățișarea ei cea adevărată, se făcu un ghul cu chip 
înfricoșăror care începu să clănțăne din dinți. Şi Dalal, 
la vederea lui, fu cuprinsă de spaima cea galbenă și de 
tremurici. lar el îi spuse, fără a se sinchisi: 

— Carevasăzică așa, îmi dai numaidecât în vileag 
taina, Dalal? 

Iar ea se aruncă la picioarele lui și îi spuse: 


182 O mie şi una de nopti 


— Mă pun sub ocrotirea ta, iartă-mă de data aceasta! 

E] îi zise: 

— Da tu m-ai cruțat față de mătușa ta? Şi mi-ai ocro- 
tit cinstea? Nu! Nu por să te cruţ. De unde să încep să 
te mănânc? 

Ea îi răspunse: 

— Dacă chiar trebuie numaidecât să mă mănânci, 
asta-i pentru că așa mi-a fost ursita. Da astăzi sunt mur- 
dară, iar gustul cărnii mele are să fie rău în gura ta. Așa 
că ar fi mai bine să mă duc mai întâi la hammam, ca 
să mă spăl, anume pentru tine. Și când am să ies de la 
scaldă, am să fiu albă și dulce. Și mireasma cărnii mele 
are să fie desfătătoare în gura ta. Şi ai să poţi atunci să 
mă mănânci, începând de unde vei vrea. 

Şi ghulul răspunse: 

— Asta așa-i, o, Dalal! 

Şi pe clipă pe dată îi și aduse un lighean mare pentru 
spălat și niște rufe pentru hammam. Pe urmă se duse să 
caute un ghul, prieten de-al lui, sa care îl preschimbă 
într-un măgar, iar el însuși se prefăcu într-un asinar. Și 
o puse pe Dalal călare pe asin, și ieși cu ea pe drumul 
dinspre hammamul din cel dintâi sat, purtând lighea- 
nul de spălat pe capul său. 

Și, ajungând la hammam, îi spuse femeii ce sta de 
pază: 

— Iacătă pentru tine în dar trei dinari de aur ca să-i 
rostuiești o scaldă bună acestei hanâme, fiică de sultan. 
Şi să mi-o aduci îndărăt precum ţi-o încredinţez. 

Şi o lăsă pe Dalal în seama paznicei, și ieși și șezu jos 
afară, dinaintea uşii de la hammam. 

Iar Dalal intră în sala dintâi a hammamului, care era 
sala de așteptare, și şezu pe o laviţă de marmură, singu- 
rică și tristă, lângă ligheanul ei de aur și lângă legătura 
cu haine scumpe, în vreme ce toate femeile cele tinerele 
intrau la scaldă, și se spălau, și se lăsau frământate de 
băieșiţe, și ieșeau vesele și glumind între ele. Iar Dalal, 

departe de a fi mulţumită, cum erau celelalte, plângea 
mocnit în colțul ei. Iar fetele veniră la ea, într-un sfârșit, 
ș| îi spuseră, fiecare: 

-Ce ai tu, sora noastră, şi pentru ce plângi? Ridică-te, 
mai bine, dezbracă-te și scaldă-te cu noi. 

Ci ea le răspunse, după ce le mulțumi: 

— Au poate scalda să spele grijile? Poare ea să vindece 
Pi a cele fără de leac? 

Şi adăugă: 

— Mai e vreme destulă pentru a cobori la scaldă. 

Estimp, o bătrână, precupeaţă de seminţe de dovleac 
și de alune prăjite, intră în hammam, ducând pe cap 

lidul ei cu seminţe și cu alune prăjite. Şi fetele cum- 
părară de la ea, care pentru un piastru, care pentru o 
jumătate de piastru, care pentru doi piaștri. Și, la urmă, 
întristata de Dalal, vroind și ea să se desfete oleacă cu 
alune și cu seminţe, o chemă pe precupeața cea bătrână 
şi îi spuse: 

— Vino, o, mătușă, și dă-mi niște seminţe numai de 
un piastru obișnuit. 

lar vânzătoarea veni lângă ea și șezu jos și umplu cu 
seminţe măsura de corn, pentru un piastru. Și Dalal, 
în loc să-i dea un piastru, îi puse în mână salba ei de 
mărgăritare, zicându-i: 

— Mătușă, ia asta pentru copiii tăi. 

Şi cum precupeaţa se topea în mulţumiri și în săru- 
tări de mână, Dalal îi spuse: 

— Ai vrea să-mi dai blidul tău cu seminţe și hainele 
rupte pe care le porţi, și să iei de la mine, în schimbul 
lor, ligheanul acesta de aur, giuvaierurile mele, hainele 
mele și legătura aceasta de rufe scumpe? 

Şi precupeaţa cea bătrână, neputând să creadă în 
atâta mărinimie, răspunse: 

— O, fata mea, pentru ce îţi râzi de mine, care sunt 
săracă? 

Iar Dalal îi spuse: 

— Vorbele pe care ţi le spun sunt curate, maică bă- 
trână a mea! 

Atunci bătrâna își scoase zdrenţele și i le dete. lar 
Dala se îmbrăcă degrabă, puse blidul cu seminţe pe 
cap, se învălui într-o cârpă albastră, își înnegri mâinile 
cu noroiul de pe podeaua de la hammam, și ieși pe ușa 
la care şedea soțul ei ghulul. Și, cuprinsă din creștet 
până în tălpi de o spaimă rece, trecu pe dinaintea lui, 
strigând cu glas tremurat: „Seminţe coapte care omoară 
vremea! Alune prăjite care veselesc inima!“ — așa cum 
fac vânzătoarele de seminţe. 

Or, când ea ajunse destul de departe, ghulul, care 
nu o băgase de seamă, îi simţi mireasma, cu nasul lui 
de ghul, și își zise: „Cum este cu putință ca mireasma 
domniţei Dalal să fie asupra acestei bătrâne precupeţe 
de seminţe? Pe Allah, ia să văd cam ce treabă poate să 
fie!“ Şi strigă: 

— Hei, vânzătoare de seminţe! hei, niște alune! 

Ci, întrucât vânzătoarea nu-și întoarse capul, ghulul 
își zise: „Mai bine-i să mă duc să văd ce e la hammam!“ 
Şi se duse s-o întrebe pe paznică: 

— De ce zăbovește să iasă hanâma pe care ţi-am 
încredințat-o? 

Ea răspunse: 

— Numaidecât are să iasă, laolaltă cu celelalte ha- 
nâme, care nu pleacă decât spre seară, prinse cum sunt 
cu depăratul, cu zugrăvirea cu hennea a degetelor, cu 
înmiresmatul și cu pieptănatul cosiţelor. 

Şi ghulul se liniști și se duse să stea la poartă. Și 
aşteptă acolo până ce toate femeile ieșiră din pată 
Şi străjera de la ușă ieși cea mai de pe urmă, și închise 
hammamul. Şi ghulul îi zise: 

— Hei, ce faci? Ce, o încui acolo și pe hanâma pe care 
ţi-am încredinţat-o? 

Ea spuse: 

— Nu mai este nimeni în hammam, afară de 

vânzătoarea cea bătrână de seminţe, pe care o lăsăm 
în toate serile să doarmă în hammam, din pricină că 
nu are adăpost. 

lar ghulul o luă pe străjeră de gât, și o zgâlţâi, și era 
mai-mai s-o sugrume. Și îi strigă: 

— O, codoaşo, tu ești răspunzătoare pentru domniţă! 
Şi de la tine am a o cere! 

Ea răspunse: 

— Eu sunt paznică de haine și de papuci, nu sunt 
paznică de femei. 

Și întrucât ghulul o strângea rău de gât, începu să 
tipe: 

— O, musulmanilor, ajutor! 

Şi căpcăunul începu s-o bată, pe când din toate păr- 
tile dădeau fuga oamenii din mahala. Iar el striga: 

— De-ar fi ea și pe cea de a șaptea planetă, trebuie să 
mi-o dai îndărăt, o, tartoriță de târfe bătrâne! 

Şi-așa cu străjera de la hammam și cu neguţătoreasa 
de seminţe cea bătrână. 

Ci, estimp, Dalal, iacără! Odată ce se văzu ieșită din 
hammam și izbuti să înșele ochiul ghulului, merse mai 
departe, spre a se întoarce în ţara ei. lar când se depărtă 
de cetate la o depărtare destul de mare, găsi un izvor 
de apă unde se spălă pe mâini, pe obraz și pe picioare, 
și-apoi porni înspre o așezare ce se înălța în preajmă, și 
care era saraiul unui sultan. 

Şi șezu pe lângă zidul saraiului. Iar roaba arăpoaică, 
abătându-se pe acolo pentru o treabă, o văzu și se duse 
să-i spună stăpâne-sii: 

— O, stăpâna mea, de n-ar fi frica și spaima pe care le 
am de tine, ţi-aș spune, fără teamă că aș minţi, că acolo 
jos se află o femeie mai frumoasă decât tine. 

Ea răspunse: 

— Bine. Du-te şi spune-i să urce aici! 

Şi arăpoaica se duse jos și-i spuse: 

— Hai să vorbeşti cu stăpâna mea, care te cheamă. 

Ci Dalal răspunse: 

— Au nu care cumva, din vreo întâmplare, mama 
mea o fi vreo roabă arăpoaică, ori tatăl meu vreun arap, 
ca să merg alături de robi? 

Şi arăpoaica se duse și spuse stăpâne-sii ce-i zisese 
Dalal. Atunci stăpâna trimise o roabă albă, porun- 
cindu-i: 

— Du-te tu și cheam-o pe femeia de jos. 

Iar roaba albă cobori şi îi spuse domniţei Dalal: 

— Vino, o, domnia ta, să vorbeşti cu stăpâna mea. 

Ci Dalal îi răspunse: 

— Nu sunt za de albă și nici fiică de robi, ca să merg 
cu o roabă albă. 

Și roaba se duse să-i spună stăpâne-sii ce-i zisese 
Dalal. Atunci sultana îl chemă pe fiul ei, copilul sulta- 
nului, și îi zise: 

— Coboară tu atunci şi adu-o pe femeia de jos. 

Iar tânărul beizadea, care, ca E rumusețe, era aseme- 
nea stelei Canope când străluceşte peste mare, coborî 
la tinerică și îi zise: 

- O, domniţă, aibi bunătatea de a urca la harem, la 
sultană, mama mea. 

Iar Dalal, de data aceasta, răspunse: 

— Am să urc cu tine, întrucât ești fiu de domn și de 
sultan, așa cum sunt eu fiică de domn și de sultan. 

Şi urcă scările înaintea lui. 

Or, de îndată ce beizadeaua o văzu pe Dalal suind 
scările, în frumuseţea ei, dragostea pentru ea îi și cobori 
în inimă... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi opta noapte 

Urmă: 


„„.. Or, de îndată ce beizadeaua o văzu pe Dalal 
suind scările, în frumuseţea ei, dragostea pentru ea îi 
și cobori în inimă. Precum și Dalal tresări în sufletul 
ei de frumusețea tânărului beizadea. Și, la rându-i, 
doamna, soţia sultanului, când o văzu pe Dalal, își zise 
în sine: „Vorbele roabei sunt drepte. Cu adevărat, este 
mai frumoasă decât mine.“ Încâr, după salamalecuri și 
temenele, fiul sultanului îi spuse maică-sii: 

— Aș vrea să mă însor cu ea, întrucât e limpede că 
este o domniţă de sânge de sultani. 

lar mama îi spuse: 

— Este treaba ta, fiul meu. Trebuie să știi ce faci. 

Și tânărul cocon chemă cadiul și, pe clipă pe dată, 
îl puse să scrie senetul de căsătorie, și prăznui nunta cu 
Dalal. Și intră în odaia miresii. 

Da ce i s-a întâmplat ghulului în vremea aceasta? 
lacătă. 

Chiar în ziua când se prăznuia nunta, un om care 
mâna un berbec mare și alb veni să-i spună sultanului, 
tatăl beizadelei: 

— O, doamne al meu, sunt un dijmaș de-al tău, și îţi 
aduc în dar, cu prilejul acestei nunţi, un berbec voinic și 
alb, pe care l-am îngrăşat. Da se cade să legăm berbecul 
la ușa haremului, întrucât s-a născut și a fost crescut 
printre femei și, dacă l-ai lăsa jos afară, ar behăi toată 
noaptea și n-ar mai lăsa pe nimenea să doarmă. 

Iar sultanul zise: 

— Bine, este primit. 

Şi-i dete un caftan strălucit dijmașului, care plecă 
în calea sa. 

lar sultanul dete berbecul cel alb în seama agăi de la 
harem, spunându-i: 

— Urcă şi leagă berbecul acesta la ușa de la harem, 
întrucât nu are tihnă decât între femei! 

Or, când veni noaptea bucuriei, și când fiul sultanu- 
lui intră în odaia miresei, și când, după ce făcu ceea ce 
avea de făcut, adormi alături de Dalal, berbecul cel alb 
îşi rupse frânghia și intră în odaie. Şi o luă pe Dalal și 
ieşi cu ea în curte. Și îi spuse, fără a se mânia: 

- la spune-mi, Dalal, mi-ai mai lăsat tu vreun strop 
de cinste? 

Ea îi spuse: 

— Mă pun sub ocrotirea ta! Să nu mă mănânci! 

E] îi zise: 

— De data aceasta nu mai ţine! 

Atunci ea zise: 

— Așteaptă, până a mă mânca, să intru oleacă la um- 
blărorile din curte, pentru o nevoie. 

Iar ghulul zise: 

— Bine. 

Și o duse la umblători, și rămase s-o vegheze la ușă, 
așteptând ca ea să isprăvească. 

Or, de cum se văzu înlăuntru la umblători, Dalal își 
ridică amândouă mâinile şi grăi: 

— O, Doamnă a noastră, Zeinab, fiică a Prorocului 
nostru cel binecuvântat, o, tu cea care mântui de la rău, 
vino-mi într-ajutor! 

Şi preasfânta îi trimise numaidecât o soaţă de-a ei, 
dintre fiicele de ginni, care despică zidul și o întrebă 
pe Dalal: 

— Ce dorești, Dalal? 

Ea răspunse: 

— Ghulul este la ușă, și are să mă mănânce de îndată 
ce am să ies. 

Ea spuse: 

— Dacă te scap de el, mă lași să te sărut o dată? 

Ea spuse: 

— Da. 

Atunci ginnia preacuratei Sett Zeinab crăpă zidul 
dinspre curte și se repezi năprasnic asupra ghulului, și 

îl izbi cu piciorul drept în boașe. Şi ghulul se prăbuși 
mort întru totul. 

Atunci ginnia se întoarse la umblători și o luă pe 
Dalal de mână și îi arătă berbecul cel alb întins pe jos 
fără suflare. Pe urmă îl târâră afară din curte și îl arun- 
cară în șanț. Și iacă-așa cu el, gata! 

Iar ginnia o sărută pe Dalal o dată pe obraz, și-i zise: 

— Acuma, o, Dalal, vreau să-ţi cer să-mi faci un bine. 

Ea răspunse: 

— La poruncile tale, dulceaţa mea. 

Ea spuse: 

— Vreau să vii cu mine, numai pentru un ceas, la 
Marea de Smarald! 

Ea răspunse: 

— Bine. Da de ce? 

Iar ginnia răspunse: 

— Fiul meu este bolnav, iar hakimul nostru a spus că 
nu are să se vindece decât dacă bea o strachină cu apă 
din Marea de Smarald. Or, nimeni nu poate să umple 
o strachină cu apă din Marea de Smarald, fără numai o 
fiică de oameni. lar eu mă folosesc de prilejul venirii la 
tine spre a-ţi cere binele acesta. 

Şi Dalal răspunse: 

— Pe capul și pe ochii mei, numai să fiu îndărăt aici 
înainte de a se trezi soțul meu. 

Ea spuse: 

— De bună seamă. 

Şi o puse să încalece pe umerii ei, și o duse pe ţărmul 
Mării de Smarald. Şi îi dete o strachină de aur. Şi Dalal 
umplu strachina cu apa aceea minunată. Dar, când o 
scoase, o undă de apă îi udă mâna, care numaidecât se 
făcu verde ca trifoiul. După care ginnia o luă iarăși pe 
Dalal călare pe umerii ei și o duse îndărăt în odaia de 
nuntă, lângă beizadea. Şi iacă-așa cu soaţa preacuratei 
Sett Zeinab — asupra-i fie rugăciunea și pacea! 

Or, Marea de Smarald are un cantaragiu care vine 

s-o cântărească în fiecare dimineaţă, spre a vedea dacă a 
furat cineva din ea ori ba. Şi răspunde de treaba aceasta. 
Şi, în dimineaţa aceea, cantaragiul o cântări și o măsură, 
și găsi lipsă o strachină, întocmai. Şi se întrebă: „Cine 
să fie făptașul furtișagului? Am să dau fuga să-l caut, 
pe toate drumurile, până ce am să-l găsesc. Căci, de-o 
avea pe mână vreun semn de la Marea de Smarald, am 
să-l duc la sultanul nostru, care o să ştie ce va avea de 
făcut cu el.“ 

Și-aşa că luă niște brățări de sticlă și niște inele, și le 
puse pe o tabla pe care și-o așeză pe creștetul capului. 
Şi începu să bată drumurile, pe tot pământul, pe sub 
ferestrele saraiurilor domnești, strigând: „Brăţări de 
sticlă, o, domnițelor! Inele de smarald, o, fetelor!“ 

Şi străbătu așa ţară după țară, fără a da peste stăpâna 
mânei celei verzi, până ce ajunse sub ferestrele saraiului 
în care se afla Dalal. Și acolo începu iar să strige: „Brăţări 
de sticlă, o, domniţelor! Inele de smarald, o, fetelor!“ 
Şi Dalal, care sta la fereastră, văzu pe tabla brățările și 
inelele, care îi plăcură. Şi-i spuse neguţătorului: 

— O, neguţătorule, așteaptă să cobor ca să le încerc 
pe mâna mea. 

Şi cobori la neguțător, care era cantaragiul Mării de 
Smarald, și întinse mâna stângă, spunând: 

— Incearcă-mi niște inele și niște brățări, dintre cele 
ce le ai tu mai frumoase. 

Ci vânzătorul se minună, zicând: 

— Cum de nu îţi este rușine, o, domniţă, să-mi în- 
tinzi mâna stângă? Eu nu fac încercările decât pe mâna 
dreaptă. 

Şi Dalal, tare nevenindu-i la îndemână să-i arate 
mâna dreaptă, care era verde ca trifoiul, îi spuse: 

— Mâna mea dreaptă este bolnavă. 

El îi zise: 

— Şi ce dacă? Eu nu vreau decât s-o văd cu ochii mei, 
şi am să știu măsura. 


A nouă sute patruzeci și opta noapte 191 


Şi Dalal îi arătă mâna. 

Or, de cum văzu mâna domniţei Dalal, care avea 
semnul verde, cantaragiul Mării de Smarald știu că 
ea luase strachina de apă. Și o și înșfăcă în braţe și o 
duse la sultanul Mării de Smarald. Și i-o dete în seamă, 
zicând: 

— Ea a prădat o strachină din apa ta, o, doamne al 
Mării. Și tu știi ce ai de făcut cu ea. 

Și sultanul Mării de Smarald se uită la Dalal cu 
mânie. Ci, de cum îi căzură ochii asupra ei, rămase 
tulburat de frumusețea ei și îi zise: 

— O, copilo, vreau să întocmesc senetul de căsătorie 
cu tine. 

Ea îi spuse: 

— Ce păcat că sunt măritată, prin legătură legiuită, 
cu un tinerel asemenea la frumuseţe cu steaua Canope 
când strălucește peste mare. 

Atunci el îi spuse: 

— Și nu ai vreo soră care să-ți semene, ori vreo fiică?... 

Ea spuse: 

— Am o fată care, de astăzi, a ajuns la vârsta mări- 
cişului, întrucât a împlinit zece ani și care seamănă la 
frumuseţe cu tatăl ei. 

El spuse 

— Bine. 

Şi îl chemă pe cantaragiul Mării de Smarald și îi zise: 

— Du-o pe stăpâna ta în locul de unde ai luat-o. 

Și cantaragiul o luă pe umeri. lar sultanul Mării 
de Smarald plecă odată cu ei, ţinând-o pe Dalal de 
mână. 

Şi intrară în saraiul sultanului, și sultanul veni după 
Dalal până la soţul ei, și îi zise, când se cunoscură: 

— Cer să leg cumetrie cu tine, prin fiica ta. 

Fl îi zise: 

— Bine, hotărăște zestrea pe care ai să mi-o dai pentru ea. 

Și sultanul Mării de Smarald spuse: 

— Zestrea pe care am să ţi-o dau pentru ea va fi 
de patruzeci de cămile încărcate cu smaralde și cu 
hiacinturi. 

Şi legătura se încheie. Și se prăznui nunta sultanului 
Mării de Smarald cu fata domniţei Dalal și a crăişorului 
cel frumos ca steaua Canope. Și trăiră cu toţii împre- 
ună, în desăvârșită înţelegere. Şi mărire lui Allah, în 
toată împrejurarea! 


După ce ispravnicul de agie Gamal Al-Din istorisi 
această poveste, sultanul Baibars, fără a-i da răgaz să se 
întoarcă la locul său, îi zise: 

— Pe Allah, ya Gamal Al-Din, aceasta-i cea mai fru- 
moasă poveste pe care am auzit-o vreodată! 

lar el răspunse: 

— Așa să fie, acuma când a fost îndrăgită de stăpânul 
nostru! 

Și se întoarse în rând. Atunci păși înainte un al șap- 
telea, pe care îl chema ispravnicul Fakr Al-Din; și sărută 
pământul dintre mâinile sultanului Baibars, și grăi: 

— Eu, o, emire și doamne al nostru, am să-ţi spun o 
păţanie care mi s-a întâmplat chiar mie, și care nu are 
altă însușire decât aceea de a fi scurtă. lacăt-o. 


POVESTEA ISTORISITĂ DE CĂTRE CEL 
DE AL ŞAPTELEA ISPRAVNIC DE AGIE 


Într-o zi ca toate zilele, în satul în care mă aflam pe 
atunci, un hoţ de arab veni noaptea la casa unui gospo- 
dar să fure un sac de grâu. Ci oamenii din gospodărie 
îl auziră şi mă chemară cu glasuri amarnice, strigând: 
„Hoţul! hoţul!“ Da procletul nostru izbuti să se ascundă 
atâta de bine încât, cu toate căutările, nu izbutirăm să-l 
oblicim. 

Şi cum luasem calea îndărăt spre poartă ca să plec, 

trecui pe lângă o grămadă mare de grâu din curte. Şi în 
vârful grămezii de grâu era un lighean de aramă ce slu- 
jea la măsurat. Şi deodată auzii o vântuitură năprasnică 
stârnită în grămada de grâu. Şi văzui totodată ligheanul 
de aramă aruncat în sus la cinci picioare înălțime. Eu 
atunci, în pofida uimirii mele, mă repezii să scotocesc 
în grămada de grâu şi dădui acolo peste arapul care se 
ascunsese în ea, cu fundul întors în sus. Şi după ce îl 
înşfăcai şi îl legai belci, îl întrebai ce-a fost cu zgomo- 
tul ciudat care mi-a dezvăluit unde se afla. Iar el îmi 
răspunse: 

— A fost cu voia mea, o, doamne al meu! 

lar eu îi răspunsei: 

— Bătu-te-ar Allah! Și izgonit fie Cel-Viclean! Pentru 
ce să te vânturești așa spre paguba ta? 

Şi el îmi răspunse: 

— Dreptu-i, ya sidi, am lucrat spre paguba mea, asta-i 
limpede. Da am făcut-o anume întru folosul rău. 

[ar eu îl întrebai: 

— Cum aşa, o, pui de lele? Şi-apoi de când o 
vântuitură, fie ea şi de mărimea acesteia, a slujit în fo- 
losul cuiva pe pământ? 

lar el răspunse: 

— Nu mă omori, o, ispravnice! Eu nu m-am vânturit 
decât spre a te cruța de osteneala căutărilor prea înde- 
lungare, şi de truda de a bate zadarnic cetatea şi câm- 
purile pe urmele mele. Mă rog, aşadar, să-mi răspunzi 
la bine cu bine, întrucât eşti fiu de oameni de bine! 

Eu atunci, o, doamne al meu, n-am putut să nu 
cinstesc atare judecată. Şi i-am dat drumul. 

Şi aceasta-i păţania mea! 


Şi, după ce ascultă snoava ispravnicului Fakr Al- 
Din, sultanul Baibars îi zise: 

— Hei uallah! bunăvoința ta a fost la locul ei! 

Pe urmă, cum Fakr Al-Din se și întorsese la locul 

său, un al optulea, pe care îl chema Nizam Al-Din, păşi 
înainte. Şi grăi: 

— Ceea ce am să-ţi povestesc eu nu are nimic ase- 
menea, nici de aproape, nici de departe, cu cele ce ai 
ascultat până acuma, o, stăpâne al nostru sultane! 

Şi Baibars îl întrebă: 

— Este ceva văzut ori ceva auzit? 

El spuse: 

— Nu, pe Allah, o, stăpâne al meu, este ceva ce eu 
numai am auzit. lacătă! 

Şi spuse: 


POVESTEA ISTORISITĂ DE CĂTRE CEL DE AL 
OPTULEA ISPRAVNIC DE AGIE 


A fost odată un cântăreţ din clarinet, care cânta și el 
pe unde putea. Și era însurat cu o muiere. Şi muierea 
rămase însărcinată, din ostenelile lui, și, cu ajutorul lui 
Allah, născu un băiat. Ci clarinetistul nu avea niciun 
bănuţ în casa lui, nici spre a o plăti pe moașă, nici spre 
a-i cumpăra ceva soției sale, lăuza. Şi nemaiștiind ce să 
facă, plecă amărât, spunându-i nevesti-sii: 

— Am să mă duc pe drumul lui Allah, să cerșesc doi 
bănuţi de aramă de la oamenii miloși; și un bănuț am 
să i-l dau ca plată moașei, iar pe celălalt, tot ca plată, 
neguțătorului de găini, ca să-ţi cumpăr o găină, cu care 
să te hrănești în zilele lăuziei tale. 

Şi ieși, aşadar, din casă. Și cum străbătea un câmp, 
dete peste o găină aciuită pe un dâmb. Și se apropie 
încetișor de găină, şi o prinse mai înainte ca ea să aibă 
vreme de a fugi. Şi sub ea găsi un ou ouat proaspăt. 
Şi îl puse în sân, zicând: „Binecuvântarea a pogorât 
astăzi. Este taman ceea ce-mi trebuia; şi nu mai am de 
ce mă duce să cerșesc. Întrucât am să-i dau găina fiicei 
socrului meu, după ce am s-o frig, în ziua aceasta a 

ușurării ei; şi am să vând oul pe un bănuț de aramă, pe 
care am să-l dau ca plată moaşei.“ Și, cu gândul acesta, 
plecă la sukul de ouă. 


Or, când trecu prin sukul argintarilor și al giuva- 


iergiilor, se întâlni cu un giuvaiergiu evreu pe care îl 
cunoștea şi care îl întrebă: 


— Ce duci acolo? 

El răspunse: 

— O găină cu oul ei! 

El îi zise: 

— Ja dă să văd! 

Şi clarinetistul îi arătă giuvaiergiului găina și oul. lar 


giuvaiergiul îl întrebă: 


— Vrei să vinzi oul? 

El răspunse: 

— Da! 

El spuse: 

— Cu cât? 

El răspunse: 

— Spune tu întâi! 

Giuvaiergiul spuse: 

— Ți-l cumpăr pe zece dinari de aur! Nu preţuiește 


mai mult! 


ca 


Jar săracul zise, gândind că giuvaiergiul își bate joc de el: 
— Îţi baţi joc de mine pentru că sunt sărac; știi bine 
nu acesta îi este preţul. 

lar giuvaiergiul gândi că îi cere mai mult, și îi zise: 
— Îţi dau, ca ultim preț, cincisprezece dinari! 

El răspunse: 

— Allah vede! 

Atunci giuvaiergiul îi spuse: 

— Iacătă douăzeci de dinari de aur noi! Îi iei ori nu-i iei? 
Atunci clarinetistul, văzând că târguiala era adevă- 


rată, îi dete oul, pe douăzeci de dinari de aur, și zori 


să- 


i arate spatele. Ci giuvaiergiul dete fuga după el și 


îl întrebă: 


196 O mie şi una de nopti 


— Ai multe ouă de-acestea acasă? 

El răspunse: 

— Am să-ţi aduc unul mâine după ce are să-l facă 
găina, și tot la preţul de-acum. Da dacă ar fi altcineva 
în locul tău, nu i l-aș vinde nici cu treizeci de dinari 
de aur! 

Iar giuvaiergiul zise: 

— Arată-mi unde-i casa ta; și în fiecare zi am să vin 
să iau oul, fără ca tu să te mai ostenești; și am să-ți dau 
cei douăzeci de dinari. 

Iar clarinetistul îi arătă casa și dete fuga apoi să cum- 
pere o altă găină în locul ouăroarei aceleia, și se duse s-o 
dea la fript pentru nevastă-sa. Şi o răsplăti din belșug 
pe moașă pentru ostenelile ei. 

Şi a doua zi îi spuse nevesti-sii: 

— O, fiică a socrului meu, să nu care cumva să tai 
găina cea neagră care se află în cuhnie. Ea-i binecuvân- 
tarea casei. Ea ne ouă niște ouă care preţuiesc, fiecare, 
la preţul zilei, douăzeci de dinari de aur... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patruzeci şi noua noapte 
Urmă: 


... Ea ne ouă niște ouă care preţuiesc, fiecare, la pre- 
țul zilei, douăzeci de dinari de aur. Şi giuvaiergiul cutare 
ni le cumpără la preţul acesta! 

Şi chiar că giuvaiergiul începu să vină în fiecare 
zi să ia oul proaspăt ouat, plătind peşin douăzeci de 
dinari de aur. Iar clarinetistul nu zăbovi a răzbate la o 
bunăstare aleasă, și a-și deschide o prăvălie frumoasă de 
neguţător în suk. 

lar când fiul său, cel care se născuse în ziua găsirii 
găinii, fu destul de mare pentru a putea să meargă la 
școală, clarinetistul de odinioară puse să se zidească pe 
cheltuiala sa o școală frumoasă, și îi strânse acolo pe 
copiii săraci, ca să înveţe a citi și a scri împreună cu fiul 
său. Și găsi pentru ei toți un dascăl de școală strălucit, 
care ştia Coranul ca pe apă, şi care putea să li-l spună 
pe dinafară, chiar începând de la cuvântul cel mai de 
pe urmă spre a ajunge la cel dintâi. 

După care clarinetistul se hotări să plece în hagialâc 
la Hedjaz, şi îi spuse nevesti-sii: 

— Ia bine seama să nu-și râdă giuvaiergiul de tine și 
să-ți ia găina! 

Pe urmă purcese cu o caravană la Mecca. Or, la o 
vreme după plecarea clarinetistului de odinioară, giu- 
vaiergiul îi spuse într-o zi femeii: 

— Am să-ţi dau o ladă plină cu aur. Da-mi dai găina 
în schimb? 

Ea răspunse: 

— Cum să ţi-o dau, bre omule? Soţul meu, înainte de 
a pleca, m-a sfătuit stăruitor să nu-ţi dau decât ouăle. 

El spuse: 

— Dacă s-o supăra, tu nu ai nicio vină. lau răs- 
punderea asupra mea, iar el n-are decât să mă tragă la 
răspundere pe mine, care mă aflu în prăvălia mea din 
inima sukului. 

Şi îi deschise lada și îi arătă aurul din ea. lar muierea 
se bucură să aibă atâta aur deodată, și-i dete giuvaier- 
ful găina. Iar el o luă și o omori pe dată, și-i spuse 

emeii: 

— Curăţ-o și frige-o; am să vin s-o iau. Da dacă o lipsi 
o bucăţică din ea, ca s-o scot îndărăt am să-i spintec 
pântecele aceluia care ar mânca-o. 

Şi plecă. 

Or, la ceasul amiezii, fiul clarinetistului se întoarse 
de la școală. Și o văzu pe maică-sa că scoate găina din 

cratiţă și o pune pe o tavă de farfuriu și o copere cu 
un ștergar ij muselină. Și sufletul lui de școlar pofti 
stat să mănânce o bucăţică din găina aceea 
ispititoare. Şi îi spuse maică-sii: 

— Dă-mi şi mie o bucată, mamă. 

Ea îi spuse: 

— Taci tu! da ce, e a noastră? 

Pe urmă, când femeia ieși o clipită din odaie, băia- 
tul ridică ștergarul de muselină și, dintr-o mușcătură, 
rupse târtița găinii și o înfulecă fierbinte încă. Iar una 
dintre roabe îl văzu și îi zise: 

— O, stăpâne al meu, ce nenorocire și ce năpastă fără 
de izbăvire! Fugi de acasă, căci giuvaiergiul, care are 
să vină să-și ia găina, are să-ţi spintece pântecele ca să 
scoată din el târtiţa pe care ai mâncat-o! 

Iar băiatul zise: 

— Așa? Mai bine-i să plec decât să pierd târtiţa aceasta 
bună! 

Şi încălecă pe catârca lui și plecă. 

Or, giuvaiergiul nu zăbovi a veni să-și ia găina. Şi 
văzu că To târtița. Și o întrebă pe mamă: 

— Unde este târtița? 

Ea răspunse: 

— Pe când am ieșit o clipită din odaie, fiul meu a rupt 
târtiţa cu dinţii și a înfulecat-o. 

lar giuvaiergiul strigă: 

— Vai de mine! Am dat tot aurul meu pe târtița aceea. 
Unde este fiul tău, pușlamaua, ca să-i deschid pântecele 
şi s-o scot? 

Ea răspunse: 

— A fugit, de frică! 

Iar giuvaiergiul ieși în grabă mare și porni să-l caute, 
prin cetăți și prin sate, spunând cum arată băiatul, până ce 
dete de el, lori într-un câmp. Și se apropie încetișor 
de el, spre a-l ucide, când băiatul, care nu dormea decât 
cu un ochi, sări din somn. Iar giuvaiergiul ţipă la el: 

— Vino încoace, o, fiu al clarinetei. Cine ţi-a spus să 
mănânci târtița? Eu am plătit pentru ea o ladă plină cu 
aur şi m-am învoit cu maică-ta. lar acuma învoiala are 
să se împlinească prin moartea ta! 

Ci băiatul, fără a se tulbura, îi răspunse: 

— Du-te de-aici, o, giuvaiergiule! Nu ţi-e rușine să 
baţi atâta cale pentru o târtiţă de găină? Și nu-i o rușine 
încă și mai mare să vrei să-mi spinteci pântecele din 
pricina acelei târtiţe? 

Ci giuvaiergiul răspunse: 

— Ştiu eu ce am de făcut. 

Şi îşi trase cuțitul de la brâu ca să deschidă pântecele 
băiatului. Ci băiatul îl apucă pe afurisit numai cu o 
mână, și îl săltă, și îl izbi de pământ, unde îi sfărâmă oa- 
sele şi îi făcu lungimea să i se întrepătrundă cu lăţimea. 
Iar procletul — ibi să fie el! — muri la ceasul lui. 

Or, băiatul avea să dovedească în curând urmările, 
asupra sa însuși, ale acelei târtițe de găină. Intr-adevăr, 
luă calea îndărăt, spre a se întoarce la maică-sa; ci se 
rătăci pe drum, și ajunse într-o cetate unde văzu un 
sarai domnesc care avea spânzurate la poartă patruzeci 
de capete fără unul. Şi întrebă oamenii: 

— Pentru ce sunt spânzurare capetele acelea? 

I se răspunse: 

— Sultanul are o fată tare vitează la lupta în meidan. 
Cel care va îndrăzni și o va birui, o va lua de soție; iar 
celui care nu o va birui, i se va reteza capul. 

Atunci băiatul intră fără a șovăi la sultan și îi spuse: 

— Vreau să cobor pe meidan cu fiica ta, ca să-mi mă- 
sor puterile cu ea. 

Şi sultanul îi răspunse: 

— O, copilul meu, crede-mă, du-te de aici! Câţi bär- 
baţi mai tari decât tine au venit și-au fost biruiţi de fata 
mea! E păcat să te omoare! 

La astea, el răspunse: 

— Vreau să mă biruiască, să-mi taie capul și să mi-l 
spânzure la poartă. 

Şi sultanul zise: 

— Bine, scrie așa şi pune-ţi pecetea pe hârtie. 

lar băiatul scrise și pecetlui. 

În vremea aceasta, se așternu un chilim în curtea 
de dinăuntru, iar fata și băiatul coborâră pe meidan, 
şi se prinseră unul pe altul pe după mijlocul trupului, 
și își puseră umerii unul într-altul. Şi luptară amândoi 
minunat. Şi ba flăcăul o lua și o răsturna la pământ, ba 
fata se ridica, întocmai ca un șarpe, şi îl răsturna pe el la 
rându-i. Şi tot așa mai departe urmară a se răsturna ba el 
pe ea, ba ea pe el, vreme de două ceasuri de luptă, fără 
ca vreunul dintre ei să izbutească a-l face pe potrivnic să 
atingă pământul cu umărul. Atunci sultanul se supără 
văzând-o pe fiică-sa, de data aceasta, că nu se dovedește 
mai voinică. Şi grăi: 

— Ajunge pentru astăzi. Ci mâine aveţi să mai cobo- 
râți o dată pe meidan, pentru luptă. 

Pe urmă sultanul îi despărţi, se întoarse în iatacurile 
sale, chemă hakimii de la sarai și le zise: 

— În noaptea asta, să-i daţi băiatului care a luptat cu 
fata mea să răsufle în somn niște bang adormitor; şi când 
bangul are să-și împlinească rostul, voi să-i cercetaţi tru- 
pul băiatului spre a vedea de nu poartă asupra lui vreun 
talisman care îl face atâta de puternic. Întrucât chiar că 
dintre toți vitejii cei voinici din lume, fata mea i-a biruit 
pe cei mai tari și i-a făcut să muște pământul pe patruzeci 
fără unul dintre ei. Şi-atunci cum de n-a putut să-l do- 
boare pe un copilandru ca acesta? Așa încât trebuie să fie 
vreo pricină tainică, și pricina trebuie s-o dezvăluiți voi. 
Altminteri, E mi se va dovedi zadarnic, 
iar ajutorul vostru mi se va arăta fără de volnicie, şi am 
să vă izgonesc din saraiul și din cetatea mea! 

Încât, când să lăsă noaptea și când băiatul adormi, 
hakimnii se duseră să-i dea să răsutle bangul cel adormitor, 

și îl adormiră adânc. Și îi cercetară trupul, bucăţică cu 

ucăţică, ciocănindu-l cum se ciocănesc urcioarele și, 
într-un sfârșit, găsiră înlăuntru pieptului lui, învăluită 
în măruntaie, târtiţa găinii. Şi îşi aduseră foarfecele și 
sculele, făcură o tăietură și scoaseră târtiţa găinii din 
pieptul băiatului. Pe urmă îi cusură la loc pieptul, 
îl stropiră cu oțet tare, și îl aduseră în starea în care 
fusese. 

Or, dimineaţa, băiatul se trezi din somnul cel rău și 
își simţi pieptul ostenit, și el însuși nu mai avea vârto- 
șia de mai înainte. Căci puterile i se duseseră odată cu 
târtiţa găinii, care avea însușirea de a-l face de nebiruit 
pe cel care o mâncase. Şi, văzându-se acuma mai slab, 
nu vroi să se primejduiască a încerca o înfruntare amar- 
nică, și fugi, de frică să nu-l înfrângă și să-l omoare fata 
cea luptătoare. 

Şi, slobozindu-și picioarele în vânt, nu se opri din 
fugă până ce nu ajunse dincolo de vederea saraiului și 
a cetății. Și dete peste trei inși care se certau între ei. Şi 
îi întrebă: 

— Pe ce vă certaţi? 

Ei răspunseră: 

— Pe un lucru! 

El le spuse: 

- Un eee Ce lucru? 

Ei răspunseră: 

— Avem chilimul acesta de colea. Dacă se așază pe el 
cineva, și îl loveşte cu varga aceasta, și îi cere să meargă 
fie până şi pe vârful muntelui Kaf, chilimul îl duce 
EA cât ai clipi din ochi. lar noi acuma ne omorâm 
pentru chilimul acesta! 

E] le zise: 

— În loc să vă omorâţi între voi pentru chilimul zbu- 
rător, mai bine luaţi-mă pe mine ca judecător, și am să 
vă judec fără părtinire. 

lar ei răspunseră: 

— Fii-ne judecător în pricina noastră. 

El le spuse: 

— Intindeţi chilimul pe pământ, ca să-l văd cât este 
de lung și de lat. 

Şi se așeză în mijlocul chilimului și le spuse: 

— Am să arunc o piatră din toate puterile mele, iar 
voi să fugiți după ca tustrei. Şi acela care are s-o ajungă 
cel dintâi va căpăta chilimul zburător. 

Ei îi spuseră: 

— Bine. 

Băiatul atunci luă o piatră şi o azvârli; iar cei trei 
o luară la fugă după ea. Și, pe când ei fugeau, el lovi 
chilimul cu varga, spunându-i: 

— Du-mă drept în mijlocul curţii de la saraiul sul- 
tanului cutare! 

Şi chilimul îndeplini porunca pe clipă pe dată, și 
îl lăsă pe fiul clarinetei în curtea saraiului cu pricina, 
acolo unde de obicei aveau loc luptele domniței. 

Şi băiatul strigă: 

— Iată luptătorul! Să vină învingătorul său! 

Şi fata cobori, de față cu toată lumea, în mijlocul 
curţii, şi veni pe chilim dinaintea băiatului. Şi numai- 
decât băiatul lovi chilimul cu varga, spunând: „Zboară 
cu noi până în vârful muntelui Kaf.“ Şi chilimul se 
ridică în slăvi, spre uluirea tuturora, și, în mai puţină 
vreme decât ar trebui pentru a închide un ochi și a-l 
deschide iar, îi şi lăsă pe vârful muntelui Kaf. 

Atunci băiatul îi spuse fetei: 

— Cine este acuma biruitorul? Este cea care mi-a 
răpit din piept târtița de găină, ori cel care a răpit-o pe 
fata sultanului din mijlocul saraiului ei?... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a nouă sute cincizecea noaptea 


Urmă: 


„„. Cine este acuma biruitorul? Este cea care mi-a 
răpit din piept târtița de găină, ori cel care a răpit-o pe 
fata sultanului din mijlocul saraiului ei? 

Ea răspunse: 

— Mă pun sub ocrotirea ta! lartă-mă! Şi, dacă vrei 
să mă duci îndărăt în saraiul tatălui meu, am să mă 
mărit cu tine, spunând: „Acesta m-a biruit.“ Şi am să 
le poruncesc hakimilor să pună îndărăt în pieptul tău 
târtița găinii. 

El zise: 

— Bine. Da o zicală spune: „Bate fierul cât e cald!“ Iar 
eu vreau să fac cu tine ceea ce știi, până a nu te duce. 

Ea spuse: 

— Bine. 

Atunci el o luă și se culcă lângă ea și, găsind-o cum 
se cuvine, se pregăti să bată fierul unde trebuia, câtă 
vreme era cald. Ci deodată fata îi aldui o lovitură de 

icior care îl aruncă de-a dura hăt dincolo de chilim. Și 
fovind chilimul cu varga, spuse: „Zboară, o, chilimule, 
şi du-mă în saraiul ER meu!“ Și chilimul, tot atunci, 
își şi luă zborul cu ea și o duse la sarai. 

lar fiul clarinetistului rămase singur pe vârful mun- 
telui, primejduit să moară de foame şi de sete, fără 
ca baremi vreo furnică să-i mai poată da de urmă. Și 
purcese să coboare din munte, mușcându-și mâinile 
de ciudă. 

Şi cobori așa vreme de o zi și o noapte fără a se opri, 
şi ajunse, pe la revărsat de ziuă, la mijlocul muntelui. Și, 
spre norocul lui, găsi acolo doi curmali care se frângeau 
sub povara lor de curmale coapte. 

Or, unul dintre curmali avea curmale roșii, iar celă- 
lalt curmale galbene. Şi băiatul se repezi să culeagă câte 

o creangă din fiecare soi. Și cum îi plăceau mai mult 
cele a începu să mănânce cu poftă una dintre 
acele curmale galbene. Ci deodată simţi o mâncărime 
la cap; și își duse mâna la cap, la locul unde simţea 
mâncărimea, și pipăi un corn care îi creștea din cap 
cu mare iuţeală, şi care se răsucea împrejurul curma- 
lului. Și degeaba se zbăru el mult şi bine ca să scape, 
că rămase priponit de curmal cu cornul său. Atunci își 
zise: „Moarte pentru moarte! Mai bine-i, până una alta, 
să-mi astâmpăr foamea, și pe urmă să mor!“ Şi se apucă 
să mănânce și curmalele cele roșii. Şi ia uite! De cum 
înghiţi una dintre roşcovanele acelea, îşi și simţi cornul 
cum se desface de pe curmal și capul cum îi rămâne 
slobod. Şi cât ai clipi din ochi, cornul fu ca și cum nici 
n-ar fi fost vreodată. Și nu mai rămase din el nici măcar 
o urmă pe cap. 

Atunci băiatul își zise: „Bine.“ Şi se apucă să mănânce 
toate curmalele roșii, până ce își stâmpără foamea. Pe 
urmă își umplu nuj curmale roșii și galbene, și 
plecă la drum mai departe, mergând zi și noapte, vreme 
de două luni întregi, până ce ajunse la cetatea potrivni- 
cei lui, fata sultanului. 

Şi se duse sub ferestrele saraiului și începu să strige, 
spunând: „Hei, curmale trufanda, hei, curmale! Degere 
de domnire, hei, curmalele! Cete de viteji, hei, curma- 
lele!“ Iar fata sultanului auzi strigarea vânzătorului de 
curmale trufanda, și le spuse soaţelor sale: 

— Coborâţi repede şi cumpăraţi-mi niște curmale 
de la vânzătorul acela, și alegeţi-le cât mai zemoase, o, 
fetelor. 

Şi ele coborâră să cumpere curmale, care nu le fură 
lăsate, dată fiind raritate lor, decât la prețul de un dinar 
pentru fiecare. Și fetele cumpărară șaisprezece, pentru 
șaisprezece dinari, şi se duseră să le dea stăpânei lor. 

Şi fata sultanului văzu că erau curmale galbene, 
chiar cele care îi plăceau ei mai mult. Și le mâncă pe 

toate șaisprezece, aruncându-le în gură una după alta. 
Şi zise: 

— O, surorile mele, tare sunt bune! 

Ci nici nu isprăvi ea bine de rostit vorbele acestea, 
că și simţi o mâncărime aprigă, care o gâdila, în șaispre- 
zece locuri felurite de pe cap. Şi își duse mâna repede 
la cap, și simţi că șaisprezece coarne îi înmugureau 
prin piele, dintre plete, în șaisprezece locuri diferite. 
Și până să dea ea vreun țipăt, cele șaisprezece coarne 
se și lungiseră și, patru câte patru, se prinseră vârtos 
de perete. 

La priveliștea aceea și la ţipetele sfâșşietoare pe care 
fata, deodată cu soaţele ei, începuse să le sloboadă, tai- 
că-său veni în fugă, gâfâind, și întrebă: 

— Ce-i aici? 

lar soaţele îi răspunseră: 

— O, stăpâne al nostru, ridicam ochii când am văzut 
deodată aceste șaisprezece coarne cum ieșeau din capul 
stăpânei noastre și cum se întindeau să se prindă patru 
câte patru de perete, așa cum le vezi. 

Atunci, tatăl domniţei adună hakimii cei mai is- 
cusiţi, aceia care scoseseră din pieptul băiatului târtiţa 
găinii. Şi hakimii aduseră ferăstraie ca să taie coarnele; 
ci coarnele nu se lăsară tăiate. Şi încercară alte chipuri, 
da fără a ajunge la vreo izbândă, și fără a dovedi s-o 
lecuiască pe domniţă. 

Atunci, tatăl ei încercă alte chipuri de mântuire, și 
trimise un crainic în cetate să strige: „Acela care va da 
un leac fetei sultanului, și o va scăpa de cele şaisprezece 
coarne, o va căpăta de soție și va fi făcut urmaș la sca- 
unul împărătesc. 

Or, ce să vezi! 

Fiul clarinetistului, care nu aștepta decât clipita aceea, 
intră în sarai și se duse sus la domniţă, spunând: 

— Am s-o scap eu de coarne. 

Şi de cum ajunse dinaintea ei, luă o curmală roșie, 

o făcu bucățele și o puse în gura domniţei. Și în chiar 
clipita aceea un corn se și desprinse de perete și, văzând 
cu ochii, se chirci și, până la urmă, pieri cu totul de pe 
capul fetei. 

La priveliștea aceea, toţi cei de faţă, cu Măria Sa în 
frunte, se minunară cu bucurie şi strigară: 

— O! ce hakim mare! 

lar el spuse: 

— Mâine am s-o mai scap de un corn! 

Atunci fu oprit la sarai, unde șezu șaisprezece zile, în 
fiecare zi scăpând-o pe domniţă de câte un corn, până 
ce o mântui de toate cele șaisprezece coarne. 

Şi-așa că sultanul, până peste fire de minunat și de 
mulţumitor, puse să se scrie numaidecât senetul de 
căsătorie al băiatului cu domniţa. lar nunta fu prăz- 
nuită cu voioșie și în potop de lumini. Pe urmă veni și 
noaptea de datină. 

Or, de îndată ce băiatul intră la soţia sa, în odaia de 
nuntă, îi zise: 

— Şi-acuma? Care dintre noi doi este biruitor? Este 
aceea care mi-a luat din piept târtiţa găinii și care mi-a 
furat chilimul cel vrăjit? Ori mai degrabă este acela care 
te-a făcut să-ți crească șaisprezece coarne pe cap, și le-a 
făcut să piară într-o nimicură de vreme? 

lar ea îi zise: 

— Tu ești, așadar? Uf, efritule! 

El îi răspunse: 

— Da, eu sunt, fiul clarinetistului. 

Ea îi spuse: 

— Pe Allah! m-ai biruit! 

Şi se culcară amândoi laolaltă, și se dovediră amân- 
doi la fel de tari și la fel de volnici. Şi ajunseră sultan și 
sultană. Și trăiră cu toții împreună în deplină bucurie 
și în fericire desăvârșită. 

Şi-aceasta-i povestea mea! 


208 O mie și una de nopti 


După ce auzi istorisirea ispravnicului Nizam Al- 
Din, sultanul Baibars strigă: 

— Uallahi, nu ştiu dacă nu-i aceasta povestea cea mai 
frumoasă pe care am auzit-o vreodată! 

Atunci un al nouălea ispravnic de agie, pe care îl 
chema Gelal Al-Din, păși înainte și sărută pământul 
dintre mâinile saagaa Baîbars, și grăi: 

— Inşallah, o, doamne al vremilor, povestea pe care 
am să ţi-o istorisesc are să-ţi placă numaidecât. 

Şi spuse: 


POVESTEA ISTORISITĂ DE CĂTRE CEL 
DE AL NOUĂLEA ISPRAVNIC DE AGIE 


A fost odată o femeie care, în pofida tuturor stră- 
daniilor, nu prindea rod și nu năștea. Încât într-o zi se 
sculă şi se rugă Atoatedătătorului, zicând: „Dă-mi o 
fată, măcar de-ar fi și să moară de mireasma inului!“ 

Și, grăind astfel despre mireasma inului, ea vroia să 
ceară o fată, chiar dacă ea ar fi fost să fie atâta de gingașă 
şi de simţitoare încât până și mireasma cea ușoară a 
inului s-o stânjenească de s-o facă să moară. 

Şi iacătă că prinse rod și născu, fără de supărare, fata 
pe care Allah i-o dăruise, și care era la fel de frumoasă 
ca luna la răsăritul ei, și galbenă ca o lumină de lună, și 
gingașă ca ea. Şi-i puseră numele de Sittukhan. 

Or, când fata se făcu mare și ajunse la vârsta de 
cincisprezece ani, fiul sultanului trecu pe uliţă și o văzu 
aplecată peste fereastră. Şi dragostea de ea cobori în 
inima lui, şi flăcăul se întoarse acasă bolnav. 

lar hakimii veniră unul după altul la el, fără să 
dibăcească leacul care-i era de trebuinţă. Atunci urcă 
să-l vadă şi o babă, trimisă de nevasta străjerului de la 
poartă; și baba îi spuse, după ce se uită la el: 

— O, eşti îndrăgostit, sau poate că ai vreo drăguță 
la care ţii? 

El răspunse: 

— Sunt îndrăgostit. 

Ea îi zise: 

— Spune-mi de cine, iar eu am să fiu legătura dintre 
tine şi ea. 

El spuse: 

— De preafrumoasa Sittukhan. 

Ea răspunse: 

— Răcoreşte-ţi ochii și liniștește-ţi inima, că am să 
ţi-o aduc! 

Şi baba plecă, și o găsi pe fată, care se revenea în pragul 
porţii sale. Şi, după salamalecuri și temenele, îi spuse: 

— Mântuirea fe asupra unor preafrumoase ca tine, 
fata mea! Cele care-ţi seamănă, și care au degete atâta 
de sulegete ca ale tale, ar trebui să înveţe cum să ţeasă 
inul. Că nimica nu este mai frumos decât fusul între 
niște degete ca fusul. 

Şi plecă. 

lar fata se duse la maică-sa și-i zise: 

— Du-mă, mamă, la meșteră. 

Ea o întrebă: 

— Ce meșteră? 

Ea răspunse: 

— La meștera de in. 

lar maică-sa strigă: 

— Taci! Inul este primejdios pentru tine. Mireasma lui 
îţi face rău la piept. Dacă te atingi de el, ai să mori. 

Ea spuse: 

— Ba n-am să mor. 

Și atâta stărui, și atâta plânse, încât maică-sa o tri- 
mise la meştera de in. 

Iar fata şezu acolo o zi întreagă, să înveţe să toarcă 
inul. Şi toate soaţele sale se minunau de frumuseţea ei 
şi de frumuseţea degetelor ei. Şi iacătă că un fulguleţ 
de in îi intră la deget între carne și unghie. Și fata căzu 
jos, fără de simţire. 

Şi toți o crezură moartă, și careva se duse la tatăl și 
la mama ei și le spuse: 

— Veniţi să vă e fata, și alungească-vă Allah zilele: 
a murit! 

Atunci tatăl și mama fetei, pentru care ea era singura 
bucurie, îşi rupseră hainele și, bătuţi de vântul urgiei, 
se duseră, cu giulgiul, s-o îngroape. Ci iacătă că trecu 
pe acolo baba și le spuse: 

— Sunteţi oameni bogaţi și-ar fi rușine pentru voi să 
vă îngropaţi fata în pământ. 

Ei întrebară: 

— Şi ce să facem? 

Ea răspunse: 

- Zidiţi-i un chioșc în mijlocul apelor râului. Şi 
culcaţi-o pe un pat în chioșcul acela. Și veţi putea să vă 
duceți s-o vedeţi ori de câte ori vi s-o face dor de ea. 

lar ei îi zidiră un chioșc de marmură, pe niște pi- 
laștri, în mijlocul apelor râului. Și îl înconjurară cu o 
grădină plină cu straturi de flori. Şi puseră fata pe un 
crivat de fildeș, în chioșc, şi plecară plângând. 

Or, ce să vezi? 

Baba se duse numaidecât la fiul sultanului, cel bol- 
nav de dragoste, și îi spuse: 

- Hai s-o vezi pe e Te așteaptă, culcată într-un 
chioșc, în mijlocul apelor râului. 

Atunci crăișorul se sculă și îi spuse vizirului tatălui 
său: 

— Hai cu mine la o preumblare. 

Şi ieşiră amândoi, ţinându-se de departe după baba 
care îi arăta crăişorului drumul. Și ajunseră la chioșcul 
de marmură, iar fiul sultanului îi spuse vizirului: 

— Așteaptă-mă la ușă. N-am să zăbovesc. 

Pe urmă intră în chioșc. Şi o găsi pe fată moartă. Și 
şezu jos s-o plângă, rostind stihuri despre frumuseţea 
ei. Și îi luă mâna, ca să i-o sărute; și-i văzu degetele cele 
atâta de subțiri și de gingașe. Şi, minunându-se de ele, 

găsi la unul fulgușorul de in dintre unghie și carne. Și se 
miră de fulgul acela de in, și îl trase afară cu gingasie, 
Şi numaidecât fata se trezi din leșinul ei.. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Ci într-a nouă sute cincizeci şi una noapte 
Urmă: 


Şi numaidecât fata se trezi din leșinul ei, și se ridică 
dreaptă în capu oaselor, și îi zâmbi tânărului beizadea, 
și îl întrebă: 

— Unde mă aflu? 

Iar el o strânse la piept și răspunse: 

— Cu mine! 

Şi o sărută, și se culcă lângă ea. zi şezură laolaltă 
patruzeci de zile și patruzeci de nopți, fericiţi până peste 
poate. 

Pe urmă crăișorul își luă bun-rămas de la ea, spunându-i: 

-Trebuie să plec, din pricina vizirului tatălui meu, care 
mă așteaptă la ușă. Il duc îndărăt la sarai și mă întorc. 

Şi cobori la vizir. Și ieși cu el, și străbătu grădina. Şi 
deteră peste niște trandafiri albi și peste niște iasomii. Şi 
crăişorul se tulbură când le văzu și îi spuse vizirului: 

— la seama! Trandafirii și iasomiile sunt albe ca albul 
obrajilor preafrumoasei Sittukhan! O, vizirule, așteap- 
tă-mă aici trei zile, ca să mă duc să mai văd o dată obrajii 
preafrumoasei Sittukhan! 

Şi se sui îndărăt, și şezu trei zile cu Sittukhan, să se 
minuneze de obrajii ei, care erau ca trandafirii cei albi 
şi ca iasomiile. 

Apoi cobori și îl luă pe vizir, și îşi urmă cu el pre- 
umblarea prin grădină înspre ieșire. Și dereră peste un 

roşcov, cu poamele lungi și negre. Şi crăișorul rămase 
tulburat de acea priveliște şi îi spuse vizirului: 

— la seama! roșcovele sunt lungi și negre ca sprânce- 
nele preafrumoasei Sittukhan! O, vizirule, mai așteaptă 
aici trei zile, ca să mă duc să mai văd o dată sprâncenele 
preafrumoasei Sittukhan! 

Şi urcă îndărăt, și șezu trei zile cu ea, să se minuneze 
de sprâncenele ei frumoase, lungi și negre ca roșcovele 
cele două câte două pe ramuri. 

Apoi cobori și îl luă pe vizir și își urmă cu el pre- 
umblarea prin grădină înspre ieșire. Și deteră peste o 
fântână ţâșnitoare, cu șuvoiul frumos și singuratic. Şi 
crăișorul rămase tulburat de priveliștea aceea și îi spuse 
vizirului: 

— la seama! șuvoiul fântânii este ca mijlocul prea- 
frumoasei Sirtukhan! O, vizirule, mai așteapră-mă și 
aici trei zile, ca să mă duc să mai văd o dată mijlocul 
preafrumoasei Sittukhan! 

Şi urcă îndărăt, și şezu trei zile cu ea, să se minuneze 
de mijlocul ei, care era asemenea cu șuvoiul fântânii. 

Apoi cobori la vizir, spre a-și urma cu el preumblarea 
prin grădină spre ieşire. Ci ia uite! Fata, când îl văzuse 
pe iubitul ei că suie astfel îndărăt la ea și a treia oară, 
îndată după ce coborâse, își zise în sinea ei: „Vreau să 
mă duc să văd, de data aceasta, pentru ce tot pleacă și 
iar se întoarce așa!“ Și cobori din chioșc și se piti după 
ușa care da înspre grădină, spre a-l vedea cum pleacă. Și 
crăişorul, întorcându-se, o văzu cum își lipea capul de 
ușă. Şi se întoarse la ea, galben și trist, și îi spuse: 

— Sittukhan, Sittukhan! n-am să te mai văd, o, 
niciodată! 

Şi plecă, şi ieşi cu vizirul, spre a nu se mai întoarce. 

Atunci Sittukhan porni să rătăcească prin grădină, 
plângându-se pe sine însăși, și părându-i rău că nu era 
moartă cu adevărat. Şi pe când rătăcea așa, văzu ceva 
strălucind lângă apă. Și ridică lucrul acela de jos, și 

văzu că era un inel solomonesc. Şi frecă ușurel cornalina 
învrâstată care îl împodobea, și numaidecâr inelul îi 
grăi: 

— La poruncile tale, iacără-mă. Spune, ce-mi ceri? 

Ea răspunse: 

— O, inel al lui Solomon, cer de la tine un sarai lângă 
saraiul crăişorului care m-a iubit, și să-mi dai frumuseţe 
mai mare decât frumuseţea mea. 

Şi inelul îi grăi: 

— Inchide-ţi ochii și deschide-i iar! 

Iar ea își închise ochii și, când îi deschise iar, se văzu 
într-un sarai măreț, zidit alături de saraiul coconului 
domnesc. Şi se privi în oglindă, și rămase vrăjită de 
frumuseţea sa. 

Şi se duse să se rezeme în coate la fereastră, pe când 
crăişorul trecea călare pe calul lui. Și o văzu, fără a o 
cunoaște, și plecă îndrăgostit. Şi ajunse la mama lui și 
îi spuse: 

— Mamă, nu ai tu vreun lucru osebit de frumos pe 
care să te duci să i-l dai ca dar domniţei care s-a mutat 
în saraiul cel nou? Şi n-ai putea tu să-i spui totodată: 
„Mărită-te cu fiul meu?“ 

lar sultana, maică-sa, îi spuse: 

— Am două bucăți de atlaz împărătesc. Am să i le duc 
și am să-i pun întrebarea. 

El îi spuse: 

— Bine, du-i-le. 

Și mama beizadelei se duse la fată şi îi spuse: 

— Fata mea, primeşte darul acesta; fiul meu dorește 
să se însoare cu tine. 

lar fata o chemă pe arăpoaica sa și îi spuse: 

— Ia aceste două bucăţi de atlaz și fă-le cârpe de spălat 
podelele. 

Iar sultana plecă îmbufnată și se duse la fiu-său, care 
o întrebă: 

— Ce ţi-a spus, mamă? 

Ea răspunse: 

— A pus-o pe roabă să ia cele două bucăţi de atlaz 
daurii și i-a poruncit să facă din ele cârpe de șters prin 
casă! 

E] îi spuse: 

— Mă rog ţie, o, maică a mea, nu cumva mai ai vreun 
lucru de preţ, pe care să i-l duci? Că sunt bolnav de 
dorul după ochii ei. 

Ea îi spuse: 

— Am o salbă de smaralde fără cusur și fără pată. 

El îi spuse: 

— Bine. Du-i salba! 

Şi mama beizadelei sui la fată și îi spuse: 

— Primește de la noi darul acesta, fata mea; fiul meu 
dorește să se însoare cu tine. 

lar ea răspunse: 

— Darul tău este primit, o, Măria Ta! 

Şi o chemă pe roabă şi-i spuse: 

— Porumbeii au mâncat, ori nu încă? 

Ea răspunse: 

— Nu încă, ya setti. 

Ea îi spuse: 

— la atunci boabele acestea de smarald și dă-le po- 
rumbeilor, ca să le mănânce și să se sature! 

Auzind vorbele acestea, mama crăișorului îi zise fetei: 

— Ne-ai umilit, fata mea! Mă rog ţie să-mi spui nu- 
mai dacă vrei să te măriţi cu fiul meu, ori ba. 

Ea răspunse: 

— Dacă vrei să mă mărit cu fiul tău, spune-i să se 
prefacă mort; învelește-l cu șapte giulgiuri, du-l prin 
cetate și spune-le slugilor tale să nu-l îngroape decât în 
grădina care se află în saraiul meu. 

lar mama beizadelei spuse: 

— Bine. Am să mă duc să-i spun fiului meu dorința 
ta. Şi se duse să-i spună fiului său: 

— Habar n-ai! Dacă vrei să te însori cu ea, îţi cere să 

te prefaci că ai murit, să te învelesc în șapte giulgiuri, 
să te port cu alaiul prin cetate, și să te duc la ea ca să fii 
îngropat. Şi-atunci are să se mărite cu tine. 

Iar el răspunse: 

— Numai atâta, mamă? Atunci, sfâșie-ţi hainele, ţipă 
şi zi: „Fiul meu a murit!“ 

lar mama beizadelei își sfâșie hainele și ţipă cu glas 
ascuţit și jalnic: „O, vai de mine și de mine! fiul meu 
a murit!“ 

Atunci toată lumea din sarai, auzind ţipătul, dete 
fuga și îl văzu pe beizadea întins pe jos, asemenea cu 
morţii, și pe mama lui cuprinsă de jale. Şi luară trupul 
răposatului, îl spălară și îl învăluiră în șapte giulgiuri. Pe 
urmă cititorii din Coran şi şeicii se adunară şi ieșiră în 
alai dinaintea trupului, coperit cu năframe scumpe. Și 
după ce plimbară mortul prin toată cetatea, se întoar- 
seră să-l așeze în grădina fetei, așa cum ceruse ea. Acolo 
îl lăsară şi plecară în calea lor. 

Or, când nu mai fu nimeni în grădină, fata care mu- 
rise odinioară dintr-un fulguţ de in, și care se asemuia la 
obraji cu trandafirii cei albi și cu iasomiile, la sprâncene 
cu roșcovele de pe ramuri, și la boiu cu șuvoiul havuzu- 
lui, coborî la domnișorul care era învăluit în cele șapte 
giulgiuri. Și desfăcu de pe el giulgiurile unul câte unul. 
Şi, când scoase și cel de al șaptelea giulgiu, îi spuse: 

— Ce, tu erai? la uite că patima ta după femei te-a 
împins să te lași învelit în șapte giulgiuri! 

lar beizadeaua rămase plin de buimăceală, și își 
mușcă degetele, și și le sfâșie de rușine. Iar fata îi zise: 

— Nu-i nimic, de data aceasta. 

Şi rămaseră împreună, să se iubească și să se desfete. 


lar sultanul Baibars, după ce ascultă povestea, îi 
spuse ispravnicului Gelal Al-Din: 

— Uallahi ua tellahi, tare socot că ăsta-i tot ce am 
auzit eu mai minunat! 

Atunci un al zecelea ispravnic de agie, pe care îl chema 
Helal Al-Din, veni între mâinile sultanului Baibars și 
zise: 

— Am de istorisit o poveste care-i sora mai mare a 
cesteilalte! 

Şi spuse: 


POVESTEA ISTORISITĂ DE CĂTRE CEL 
DE AL ZECELEA ISPRAVNIC DE AGIE 


A fost odată un sultan care avea un fiu pe care îl chema 
Mohammad. Şi fiul îi spuse într-o zi lui taică-său: 

— Vreau să mă însor. 

lar tatăl său îi răspunse: 

- Bine, aşteaptă s-o trimitem pe maică-ta să vadă 
fetele de măritat de prin haremuri și să ceară vreuna 
pentru tine. 

Ci fiul sultanului spuse: 

— Nu, tată, eu vreau să mă însor numai prin ochii 
mei, după ce am să văd fata. 

Şi sultanul răspunse: 

- Bine. 

Atunci tânărul beizadea sări pe calul său frumos ca 
din basme și plecă în drumeţie. 

Şi, după două zile de drumeţit, dete peste un om 
care şedea jos într-un câmp și smulgea niște praz din 
pământ, pe când fiică-sa, o copilandră, lega firele de 
praz. 

Şi crăișorul, după salamalecuri, șezu jos lângă ei și 
îi zise fetei: 

— Nu cumva ai un pic de apă? 

Ea răspunse: 

— Ba am. 

El spuse: 


— Dă-mi și mie să beau. 

Iar ea se sculă și îi aduse ulciorul. Şi el bău. 

Or, fata îi plăcu, și-așa că-i zise tatălui ei: 

- O, ul mi-ai da-o de soţie pe fata ta de colea? 

El răspunse: 

— Suntem slugile tale. 

Şi crăișorul îi spuse: 

- Bine, o, șeicule! Stai aici cu fata, până dau fuga în 
ţara mea să iau cele de trebuinţă pentru nuntă, și-apoi 
mă întorc iar. 

Şi beizadea Mohammad se duse la tătâne-său și-i zise: 

— M-am logodit cu fata sultanului prazului. 

lar tară-său îi spuse: 

— Da ce, prazul are acuma sultan? 

El răspunse: 

— Da, iar eu vreau să mă însor cu fata lui! 

lar sultanul grăi: 

— Mărire lui Allah, o, fiul meu, carele a dat un sultan 
prazului! 

Şi adăugă: 

— De vreme ce fata îți place, așteaptă măcar s-o tri- 
mitem pe mama ta în ţara prazului, ca să-l vadă pe tatăl 
prazului, și pe mama prazului, şi pe fata prazului! 

Iar beizadea Mohammad spuse: 

— Bine. 

Şi așa că maică-sa plecă în ţara tatălui fetei, și văzu 
că aceea despre care fiu-său îi spusese că este fiica sul- 
tanului prazului era o copilandră minunată din toate 
nek și într-adevăr Acută spre a fi soţia unui fiu 
de sultan. Și îi plăcu de ea până peste poate; și o sărută 
şi îi spuse: 

— Fată dragă, eu sunt sultană, mama crăișorului care 
te-a văzut, și am venit ca să te mărit cu el! 

lar fata îi spuse: 

— Ce, fiul tău este fiu de sultan? 

Ea răspunse: 

— Da, NI meu este fiul sultanului, iar eu sunt mama lui! 

Și fata spuse: 

— Atunci, nu mă mărit cu el. 

Ea întrebă: 

— Păi de ce? 

Ea îi spuse: 

— Eu nu mă mărit decât cu un om care are o meserie! 

Atunci sultana plecă îmbufnată și îi spuse soţului ei: 

— Fata din ţara prazului nu vrea să se mărite cu fiul 
nostru! 

Sultanul întrebă: 

— Pentru ce? 

Ea spuse: 

— Pentru că nu vrea să se mărite decât cu un om care 
să aibă în mâinile lui o meserie. 

Sultanul spuse: 

— Are dreptate. 

Da Si ră când auzi, căzu bolnav. 

Atunci sultanul se ridică şi porunci să fie chemaţi la 
el toți șeicii isnafelor; şi când se aflară cu toții dinaintea 
lui, îi grăi celui dintâi, care era șeicul tâmplarilor: 

— În câtă vreme l-ai învăţa meseria ta pe fiul meu? 

El răspunse: 

— În doi ani, poate chiar mai mult, da nu mai puţin. 

Sultanul zise: 

— Bine. Treci deoparte. 

Pe urmă se întoarse înspre cel de al doilea, care era 
șeicul fierarilor, și îl întrebă: 

— În câtă vreme l-ai învăța meseria ta pe fiul meu? 

El răspunse: 

— Imi trebuie un an, zi la zi. 

Sultanul zise: 

— Bine. Treci colea deoparte. 

Şi tot așa îi întrebă pe toți șeicii de bresle, care cerură 
unii un an, alţii doi, iar alții trei, ba chiar și patru ani. 
Şi sultanul nu știu ce hotărâre să ia, când îl zări pe unul 
în spatele celorlalți și care ba sărea, ba se apleca, ba făcea 

semne cu ochii și cu degetul ridicat. Şi sultanul îl chemă 
şi îl întrebă: 

— Ce te tot bâţâi și te scălâmbi așa? 

El răspunse: 

— Ca să mă fac văzut de stăpânul nostru sultanul, 
întrucât eu sunt sărac, iar șeicii breslelor nu mi-au dat 
de ştire despre venirea lor aici. Iar eu sunt țesător, și l-aș 
învăța pe fiul tău meseria mea într-un ceas de vreme. 

Atunci sultanul îi lăsă pe toţi șeicii de isnafe să plece 
şi nu-l opri decât pe țesător, și îi aduse mătăsuri de toate 
culorile și un război de ţesut, și îi spuse: 

— Invaţă-l pe fiul meu meșteșugul tău. 

lar ţesătorul se întoarse înspre beizadea, care se ri- 
dicase, și îi zise: 

— Uită-te! eu n-am să-ţi spun: „Fă așa, ori fă așa!“ 
Nu, eu îți spun: „Cască ochii și vezi! Şi ia seama la 
mâinile mele cum se duc și cum se întorc.“ 

Şi, într-o nimicură de vreme, ţesătorul ţesu o nă- 
framă, pe când crăișorul se uita la el cu luare-aminte. 

Pe urmă ţesătorul îi spuse ucenicului său: 

— Acuma vino și fă şi tu o năframă ca aceasta. 

Şi crăişorul se apucă să lucreze, și ţesu o năframă 
minunată, zugrăvind în țesătura ei saraiul și grădina 
tatălui său... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute cincizeci şi doua noapte 
Urmă: 
.. Şi crăişorul se apucă să lucreze, și țesu o năframă 


minunată, zugrăvind în țesătura ei saraiul și grădina 
tatălui său. 

Şi omul luă cele două năframe și sui la sultan, și îi 
spuse: 

— Care dintre aceste două năframe este munca mea 
și care este munca fiului tău? 

Iar sultanul, fără a şovăi, arătă cu degetul pe cea a 
fiului său, acolo unde era zugrăveala cea frumoasă cu 
saraiul și cu grădina, şi zise: 

— Aceasta-i munca ta, iar cealaltă este tot munca 
ta! 

Da ţesătorul strigă: 

— Pe vredniciile preastrăluciţilor tăi strămoși, o, 
Măria Ta, năframa cea frumoasă este munca fiului tău, 
iar ceastălaltă, cea urâtă, este munca mea. 

Atunci sultanul, minunându-se, îl căftăni pe țesător 
şeic peste toți şeicii breslelor, și îl lăsă să plece mulţumit. 
După care îi spuse nevesti-sii: 

— la năframa lucrată de fiul tău și du-te să i-o arăţi 
fetei sultanului prazului şi să-i spui: „Fiul meu este, de 
meserie, țesător de mătase.“ 

Şi mama crăișorului luă năframa și se duse la fată, 
și îi arătă năframa, spunându-i vorbele sultanului. Iar 
fata se minună de năframă şi spuse: 

— Acuma am să mă mărit cu fiul tău. 

Iar vizirii sultanului luară cadiul și se duseră să facă 
senetul de căsătorie. Şi se prăznui nunta. Şi crăişorul 
intră la fetișcana din ţara prazului si dobândi de la ea 
niște copii care toţi erau însemnați, pe coapse, cu un 
semn de praz. Şi fiecare învăţă o meserie. Și trăiră toţi 
mulţumiţi și înfloritori. Ci Allah ştie mai bine! 


Pe urmă sultanul Baibars spuse: 

— Povestea aceasta a fetei sultanului prazului mi-a 
plăcut pentru tâlcul ei. Da nu mai este nimeni printre 
voi care să mai aibă de povestit ceva? 

Atunci păși înainte un alt ispravnic de agie, care 
era cel de al unsprezecelea, şi-l chema Salah Al-Din. 

Şi, după ce sărută pământul dintre mâinile sultanului 
Baibars, spuse: 
— Eu! lacătă povestea mea! 


POVESTEA ISTORISITĂ DE CĂTRE CEL 
DE AL UNSPREZECELEA ISPRAVNIC DE AGIE 


I s-a întâmplat odată unui sultan să i se nască un fiu 
la sorocul la care și o iapă de soi ales din staniștile îm- 
părăţiei aducea pe lume un mânz. Și sultanul spuse: 

-Mânzul care a venit pe lume este scris întru norocul 
fiului meu, nou-născutul, și este bunul lui de drept. 

Or, când copilul se făcu mare și crescu în ani, maică-sa 
muri: și, tot în ziua aceea, muri și mama mânzului. 

Şi zilele trecură, şi sultanul luă de soţie altă femeie, 
pe care și-o alese dintre roabele de la sarai. Iar copilul 
fu dat la școală, fără să-i mai poarte cineva de grijă şi 
fără a-l mai iubi cineva. Şi orfanul de mamă, de fiecare 
dată când se întorcea de la școală, se ducea la calul său, 
îl mângâia și îi da să mănânce și să bea, și îi povestea 
necazurile sale și părăsirea în care se afla. 

Or, roaba cu care se însurase sultanul avea un ibov- 
nic, care era un hakim evreu. Şi cei doi ibovnici își 
vedeau tare stânjenite întâlnirile lor, tocmai de faptul 
că în sarai trăia și acel orfănel de mamă. Şi se întrebară 
între ei: 

— Ce să facem? 

Şi cugetară în privinţa aceasta, și hotărâră să-l otră- 
vească pe tânărul beizadea. 

Câr despre el, când se întoarse de la școală, se duse 
să-şi vadă calul, ca de obicei. Şi îl găsi plângând. Și îi 
spuse, mângâindu-l: 

— Ce te face să plângi, calule al meu? 

lar calul îi răspunse: 

— Plâng pieirea vieţii tale. 

E] îl întrebă: 

— Da cine vrea pieirea vieţii mele? 

Calul îi răspunse: 

— Femeia tatălui tău, şi hakimul, afurisitul acela. 

Copilul întrebă: 

— Cum așa? 

Calul spuse: 

— i-au pregătit o otravă pe care au scos-o din pielea 
unui arap. Şi au s-o pună în mâncarea ta. Or, tu ia 
seama să nu care cumva să guști din mâncarea lor. 

Şi-așa că, atunci când tânărul fiu al sultanului urcă la 
soţia tatălui său, ea îi puse mâncarea dinainte. Iar el luă 
mâncarea şi, la rându-i, o puse dinaintea pisicii soţiei 
sultanului, care mieuna pe acolo. Şi până să apuce stă- 
până-sa s-o oprească, pisica înfulecă mâncarea și muri 
pe clipă. Și crăișorul se sculă și ieși, fără a da vreun semn 
că pricepuse ceva. 

lar femeia sultanului și hakimul se întrebară: 

— Cine i-o fi spus taina? 

Şi îşi răspunseră: 

— Nimeni nu i-a spus, decât numai calul. 

Atunci femeia zise: 

— Bine. 

Şi se prefăcu bolnavă. Iar sultanul chemă să-i vină 
hakimul evreu, care era vraciul lor, ca s-o cerceteze pe 
sultană. Şi el o cercetă şi grăi: 

— Leacul ei stă într-o inimă de mânz dintr-o iapă de 
soi ales, de cutare și cutare culoare. 

Iar sultanul spuse: 

— Nu este decât un mânz, în împărăţia mea, care 
să îndeplinească toate acestea, și-anume mânzul fiului 
meu can de mamă. 

Şi când băiatul se întoarse de la școală, tatăl lui îi zise: 

— Tuşică-ta, sultana, este bolnavă, și nu se află alt 
leac pom ea decât inima mânzului tău, fiul iepei de 
soi ales. 

Fl îi răspunse: 

— Nu este nimic împotrivă. Ci, o, taică al meu, eu 
nu am călărit încă niciodată pe mânzul meu. Aș vrea 
să-l încalec mai întâi și, pe urmă, să-l înjunghie și să-i 
ia inima. 

Iar sultanul zise: 

— Bine. 

Și tânărul crăișor încălecă pe cal, dinaintea întregii 
curți, şi îl slobozi în galop pe meidan. Şi, gonind așa, 
pieri din ochii oamenilor. Şi călăreţii porniră năvalnic 
după el, da nu-l mai găsiră. 

Şi băiatul ajunse astfel într-o altă împărăție decât cea 
a tatălui său, lângă grădina sultanului de peste împără- 
ţia aceea. Iar calul îi dete un smoc de păr din coamă și 
o piatră de cremene și îi spuse: 

— Dacă ai nevoie de mine, să aprinzi un fir de păr 
de-al meu, iar eu am să fiu numaidecât lângă tine. 
Acuma este mai bine să te las, mai întâi spre a mă duce 
să rostuiesc ceva nutreţ pentru mine, și-apoi ca să nu te 
stânjenesc la întâlnirile cu ursita ta. 

Şi se sărutară și se despărțiră. 

lar tânărul fiu de sultan se duse la baș-grădinar şi 
Îi zise: 

— Sunt străin aici. Nu vrei să mă iei în slujba ta? 

El îi răspunse: 

— Bine. Chiar că aveam trebuinţă de cineva să mâne 
boul care trage la roata fântânii de udat grădina. 

Iar tânărul crăişor se duse la roata de apă și începu 
să îndemne boul grădinarului. 

Or, fetele sultanului se plimbau în ziua aceea prin 
grădină, iar cea mai mică dintre ele îl zări pe băiatul care 
mâna boul de la roata fântânii. Şi dragostea cobori în 
inima ei. Și fără a se da pe faţă, le spuse surorilor sale: 

— Surorile mele, da până când avem noi să stăm ne- 
măritate? Oare tatăl nostru vrea să ne lase să ne oțetim 
de tot? O să ni se stregheţească sângele în noi. 

Iar surorile sale îi ziseră: 

— Asta așa-i! Suntem aproape să ne acrim, iar sângele 
nostru stă să se streghețească. 

Şi se strânseră toate și se duseră tusșapte la mama 
lor și-i spuseră: 

— Oare tatăl nostru vrea să ne facă să ne acrim în casa 
lui? Are să ni se streghețească sângele. N-ar fi mai bine, 
într-un sfârșit, să ne găsească niște soți care să ne scape 
de primejdia aceasta grea? 

Atunci mama se duse la sultan și-i vorbi despre ne- 
cazul fetelor. Iar sultanul porunci să se strige obștei că 
toți tinerii din cetate să vină să treacă pe sub ferestrele 
saraiului, pentru că domnițele urmează să se mărite. 
Și ori de câte ori vreunul dintre ei îi plăcea vreuneia 
dintre surori, ea îşi arunca asupra lui năframa. Şi, în 
felul acesta, șase dintre fete se căpătuiră cu câte un soț 
pe placul lor, și se arătară mulţumite. 

Ci fata cea mezină nu-și aruncă năframa asupra nimă- 
nuia. Şi i se spuse despre aceasta sultanului, care zise: 

— Nu mai este așadar nimenea în cetate? 

I se răspunse: 

— Nu mai este decât un băiat sărac, care muncește la 
roata de apă din grădină. 

Și sultanul spuse: 

— Trebuie să treacă și el numaidecât, măcar că știu 
că fiică-mea nu are să-l aleagă. 

Şi se duse careva să-l caute, şi îl împinse sub ferestrele 
saraiului. Şi iacără că năframa fetei căzu drept peste el. 
Şi o măritară cu el. Şi, de mâhnire, sultanul, tatăl fetei, 
căzu bolnav. 

Şi se strânseră hakimii și hotărâră, ca izbăvire și ca 
leac, să bea lapte de ursoaică dintr-un burduf făcut din 
piele de ursoaică fecioară. Și sultanul spuse: 

— Este ușor. Am şase gineri, tusșase niște călăreți 
viteji, care nu seamănă întru nimic cu nevolnicul acela 
de-al șaptelea, băiatul de la roata de apă. Duceţi-vă și 

spuneţi-le să-mi aducă laptele! 

Atunci cei șase gineri ai sultanului săriră pe caii lor 
cei falnici și plecară să caute laptele de ursoaică. lar 
băiatul, soțul mezinei, încălecă pe un catâr ghebos și 
plecă și el, în vreme ce toată lumea îl lua în râs. Şi, când 
ajunse într-un loc mai ferit, lovi în cremene și arse un 
fir de păr din coama calului său. Şi calul se și ivi, și se 
sărutară. Şi băiatul îi ceru ceea ce avea să-i ceară. 

Or, de la o vreme, cei șase i ea ai sultanului se 
întoarseră din drumurile lor, aducând un burduf din 
piele de ursoaică, plin cu lapte de ursoaică. Și i-l deteră 
sultanei, mama soțiilor lor, spunându-i: 

— Du-l socrului nostru, sultanul! 

Și sultana bătu din palme, iar hadâmbii veniră, și 
ea le spuse: 

— Daţi laptele acesta hakimilor ca să-l cerceteze. 

Și hakimii cercetară laptele şi grăiră: 

— Este lapte de ursoaică bătrână, și este adus într-un 
burduf din piele de ursoaică bătrână. Nu poate să fie 
decât vătămător pentru sănătatea sultanului. 

Și iacătă că hadâmbii urcară iarăși la sultană și îi 
deteră alt burduf, spunându-i: 

— Burduful acesta cu lapte ne-a fost adus jos adinea- 
ori de un flăcău călare, mai frumos ca îngerul Harut! 

Şi sultanul le zise: 

— Duceţi-l hakimilor ca să-l cerceteze. 

Şi hakimii cercetară, atât burduful cât și ceea ce se 
afla în el, și grăiră: 

— lacătă ceea ce căutam. Este lapte de ursoaică tâ- 
nără, într-o piele de ursoaică fecioară. 

Şi-i deteră să bea sultanului, care se vindecă pe clipă 
pe dată, şi grăi: 

— Cine a adus leacul? 

I se răspunse: 

— Un ficu călare, mai frumos ca îngerul Harut. 


El spuse: 

— Să i se înmâneze din partea mea inelul domniei, și 
să fie pus în scaunul meu împărătesc. Pe urmă am să mă 
scol şi am să mă duc s-o despărţesc pe fata mea mezină 
de băiatul de la roata fântânii. Și am s-o mărit cu flăcăul 
care m-a făcut să mă întorc din ţara morţii. 

Şi i se îndepliniră poruncile. 

Pe urmă sultanul se sculă și se sui în sala scaunului 
împărătesc. Și căzu la picioarele flăcăului cel frumos, 
care şedea în jeţ, și i le sărută. Şi lângă el o văzu pe fata 
sa mezină, care zâmbea. Și sultanul îi spuse: 

— Bine, fata mea! Văd că te-ai despărțit de băiatul de 
la roata fântânii, și că ţi-ai aruncat de bunăvoie alegerea 
asupra acestui flăcău care este mai frumos ca îngerul 
Harut. 

lar ea îi spuse: 

— Tată, băiatul de la roata de apă, flăcăul care ţi-a 
adus laptele de ursoaică fecioară, precum și cel care şade 
acuma în scaunul de domnie, nu sunt decât unul și 
același ins. 

Iar sultanul rămase uluit de vorbele ei, și se întoarse 
înspre flăcău și îl întrebă: 

— Este adevărat ce spune? 

El răspunse: 

— Da, este adevărat. Şi, dacă nu mă vrei de ginere, 
lucrul îți este lesne, întrucât fiica ta este încă fecioară! 

Şi sultanul îl sărută și îl strânse la inima lui. Pe urmă 
porunci să se prăznuiască nunta cu fata lui. Și, la ceasul 
anume, flăcăul se dovedi atâta de harnic, încât o mântui 
pe tânăra lui soţie pentru totdeauna de acreală și de 
stregheţarea sângelui. 

După care se întoarse cu ea în împărăţia tatălui său, 
în fruntea unei oştiri mari. Şi acolo afl că tatăl său mu- 
rise şi că soția tatălui său ocârmuia treburile domniei, în 
cârdășie cu hakimul ei, afurisitul acela! Atunci puse să 
fie înșfăcaţi amândoi și îi înfipse în țeapă deasupra unui 
rug aprins. Şi se mistuiră în ţeapă. Şi se isprăvi cu ei! 

Or, mărire lui Allah, cel carele trăiește fără a se mis- 
tui în veci! 


Şi sultanul Baibars, după ce ascultă povestea isprav- 
nicului Salah Al-Din, zise: 

— Ce păcat că nu mai este nimeni să-mi istorisească 
vreo poveste asemenea acestora! 

Atunci păși înainte ispravnicul de agie pe nume 
Nassr Al-Din, care, după ce îi ură viaţă lungă și pace 
sultanului Baibars, zise: 

— Eu încă nu am spus nimic, o, doamne al vremilor! 
Şi, de altminteri, după mine nimeni nu are să mai spună 
nimic, întrucât nu are să mai fie nimic de spus! 

Și Baibars fu mulțumit și grăi: 

— Scoate ce ai! 

Atunci el spuse: 


POVESTEA ISTORISITĂ DE CĂTRE CEL 
DE AL DOISPREZECELEA ISPRAVNIC DE AGIE 


Se povesteşte — da mai este oare vreo știință afară 
de aceea a lui Allah? — că a fost odată, după Allah, un 
sultan pe pământ. Și sultanul acela era însurat cu o 
sultană stearpă. Or, într-o zi, un maghrebin veni la 
sultan și îi spuse: 

— Dacă îţi dau un leac pentru ca femeia ta să ro- 
dească și să nască, atâta cât va vroi, mi-l dai mie pe fiul 
tău cel dintâi? 

Şi sultanul răspunse: 

— Bine, ţi-l dau. 

Atunci maghrebinul îi dărui sultanului două zuma- 
ricale, una verde și una roșie, și îi spuse: 

— Tu s-o mănânci pe cea verde, iar femeia ta pe cea 
roşie. Și Allah va face ceea ce mai rămâne. 

Pe urmă plecă. 

Și sultanul mâncă zumaricaua cea verde, și-i dete 
soţiei sale, care o mâncă, zumaricaua cea roșie. Și sul- 
tana rămase plină și născu un fiu pe care îl numiră 
Mohammad — fie binecuvântat ile acesta! Şi copilul 
începu să crească, și se făcu mare, destoinic la învățătură 
și dăruit cu un glas frumos. 

Pe urmă sultana mai făcu un fiu, pe care îl numiră 
Ali, şi care începu să crească neajutorat și neîndemânatec 
întru totul. După care sultana iar rămase însărcinată, și 
născu un al treilea fiu, numit Mahmud, care începu să 
crească și se făcu mare, prostălău și tâmp. 

Or, peste zece ani, maghrebinul veni la sultan și îi 
zise: 

— Dă-mi-l pe fiul meu. 

lar lanul aie 

— Bine. 

Şi se duse la soția sa și îi spuse: 

— Maghrebinul a venit să-l ceară pe fiul nostru cel 
mare. 

lar ea răspunse: 

— Niciodată! Dă-i-l pe Ali cel neisprăvit. 

Şi sultanul zise: 

- Bine. 

Şi îl chemă pe Ali cel neisprăvit, îl luă de mâna și i-l 
duse maghrebinului, care îl luă și plecă. 

Şi merse cu el pe drumuri, prin arșiţă, până la amiază. 
Pe urmă îl întrebă: 

— Au ție nu ţi-e nici foame, nici sete? 

Şi băiatul răspunse: 

— Pe Allah! ce mai întrebare! Cum ai vrea ca, după 
o jumătate de zi trecută fără a mânca și fără a bea, să 
nu-mi fie nici foame, nici sete? 

Atunci maghrebinul făcu: „Hum! și îl luă pe băiat 
de mână și îl duse îndără la părintele său, zicându-i: 

— Acesta nu este fiul meu! 

Şi sultanul îl întrebă: 

— Da care este fiul tău? 

El răspunse: 

— Adu-i pe tustrei să-i văd, și am să-l iau pe fiul meu. 

Atunci sultanul îi chemă pe cei trei fii ai săi. Şi ma- 
ghrebinul întinse mâna și îl luă pe Mohammad, băiatul 
cel mare, care era chiar cel dăruit cu un glas frumos. 
Pe urmă plecă. 

Şi merse cu el o jumătate de zi și îi zise: 

- Ţi-e foame? Ți-e sete? 

Iar destoinicul răspunse: 

— Dacă ție îți este foame ori sete, şi mie îmi este și 
foame și sete. 

Iar maghrebinul îl sărută și îi spuse: 

— Așa, destoinicule, tu ești într-adevăr fiul meu. 

Şi îl duse în ţara lui, în afundul „Maghrebului, şi îl 
pofti să intre într-o grădină, unde îi dete să mănânce 
şi să bea. După care îi aduse o carte de farmazonie și 
îi zise: 

— Citește din cartea aceasta. 

Iar băiatul luă cartea şi o deschise; ci nu știu să desci- 
freze niciun cuvînt. Și maghrebinul se mânie și îi zise: 

— Ce? ești fiul meu și nu știi să descifrezi cartea aceasta 
de farmece? Pe Gog și pe Magog ș şi pe focul stelelor roti- 
toare, dacă într-o lună de treizeci de zile nu ai să ştii toată 
cartea ca pe apă, am să-ţi tai mâna dreaptă. 

Pe urmă îl lăsă și ieși în grădină. 

Şi băiatul luă cartea de vrăji și se strădui s-o citească 
vreme de douăzeci și nouă dezile. Ci, după acel răstimp, 
încă nu izbutise să afle în ce fel trebuia s-o ţină spre a o 
citi. Atunci își zise în sine: „De vreme ce nu mi-a mai 
rămas decât o zi, hai, moarte pentru moarte! am să mă 
duc să mă plimb prin grădină, mai degrabă decât să-mi 
chiorăsc ochii mai departe pe cartea asta de vrăji.“ 

Şi se afundă pe sub pomii din grădină, şi deodată 
văzu dinaintea lui o fară spânzurată de pletele ei. Și se 
repezi s-o dezlege. Iar ea Ni sărută și îi spuse: 

— Sunt o domniţă căzută în puterea maghrebinului. 
Şi m-a spânzurat din pricină că am învăţat pe dinafară 
cartea de vrăji. 

Atunci el îi spuse: 

— Şi eu sunt fiu de sultan. lar maghrebinul mi-a dat 
cartea de vrăji s-o învăţ în treizeci de zile; și nu mai 
lipseşte pentru moartea mea decât ziua de mâine. 

Iar fata îi spuse: 

— Am să te învăţ eu cartea de vrăji; ci, când are să 
vină maghrebinul, să-i spui că nu ai învăţat-o. 

Ea atunci șezu jos lângă el, îl luă strâns în braţe și îl 
învăţă cartea de vrăji... 


În clipita aceasta a istorisiri sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute cincizeci şi treia noapte 
Urmă: 


... Ea atunci șezu jos lângă el, îl luă strâns în brațe și 
îl învăţă cartea de vrăji. Pe urmă îi spuse: 

— Trebuie să mă spânzuri precum eram. 

Şi el o ascultă. 

Şi maghrebinul veni, la sfârșitul celei de-a treizecea 
zile, și îi spuse băiatului: 

— Spune-mi cartea de farmece. 

EI răspunse: 

— Cum să ţi-o spun, câtă vreme n-am descâlcit niciun 
cuvânt? 

lar maghrebinul îi și tăie mâna dreaptă și îi spuse: 

— Mai ai un răgaz de treizeci de zile. Dacă, după 
acest răspas de vreme, nu ai să știi cartea, am să-ți zbor 
capul. 

Pe urmă plecă. 

lar băiatul se duse la fată, sub pomi, ținându-și în 
mâna stângă mâna tăiată. Şi o dee pe fată. Iar fata 
îi spuse: 

— Uite trei frunze de la o iarbă pe care am găsit-o, 
şi pe care maghrebinul o caută de patruzeci de ani, 
spre a-și împlini cu ea meșteșugul tainelor vrăjitoriei. 
Lipeşte-le pe cele două bucăți de mână ale tale, și mâna 
are să ți se vindece. 

Iar băiatul făcu așa. Şi mâna i se făcu precum fusese. 

După asta, fata frecă o altă frunză, citind din cartea 
de vrăji. Şi, într-o clipită, două cămile iuți ieșiră din 

ământ și îngenuncheară spre a-i lua. Şi fata îi spuse 
Păiacului. 

— Să ne întoarcem fiecare la părinţii noștri. Pe urmă 
tu să vii să mă ceri de soţie, la saraiul tatălui meu, în 
cutare loc, din cutare ţară! 

Şi îl sărută cu drag, Şi, după ce se făgăduiră unul 
altuia, fiecare plecă înspre țara sa. 

lar băiatul Mohammad ajunse la părinții lui, în 
goana năzdrăvană a cămilei. Ci nu le spuse nimic din 
câte i se întâmplaseră. Dete numai cămila în seama 
căpeteniei hadâmbilor, zicându-i: 

— Du-te s-o vinzi la oborul de vite, da ai grijă să nu 
care cumva să vinzi și frânghia din nasul ei. 

Şi hadâmbul luă de funie cămila și se duse s-o vândă 
la oborul de vite. 

Atunci se înfăţișă un vânzător de haşiş, care vroia 
să cumpere cămila. Şi, după îndelungă tocmeală, o 
cumpără de la hadâmb pe un preţ tare scăzut, dat fiind 
că de obicei hadâmbii fata n-au de meseria vânzării 
şi a cumpărării. Şi, spre a desăvârși târgul, o vându cu 
frânghie cu tot. 

Şi-așa că vânzătorul de haşiş duse cămila dinaintea 
prăvăliei lui și o lăsă acolo, ca să se minuneze de ea muş- 
teriii săi obișnuiți, mâncărorii de haşiş. Iar el se duse 
să aducă o căldare de apă, ca să adape cămila, și puse 

căldarea dinaintea cămilei, pe când beţivanii de haşiş 
se uitau la el, râzând până în fundul beregăţilor lor. lar 
cămila își puse cele don picioare ale ei i dinainte în 
căldare. Atunci vânzătorul de haşiş o lovi și strigă la ea: 
„Indărăt, o, codoașo!“ lar cămila, auzind așa, își ridică 
în sus celelalte două picioare și se cufundă, cu capu- 
nainte, în apa din căldare, și nu se mai întoarse. 

La priveliștea aceea, vânzătorul de haşiş își plesni 
mâinile una de alta și începu să țipe: 

— O, musulmanilor, ajutor! mi s-a înecat cămila în 
căldare! 

Şi, ţipând așa, arăta frânghia care-i rămăsese în mână. 
Şi oamenii se strânseră din toate părţile sukului și îi 
spuseră: 

— Taci, bre omule! ce, ești nebun? Cum poate să se 
înece o cămilă într-o căldare? 

El le răspunse: 

— Ia cătaţi-vă-ţi de treabă! Ce căutaţi aici? Vă spun că 
s-a înecat în căldare, cu capu-nainte. Şi iacătă-i frânghia 
care mi-a rămas în mână! Întrebaţi-i pe preacinstiţii care se 
află în prăvălia mea dacă spun adevărul ori dacă mint. 

Ci negustorii cu scaun la cap din suk îi spuseră: 

— Şi tu și cei care se află la tine nu sunteţi decât niște 
beţivani de haşiş fără nicio crezare. 

Or, pe când ei se gâlceveau așa, maghrebinul, care 
prinsese de veste despre fuga beizadelei și a domniei, fu 
cuprins de o mânie fără de margini, și își mușca degetul 
şi şi-l rupea, zicând: „Pe Gog și pe Magog și pe Poul 
stelelor rotitoare, am să pun eu gabja pe ei, măcar de 
s-ar afla fie și pe cel de al şaptelea pământ!“ Şi dete fuga 
mai întâi în cetatea destoinicului; și nimeri drept peste 
gâlceava dintre beţivanii de haşiş și oamenii din suk. Şi 
auzi pomenindu-se despre frânghie și despre cămilă și 
despre căldarea ce slujise de mare și de mormânt, și se 
duse la vânzătorul de hașiș și îi zise: 

- O, sărmanul de tine, dacă ţi-ai pierdut cămila, 

sunt gata să ţi-o plătesc eu, în numele lui Allah! Dă-mi 
ce ţi-a mai rămas de la ea, adică frânghia aceea, iar eu 
am să-ţi dau preţul cât ai plătit, şi încă o sută de dinari 
ca dobândă pentru tine. 

Şi târgul fu încheiat, pe clipă pe dată. Și maghrebi- 
nul luă frînghia cămilei și plecă, zburând de bucurie. 

Or, de frânghia aceea era legată puterea de priponire. 
Şi nu avu decât să i-o arate de pie beizadelei, pentru 
ca numaidecât acela să vină singur să-și petreacă nasul 
în frânghie. Și fu preschimbar pe dată într-o cămilă de 
goană și îngenunche dinaintea maghrebinului, care se 
sui pe spinarea lui. 

Şi maghrebinul îl mână înspre cetatea în care ședea 
domniţă. Şi ajunseră degrabă sub zidurile grădinii care 
înconjurau saraiul tatălui ei. Ci, în clipita când ma- 
ghrebinul trăgea de frânghie spre a o face pe cămilă să 
îngenuncheze pentru ca el să poată să descalece de pe 
ea, Mohammad cel destoinic izbuti să apuce frânghia 
cu dinții și s-o reteze chiar peste mijloc. Şi puterea care 
era legată de frânghie fu spulberată cu acea retezătură. 
Şi Mohammad cel destoinic putu să scape de maghre- 
bin și se prefăcu într-o rodie mare, și, sub înfățișarea 
aceea, se duse de se agăţă într-un rodiu înflorit. 

Arunci maghrebinul intră la sultan, tatăl domniţei, 
şi, după salamalecuri și temenele, îi spuse: 

— O, doamne al vremilor, am venit să-ţi cer o rodie, 
întrucât fiica socrului meu este însărcinată, iar sufletul ei 
râvnește amarnic o rodie. Şi tu știi ce păcat se săvârşeşte 
când nu se împlinește pofta unei femei însărcinate. 

lar sultanul se minună de cererea lui și răspunse: 

— Bre omule, vremea de-acum nu este vremea ro- 
diilor, iar rodiii din grădina mea n-au înflorit decât de 
ieri încoace. 

EI spuse: 

- O, doamne al vremilor, dacă în grădina ta nu s-o 
afla nicio rodie, să-mi tai capul! 

Atunci sultanul îl chemă pe grădinarul său și îl întrebă: 

— Este adevărat, o, grădinarule, că se află rodii coapte 
în grădina mea? 

Şi grădinarul răspunse: 

— O, stăpâne al meu, da ce, vremea de-acuma este 
vremea rodiilor? 

Iar sultanul se întoarse înspre maghrebin și îi zise: 

— Gata, capul tău s-a dus... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute cincizeci şi patra noapte 
Urmă: 


... Iar sultanul se întoarse înspre maghrebin și îi zise: 

— Gata, capul tău s-a dus. 

Da maghrebinul răspunse: 

— O, Măria Ta, până a pune să-mi zboare capul, dă 
poruncă grădinarului să se ducă și să se uite la rodii. 

Şi sultanul zise: 

— Bine. 

Şi îi făcu semn grădinarului să se ducă să vadă dacă 
în pomi se află ori ba vreo rodie trufanda. lar grădinarul 
cobori și găsi, într-un rodiu, o rodie mare care nu-și 
avea seamăn cu niciuna dintre rodiile trecute. Și o luă 
şi plecă să i-o ducă sultanului. Iar sultanul luă rodia și 
se miră de ea cu mirare mare; și nu ştia dacă trebuia s-o 
păstreze pentru sine însuși ori dacă se cădea să i-o dea 
acelui ins care i-o cerea pentru femeia lui bântuită de 
poftele sarcinii. Şi îi zise vizirului: 

— O, vizirule, tare aș vrea să mănânc eu rodia aceasta! 
Tu cum socoţi? 

Şi vizirul îi răspunse: 

— O, Măria Ta, dacă nu s-ar fi găsit rodia, așa-i că tu 
i-ai fi tăiat capul maghrebinului? 

El spuse: 

— Ba de bună seamă! 

Şi vizirul zise: 

— Atunci rodia i se cade de drept. 

Atunci sultanul, cu chiar mâna sa, îi dete maghre- 
binului rodia. Ci, de cum o atinse maghrebinul, rodia 
plesni și toate seminţele săriră din ea și se împrăștiară 
în toate părţile. Şi maghrebinul începu să le adune 
una câte una, până ce ajunse la sămânţa cea mai de 

e urmă, care căzuse într-o găurică, la piciorul jeţu- 
fui domnesc. Or, chiar în sămânța aceea era ascunsă 
viața lui Mohammad cel destoinic. Şi maghrebinul 
îşi lungi gâtul înspre sămânţa aceea, și își întinse 
mâna ca să o ia și s-o sfarme. Ci deodată țâșni din 
sămânță un jungher care se înfipse cu toată lungimea 
limbii lui în inima maghrebinului. Și maghrebinul 
muri pe dată, scuipându-și sufletul cel păcătos odată 
cu sângele. 

Şi tânărul beizadea Mohammad se ivi în toată fru- 
museţea lui, și sărută pământul dintre mâinile sultanu- 
lui. Iar fata, tot atunci, intră și grăi: 

— ată-l pe flăcăul care mi-a locate pletele, pe când 
eram legată cu ele. 

Şi sultanul spuse: 

— De vreme ce acesta este flăcăul care te-a dezlegat, 
nu poţi să faci altminteri decât să te măriţi cu el. 

Şi fata zise: 

— Bine. 

Şi nunta lor fu prăznuită precum se cuvenea. lar 
noaptea lor fu mai binecuvântată decât toate nopţile. 
Şi, poi șezură laolaltă, mulţumiţi și înfloritori, și 
avură copii mulți, băieţi și fete. Şi s-a sfârșit. 

Or, slavă şi mărire Celuia singur fără de pereche, 
carele nu are nici sfârșit, nici început! 

Astfel grăi cel de al doisprezecelea ispravnic de agie, 
pe care îl chema Nassr Al-Din. Şi el era cel mai de pe 
urmă. Şi sultanul Baibars se înfioră de plăcerea poveștii 
lui; iar mulţumirea lui ajunse până peste poate. Și, spre 
a le dovedi ispravnicilor de agie plăcerea sa, îi căftăni pe 
toți în slujba de musaipi la sarai, cu simbrii de o mie de 
dinari pe lună, plătiţi din vistieria domniei. Și îi luă ca 
soţi de pahar și nu se mai despărţi de ei nici la vreme 
de război, nici la vreme de pace. Asupra lor a tuturora 
să fie mila Celui Preaînalt! 


Pe urmă, Șeherezada zâmbi și tăcu. Iar sultanul Șahriar 
îi spuse: 

— O, Șeherezada, ce scurte sunt acuma nopțile care nu 
îmi îngăduie să ascult mai mult la gura ta! 

Iar Șeherezada spuse: 

— Da, o, Măria Ta! Ci eu tot socot că aș mai putea în 
noaptea acesta, dacă îmi îngăduiești, să-ţi mai istorisesc o 
poveste care le lasă departe în urma ei pe toate câte le-ai 
ascultat până acuma. 

Şi sultanul Şahriar spuse: 

— De bună seamă, Şeherezada, poți s-o începi, de vreme 
ce ea, nu mă mai îndoiesc, este minunată. 

Iar Șeherezada spuse: 


POVESTEA CU NĂZDRĂVANA 
RUJĂ DE MARE ŞI CU DOMNIȚA 
DIN CHINA 


le povesteşte, o; doamne al vremilor, că a fost odată, 
Bad într-o împărăție îndepărtată dintre împărățiile 
din Şarkistan — ci Allah Preamăritul știe mai bine — 
un sultan, Zein El-Muluk pe nume, vestit în întreaga 
lume, i iar ca vitejie și ca mărinimie frate cu leii. Or, încă 
de tânăr, avusese doi fii, împodobiţi cu haruri, după 
care, ca urmare a milelor Domnului său și a bunătății 
Atoatedătătorului, i se născu și al treilea băiat, copil 
vrăjit, a cărui frumuseţe risipea negurile, precum o lună 
copilă într-a paisprezecea noapte. Și, pe măsură ce anii 
lui tineri se adunau, ochii-i, pocale de beţie, îi scoteau 
din minți până și pe oamenii cei mai cuminţi, cu cele 
două văpăi din privirile sale fierbinţi; și fiecare geană 
de-a lui ardea ca tăișul cel încovoiat al iataganului; câr- 
lionţii părului său de mosc întunecat tulburau inimile 
ca dul cel străcurat; obrajii-i erau luminoși fără de 
sulemeneală și dau de rușine până şi obrajii fetelor celor 
mai de fală; zâmbetele lui îndatoritoare erau tot atâtea 
sulițe ucigătoare; călcătura lui cilibie era numai gingă- 
şie; N stâng al gurii lui era împodobit cu o dunia 
rotunjită cu măiestrie; iar pieptu-i alb și strălucitor era 
ca o tablă de cleştar orbitor, și adăpostea o inimă vie și 
plină de vitejie. 

lar sultanul Zein El-Muluk cel vestit, până peste 

poate de fericit, porunci să vină ghicitorii şi astrologii 
în jurul lui, spre a întocmi horoscopul copilului. lar ei 
scuturară nisipul, şi traseră liniile chipurilor astrolo- 
gicești, și rostiră descântecele cele grele ale ghicitului. 
După care îi grăiră sultanului: 

— Ursita acestui copil este strălucită, iar steaua lui i-a 
menit o fericire nesfârșită. Ci în ursita lui stă scris deo- 
potrivă că, dacă tu, tatăl său, ai să te uiţi la el vreodată 
în vremea tinereții lui, ai să-ţi pierzi vederea pe dată. 

La spusele acestea ale ghicitorilor și ale astrologi- 
lor, lumea se înnegură dinaintea chipului sultanului. 
Şi Măria Sa porunci să fie dus copilul de acolo, și îi 
porunci vizirului să-l așeze, dimpreună cu maică-sa, 
într-un sarai depărtat, în așa fel ca el să nu se poată 
întâlni niciodată cu fiul său prin sarai. lar vizirul răs- 
punse cu supunere și cu ascultare, și îndeplini porunca 
stăpânului, întocmai și fără de amânare. Și ani trecură 
după ani. Iar vlăstarul cel frumos din grădina lui Zein 
El-Muluk sultan creștea pe nevăzute, plin de sănătate, 
de frumuseţe și de virtute. 

Or, cum nimeni nu poate să șteargă niciodată scrisa 
ursitei, tânărul beizadea Nurgihan sări, într-o zi, pe 
bidiviul său năzdrăvan și porni în goană prin păduri la 
vânătoare. lar sultanul Zein El-Muluk plecase și el, tot 
așa, în ziua aceea, să vâneze căprioare. Și vru păcatul 
ca sultanul, cu toată nesfârșirea acelei păduri, să treacă 
pe lângă fiul său. Şi, fără a-l cunoaște, privirea sa căzu 
asupra lui. Şi, pe dată, însușirea ochilor săi de a vedea 
pieri. Și rămase supus al împărăției nopții. 

Şi pricepând atunci că orbirea îi fusese pricinuită de 
întâlnirea cu călăreţul cel tânăr, și că acel tânăr călăreț 
nu putea să fie decât feciorul său, spuse plângând: „De 
obicei, ochii unui părinte care se uită la fiul său se fac 
mai luminoși. Ci ai mei, din vrerea triștei mele, au orbit 
pe totdeauna.“ 

După care porunci să se adune în saraiul său hakimii 

cei mai de seamă ai veacului, și care, cu știința lor, îl 
întreceau pe Ibn-Sina, și îi întrebă ce căi ar fi spre a 
se vindeca de orbire. Și toţi, după ce chibzuiră și se 
sfătuiră, se îndemnară să-i mărturisească sultanului că 
orbia aceea nu putea fi tămăduită pe cale obișnuită. Şi 
adăugară: 

— Singurul leac pentru a dobândi îndărăt vederea 
este atâta de anevoie de căpătat, încât mai degrabă să 
nici nu ne mai gândim la el. Întrucât leacul cu pricina 
este numai ruja de mare, pe care o crește o copilandră 


din China... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute cincizeci şi cincea noapte 
Urmă: 


„.. Întrucât leacul cu pricina este numai ruja de mare, 
pe care o crește o copilandră din China. 

Şi îi lămuriră sultanului că, în lăuntrul cel depăr- 
tat al ţării chitailor, se află o domniţă, fata sultanului 
Firuz-Șah, care are în grădina sa singurul pui de pom, 
ce se cunoștea din acea rujă de mare, a cărei putere 
tămăduiește ochii și dă vedere până și celor orbi din 
născare. lar sultanul Zein El-Muluk, auzind vorbele 
acelor hakimi, porunci să se crăinicească de-a lungul şi 
de-a latul întregei crăimi, de către crainicii Măriei Sale, 
că acela care îi va aduce ruja de mare a copilandrei din 
China va primi, ca răsplată, jumătate din împărăţia lui. 
Pe urmă rămase așteptând, ca lacov plângând, mistu- 
indu-se ca lov și adăpându-se cu sângele din inima lui 
sfâșiată, fără de istov. 

Or, printre cei ce plecară cu înfrigurare în China 

să caute ruja de mare erau și cei doi fii mai mari ai lui 
Zein El-Muluk sultan. Iar beizadea Nurgihan plecă și 
el năpristan. Întrucât îşi zisese: „Vreau să încerc îndata- 
mare, pe piatra de încercare a primejdiilor celor grele, 
aurul ursitei mele. Şi de vreme ce eu, fără de vrere, sunt 
pricina orbirii părintelui meu, pe drept se cere să-mi 
pun viaţa spre a-i aduce tămăduire și mângâiere.“ 

Şi-așa că Nurgihan, crăișorul stingher, soarele acela 
dintr-al patrulea cer, îşi încălecă bidiviul cel iute ca vân- 
tul, pe dară, la ceasul când luna, drumeaţa din carâta 
nopţii celei întunecate, smucea de frâu dinspre răsărit. 
Şi drumeţi zorit vreme de zile și de luni în șa, străbătând 
câmpii şi pustii în care nu se mai afla altcineva decât 
Allah și iarba cea rea. Și ajunse, într-un sfârșit, într-un 
codru nemărginit și mai înnegurat decât mintea omului 
neînvățat, şi-atâta de întunecat, încât nu se mai putea 
osebi noaptea de zi, nici nu se mai putea osebi laptele de 
păcură și albul de negură. lar Nurgihan, care numai cu 
obrazul său cel strălucitor lumina întunericul înconju- 
rător, mergea înainte cu inima lui de oţel fierbinte prin 
acel codru cu copaci fel de fel, în care, pe alocuri, în loc 
de poame, atârnau capete vii, care începeau să rânjească 
şi să râdă, și să cadă pe jos, pe când, de pe alte ramuri, 
alte poame, ce semănau cu niște oale de pământ, se 
des float, pocnind și slobozind din pântecele lor niște 
păsări cu ochii de aur strălucitor. 

Şi iacătă că într-o dimineaţă se pomeni faţă în față 
cu un ginn cu pletele cărunte, semănând cu un munte, 
care şedea pe un buștean de roșcov uriaș. Și Nurgihan 
i se temeni cuminte dinainte cu salamalecul său, și lăsă 
să iasă din sipetul gurii sale de rubin câteva cuvinte cu 
har, care se topiră în mintea acelui ginn precum într-un 
lapte niște zahăr. Și ginnul, tulburat de uea ace- 
lei mläădițe subțiri din grădina veșnicei străluciri, îl pofti 
să şadă jos lângă el. Iar Nurgihan descălecă de pe cal 
și scoase din desagă o plăcintă coaptă în unt și Beu 

din făină de grâu mărunt, şi i-o dărui, ca mărturie de 
prietenie, ginnului care o primi şi, dintr-o înfulecătură, 
o şi înghiți. Și fu atâta de mulțumit de plăcinta aceea, 
încât sări în sus de bucurie și grăi: 

— Hrana aceasta a fiilor de Adam îmi face mai multă 
bucurie decât dacă aș fi primit plocon pucioasa cea ro- 
şie, care slujeşte de piatră la inelul stăpânului nostru, 
Soleiman! Şi, pe Allah! sunt atâta de vrăjit, încât dacă 
fiecare fir de păr de-al meu s-ar preschimba într-o sută 
de mii de limbi, și dacă fiecare dintre aceste limbi ţi-ar 
înălța urări de bine, tot nu mi-aş putea mărturisi în- 
datorinţa pe care o simt faţă de tine. Cere-mi, așadar, 
în schimb, orice vei vrea și-ți voi împlini dorința fără a 
zăbovi. Altminteri, inima mea, necăjită foarte, ar fi ca o 
farfurie ce ar cădea de pe o terasă și s-ar face o puzderie 
de cioburi sparte. 

lar Nurgihan îi mulţumi ginnului pentru vorbele 
sale îndatoritoare şi-i răspunse la îmbărbătare: 

— O, căpetenie de ginni şi cunună a lor, o, străjerule 
neadormit al acestei păduri, întrucât îmi in oaeluiest 
să-mi mărturisesc o dorinţă. iacăt-o fără de înconjur. 
Nu îţi cer decât să mă ajuţi a răzbate, fără tărăgăneală 
şi fără zăbavă, nevătămat şi întreg, în împărăţia de slavă 
a regelui Firuz-Șah, unde nădăjduiesc să culeg ruja de 
mare a copilandrei din China cea mare. 

Or, când auzi vorbele sale, ginnul, paznicul pădurii, 
scoase un suspin de jale, se plesni peste cap cu mâinile 
amândouă pe rând și se prăbuși la pământ. lar Nurgihan 
îl îngriji cum nu se poate mai drăgăstos; ci văzând că 
toate îngrijirile lui rămâneau fără de folos, îi puse în 

ură iar o plăcintă coaptă în unt, cu zahăr, și făcută din 
Bină de grâu mărunt. Și numaidecât ginnul își veni 
în fire și se trezi din acea leșuire, și, încă tulburat cu 
totul de gustul acelei plăcinte, și de rugăminte, îi spuse 
coconului, într-un sfârșit: 

— O, stăpâne al meu, ruja de mare, de care mi-ai 

pomenit, şi pe care o are o copilă domniţă din China, 
se află sub paza ginnilor din văzduh, care, zi și noapte, 
stau străji la hotare spre a nu lăsa nici pasărea să zboare 
pe deasupra ei, nici stropii de ploaie cei grei să nu-i 
strice florile, nici soarele să n-o ardă cu văpaia lui. Așa 
că nu prea văd, odată ce te-aș duce în grădina în care 
trăiește, cum aș putea face spre a înşela luarea-aminte a 
acelor străjeri din văzduh, care sunt îndrăgostiţi de ea. 
Într-adevăr, necazul meu este un necaz greu! Ci ia mai 
dă-mi o plăcintă de-aceea minunată, care mi-a făcut 
atâta de bine pe dată. Și poate că dulceara ei are să-mi 
ajute minţile să dibăcească jinduitul temei. Întrucât se 
cuvine să-mi îndeplinesc făgăduiala față de tine, ajutân- 
du-te să răzbaţi pe cale până la ruja dorurilor tale. 

Şi beizadea Nurgihan mai scoase o plăcintă și se 
grăbi să i-o dea ginnului străjer al pădurii, care, după 
ce o făcu să piară în genunea gurii, își afundă capul în 
gluga de cugetare. Și deodată își ridică fruntea și grăi: 

— Plăcinta și-a împlinit rostul. Suie-te pe braţul meu 
şi hai, avem să zburăm până la ţara acelor chitai Întrucât 
am găsit calea de a-i amăgi pe străjerii din văzduh ai 
rujei de mare. lar amăgirea-i de a le arunca o plăcintă 
de-aceasta de minuni făcătoare, coaptă în unt topit, cu 
zahăr, şi frământată din făină de grâu norocit. 

Iar beizadea Nurgihan, care începuse să se cam în- 
grijoreze când îl văzuse pe ginnul pădurii prăbuşit de 
amar, se însenină și se lumină iar; și înmuguri ca o 
grădină fir cu fir, și înflori ca un boboc de trandafir. Și 
răspunse: 

— Nu am împotrivă nimic. 

Atunci, ginnul pădurii îl așeză pe beizadea pe braţul 
său stâng și porni înspre ţara Chinei cea mare, la drum, 
ST A de razele de soare, cu braţul cel drept, pe 
fiul de Adam. Şi, înghițind în zbor depărtare după 
depărtare, ajunse fără de supărare, mulțumită ocrotirii 
lui Allah, deasupra cetăţii de scaun a țării chitailor. Şi 

îl lăsă jos încetișor pe beizadea, la poarta unei grădini 
vrăjitoare, care nu era decât grădina în care trăia ruja 
de mare. Şi îi spuse: 

— Poţi să intri cu inima liniștită în grădina vrăjită, 
întrucât eu am să mă duc să-i amăgesc pe străjerii rujei 
cu plăcinta pe care mi-ai dat-o pentru ei. Pe urmă ai să 
mă găsești tot aci, așteptându-te și gata să te duc unde 
vei vroi. 

Și-așa că Nurgihan cel frumos și năzdrăvan se des- 
părți de prietenul său, ginnul, și intră în grădină. Şi 
văzu, într-un sfârșit, că grădina aceea, bucăţică ruptă 
din raiul lui Allah, se așternea dinaintea ochilor lui, 
frumoasă ca un amurg daurit... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute cincizeci și șasea noapte 
Urmă: 


.. Şi văzu, într-un sfârșit, că grădina aceea, bucăţică 
ruptă din raiul lui Allah, se așternea dinaintea ochilor 
lui, frumoasă ca un amurg daurit. 

Şi, în mijlocul grădinii, era un havuz, larg și plin cu 
apă de trandafir până sus. Iar în mijlocul acelui havuz 
cu apă scumpă se înălța, singură pe tulpina sa, o floare, 
roșie ca focul. Şi era chiar ruja de mare. O, tare mai era 
minunată! Numai dulcea privighetoare ar fi în stare s-o 
zugrăvească în strălucirea ei toată. 

Şi beizadea Nurgihan, minunat de frumuseţea florii, 
și beat de mireasma ei, înţelese fără de caznă că numai o 
asemenea rujă slăvită putea să fie dăruită cu puterile cele 
vrăjite. Şi, fără a șovăi, se dezbrăcă pe dată, intră în apa în- 
miresmată și se duse ca furtuna să culeagă trandafirul cu 

floarea lui cea numai una. Pe urmă coconul, stăpân pe 
acea gingașă povară, se întoarse la marginea R 
iară și ascunse floarea sub mantia sa, pe când păsărelele, 
pitite în trandafiri, povesteau izvoarelor, pe limbile lor 
subțiri, răpirea rujei vrăjite. 

Ci nu vru să ÎI AA din grădina aceea fermecată până 
a nu intra să vadă și chioșcul cel strălucit, care se ridica 
la malul apei, și care era zidit numai și numai din corna- 
lină de la Yemen. Și porni înspre chioșc și intră în el fără 
sfială. Şi se pomeni într-o sală, minunat întocmită, și 
zugrăvită cu o măiestrie desăvârșită, şi frumoasă în toată 
alcătuirea sa. Iar în mijlocul acelei săli era un pat de fil- 
deş împodobit cu nestemate, împrejurul căruia atârnau 
nişte perdele meşteşugit chindisite. Şi Nurgihan, fără a 
şovăi, se duse la pat, trase la o parte perdeaua subțire 
şi rămase înmărmurit de uimire cal, zări, culcată pe 
perne, o copilă gingașă, fără alt veșmânt ori podoaba 
decât numai frumusețea ei goală. Şi era cufundată 
într-un somn adânc, fără a-i i prin minte că, pentru 
întâia oară în viața ei, un ochi omenesc se uita la ea fără 
de vălul cerut de sfială. Iar pletele ei erau răvășite, iar 
mânugşița ei durdulie, cu cele cinci gropițe mărunte, o 
ţinea galeș pe frunte. Iar negura nopții se aciuise în pă- 
rul ei de culoarea moscului, pe când Pleiadele, surorile 
sale, se ascunseseră sub văl de nori grei văzând şiragul 
strălucitor al dinţilor ei. 

Iar priveliștea frumuseţii depline a acelei copile din 
țara Chinei, pe care o chema Ohia de Crin. îl tulbură 
până într-atâta pe beizadea Nurgihan, încât flăcăul se 
prăbuși văduvit de simţire. Ci nu zăbovi mult până a-și 
veni iar în fire și, scoțând un oftat înghețat, se apropie 
de pat și de urechea preafrumoasei care îl vrăjise, și nu 
se putu opri să nu rostească aceste stihuri nescrise: 


Când dormi pe purpura-ţi de foc, 


Ţi-e chipul luminos ca zorii, 

Iar ochii: ca pe-al mării joc 
Un cer de care nu ştiu norii. 
Când trupul tău, acoperit 
Cu trandafiri şi cu narcise, 
În blândul lunii răsărit, 
Trezit din lene şi din vise, 
Se-nalță luminos şi cald, 
Nu-i e asemeni, o clipită, 
Nici zveltul palmier înalt, 
Cel din Arabia slăvită. 
Când pletele-ţi, sclipind mereu, 
Ca nişte nestemate rare, 
Atârnă revărsate greu 

Ori se răsfiră ca o boare, 

Nu poți găsi mătase-așa 

Pe toată-ntinderea lumească, 
Să aibă-atâta pret cândva 
Cåt strălucirea lor firească. 


După care, vrând să-i lase acelei adormite preafru- 
moase o urmă a trecerii sale, îi puse în deget un inel 
de pe degetul lui, și scoase de pe degetul copilei inelul 
pe care îl purta ea și pe care și-l petrecu pe degetul său. 
Şi-atunci ieși din chioșc, fără a o trezi pe copilă, rostind 
aceste stihuri: 


Plec din grădina fără seamăn, iată — 
Ci-n inimă, ca pe-o lalea de sânge, 
Duc rana grea a dragostei, curată, 

Cea care-n pieptul meu acuma plânge. 


Nefericit este cel care pleacă 

Din strălucita lumilor grădină, 
Fără să ia şi floarea cea mai dragă 
În poala hainei lui, ca pe-o lumină. 

Şi se duse la străjerul pădurii, bunătatea de ginn, 
care aștepta la poarta acelei grădini, și îl rugă să-l ducă 
fără zăbavă în împărăţia lui Zein EI Mulak sultan, în 
Șarkistan. 

lar ginnul răspunse: 

— A asculta înseamnă a mă supune! Da nu până a 
nu-mi mai da o plăcintă din cele pia 

Şi Nurgihan îi dete cea mai de pe urmă plăcintă care 
mai rămăsese. Şi numaidecâr ginnul îl luă pe braţul 
său cel stâng și porni cu el, prin văzduh, în La, avan, 
înspre Şarkistan. 

Şi ajunseră cu bine în împărăţia emirului orb, Zein 
EI-Muluk sultan. Și, când se lăsară pe pământ, ginnul 
îi zise preafrumosului Nurgihan: 

— O, comoară a vieții şi a bucuriei mele, nu vreau să 
mă despart de tine fără a-ți lăsa un semn de dragoste de 
la mine. Ia, într-adevăr, smocul acesta de păr, pe care 
mi-l smulg din barbă anume pentru tine. Şi ori de câte 
ori vei avea nevoie de mine, nu ai decât să arzi un fir 
de-acesta de păr. Şi numaidecât îţi voi sta dinainte. 

Și, după ce grăi astfel, ginnul sărută mâna care îl 
hrănise cu minunatele plăcinte; și plecă pe drumul lui 
înainte. 

Pe când Nurgihan grăbi să suie în saraiul tătânelui 
său, după ce trimisese vorbă să fie primit și dăduse de 
ştire că adusese leacul dorit. Şi, când fu poftit dinaintea 
sultanului orb, scoase de sub caftan trandafirul cel fer- 
mecat și i-l întinse. lar măritul sultan nu avu decât să-și 
apropie de ochi oleacă ruja de mare, a cărei mireasmă 
și frumusețe răpitoare vrăjeau sufletul tuturor celor de 
față, că ochii lui, pe clipă pe dată, se și făcură luminoși 
ca nişte stele. 

Atunci, bucuros și mulțumit până peste poate, mă- 
ritul sultan îl sărută pe frunte pe ful său, Nurgihan, 
și îl strânse la piept, mărturisindu-i dragostea cea mai 
fierbinte, pe drept. Şi porunci să se dea de veste în toată 

împărăţia că de aci înainte împarte domnia între el și 
fiul său mezin, Nurgihan. Și dete poruncile cuvenite 
pentru ca, vreme de un an, să fie prăznuire sărbătorile 
domneşti, ținându-se deschisă, pentru toţi supușii, 
bogaţi și săraci, poarta bucuriei și a zaiafetului, și să se 
închidă cea a mohorălii și a durerii lumești. 

Pe urmă Nurgihan, ajuns iarăși mult- iubitul tătânelui 
său, care de aci înainte, fără teamă de rău, putea să se 
uite la el, se gândi să răsădească ruja de mare, ca să nu 
se stingă de sub soare. Şi, pentru aceasta, ceru ajutor 
de la ginnul pădurii cel haihui, pe care îl chemă dând 
foc unui fir de păr din barba lui. Și ginnul îi zidi, în 
răspas de o noapte, un havuz adânc de două sulițe, cu 
fundul lucrat din aur străcurat, și cu temeliile durate 
din nestemate. Și Nurgihan răsădi numaidecât ruja în 
mijlocul acelui havuz. Și fu o minunăţie pentru ochi, 
și un balsam pentru miros... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute cincizeci și șaptea noapte 


Urmă: 


.. Și fu o minunăţie pentru ochi, și un balsam pentru 
miros. 

Estimp, cu toată acea vindecare, cei doi fii mai mari, 
care se întorseseră cu nasul alungit, născociră cum că 
trandafirul de mare n-ar fi dăruit cu niciun fel de putere 
de leac, și că sultanul, oricât i-ar fi cu neplac, nu-și 
căpătase vederea decât ca urmare a vrăjitoriei şi a unelti- 
rilor, în treaba aceasta, a Diavolului cel bătut cu pietre, 
Procletul cel mare. 

Ci sultanul, părintele lor, mânios pe clevetirile lor, și 


248 O mie şi una de nopti 


supărat pe lipsa lor de judecată, îi pofti pe amândoi dina- 
intea fratelui lor, Nurgihan, și îi certă aspru, și le grăi: 

— Pentru ce vă îndoiţi de puterea acestei ruje asu- 
pra vederii mele? Oare nu vă vine să credeţi că Allah 
Preaînaltul poate să pună leacul în inima unui trandafir, 
el, carele poate să facă dintr-o femeie bărbat și dintr-un 
bărbat femeie? D-apoi ia ascultați, în privinţa aceasta, 
ce i s-a întâmplat fiului unui sultan de la Ind. 

Şi spuse: 


A fost odată, în vechimea vremilor, un sultan peste 
ţara Indului, şi care avea în haremul lui o sută de femei 
frumoase și tinere, alese dintre miile de fetișcane ce 
nu-și aveau asemuire în saraiurile domnești. Ci niciuna 
dintre ele nu rodea cu el și nu zămislea. Şi de-aci se făcu 
tot mai mohorât și mai supărat sultanul acela de la Ind, 
care era bătrân și încovoiat de ani. Ci, într-un sfârșit, 
din mila lui Allah Atotputernicul, cea mai tânără din- 
tre soțiile sale rămase însărcinată și, peste nouă luni, 
aduse pe lume o fată, tare frumoasă și cu o înfăţişare cu 
adevărat de basm. lar mama ei, de teamă ca nu cumva 
sultanul să se supere văzând că nu avea un băiat, lăsă 
să se răspândească zvonul că pruncul nou-născut este 
băiat. Şi se înţelese cu astrologii să lase a se crede că 
sultanul nu trebuie să-l vadă pe copil până ce nu vor 
trece zece ani. 

Or, când fetiţa, care creștea tot mai frumoasă, ajunse 
la vârsta când sultanul, părintele ei, putea, într-un sfâr- 
şit, s-o vadă, maică-sa îi dete sfaturile de trebuință și 
îi arătă cum se cădea să se poarte spre a fi luată drept 
băiat. Şi copila, pe care Allah o dăruise cu isteciune 
și cu înțelepciune, pricepu întru totul sfaturile mamei 
sale și se purta întocmai în orice împrejurare. Şi se du- 
cea şi se întorcea prin iatacurile împărătești, îmbrăcată 
băiețește, și se purta de parcă chiar ar fi și fost de parte 
bărbătească. lar iei tatăl ei, se bucura zi de zi de 

frumuseţea copilei pe care o credea băiat. Și, când acel 
așa-zis băiat ajunse i vârsta de cincisprezece ani, sulta- 
nul hotărî să-l însoare cu o domniţă, fata unui sultan 
megieș. Şi se hotărî nunta. lar când veni vremea soro- 
cită, sultanul puse să fie îmbrăcat fiul său într-un caftan 
falnic, îl pofti să stea lângă el într-un palanchin de aur, 
purtat pe spinarea unui elefant, și îl duse cu mare alai în 
ţara celei ce urma să-i fie soţie. $i, în acea împrejurare 
atâta de stânjenitoare, tânărul cocon, care era în sinea 
sa o domniţă, plângea și râdea rând pe rând. 

Or, într-o noapte, alaiul poposi într-o pădure deasă; 
iar domnița ieși de sub polog și se duse departe în pădure 
pentru o treabă la care până și domniţele sunt roabe. 

Şi iacătă că domniţa se pomeni nas în nas cu un ginn 
tânăr, tare frumos, care şedea sub un pom și care era 
străjerul acelei păduri. Şi ginnul, uluit de frumuseţea 
domniţei, îi dete bineţe cu drăgălășenie şi o întrebă 
unde se duce. Iar ea, căpătând încredere din purtarea 
lui îndatoritoare, îi istorisi de șart toată povestea ei și 
îi spuse cât are să se găsească de stânjenită, în noaptea 
nunţii, când are să intre în patul aceleia ce-i fusese me- 
nită de soţie. 

Atunci, ginnul, înduioșat de necazul ei, chibzui o 
vreme; pe urmă, filotim, se îmbie să-i împrumute odorul 
lui şi să-l ia pe al ei; ci cu legământul de a-i da înapoi cu 
credință odorul la întoarcere. Şi fata, plină de îndatorinţă, 
primi treaba și se învoi cu legământul. Și, din mila vrerii 
Celui Arocputernic, schimbul se săvârşi numaidecât, fără 
de nicio greutate și fără de nicio încurcătură. Și, fericită 
până peste marginile fericirii, tânăra domniţă se întoarse 
la tatăl ei și se sui la loc în palanchin. Ci, cum nu era 
încă deprinsă cu adausurile sale cele noi, nepricepută, 
şezu pe ele și dete un țipăt de durere. Ci apoi şi le potrivi 
numaidecât, pe furiș, spre a nu fi băgată de seamă, și 
de-aci încolo se purtă cu toată luarea-aminte și cu toată 
grija să nu mai că mișcarea aceea, nu numai ca să nu 

mai îndure vreo durere, da și ca să nu vatăme cumva 
odorul ce-i fusese încredințat și pe care trebuia să-l dea 
îndărăt în bună stare stăpânului lui. 

Şi, peste câteva zile, alaiul ajunse în cetatea logodni- 
cei. lar nunta fu sărbătorită cu mare saltanat. Iar soţul 
știu să se slujească de minune de odorul ce-i fusese 
împrumutat cu atâta drăgălășenie de către ginn, încât 
mireasa rămase însărcinată, fără de zăbavă și fără de 
tăgadă. Și toată lumea fu mulţumită. 

Or, peste nouă luni, măritata născu un băiat minunat. 
Şi, după ce lăuza se ridică din patul ei, soțul îi spuse: 

— A venit vremea să ne întoarcem în țara mea, ca s-o 
vezi pe mama mea, pe rudele mele și împărăţia mea. 

Așa-i spuse, da de fapt voia, fără a zăbovi mai mult, 
să-i dea îndărăt ginnului pădurii odorul nevătămat. 

lar tânăra soţie răspunzând cu ascultare şi cu su- 
punere, porniră la drum. Și nu peste mult ajunseră la 
pădurea în care sălășluia ginnul stăpân al chiverniselii. 
Şi beizadea se îndepărtă de caravană și se duse la locul 
unde sălășluia ginnul. Şi îl găsi stând tot acolo, vădit 
ostenit și cu o înfățișare de femeie cu pântecele plin. Şi, 
după salamalecuri, îi zise: 

— O, căpetenie de ginni și cunună a lor, mulțumită 
bunăvoinţei tale am izbutit pe deplin în ceea ce aveam 
de făcut și am dobândit ceea ce îmi doream. Şi-acuma 
am venit, precum am făgăduit, să-ți dau îndărăt nevă- 
tămat bunul tău și să-mi iau îndărăt bunul meu. 

Ci ginnul îi răspunse: 

— De bună seamă, bună-credinţa ta este o bună-cre- 
dință mare, iar cinstea ta este până peste poate. Ci, spre 
marea mea părere de rău, se cade să-ți spun că nu mai 
am nicio poftă acum de-a lua îndărăt ceea ce ţi-am îm- 
prumutat, și nici de a-ţi da ceea ce am asupra mea. Este 
o treabă încheiată, și așa a rânduit-o ursita. Căci, de când 
ne-am despărțit, s-a petrecut un fapt nou, care nu mai 
îngăduie între noi de aci încolo niciun fel de schimbare. 

Iar fata de odinioară întrebă: 

— Şi care este, o, ginn măreț, faptul acela nou, care 
nu ne mai îngăduie să ne luăm îndărăt odorul? 

El răspunse: 

— Află, o, copilo de altădată, că te-am așteptat multă 
vreme aici, veghind cu gingășie asupra odorului pe care 
mi l-ai încredințat, în schimbul alui meu; și n-am pre- 
cupețit nimic spre a-l păstra în starea lui minunată de 
feciorie și de nevinovăție, până când, într-o zi, un ginn, 
chehaia peste stăpânirile mele, a trecut prin pădure și 
a venit să mă vadă. Şi a simțit, după mireasma mea 
cea nouă, că aveam o ferecătură pe care el nu mi-o 
ştia. Și fu cuprins de o dragoste aprigă față de mine; 
și, tot așa, și el stârni în mine un simțământ la fel. Și 
se împreună cu mine în chipul ştiut, și sparse în odor 
pecetea fecioriei. Şi simţii tot ceea ce simte o femeie 
în atare împrejurare. Și-acuma nu pot să-mi mai iau 
îndărăt bunul, întrucât am rămas însărcinată de la soţul 
meu, chehaiaua; și dacă, din nenorocire, aș primi să mă 
fac iarăși bărbat și aș ajunge să-l nasc, în starea aceea 
de bărbat, pe copilul pe care îl port în sânul meu, de 
bună seamă că aș muri de durere şi cu pântecul sfâșiat. 
Acesta-i faptul cel nou, care mă sileşte să păstrez pe 
viaţă ceea ce mi-ai împrumutat. Așa încât, la andol 
tău, păstrează ceea ce ţi-am împrumutat. Și să dăm 
slavă lui Allah carele a chivernisit totul fără de pagubă 
şi fără de necaz, și carele ne-a îngăduit trocul acesta, 
care nu dăunează nimănuia. 


Şi sultanul, după ce le istorisi povestea aceasta celor doi 
fii mai mari ai săi, de față cu fratele lor, Nurgihan, urmă: 

— Aşa că nimic nu este cu neputinţă la sfânta atot- 
putinţă a Atoatefăcătorului. Şi acela carele a putut să 
schimbe o fată în flăcău și un ginn bărbat în femeie 
însărcinată tot așa a putut și să pună zviduirea vederii 
mele în inima unei ruje. 

Şi, după ce grăi astfel, îi goni pe cei doi fii mai mari de 
dinaintea sa, și îl opri lângă el pe tânărul Nurgihan, cope- 
rindu-l cu hatâruri și cu dovezi de dragoste. Și-așa cu el. 

Ci, în ceea ce o privește pe domniţa Obraz-de-Crin, 
copila din China, stăpâna rujei de mare, iacătă: 

După ce înmiresmătorul cerului aduse tablaua de 
aur a soarelui, plină cu camfora zorilor, la fereastra 
Răsăritului, domnița Obraz-de-Crin își deschise ochii 
vrăjitori și se dete jos din patul ei. Şi îşi pieptănă părul, 
își legă cosiţele și porni încetișor, legănându-se dulce, 
înspre havuzul unde se afla ruja de mare. Întrucât, în 
fiecare dimineaţă, gândul ei cel dintâi și drumul cel 
dintâi erau la acel trandafir. Şi străbăru grădina, al cărei 
văzduh era îmbălsămar ca prăvălia unui neguțător de 
arome, și ale cărei poame pe crengi erau ca tot atâtea 
şipuri de zahăr agăţate în vânt. Şi dimineața acelei zile 
era mai frumoasă decât toate dimineţile, iar cerul alhi- 
mist era de culoarea sticlei și a peruzelei. Și fiecare pas 
al copilei celei cu trup de trandafir părea că face să se 
nască flori, iar praful pe care îl stârneau poalele rochiei 
sale era ca un colir pentru niște ochi de filomelă. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute cincizeci şi opta noapte 


Urmă: 


... iar praful pe care îl stârneau poalele rochiei sale 
era ca un colir pentru niște ochi de filomelă. 

Şi ajunse lângă havuz, și își aruncă ochii înspre locul 
în care sălășluia ruja ei dragă. Ci nu-i văzu nici baremi 
urma şi nu-i simţi nici baremi mireasma. Atunci, friptă 
de durere, era să se topească precum aurul într-un ceaun, 

și să se stingă ca un mugur în simunul mâhnirii. Şi, tot 
atunci, spre-a împlini nenorocirea, băgă de seamă că 
inelul pe care îl purta pe deget era un inel străin, și că 
cel pe care îl purtase, $ ani şi ani, pierise. 

Incât, aducându-și aminte de goliciunea sa pe pe 
când dormea, și pricepând că ochii unui străin rup- 
seseră nepedepsiţi toată taina vrăjită a făpturii ei, se 
scufundă într-o genune de tulburare. Şi se întoarse în 
graba mare în chioșcul ei de rubin, și se puse pe plâns, 
singură-singurică, toată ziua. După care, chibzuind, îi 
veniră niște gânduri mai cuminţi și își zise: „Hotărât, 
este greșită zicala care spune: «Nu se poate găsi vreo 
urmă din ceea ce nu lasă urmă; căci, dacă s-ar găsi, 
n-ar mai rămâne din ea nici urmă». Şi, pe deasupra, tot 
așa, nimic nu este mai mincinos decât zicala aceasta: 
«Când începi să cauţi un luciu pierdut, trebuie să te 
pierzi pe tine însuţi ca să-l găseşti». Încâr eu, pe Allah! 
așa de tânără și așa fată cum sunt, vreau să pornesc, din 
clipita aceasta, în căutarea celui ce mi-a răpit ruja şi să 
aflu pricina prădăciunii. Şi am să-l pedepsesc pentru 
că a cutezat să-și îndrepte privirea ispitelor sale asupra 
fecioriei mele de domniță aţipită.“ 

Spuse și, pe clipă, porni la drum, pe aripile nerăb- 
dării, urmată de fetele roabe ale sale, pe care le îmbrăcă 
în haine de viteji. 

Şi, căutându-și calea, tot întrebând peste tot pe unde 
trecea, până la urmă ajunse cu bine în Șarkistan, împă- 
răţia lui Zein El-Muluk, tatăl lui Nurgihan. 

Şi, intrând în cetatea de scaun, văzu peste tot îm- 
podobirile pentru sărbătoarea care avea să țină un an 
întreg, și auzi pe la fiecare poartă răsunând cântările 
și chiotele de bucurie. Şi, ispitită să afle pricina acelor 
zaiafeturi, îi întrebă, tot străvestită ca un flăcău, care-i 
rostul acelei bucurii obștești, ce domnea printre locui- 
torii din cetate. Şi i se răspunse: 

— Sultanul era orb; ci fiul său, Nurgihan, strălucitul 

și preafrumosul, a izbutit, după osteneli amarnice, 
să-i aducă ruja de mare a copilei din China. Și numai 
atingerea ochilor cu acea rujă vrăjită i-a dat sultanului 
îndărăt vederea. lar ochii lui s-au făcut luminoși ca niște 
stele. Și, cu acest prilej, sultanul, a poruncit să se dea 
slobozie tuturor la destătări şi petreceri vreme de un an 
întreg, pe cheltuiala visteriei domnești, și ca la fiecare 
poartă cântările și muzichiile să răsune fără contenire 
de dimineaţa până seara. 

Și Obraz-de-Crin, până peste poate de bucuroasă 
Că, într-un sfârșit, avea vești temeinice despre trandafi- 
rul ei, se duse dintru-ntâi să se scalde în râu, spre a se 
despovăra de ostenelile drumului. Pe urmă, punându-și 
iarăși hainele sale de flăcău, porni înspre saraiul dom- 
nesc, străbătând mândră sukurile. Iar cei care se uitau la 
tânărul acela se stingeau de minunare, ca urmele pașilor 
pe nisip. lar zulufii încârlionţaţi ai pletelor lui răsuceau 
inima celor care îl vedeau. 

Şi ajunse astfel la grădină, și văzu, în havuzul de aur 
străcurat, ruja ei de mare, în mijlocul apei celei scumpe 
de trandafiri, vrajă pentru ochi și balsam pentru miros. 
Și, după bucuria trăită cu prilejul acelei întâlniri, își 
zise: „Acuma am să mă ascund printre pomi, spre a-l 
vedea pe neobrăzatul care mi-a răpit trandafirul din 
grădină și inelul de pe deget.“ 

Şi nu peste mult, se ivi lângă havuz și flăcăul ai cărui 
ochi, pocale de beţie, îi scoteau din minţi până și pe 
oamenii cei mai cuminţi cu cele două văpăi din privirile 
sale fierbinţi, și care din fiecare geană fulgera ca din tăi- 
şul încovoiat al unui iatagan, și care cu cârlionţii părului 
său de mosc negru întunecat tulbura inimile ca nardul 
străcurat, care cu obrajii-i luminoși fără sulemeneală da 
de rușine până și obrajii de catifea ai fetelor celor mai 
de fală, și cu zâmbetele lui îndaroritoare, care erau tot 
atâtea sulițe ucigătoare, și cu călcătura lui cilibie făcută 
numai din gingăşie, și care avea în colțul din stânga al 

gurii lui o nebunie de aluniţă rotunjită cu măiestrie, 
și-al cărui piept alb și strălucitor era ca o tablă de cleștar 
orbitor și adăpostea o inimă vie și plină de vitejie. 

Şi, la vederea lui, Obraz-de-Crin căzu într-un fel 
de sminteală și aproape că-și pierdu minţile. Căci cu 
dreptate spusese poetul: 


Dacă-ntr-un loc unde-i strâns mult popor, 
Sprâncenele-i, din arcul lor subtire, 
Trimite-şi-vor săgețile de dor, 

Ele nu vor lovi cu vârful lor 

Decât un suflet vrednic de iubire. 


lar când Obraz-de-Crin își veni în simţiri, se frecă la 
ochi, se uită în toate părţile și nu îl mai văzu pe flăcău. 
Şi îşi zise: „Iată că hoţul trandafirului mi-a răpit acum și 
sufletul, și inima. Nu numai că a spart cu piatra ispitei 
şipul cel de preţ al cinstei mele, ci mi-a mai și rănit vi- 
clenește inima cu săgeata dragostei. Vai! departe de țara 
și de mama mea, unde să mă mai duc și cui să mă mai 
plâng acum spre a cere dreptate pentru toate pagubele 
acestea?“ Și, cu inima arsă de patimă, se întoarse la fetele 
sale luptătoare. Şi, simțindu-se însingurată în mijlocul 
lor, luă un calam și o hârtie și îi scrise lui Nurgihan o 
scrisoare pe care i-o dete, dimpreună cu inelul de pe 
deget, însoţitoarei sale celei mai dragi, cu sarcină de a 
le înmâna în chiar mâinile tânărului beizadea. Și fata 
ajunse într-o clipire de ochi la Nurgihan, și îl găsi stând 
și părând a visa A stăpâna lui, Obraz-de-Crin. Şi, după 
salacialeăurile cuvenite, îi înmână scrisoarea și inelul cu 
care o însărcinase încrederea domniţei. lar Nurgihan, 
până peste poate de tulburat, cunoscu inelul. Şi desfăcu 
scrisoarea, și citi cele ce urmează: 

„Mai întâi, mărire Făpturii care este neatârnată de 
niciun cum și de niciun pentru ce, care a dăruit fecioa- 
relor gingășia și frumusetea, iar flăcăilor, ochiul cel negru 

al ispitei, aprinzând în inima unora şi-a altora Janarul 
dragostei în care, ca un fluture, înțelepciunea vine să se 
mistuie. 

lată că mor de dor după ochii tăi cei galesi, iar pârjolul 
patimii mă arde şi pe dinăuntru, şi pe dinafară. Ah, ce 
mincinoasă este zicala care spune: «Inimile se înțeleg între 
ele». Căci mă mistui, iar tu nu ştii nimic. Ce răspuns 
îmi vei da dacă te voi întreba pentru ce m-ai omorât cu 
făptura ta vrăjitoare? 

Ci, o, calam al meu, să nu mai scrii nimic: destul 
m-am lăsat răpită de o durere pătimaşă. “ 

La citirea acelei scrisori, focul dragostei se învâlvoră 
de sub cenușa din inima lui Nurgihan și, nerăbdător ca 
argintul-viu, coconul luă în mână calamul și hârtia și 
răspunse cu aceste rânduri: 

„Aceleia care este mai presus decât toate A Mt 
cu trup de argint, şi al cărei arc al sprâncenelor este ca o 
sabie în mâinile unui războinic beat! 

O, copilă vrăjitoare, a cărei frunte, asemenea planetei 
Zohra, stârneşte pizma frumusetilor Chinei, cuprinsul 
scrisorii tale it Ai rănile inimii mele însingurate, care 
va bate pentru tine atâta vreme cât zbenghiurile frumu- 
seţii se vor ivi pe obrazul lunii pline. 

O scânteie din inima ta a căzut pe rănile mele, iar ful- 
gerarea dorului meu a scăpărat peste roadele tale. Numai 
cel ce iubeşte stie farmecul pe care îl trăieşti mistuindu-te. 
Si iacătă-mă asemeni unui puisor pe jumătate ucis, care 
se zbate pe jos zi și noapte, şi care nu mai are mult până 
să piară, dacă nu va fi mântuit repede. 

O, Obraz-de-Crin, nu mai este niciun văl peste chipul 
tău, dar chiar tu eşti vălul acela pentru tine însăţi. lesi de 
sub văl şi arată-te. Întrucât inima este un lucru minunat 
şi, în ciuda micimii ei, Atoateziditorul şi-a așezat acolo 
lăcașul. 

Ci, o, vrăjitoareo, nu se cade să vorbesc mai răzvedit, 
nici să încredintez mai multe taine calamului meu, de 

vreme ce calamul nu trebuie să fie îngăduit în baremul 
tainelor celor îndrăgostiți. “ 

Pe urmă, beizadea Nurgihan împături scrisoarea de 
dragoste, puse pe ea pecetea ochiului său și i-o înmână 
tinerei aducătoare, însărcinând-o să-i spună prin viu 
grai stăpânei sale, Obraz-de-Crin, lucrurile gingașe, pe 
care nu le putuse mărturisi în scris. lar cadâna plecă fără 
de zăbavă și ajunse la stăpâna ci. 

Şi o găsi șezând, cu ochii ei de narcisă tânjitoare, și 
cu fiecare geană de-a ei preschimbată într-o fântână... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a noua sute cincizeci şi noua noapte 
Urmă: 


... Şi o găsi șezând, cu ochii ei de iasomie tânjitoare, 
şi cu fiecare geană de-a ei preschimbată într-o fântână. 
Şi se duse la ea zâmbind și îi spuse: 

— O, trandafir din tufărișul bucuriei, fie ca pricina ce 
te face să speli cu lacrimile-ţi scumpe floarea chipului 
tău să cadă asupra-mi; ca tu să fii pururea mulţumită și 
zâmbitoare! lată că îţi aduc veste bună. 

Şi îi înmână răspunsul lui Nurgihan, însoţindu-l cu 
lămuririle sale cele dulci, pe care, anume pentru stă- 
pâna sa, i le dăduse flăcăul cel frumos. Și când Obraz- 
de-Crin luă știre de scrisoare, și când auzi din gura 
soaţei sale dragi lucrurile dulci, pe care nu putuse a le 
mărturisi prin scris preafrumosul răpitor Nurgihan, se 
sculă mângâiată și le îngădui fetelor s-o dichisească, s-o 
gătească și s-o îmbrace. 

Atunci, minunatele acelea se slujiră de toată pricepe- 
rea lor spre a-și face stăpâna să strălucească. O pieptănară 

şi o înmiresmară cu atâta măiestrie, prefirându-i pletele 
prin piepteni, încât, de zavistie, moscul din Tartaria s-ar 
fi risipit ca fumul dinaintea miresmei desfătătoare, pe 
care o revărsa ea, și inimile dănțuiau în piepturi văzând 
coada părului strălucită, ce-i cădea până pe şale, împle- 
tită ca palmii în zilele de sărbătoare. Și îi petrecură apoi 
împrejurul mijlocului un colan de sangulie roșie, din 
care fiecare fir se împletea pentru înlănţuirea inimilor. 
Pe urmă o învăluiră într-un izar trandafiriu, ce lăsa să 
se întrevadă culoarea trupului, și cu niște șălvărași de o 
lărgime împărătească, dintr-o țesătură mai grea, în stare 
să subjuge lumea. Și împodobiră cu mărgăritare cărarea 
ce-i despărțea părul, atâta de strălucit, încât stelele din 
Calea Laptelui se coperiră cu tulburare. Şi-i puseră pe 
frunte un diadem care o făcu atâta de luminoasă, încât 
ai fi putut să crezi că s-a mai ivit pe cer o lună. Și o 
făcură grozav de frumoasă și de minunată. 

Şi, Tii ce fu împodobită astfel, se duse, cu inima 
bătând, sub pomii din grădină, acolo unde umbra era 
mai deasă. Şi, văzând-o, Nurgihan își pierdu dintru-ntâi 
firea, atâta de năprasnic fu simțământul pe care îl trăi. 
Ci numaidecâr, sub adierea dulce a miresmei ce-o revărsa 
Obraz-de-Crin, Nurgihan deschise ochii și se ridică la 
zenitul fericirii, uitându-se cu drag la iubita lui. Şi, la 
rându-i, Obraz-de-Crin îl găsi pe flăcău atâta de aidoma 
cu icoana pe care și-o zugrăvise singură pe foaia inimii, 
încât nu găsi osebire nici măcar un fir de păr ori un 
punctișor. Şi îşi ridică vălul sfiiciunii, și puse dinaintea 
preaiubitului ei tot ceea ce aducea în dar: mărgăritarele 
dinţilor, rubinul buzelor mai mândru decât foile florilor 
de trandafir, braţele-i de argint, strălucirea de lună a 
zâmbetului, aurul obrajilor, moscul răsuflării, mai presus 
decât moscul de Tartaria, migdalele ochilor, ambra nea- 
gră a pletelor, mărul bărbiei, diamantele privirilor şi cele 
treizeci și şase de înfățișări zugrăvite ale trupului ei fecio- 
resc. Şi dragostea își strânse lanţurile ei asupra celor două 

piepturi vrăjitoare și asupra celor două frunți tinerești. Și 
nimeni nu știa ce avea să se petreacă, în noaptea aceea, în 
desimea umbrei, între cei doi preafrumoși tineri. 

Ci întrucât dragostea și moscul nu pot să rămână 
tăinuite, părinţii nu zăboviră a prinde de veste despre 
treburile celor doi îndrăgostiţi și grăbiră să-i împreune 
prin căsătorie. Şi viața li se scurse în fericire, împărţită 
între dragoste și priveliștea rujei de mare. 

Or, mărire lui Allah carele face trandafirii să în- 
florească și inimile îndrăgostiților să se împreune, 
Atotputernicul și Preaînaltul. Și binecuvântarea, şi 
rugăciunea fie asupra domnului și stăpânului nostru, 
Mahomed, sultanul trimișilor, și asupra tuturor celor 


ai săi. Amin. 


Şi, după ce Șeherezada istorisi povestea aceasta, tăcu. lar 
tânăra Doniazada, sora ei, strigă: 

— O, sora mea, ce dulci și ce vrăjite, și ce miezoase sunt 
vorbele tale în prospețimea lor! Și ce minunată este Povestea 
rujei de mare şi a copilandrei din China! Oh! fii bună! gră- 
bește-te, cât mai este vreme, și ne mai spune ceva care să i 
se asemuiască! 

Iar Șeherezada zâmbi și grăi: 

— Da, şi ceea ce vreau să istorisesc este cu mult mai mi- 
nunat, o, micuţo! Ci de bună seamă că nu am s-o spun mai 
înainte de a-mi da îngăduinţa stăpânul nostru, sultanul. 

Iar Șahriar zise: 

— Au te mai îndoiești de îngăduinţa mea, o, Șeherezada? 
Şi aş mai putea eu de-acuma încolo să-mi mai petrec vreo 
noapte fără vorbele tale la urechile mele și fără chipul rău 
în ochii mei? 

lar Șeherezada îi mulțumi cu un zâmbet și grăi: 

— Atunci, am să istorisesc Povestea cu sarailia unsă cu 
miere de albine și afurisita de nevastă a cavafului. 

Şi spuse: 


POVESTEA CU SARAILIA UNSĂ 
CU MIERE DE ALBINE ŞI AFURISITA 
DE NEVASTĂ A CAVAFULUI 


| e povestește, printre câte se povestesc, o, mult- 
Sã norocitule sultan, că trăia în cetatea cea binecu- 
vântată, Cairo, un cavaf care avea o fire minunată și 
vrednică de toate prețuirile. Şi își ţinea viaţa cârpocind 
papucii bătrâni. Îl chema Maruf şi fusese bleo ovi de 
către Allah cel Atoatedătătorul — preaslăvit fie El în toată 
împrejurarea! — cu o afurisită de muiere fiartă în păcură 
şi în smoală, şi pe care o chema Fattumah. Da vecinii 
o porecliseră „Baligă încinsă“, căci chiar că era ca un ir 
împuţit pe inima papucarului, soţul ei, și ca o ciumă 
neagră în ochii celor din preajmă-i. Şi otrava aceea chiar 
că se prilejea și răsprilejea de bunătatea și de supușenia 
bărbatului ei; și îl ocăra și îl afurisea de o mie de ori pe 
zi, şi nu-i da pic de tihnă toată noaptea. Şi micul 
ajunsese să-i fie frică de răutatea ei și să tremure de 
certurile ei, întrucât era om liniștit, cuminte, simţitor şi 
cu grijă faţă de gura lumii, măcar că era sărac și de stare 
umilă. Şi își făcuse obiceiul, spre a scăpa de tocăneală şi 
de ţipete, să-și prăpădească tot ce câștiga ca să plătească 
toate târguielile pe care le făcea soția sa, făptura aceea 
aprigă şi rea, şi arţăgoasă. Şi, dacă i se întâmpla să aibă 
Eno de-a nu câştiga îndeajuns în vreo zi, îi vuiau 
urechile de ţipete și capul de potopuri înfricoșate, toată 
noaptea, fără tihnă, nici odihnă. Şi îl făcea să-și treacă 

astfel niște nopţi mai negre decât chiar cartea triștei lui. 
Şi acelei muieri anume i se potrivea spusa poetului: 


Of; câte nopți fără nădejde-mi trec 
Lângă sotia mea, beleaua hâdă! 

Oare pentru ce, minte de zevzec, 

În noaptea nunţii mele moborâtă, 
Nu i-oi fi dat o cupă de otravă 

Să scap pe veci de chin și de gâlceavă? 


Or, printre multe alte necazuri îndurate de acel lov 
al răbdării... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute șaizecea noapte 


Urmă: 


... Or, printre multe alte necazuri îndurate de acel 
lov al răbdării, iacătă ce i se întâmplă: 

Soţia lui veni, într-adevăr, la el într-o zi — Allah 
alunge de la noi asemenea zile! — și îi spuse: 

— O, Maruf, vreau ca deseară, când ai să te întorci 
acasă, să-mi aduci o bucată de kenafa unsă cu miere 
de albine. 

Şi Maruf, săracul de el, răspunse: 

— O, fiică a socrului meu, dacă Preadarnicul Allah 
o binevoi să mă ajute a câştiga banii trebuitori pentru 
cumpărarea acelei kenafale cu miere de albine, de bună 
seamă că am să ţi-o cumpăr, pe capul şi pe ochii mei! Că 
astăzi, pe Prorocul! — asupra-i fie rugăciunea și pacea! 
— nu am dobândit încă nicio amărâtă de para. Ci Allah 
este darnic, și are să ne dea lesne lucrurile anevoioase. 

lar harpia strigă: 

— Ce-mi trăncănești tu despre mila lui Allah întru 
hatârul tău? Au tu socotești că am să stau să aştept, 
pentru a-mi împlini pofta de kenafaua aceea, până ce 
indurarea cerească ţi-o veni ori nu ţi-o veni? Ba, pe viaţa 
mea, felul tău de a vorbi nu-mi este deloc pe plac. Ori 
de câştigi, ori de nu câştigi ceva pe ziua ta de muncă, 
mie să-mi aduci o uncie de kenafa unsă cu miere de 
albine; și, orice-ar fi, nu am să îngădui a lăsa să mi se 
întoarcă neîmplinită vreo poftă de-a mea! Și dacă, spre 
pacostea ta, ai să te întorci deseară acasă fără sarailie, am 
să-ţi fac noaptea asupra capului tău tot atâta de neagră 
ca ursita care te-a dat pe mâinile mele. 

Și nenorocitul de Maruf oftă: 

— Allah este îndurător și darnic, și numai la El îmi 
este tot ajutorul! 

Şi amărâtul de el plecă de acasă, iar necazul și ciuda 
îi năboiau prin pielea de pe frunte. 

Şi se duse să-și deschidă prăvălia din sukul cava- 
filor, şi, ridicându-și mâinile spre cer, rosti: „Mă rog; 
ție, Doamne, să mă ajuţi a câștiga preţ de o uncie din 

enafaua aceea, și să mă aperi A noapte de răutatea 
afurisitei mele de muieri!“ Da degeaba aşteptă el mult și 
bine în hardughia lui de prăvălie, că nimeni nu veni să-i 
aducă de lucru; și-așa că, la sfârșitul zilei, nu câștigase 
nici baremi atâta cât să cumpere pâinea pentru cină. 
Atunci, cu inima strânsă și plină de spaimă pentru ceea 
ce îl aştepta din partea nevesti-sii, își închise prăvălia și 
își luă trist drumul spre casă. 

Or, străbătând sukurile, trecu chiar pe dinaintea 
prăvăliei unui plăcintar, neguţător de kenafale și de alte 
zumaricale, care îl cunoștea și căruia îi cârpise cândva 
imineii. lar plăcintarul îl văzu pe Maruf cum mergea cu 
capul cufundat în deznădejde și cu grumazul încovoiat 
ca sub povara unei dureri grele. Şi îl strigă pe nume și 
văzu atunci că ochii lui Maruf erau plini de lacrimi, și 

că era galben și jalnic la chip. Și îi zise: 

— O, meştere Maruf, de ce plângi? Şi care-i pricina 
mâhnirii tale? Hai, intră colea să te odihnești și să-mi 
povesteşti ce necaz te-a lovit! 

lar Maruf se apropie de tejgheaua cea frumoasă a 
plăcintarului și, după salamalecuri, îi spuse: 

— Nu este mântuire decât întru Allah Milosârdnicul! 
Ursita mă bate și nu-mi dă nici măcar pâinea pentru 
cină. 

Și cum plăcintarul stăruia să capete amănunte mai 
multe, Maruf îi istorisi despre dorinţa nevesti-sii și 
despre neputinţa lui, din lipsă de orice câștig pe ziua 
aceea, de a cumpăra nu numai sarailia cu pricina, da 
nici baremi o coajă de pâine. 

Când auzi vorbele lui Maruf, plăcintarul râse cu 
bunătate și zise: 

— O, meştere Maruf, poţi tu măcar să-mi spui câte 
uncii de kenafa vrea fiica socrului tău să-i duci? 

Maruf răspunse: 

— Cinci uncii poate că i-ar ajunge. 

Plăcintarul urmă: 

— Nu e mult. Am să te îndatorez eu cu cinci un- 
cii de sarailie, și ai să mi le plăteşti atunci când mila 
Atoateîmpărţitorului are să coboare și în talgerul tău. 

Şi tăie din tava cea mare, în care kenafaua înota în 
unt și în miere, o bucată strașnică, ce cântărea cu mult 
peste cinci uncii, și i-o dete lui Maruf, spunându-i: 

— Sarailia aceasta unsă este o bunătate vrednică de-a 
fi așternută pe tablaua unui sultan. Da se cade să-ţi spun 
că nu este îndulcită cu miere de albine, ci cu miere de 
trestie de zahăr; întrucât este cu mult mai gustoasă așa. 

Iar Maruf, care nu cunoștea, bietul de el, osebirea dintre 
mierea de albine și mierea de trestie de zahăr, răspunse: 

— Este primită din mâna dărniciei tale. 

Şi dete să-i sărute mâna plăcintarului, care se apără 
iute, și care îi spuse, pe deasupra: 

— Kenafaua este numai pentru fiica socrului tău 
anume; ci tu, o, Maruf, nu vei avea astfel nimica de 
cinat. Ţine, ia pâinea și brânza aceasta, binefacere de la 
Allah, și să nu-mi mulţumești deloc, căci nu sunt decât 
mijlocitorul. 

Și îi dete lui Maruf, odată cu sarailia cea minunată, 
o pâine proaspătă și pufoasă și aromitoare, și o roată de 
brânză albă învelită în frunze de smochin. lar Maruf, 
care în toată viața lui nu avusese atâtea bunuri deodată, 
nu mai știa ce să facă spre a-i mulțumi plăcintarului 
cel milos, și, până la urmă, plecă înălțându-și ochii la 
cer spre a-l lua de martor al îndatorinței lui faţă de 
Pine Keaton său. 

Şi ajunse acasă, încărcat cu kenafaua, cu pâinea cea 
frumoasă și cu bucata de brânză albă. Şi, de cum intră, 
nevastă-sa ţipă la el cu un glas acru și oțărât: 

— Ei, ai adus sarailia? 

El răspunse: 

— Allah e darnic. Iacăt-o. 

Şi-i puse dinainte farfuria pe care i-o împrumutase 
plăcintarul, și pe care se lăfăia, în toată frumuseţea ei 
de zumarica a kenafaua cea grasă, care se topea 
în gură. 

Ci afurisita nici nu-și aruncă bine ochii înspre far- 
furie, că și scoase un țipăt ascuţit de mânie, lovindu-se 
peste obraji, și zise: 

— Bătu-l-ar Allah pe Cel-gonit-cu-pietre! Nu ţi-am 
spus să-mi aduci o sarailie făcută cu miere de albine? Și 
ia uite cum, anume ca să mă înfrunţi, îmi aduci ceva gă- 
tit cu miere de trestie de zahăr! Socoteai cumva că ai să 
izburești să mă înșeli și că n-aş băga de seamă vicleşugul? 
A, ticăloase, vrei să mă ucizi de pofta neîmplinită! 

Şi bietul Maruf, doborât de toată mânia aceea, la 
care de data aceasta nici cu gândul nu gândise, îngăimă 
niște iertăciuni cu un glas tremurat și spuse: 

— O, fiică de oameni de treabă, kenafaua aceasta nu 


266 O mie şi una de nopți 


am cumpărat-o, ci plăcintarului cutare, pe care Allah 
l-a dăruit cu o inimă bună, i s-a făcut milă de starea 
mea și mi-a dat-o pe veresie, fără a-mi hotări sorocul 
de plată. 

Ci harpia cea de spaimă strigă: 

— Tot ce îngaimi tu acolo nu sunt decât vorbe goale, 
iar eu nu-ţi dau nicio crezare. Na! ţine-ţi kenafaua cu 
miere de trestie de zahăr! Eu nu mănânc așa ceva! 

Şi, rostind acestea, îi aruncă în cap farfuria cu kenafa, 
plină cum era, și adăugă: 

— Scoală-te acuma, o, mișelule, și du-te să-mi aduci 
una scăldată în miere de albine! 

Și, adăugând fapta la vorbă, îi plesni peste gură un 
dos de labă atâta de amarnic, că-i şi rupse un dinte din 
față, iar sângele începu să-i curgă pe barbă și pe piept. 

La năprăsnicia aceasta de la urmă, bietul Maruf, 
scos din papuci și pierzându-și răbdarea, avu o mișcare 
repezită, care o lovi pe harpie ușor în obraz. Și harpia, 
stârnită și mai cumplit de lovitura nevinovată a celui 
oropsit de ea, se repezi asupra-i și îl înșfăcă de barbă 
cu amândouă mâinile, și se agăţă cu toată greutatea ei 
de părul din barba aceea, ţipând din toate beregățile: 
„Ajutor, o, musulmanilor! Săriţi că mă omoară!“... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute șaizeci şi una noapte 

Urmă: 

... Şi harpia, stârnită și mai cumplit de lovitura ne- 
vinovată a celui oropsit de ea, se repezi asupra-i și îl 


înșfăcă de barbă cu amândouă mâinile, și se agăță cu 
toată greutatea ei de părul din barba aceea, ţipând din 


A nouă sute şaizeci şi una noapte 267 


toate beregăţile: „Ajutor, o, musulmanilor! Săriţi că mă 
omoară!“ 

Şi la ţipetele vipiei deteră fuga vecinii și săriră să-i 
despartă, și de-abia izbutiră să scoată barba nenoroci- 
tului de Maruf din mâinile încleștare ale afurisitei lui 
de soţii. Şi văzură faţa lui Maruf plină de sânge, barba 
năclăită și dintele rupt, fără a mai pune la socoteală 
şi părul din barbă, pe care i-l smulsese muierea må- 
niată. Și, cunoscând încă de multă vreme purtarea ei 
ticăloasă faţă de bietul om, şi-apoi văzând și dovezile 
care arătau apriat că Maruf era încă o dată mucenicul 
afurisitei, o mustrară și îi ţinură niște dăscăleli cuminţi, 
care ar fi copleșit-o de rușine și ar fi adus-o la calea cea 
dreaptă pe oricare alta decât ea. Și, după ce o certară 
așa, adăugară: 

— Noi toți mâncăm, de obicei, cu poftă kenafaua 
făcută cu miere de trestie de zahăr și o găsim cu mult 
mai bună decât pe cea făcută cu miere de albine! Care-i, 
așadar, nelegiuirea săvârșită de bietul tău soț, ca să i se 
cuvină toate răutăţile amarnice pe care i le faci, precum 
ruperea dintelui și smulgerea bărbii? 

Şi o alimăniră cu toţii și plecară în calea lor. 

Or, de cum plecară, harpia cea cumplită se întoarse 
înspre Maruf, care, cât durase vânzoleala, șezuse tăcut 
în colțul său, și îi zise, cu un glas șoptit și tot pe-atâta 
de plin de ură: 

— A, va să zică așa îi asmuţi asupra mea pe vecini? 
Prea bine. Numai că ai să vezi tu ce-ai să păţești. 

Şi se duse să șadă jos, mai încolo, uitându-se la el cu 
nişte ochi de tigroaică, și chibzuind împotriva-i niște 
socoteli negre. 

lar Maruf, care chiar că se căia de mișcarea lui ne- 
stăpânită, nu știa ce să mai facă spre a o potoli. Și se 
hotărî să strângă sarailia care zăcea pe podea în mijlocul 
ţăndărilor de farfurie, și, după ce o curăţi, i-o întinse 
sfios nevesti-sii, spunându-i: 

— Pe viaţa ta, o, fiică a socrului meu, mănâncă măcar 
oleacă din kenafaua aceasta, și mâine, de-o vrea Allah, 
am să-ți aduc alta. 

Ci ea îl împinse cât colo cu o lovitură de picior, 
țipând la el: 

— Du-te de-aici cu kenafaua ta, o, câine de potlogar! 
Gândești că am să mă ating de ceea ce îţi aduce meseria 
de codoș de plăcintari? Inşallah! mâine am să izburesc 
eu să-ți înfund lungimea în lățime. 

Atunci, nefericitul, repezit astfel în ultima lui în- 
cercare de împăcare, se gândi măcar să-și potolească 
foamea ce-l chinuia încă de dimineaţă, dat fiind că nu 
mâncase nimic toată ziua. Şi își zise: „De vreme ce ea nu 
vrea să mănânce kenafaua aceasta minunată, binevoiesc 
s-o mănânc eu.“ Şi șezu jos dinaintea farfuriei și începu 
să mănânce bunătatea cea aromitoare, care îi gâdila 
dulce gârlejul. Pe urmă trecu la pâinea cea pufoasă și la 
roata de brânză, și nu mai lăsă din ele o frimicură pe 
tablă. lacă-așa! Iar nevastă-sa se uita cu niște vipii de 
ochi la ce face el, și nu mai contenea să-i tot ureze, la 
fiecare im uteâuută. „Staţi-ar în gât și îneca-te-ar!“, ori 
încă: „Dare-ar Allah să ți se preschimbe î în otravă de 
foc şi să-ţi ardă matele!“ și alte asemenea blagoslovenii. 
Ci Maruf, flămând, mânca înainte cu sârg, ră a sufla 
o vorbă; lucru care, până la urmă, aduse la nebunie 
mânia nevesti-sii, care se sculă deodată ca o îndrăcită și, 
aruncându-i în cap tot ce-i cădea în mână, se duse să se 
culce, ocărându-l și în somn, până dimineaţa. 

Şi Maruf, după noaptea pătimită, se sculă de cu 
vreme; și, îmbrăcându-se în grabă, plecă la prăvălia lui, 
cu nădejdea că soarta are să-l ajute în ziua aceea. Și ia- 
cătă că după câteva ceasuri doi oameni de la agie veniră 
să-l zeberească, la porunca dată de cadiu, și îl târâră 
de-a lungul Sean HA cu mâinile legate la spate, până 
la judecătorie. Şi Maruf, spre marea lui înmărmurire, 
o găsi acolo, dinaintea cadiului, pe soția sa, care sta 

cu mâinile înfășurate în cârpe, cu capu-nvăluit într-un 
ştergar mânjit de sânge și ţinând în degete un dinte 
rupt. Şi cadiul, de cum îl zări pe înfricoșatul de cârpaci, 
ţipă la el: 

— la vino-ncoace! Au ţie nu ţi-e teamă de Allah 
Preaînalul când o faci să îndure atâtea năprasne grele 
pe această biată muieruţă, soţia ta, fiica socrului tău, și 
îi zdrobești cu atâta cruzime mâna și dinţii? 

Iar Maruf, în spaima lui, ar fi dorit să vadă pământul 
cum se cască și îl înghite; și lăsă capu-n jos încurcat, și 
păstră tăcere. Întrucât, în jindul lui după liniște și în 
dorul lui de a-și păstra cinstea nesmintită și obrazul 
soţiei sale curat, nu vroi s-o înfunde pe blestemată și s-o 
învinuiască și să-i dea în vileag ticăloșiile, chemându-i, 
la nevoie, ca martori, pe toţi vecinii. lar cadiul, încre- 
dinţat că tăcerea era i atu vinovăţiei lui Maruf, po- 
runci slujbașilor însărcinaţi cu îndeplinirea osândelor 
să-l întoarcă și să-i alduiască la tălpi o sută de lovituri de 
vergi. Ceea ce se îndeplini pe dată, dinaintea afurisitei 
care se înfiora de mulțumire în sinea ei. 

lar Maruf, la ieșirea de la judecătorie, de-abia mai 
putea să se târască. Şi, întrucât de-acuma și-ar fi dorit 
mai degrabă să moară de moarte cruntată decât să se 
mai întoarcă în casa lui și să-i mai vadă afurisitei chipul, 
căută o casă năruită, care se afla pe malurile Nilului, și 
aşteptă acolo, potopit de lipsuri și de nevoi, să se vin- 
dece de loviturile care îi umflaseră picioarele. Și când 
putu, într-un sfârșit, să se ridice, se tocmi corăbier pe 
puntea unei dahabia ce cobora pe Nil. Şi când ajunse la 
Damietta, plecă pe o catargă, năimindu-se drept cârpaci 
de pânze, și își încredinţă triștea Srăpânului triștelor. 

Or, după mai multe săptămâni de plutire, catarga 
fu potopită de o furtună amarnică și se scufundă, și 
ea, și tot ce se afla pe ea, în adâncul mării. Și toată 
lumea se înecă și muri. Dar nu și Maruf. Întrucât Allah 
Preaînaltul îl mântui și îl scăpă de la înec aducându-i 


270 O mie şi una de nopți 


sub mână o bucată de lemn, frântă din catargul cel 
mare. Şi Maruf se agăță de lemn, și izbuti să se suie 
călare pe el, ca urmare a unor trude nemaipomenite, de 
care îl făcură în stare primejdia și dragostea de sufletul 
său, care este lucru scump. Şi începu atunci să bată apa 
cu picioarele, ca și cum ar fi bătut-o cu niște vâsle, pe 
când valurile se jucau cu el și îl răsturnau ba la dreapta, 
ba la stânga. Și rămase să lupte așa cu noianul de ape 
vreme de o zi și o noapte. După care vântul şi zbaterea 
valurilor îl duseră până la ţărmul unei ţări unde se înălța 
o cetate cu case bine zidite. 

Şi rămase dintru-ntâi întins pe țărm, nemișcat și ca 
fără de simţire. Şi nu zăbovi să adoarmă într-un somn 
adânc. lar când se trezi, văzu aplecat deasupra-i un om 
îmbrăcat strălucit, dindărătul căruia ședeau doi robi cu 
braţele încrucișate. Şi omul cel bogat se uita la Maruf cu 
o luare-aminte osebită. Și când îl văzu, într-un sfârșit, 
că se trezește, strigă: 

— Mărire lui Allah, o, străinule! Grăbeşte de-mi 
spune din ce ţară ești și din care cetate, căci îmi pare a 
cunoaște, după ce ţi-a mai rămas pe spinare din hainele 
tale, că ai fi din ţara Egiptului. 

lar Maruf răspunse: 

— Adevărat este, o, doamne al meu, sunt un locuitor 
dintre locuitorii din ţara Egiptului, iar cetatea Cairo este 
cetatea în care m-am născut și în care am sălășluit. 

Şi omul cel bogat îl întrebă, cu un glas tulburat: 

— Şi ţi-ar fi cu supărare dacă te-aș întreba pe ce uliţă 
din Cairo locuiai? 

El răspunse: 

— Pe Uliţa Roşie, o, stăpâne al meu. 

EI întrebă: 

— Şi ce oameni cunoşti de pe ulița aceea? Și ce me- 
serie ai, o, fratele meu? 

El răspunse: 

— Ca meserie și ca isnaf, o, stăpâne al meu, sunt 

cavaf, peticar de încălțări rupte. Cât despre oamenii pe 
care îi cunosc, apoi aceia sunt niște oameni de rând, de 
teapa mea, de altmintrelea cinstiţi și vrednici. Și, dacă 
vrei să ţi-i spun pe nume, iacătă vreo câţiva. 

Şi îi înșirui numele mai multor inşi pe care îi cunoș- 
tea și care locuiau pe Uliţa Roșie. Iar omul cel bogat, al 
cărui chip se lumina de bucurie pe măsură ce se desfă- 
șura între ei taifasul acela, întrebă: 

— Şi îl cunoşti cumva, o, fratele meu, pe șeicul Ahmad, 
neguțătorul de mirodenii? 

El răspunse: 

— Lungească-i Allah zilele! Este vecin cu mine, zid 
în zid. 

El întrebă: 

— O duce bine? 

El răspunse: 

— Slavă lui Allah, o duce bine! 

El întrebă: 

— Câţi copii are acum? 

El răspunse: 

-Tot trei. Ţină-i-i Allah! Sunt Mustafa, Mohammad 
şi Ali. 

El întrebă: 

— Ce fac ei? 

El spuse: 

— Mustafa, cel mai mare, este dascăl de școală într-o 
madrassah. Este învățat vestit, știe pe dinafară toată 
Cartea cea Sfântă şi poate s-o spună în şapte feluri ose- 
bite. Cel de al doilea, Mohammad, este neguțător de 
mirozii, bacal, ca și tatăl lui, care i-a deschis o dugheană 
alături de a sa, spre a-i prăznui naşterea unui copil ce 
i s-a născut. Cât despre cel mai mic, Ali, potopească-l 
Allah cu toate darurile sale cele mai alese! era prietenul 
meu din pruncie și ne petreceam zilele jucându-ne lao- 
altă și făcând o grămadă de șotii trecătorilor. Ci, într-o 
zi, prietenul meu, Ali, făcu ce făcu cu un copil de copht, 

fiu de nazareean, care se duse să plângă la părinţii lui că 
fusese ugilit în chipul cel mai rău, și siluit. Iar prietenul 
meu, Ali, ca să scape de răzbunul nazareenilor, luă fuga 
și pieri. Şi nimenea nu l-a mai văzut, măcar că au şi 
trecut douăzeci de ani de la povestea aceea. Țină-l Allah 
şi depărteze de la el toată răutatea și necazul! 

La vorbele acestea, bogătanul își aruncă deodată 
braţele în jurul gâtului lui Maruf, și îl strânse la piept, 
plângând, și îi spuse: 

— Slăvit fie Allah, carele îi adună la un loc pe prie- 
teni. Eu sunt Ali, tovarășul tău din copilărie, o, Maruf 
Sunt fiul șeicului Ahmad, bacalul de pe Uliţa Roșie. 


În clipita aceasta a istorisiri sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute șaizeci şi doua noapte 
Urmă: 


... Slăvit fie Allah, carele îi adună la un loc pe prie- 
teni. Eu sunt Ali, tovarășul tău din copilărie, o, Maruf! 
Sunt fiul șeicului Ahmad, bacalul de pe Uliţa Roșie. 

Şi după dovezile cele mai vii de bucurie și dintr-o 
parte, și din cealaltă, îl rugă să-i istorisească cum de 
ajunsese pe ţărmul acela. Şi după ce află că Maruf ṣe- 
zuse o zi și o noapte fără de hrană, îl pofti să se suie la 
spatele său pe catâr și îl duse acasă la el, într-un sarai 
strălucit. Şi îl omeni împărătește. Și numai a doua zi, 
măcar că tare ar fi avut chef să mai stea la taclale, veni 
iar la Maruf și putu, într-un sfârşit, să tăifăsuiască pe 
îndelete cu el. Și află astfel toate necazurile câte le pă- 
timise bietul Maruf, din ziua când se însurase cu soţia 
lui cea afurisită, și cum hotărâse mai degrabă să-și lase 
și dugheana și țara decât să mai rămână pradă răutăţilor 

acelei harpii. Şi află, tot așa, ce bătaie căpătase la tălpi, 
şi cum se scufundase corabia cu el, și cum era să moară 
înecat. Și, la rându-i, Maruf află de la prietenul său Ali 
că cetatea în care se aflau acuma era cetatea Khaiitan, 
cetatea de scaun a Sohatanului. Și mai află că Allah îl 
ajutase pe prietenul său, Ali, la treburile de alișvelișuri 
și îl făcuse negustorul cel mai bogat și navapul cel mai 
proslăvit din cetatea Khaiitan. 

Pe urmă, după ce își deșertară în tihnă inimile, ne- 
guţătorul cel bogat, Ali, îi spuse prietenului său: 

— O, Maruf, fratele meu, să știi că bogăţiile care 
mi-au venit de la Atoatedătătorul nu sunt decât un 
zălog al Atoatedătărorului în mâinile mele. Or, cum aș 
putea să folosesc mai bine zălogul acesta decât încre- 
dințându-ţi o bună parte din el, pentru ca tu s-o faci 
să rodească? 

Şi, de început, îi dete o pungă de o mie de dinari 
de aur, și meremetisi să fie îmbrăcat cu haine falnice, 
după care adăugă: 

— Mâine de dimineaţă ai să încaleci pe catârul meu 
cel mai frumos și ai să te duci la suk, unde ai să mă vezi 
stând în mijlocul negustorilor celor mai grași. lar eu, 
la sosirea ta, am să mă scol spre a-ţi ieși înainte, şi am 
să mă învârtesc împrejurul tău, şi am să apuc de frâiele 
catârului tău, și am să-ţi sărut mâinile, arătându-ți toate 
dovezile de cinstire și de laudă cu putință. lar purtarea 
aceasta din partea mea are să-ţi aducă pe dată o mare 
preţuire. Şi am să orânduiesc să ţi se lase slobodă o 
prăvălie nemăsurată, după ce mă voi îngriji să pun a fi 
umplută cu mărfuri. Şi am să te duc apoi să-i cunoşti 
pe navapi și pe toţi negustorii cei mari din cetate. Şi 
daravelile tale negustorești, cu ajutorul lui Allah, au să 
rodească, iar tu, poetei de fiica cea afurisită a socrului 
tău, ai să fii până peste poate de mulțumit și de bine 
chivernisit. 

lar Maruf, neputând să găsească destule vorbe spre 

a-i mărturisi prietenului său toată îndatorinţa, se plecă 
să-i sărute pulpana caftanului. Ci mărinimosul de Ali 
se feri repede și îl sărută pe Maruf între ochi, și şezu cu 
el să tăifăsuiască mai departe, ba despre una, ba despre 
alta, din trecutul lor de copii, până când veni ceasul 
somnului. 

Și, a doua zi, Maruf, îmbrăcat falnic și având întru 
totul înfățișarea unui negustor bogat de pe alte melea- 

uri, încălecă pe un catâr minunat, de culoarea sturzu- 
Pi strălucit înfotăzat, și se duse în suk la ceasul hotărât. 
Şi între el și prietenul său Ali se petrecu aidoma prefă- 
cătoria ce fusese pusă la cale. Şi toți negustorii rămaseră 
năpădiţi de minunare și de cinstire faţă de noul venit, 
mai cu seamă când îl văzură pe negustorul cel mare, Ali, 
cum îi săruta mâna și cum sori inca să coboare de pe 
catâr, și când îl văzură chiar pe Maruf cum se așeza cu 
măreție și domol în jeţul pe care i-l pregătise de mai 
înainte prietenul său, Ali, pe prispa prăvăliei celei noi. 
Şi toţi veniră să-l întrebe pe Ali în șoaptă, zicându-i: 

— De bună seamă că prietenul rău este un negustor 
mare! 

Iar Ali se uită la ei cu milă și răspunse: 

— Ya Allah, negustor mare spuneţi? Păi acesta-i unul 
dintre cei mai de frunte negustori de pe pământ, și are 
în lumea întreagă atâtea prăvălii și capanuri câte nici 
focul n-ar putea să le mistuie. Și până și eu nu sunt 
față de el decât un mămular de rând. Iar sameșii săi și 
vânzătorii săi şi haznadarii săi sunt o puzderie prin toate 
cetățile de pe pământ, de la Egipt și de la Yemen până 
la Ind și până la fruntariile cale mai depărtate ale țării 
Chitaiului. A, o să vedeți voi ce om este când are să vă 
fie dat a-l cunoaște mai de aproape! 

Şi, după încredințările acestea, făcute cu glasul celui 
mai neclătinat adevăr și cu tâlcul cel mai pătruns, negus- 
torii își făcură cea mai strălucită părere despre Maruf. 
Şi veniră la el să-i închine salamalecurile și temenelile, 

şi urările lor de bună-venire. Și ţinură cu cinste să-l 
poftească toți la cină, unii după alții, pe când el zâmbea 
cu un chip binevoitor şi cerându-și iertăciune că nu 
poate să primească, dat fiind că era mai întâi mosafirul 
negustorului Ali, prietenul său. Iar starostele negusto- 
rilor veni la el la prăvălie în ospeţie, lucru întru totul 
străin de datina care cere ca noul venit să se ducă el mai 
întâi în ospeţie; şi nu pregetă a-l înștiința despre preţul 
la care se vând mărfurile și despre feluritele bunuri ale 
țării. Şi-apoi, spre a-i arăta că stă gata întru totul a-i fi 
de folos şi a-i înlesni alișverișul mărfurilor pe care le 
adusese de prin į ţările cele depărtate, îi zise: 

— O, stăpâne al meu, fără de îndoială că vei fì având 
multe viguri de atlazuri galbene? Întrucât aici se caută 
cel mai abitir atlazurile galbene. 

lar Maruf, fără a șovăi, răspunse: 

— Atlazuri galbene? Păi cu toptanul! 

Şi starostele întrebă: 

- Da bogasiuri roșii ca sângele de gazelă, ai cumva 
mai multe? 

Și Maruf, cu deplină încredințare, răspunse: 

— A, în ce privește bogasiul cel roșu ca sângele de 
gazelă este prea destul. Întrucât printre vigurile mele se 
află asemenea marfă, de soiul cel mai ales. 

Şi la toate întrebările asemănătoare, Maruf răspun- 
dea mereu: 

— Cu toptanul! 

Iar starostele îl întrebă atunci cu sfială: 

— Ai binevoi, o, stăpâne al meu, să ne arăţi câteva 
soiuri? 

Iar Maruf, fără a se da bătut de încurcătură, răspunse 
cu înţelegere: 

— Păi de bună seamă, păi de bună seamă! 

Şi îi lămuri, pe staroste și pe negustorii strânși roată 
împrejur, că așteaptă sosirea, peste câteva zile, a unei di- 
tamai caravane de o mie de cămile încărcate cu boccele 

de mărfuri de toate culorile și de toate soiurile. lar 
adunarea se miră cu mirare mare şi se minună la vestea 
apropiatei sosiri a acelei caravane de pomină. 

Ci minunarea lor nu ajunse până este poate, din- 
colo de orice putinţă de a o zugrăvi, decăt atunci când 
fură martori la întâmplarea următoare. Întrucât iată că, 
pe când şedeau ei așa de vorbă, căscând ochii uluiți la 
vestea sosirii caravanei, un cerșetor se apropie de locul 
unde se aflau și întinse mâna la fiecare, rând pe rând. Și 
unii îl miluiseră cu o para, alții cu o jumătate de para, 
iar cei mai mulți se mulțumiră, fără a-i da nimic, să 
răspundă numai: „Miluiască-te Allah!“ 

lar Maruf, când cerșetorul veni și la el, scoase un 
pumn plin cu dinari de aur și-i puse în mâna cerșeto- 
rului, tot atâta de firesc ca și cum i-ar fi dăruit un bănuţ 
de aramă. lar dumirirea negustorilor fu atâta de mare, 
încât o tăcere adâncă se așternu peste toată adunarea 
lor, iar mintea li se aburi și priceperea li se năuci. Şi 
gândiră: „Ya Allah, bogat mai trebuie să fie omul acesta, 
dacă se arată atâta de darnic!“ Şi așa dobândi Maruf 
intr-o clipită o mare lefterie și o faimă de mirare despre 
bogăţia și despre filotimia lui. 

Și zvonul despre mărinimia lui și despre purtările lui 
strălucite ajunse până la urechile sultanului cetăţii, care 
porunci numaidecât să vină vizirul său și îi zise: 

— O, vizirule, are să sosească la noi o caravană încăr- 
cată cu bogății nemăsurate, și care sunt ale unui strălucit 
neguţător venetic. Or, n-aş vrea ca negustorii din suk, 
pungași ăia, care și-așa sunt cam prea bogaţi, să pună 
mâna pe chilipirul unei caravane precum aceea. Și-așa 
că ar Eia bine să mă bucur eu de prilej, dimpreună 
cu soția mea, stăpâna ta, și cu domnița, fiica mea. 

Iar vizirul, care era un om plin de chibzuinţă și de 
socotinţă, îi răspunse sultanului: 

— Nu stă nimica împotrivă. Dar nu socotești, o, 
doamne al vremilor, că mai întâi s-ar cuveni a aștepta 

sosirea caravanei și numai apoi a lua hotărârile de 
trebuinţă? 

Ci sultanul se burzului și grăi: 

— Ce, te-ai smintit? Şi-apoi de când se ia carnea de 
la măcelar după ce au înfulecar-o câinii? Mai degrabă 
dă zor și rânduiește să vină dinaintea mea neguțătorul 
acela străin și bogat, ca să mă înţeleg cu el. 

Iar vizirul fu nevoit, în pofida nasului său, să ducă 
la îndeplinire porunca sultanului. 

Și când Maruf sosi dinaintea sultanului, se temeni 
adânc și sărută pământul dintre mâinile aceluia, și îi 
închină o urare gingașă. lar sultanul se minună de vor- 
birea lui aleasă și de purtările lui alese, și îi puse un șir 
de întrebări despre negustoriile şi despre bogăţiile lui. 
Iar Maruf se mulțumea să răspundă, zâmbind: 

— Stăpânul nostrul, sultanul, are să vadă și are să fie 
mulțumit, atunci când caravana are să sosească. 

Iar sultanul se încredință, precum toți ceilalți; și, 
vrând să vadă până unde mergea întinderea priceperii 
lui Maruf, îi arătă un mărgăritar de o grosime și de 
o strălucire uluitoare, care prețuia pe puţin o mie de 
dinari, şi îi zise: 

— Da în agarlâcurile de pe caravana ta ai cumva și 
mărgăritare de soiul acesta? 

lar Maruf luă mărgăritarul, îl cântări cu un ochi 
zeflemitor și îl aruncă la pământ ca pe un lucru fără de 
preţ; și, izbindu-l cu călcâiul, din toată puterea lui, îl 
sfărâmă liniștit. lar sultanul, înmărmurit, strigă: 

— Ce faci, bre, omule? Ai zdrobit un mărgăritar de 
o mie de dinari! 

Şi Maruf, zâmbind, răspunse: 

— Da, de bună seamă, cam atâta preţuia! Ci eu am 
Saci și saci plini cu mărgăritare nemăsurat mai mari și 
mai frumoase decât acesta, în agarlâcurile de pe cara- 
vana mea. 

lar minunarea și lăcomia sultanului sporiră și mai 

mult la vorbele acestea; și gândea: „Hotărâr! trebuie 
să-l iau de soț pentru fata mea pe bărbatul acesta de-a 
mirările!“ 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute şaizeci şi treia noapte 
Urmă: 


„+... Hotărât! trebuie să-l iau de soț pentru fata mea 
pe bărbatul acesta de-a mirările!“ 

Și sultanul se întoarse înspre Maruf și îi zise: 

- O, preacinstitule și prealuminatule emir, vrei să 
primeşti de la mine, ca dar, cu prilejul sosirii tale în ţara 
noastră, pe singura mea fată, slujnica ta? Și aș lega-o 
cu tine prin legăturile căsătoriei, iar tu ai domni peste 
împărăție, după moartea mea! 

lar Maruf, așezat și chibzuit, răspunse cu un glas 
plin de bună-cuviinţă: 

— Darul sultanului îl cinstește pe robul care se află 
dinaintea sa. Ci nu socoţi, o, doamne al meu, că ar fi 
mai bine să aşteptăm, pentru sărbătorirea nunţii, ca mai 
întâi să sosească aici caravana mea cea mare? Întrucât 
zestrea unei domniţe, cum este fiica ta, cere din par- 
te-mi cheltuieli mari, pe care nu sunt în stare să le fac 
la ceasul de-acum. Că va trebui, iacătă, să-ți plătesc, ca 
danie pentru domniţă, ţie, părintele ei, pe puţin o sută 
de mii de pungi de câte o mie de dinari fiecare. Apoi va 
trebui să împart o mie de pungi de câte o mie de dinari 
săracilor și milogilor, în noaptea nunții; și alte o mie de 
pungi celor care vor purta darurile; și o mie de pungi 
pentru întocmirea ospeţelor. Pe deasupra, va trebui să 
dau ca dar câte o salbă de o sută de mărgăritare mari la 

fiecare dintre hanâmele din harem, și să fac plocon ţie și 
soacrei mele, sultana, o sumedenie de giuvaieruri și de 
nestemate. Or, toate acestea, o, doamne al vremilor, nu 
se pot face chibzuit decât după sosirea caravanei mele. 

Iar sultanul, mai uluit ca oricând de toată acea în- 
șiruire vrăjită, și încredințat până în adâncul sufletului 
de chibzuinţa, de gingășia simțămintelor și de bună- 
cuviinţa lui Maruf, strigă: 

— Nu, pe Allah! Eu însumi am să iau pe seama mea 
toate cheltuielile nunţii. Iar în ce priveşte avutul fetei 
mele, ai să mi-l plătești când are să vină caravana. Ci 
ţin neabătut să te însori cu fata mea cât mai curând cu 
putință. Și poţi să iei din vistieria domnească toţi banii 
de care vei avea trebuinţă. Și să nu-ți faci nicio grijă în 
privinţa aceasta, întrucât tot ceea ce este al meu este și 
al tău. 

Şi, pe clipă pe dată, îl chemă pe vizir şi îi spuse: 

— Du-te, o, vizirule, și spune-i șeicului al-islam să 
vină să vorbesc cu el. Căci vreau să întocmesc chiar 
astăzi senetul de căsătorie dintre emirul Maruf și fiica 
mea. 

Iar vizirul, auzind vorbele sultanului, lăsă capu-n jos 
cu o înfățișare tare stânjenită. Și, văzând că sultanul nu 
mai avea răbdare, se duse lângă el și îi spuse în șoaptă: 

— O, doamne al vremilor, omul acesta nu-mi place, 
iar chipul lui nu-mi spune nimic bun. Pe viaţa ta, până 
a-i da fa de nevastă, așteaptă baremi să căpătăm oare- 
care dovezi în privința caravanei lui. Căci, până acum 
nu avem decât vorbe peste vorbe! Or, o domniţă ca fiica 
ta, o, Măria Ta, preţuieşte în terezie mai mult decât ceea 
ce ţine în mâna lui omul acesta străin. 

Da sultanul, auzind asemenea vorbe, văzu lumea 
cum se întunecă dinaintea feței lui, și răcni la vizir: 

— O, viclean mișel care îl urăști pe stăpânul tău, nu 
vorbeşti așa, căutând a mă abate de la această căsătorie, 
decât numai pentru că doreşti să te însori tu cu fata 

mea. Da asta-i departe de nasul tău! Așa că opreşte-te 
de-a mai încerca să arunci șovăiala și banak în cu- 
getul meu în privinţa acestui om strălucit și bogat, cu 
suflet înalt şi cu purtări alese. Că de unde nu, în mânia 
mea pe vicleşugurile tale, pun să ți se petreacă lungimea 
prin lăţime. 

Şi adăugă, tare stârnit: 

— Ori poate că vrei ca fiică-mea să-mi rămână pe 
vatră, bătrână și necăutată de peţitori? Aș mai putea eu 
să găsesc vreodată un ginere cum este acesta, desăvârșit 
din toate privinţele, și mărinimos, și chibzuit, și mân- 
dru, și care, fără de nicio îndoială, are s-o îndrăgească 
pe fata mea, și are să-i dăruiască lucruri minunate, și 
are să ne îmbogăţească pe toți, de la cel mai mare până 
la cel mai mic? Hai, uști de-aci, și du-te să-l aduci pe 
şeicul al-islam! 

Şi vizirul, cu nasul alungit până la picioare, plecă 
să-l cheme pe şeicul al-islam, care veni numaidecâr la 
sarai şi se înfățişă dinaintea sultanului. Și ticlui, pe loc, 
senetul de căsătorie. 

Şi întreaga cetate fu împodobită și luminată, la 
porunca sultanului. Și pretutindeni nu mai fu decât 
chef și zaiafet. Iar Malul cavaful, amărâtul care văzuse 
moartea cea neagră și moartea cea roșie, și care gustase 
din toate năpastele, șezu pe un jeț, în curtea saraiului. 
Şi un potop de panglicari, de măscărici și de pehlivani 
zănatici se înfăţișară dinainte-i spre a-l înveseli pe el și 
spre a- i înveseli pe sultan și pe mai-marii de la sarai. 
Şi îşi desfășurară toată iscusinţa și toate harurile. lar 
Maruf puse să i se aducă, de către chiar vizirul, saci 
după saci cu aur, şi începu să ia dinarii și să-i arunce cu 
pumnii la toată gloata care bătea din darabane, dănţuia 
și chiuia. Iar vizirul, crăpând de ciudă, nu avea o clipă 
de tihnă, tot ostenind să aducă fără contenire alți și alți 
saci cu galbeni. 

Iar petrecerile și ospeţele, și veselirile ţinură vreme 

de trei zile și trei nopţi; iar cea de a patra zi, seara, fu 
ziua nuntirii și a împreunării. Şi alaiul miresei era de 
o strălucire fără de asemuire, întrucât așa vroise sulta- 
nul; și fiecare hanâmă, la trecerea domniţei, o încărca 
cu daruri, pe care le strângeau, pe măsură ce veneau, 
însoţitoarele ei. Și-așa fu dusă până la odaia de nuntă, 
pe când Maruf, la rându-i, își zicea: „Prăpăd peste pră- 
păd peste prăpăd! Ce-o fi o fi! Puțin îmi pasă! Așa a 
vrut soarta. N-ai cum să scapi de ce ţi-e dat. Fiecare își 
poartă triștea legată de gât! Toate astea ți-au fost scrise la 
cartea ursitei, o, cârpaciule de iminei rupţi, o, bătutule 
de nevastă, o, Maruf, o, mangositule!“ 

Şi-așa că, atunci când toată lumea plecă și când 
Maruf se văzu singur de față cu tânăra domniţă, soţia lui, 
culcată galeș sub pologul de mătasă, șezu jos pe podea 
şi, frângându-și mâinile, păru prada unei deznădejdi 
năprasnice. Şi cum sta așa mai departe, fără a da vreun 
semn de clintire, fata scoase capul de sub polog... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute șaizeci şi patra noapte 
Urmă: 


„.„. Fata scoase capul de sub polog și îl întrebă pe 
Maruf: 

— O, doamne al meu mult-frumos, pentru ce stai 
așa, departe de mine, pradă tristeţii? 

Iar Maruf, scoțând un oftat, răspunse cu caznă: 

— Nu este ajutor și nădejde decât întru Allah cel 
Atotputernic! 

Iar ea îl întrebă tulburată: 

— Pentru ce spui așa, o, stăpâne al meu? Mă găsești 

urâtă ori pocită, ori poate că ai o altă pricină de mâh- 
nire? Numele lui Allah fie asupra-ți și împrejuru-ți! 
Vorbeşte și nu-mi ascunde nimic, ya sidi. 

Şi Maruf, mai scoțând un oftat, răspunse: 

— Toate astea, vezi tu, sunt din vina tatălui tău! 

Şi ea întrebă: 

— Astea, care? Și ce vină a săvârșit tatăl meu? 

El spuse: 

— Ce? Păi tu n-ai văzut ce zgârcit m-am dovedit, de-o 
zgârcenie ticăloasă, faţă de tine și faţă de hanâmele de 
la sarai? Of, părintele tău s-a făcut tare vinovat că nu 
mi-a îngăduit să aştept mai întâi sosirea caravanei, până 
să mă însoare! Că atunci ţi-a fi dăruit niște salbe cu 
câte cinci sau șase șiruri de mărgele mari cât ouăle de 
porumbel, și niște rochii frumoase, care nu-și află sea- 
măn pe la fetele de sultan, şi niște giuvaieruri nu tocmai 
nevrednice de stepena ta. Pe deasupra, aș fi putut să arăt 
o mână nu chiar atâta de goală rudelor și musafirilor 
tăi. Da iacătă! tatăl tău m-a pus la mare încurcătură cu 
gândul lui de a face lucrurile prea cu zorul; și-așa că a 
săvârșit faţă de mine o faptă asemenea cu aceea pe care 
o săvârşeşte cel ce dă foc la o iarbă verde. 

Ci fata îi spuse: 

— Pe viaţa ta, nu-ţi mai face asemenea griji pentru 
niște fleacuri, și nu te mai necăji. Mai bine scoală-te, 
aruncă-ţi hainele de pe tine și vino degrabă lângă mine, 
să ne bucurăm amândoi. Şi lasă-le-ncolo toate gându- 
rile alea despre daruri și alte nevoi care nu au nimic cu 
ce urmează să facem noi în noaptea aceasta. Cât despre 
caravană și despre bogății, n-am nici habar. Ceea ce îți 
cer, o, viteazule, este mult mai lesne și mai de zahăr! 
Cutează, așadar! 

lar Maruf răspunse: 

— Haide, dar! 

Şi, grăind așa, se dezbrăcă repede și dete fuga, ţopă- 
ind, înspre domniţa de sub că Şi se întinse lângă 

copila aceea dulce, gândind: „Păi eu sunt Maruf, păi 
chiar eu sunt, cârpaciul de iminei de odinioară, de pe 
Ulița Roșie, din Cairo! Cine-am fost şi cine sunt?“ Și cu 
asta avu loc dulcea împreunare de braţe tremurătoare 
și de mâini vorbitoare. Și lupta se încinse. Şi Maruf 
puse mâna pe genunchii fetei și-i cuprinse, iar fata se 
și rândui numaidecât și i se ghemui la sân, cuprin- 
zându-l de gât. Și buza grăia surorii ei pe limba sa; 
și veni și clipita care îi făcu pe copil să-și uite și tatăl, 
şi mama, şi ursita. Şi se strânseră la piept, în așa fel 
încât să-și mărturisească de-a dreptul mierea toată. lar 
Maruf deodată îndemnă la goană, ca într-o hârjoană, 
strigând cu vorba celor făloși: „Haide, o, taică de pu- 
păcioși!“ Şi nădi fără de zăbovire ceea ce era de nădire; 
și, bucurând copila, aprinse feștila, și cu drag băgă aţa 
în ac, și lăsă acul să eat lin în focul care trosnea 
din plin, îngânând toate tereremurile, cumu-i din toate 
vremurile, pe când ochiu-i grăia: „Strălucește!“, iar 
limba grăia: „Gungurește!“ iar dinții grăiau: „Mușcă!“, 
iar mâna dreaptă grăia: „Impuşcă“, iar mâna stângă 
grăia: „Jefuiește!“, iar buzele grăiau: „Pârjolește! O, fată 
mult-minunată, o, mărgăritar în scoică de jar, bucu- 
ră-te mereu de-atâta plăcere de miere, o, mult-iubito 
de-ai tăi și de sufletul meu!“ Şi, grăind așa, mândra 
cetate fu spartă în cele patru unghiuri fermecate şi se 
dezlănţui vie năprasnica bătălie, Bri vânătăi, fără boți- 
turi, fără rupturi, pârâituri și julituri, fără murmur, fără 
dureri, fără cusur, fără vătămături, şi totul fu împlinit 
cu pricepere isteaţă și într-o goană măreaţă! Or, mărire 
Srăpânului făpturilor tuturor, carele a făcut-o pe fată 
minunată și coaptă pentru sfânta faptă, și carele a dă- 
ruit tânărului flăcău pentru ceea ce nu e rău voinicia și 
bărbăţia zămislirii pe pământ a neamurilor care se trag 
din cei care sunt! 

Şi-așa că, întru sfârșit, după o noapte întreagă petre- 
cută fericit în desfătări și-n îmbrăţişări, Maruf se hotărî 


284 O mie şi una de nopti 


liniștit să se scoale spre a se duce la hammam, însoţit 
de suspinele mulțumite şi de părerile de rău ale copilei 
vrăjite. Şi după ce se scaldă frumos și se îmbrăcă cu 
un caftan arătos, se duse la divan și şezu de-a dreapta 
strălucitului sultan, socrul său, tatăl soţiei sale, spre a 
primi temenelile și urările emirilor și mai-mărimilor. 
Şi cu de la sine putere, îl chemă pe vizir, vrăjmașul 
său, și îi porunci să împartă caftane falnice la toţi cei 
de față, și să le facă daruri nemăsurate, atât emirilor și 
soțiilor emirilor, cât și dregătorilor de la sarai și soțiilor 
dregătorilor, şi străjerilor și soțiilor lor, și hadâmbilor, 
mari și mici, tineri ori bătrâni. Pe deasupra, îl puse să 
aducă niște saci cu dinari și începu să ia din ei aurul cu 
pumnul și să-l împartă pe la toți câți îl doreau. Și așa că 
toată lumea îl binecuvântă și îl îndrăgi, și îi făcu urări 
de belșug și de viaţă lungă. Şi se scurseră astfel douăzeci 
de zile, co osie de Maruf spre a face daruri nemăsurate 
ziua, și spre a se hârjoni în voia lui noaptea, cu domnița, 
soţia sa, care se îndră ostise pătimaș de el. 

Or, la capătul 2 douăzeci de zile, în răspasul 
cărora nu veni nicio știre despre caravana lui Maruf, 
risipele și smintelile sale fuseseră duse atâta de departe, 
încât într-o dimineaţă vistieria fu lefterită pe deplin, iar 
când se deschiseră haznalele cu saci, vizirul văzu că erau 
goale de tot și că nu se mai afla în ele nimica de scos. 
Atunci, năucit până peste poate și plin în sufletul său 
de mânie înfundată, se duse să se înfăţișeze dinaintea 
sultanului și să-i spună: 

— Depărteze Allah de la noi veștile cele ticăloase, o, 
Măria Ta! Ci sunt dator să-ţi spun, ca să nu stârnesc, 
prin tăcerea mea, certarea ta îndreptăţită, că visteria 
domnească este zviduită cu totul, iar caravana cea mi- 
nunată a emirului Maruf, ginerele tău, încă nu s-a ivit 
spre a umple la loc sacii goi. 

lar sultanul, la cuvintele acestea, se cam îngrijoră 
oarecum și zise: 

— Da, pe Allah! este adevărat, caravana a cam zăbovit 
oleacă. Da are să sosească, inșallah! 

lar vizirul zâmbi a râde și grăi: 

— Încarce-te Allah cu ulei sale, o, stăpâne al meu, 
şi sporească-ţi zilele! Ci am căzut în cele mai rele belele 
de când cu venirea în ţara noastră a emirului Maruf! 
Şi, în starea de acum a lucrurilor, nu văd nicio poartă 
de ieșire pentru noi. Căci, pe de-o parte, vistieria este 
goală, și, pe de alta, fiica ta a ajuns soţia acelui venetic, 
acelui necunoscut! Ocrotească-ne Allah de Cel-Viclean, 
de procletul, de bătutul cu pietre! Starea noastră este o 
stare tare rea! 

lar sultanul, care și începuse să se tulbure și să se 
îngrijoreze, răspunse: 

— Vorbele tale mă sâcâie și apasă greu pe cugetul 
meu. În loc să trăncănești așa, ai face mult mai bine 
să-mi arăţi calea de îndreptare a lucrurilor, și mai cu 
seamă să-mi dovedești că ginerele meu, emirul Maruf, 
este un mangosit și un mincinos. 

Şi vizirul răspunse: 

- Drept spui, o, Măria Ta, și gândul acesta este un 
gând minunat. Trebuie să dovedești, până a osândi. Or, 
ca să ajungem la adevăr, nu avem pe nimeni care ar 
putea să ne fie de un ajutor mai preţios decât domnița, 
fiica ta. Căci nimenea nu este mai aproape de taina unui 
soţ decât soţia lui. Trimite, dară, să vină aici, ca să pot 
s-o iscodesc de după perdeaua care are să ne despartă, și 
să mă dumiresc astfel în privința care ne frământă. 

Iar sultanul răspunse: 

— Nu stă nimica împotrivă. Și, pe viața capului meu! 
dacă are să ni se dovedească cum că ginerele meu m-a 
înșelat, am să-l fac să moară de moartea cea mai rea, şi 
am să-l fac să guste sfârșitul cel mai greu. 

Şi numaidecât trimise la domnitță, să fie rugată a 
pofti dinaintea lui în sala de taifas. Și porunci să se ridice 
între ea și vizir o perdea mare, pe după care domniţa 

șezu jos. Şi toate astea fură spuse, ticluite şi îndeplinite 
în răstimpul unei lipse de acasă a lui Maruf. 

Şi-așa că vizirul, după ce cugetă la întrebările de pus 
şi după ce își chibzui bine socotelile, îi spuse sultanului 
că el e gata. Și, la rându-i, domniţa, de după perdea, îi 
spuse tatălui ei: 

— lacătă-mă, o, părintele meu. Ce dorești de la mine? 

El răspunse: 

— Să stai de vorbă cu vizirul. 

Iar ea îl întrebă atunci pe vizir: 

— Ei, tu, vizirule, ce vrei? 

El spuse: 

— O, stăpâna mea, trebuie să știi că vistieria dom- 
nească este goală de tot, de pe urma cheltuielilor şi a 
risipelor emirului Maruf, soţul tău. Pe deasupra, despre 
caravana cea uluitoare, de care de-atâtea ori ne-a tot 
pomenit că are să sosească, nu ne-a dat nicio știre. Încât 
sultanul, tatăl tău, îngrijorat de starea lucrurilor, a so- 
cotit că numai tu ai putea să ne luminezi, spunându- -ne 
ce crezi despre soţul tău, și ce părere a stârnit în mintea 
ta, și ce bănuieli ai simțit față de el, de-a lungul celor 
douăzeci de nopţi pe care le-a petrecut cu tine. 

La vorbele nula domniţa răspunse de după perdea: 

— Coperească-l Allah cu milele sale pe fiul socrului meu, 
emirul Maruf! Ce cred eu despre el? Păi, pe viața mea! ni- 
mic decât de bine. Nu se află pe pământ miez de zumarica 
vrednică de asemuit cu a lui, ca dulceaţă, ca gust și ca 
desfătare. De când sunt soţia sa, m-am îngrăşat și m-am 
făcut frumoasă, şi toată lumea, minunată de înfățișarea 
mea voioasă, rostește când trec: „Apere-o Allah de deochi 
şi fereasc-o de pizmași și de zavistioși!“ Ah, fiul socrului 
meu, Maruf, este o alifie de desfărări, el e bucuria mea, iar 
eu sunt bucuria lui. Allah să ne lase pe unul altuia! 

Iar sultanul, auzind acestea, se întoarse înspre vizirul 
său, care îşi lungise nasul, și îi zise: 

— Iaca vezi? Ce ţi-am spus eu? Ginerele meu, Maruf, 

este un om minunat, iar ţie, pentru prepunerile tale, ţi 
s-ar cuveni a pune să fii tras în ţeapă! 

Ci vizirul, întorcându-se înspre perdea, întrebă iar: 

— Da caravana, o, stăpâna a mea, da caravana care 
nu mai vine? 

Ea răspunse: 

— Şi ce mă privește caravana pe mine? Ori de sosește, 
ori de nu soseşte, oare fericirea mea are să sporească sau 
are să se micșoreze? 

Şi vizirul zise: 

— Da cine are să-ţi mai dea să mănânci, acuma când 
haznalele vistieriei sunt goale? Şi cine are să mai plă- 
tească cheltuielile emirului Maruf? 

Ea răspunse: 

— Allah e darnic și nu-i lasă nevoii pe drept-credin- 
cioșii săi. 

Iar sultanul îi spuse vizirului: 

— Fiică-mea are dreptate. Taci! 

Pe urmă îi spuse domniţei: 

— Încearcă, totuşi, o, dulceaţă a tatălui tău, să afli de 
la fiul socrului tău, emirul Maruf, cam pe când socoate 
că are să-i ajungă aici caravana. Aș vrea să știu numai 
spre a ne chivernisi cheltuielile și spre a vedea dacă nu 
e de trebuinţă să punem niște biruri noi, care să poată 
coperi golul din haznalele noastre. 

Şi domniţa răspunse: 

— Ascult și mă supun! Copiii datoresc ascultare și 
cinstire părinților lor. Chiar în seara aceasta am să-l 
întreb pe emirul Maruf și am să-ţi dau de ştire despre 
ceea ce are să-mi spună. 

Şi-așa că, la căderea nopţii, când domniţa, ca de 
obicei, fu gata să se tolănească lângă Maruf, iar el se 
tolăni lângă ea, îi puse mâna la stinghie spre a-l întreba 
și, mai dulce ca mierea, și alintăcioasă, și răsfăţată, și 
drăgăstoasă, și pisicoasă ca toate femeile care au vreun 
lucru de râvnit și de dobândit... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute şaizeci și cincea noapte 


Urmă: 


... Şi-așa că, la căderea nopţii, când domniţa, ca de 
obicei, fu gata să se tolănească lângă Maruf, iar el se 
tolăni lângă ea, îi puse mâna la stinghie spre a-l întreba 
și, mai dulce ca mierea, și alintăcioasă, și răsfăţată, și 
drăgăstoasă, și pisicoasă ca toate femeile care au vreun 
lucru de râvnit și de dobândit, îi zise: 

- O, lumină a ochilor mei, o, poamă a lăuntrurilor 
mele, o, sâmbure al inimii mele, și viaţă, şi desfăt ale 
sufletului meu, văpăile dragostei mi-au cuprins pieptul 
tot. Și sunt gata a-mi jertfi şi de pa tine, și să Ìm- 
part soarta mea cu a ta, oricare ar fi ea. Ci, pe viața mea 
asupra-ţi! să nu ţii nimica ascuns față de 74 socrului 
tău. Spune-mi, dar, mă rog ţie, spre a o păstra în cea mai 
adâncă taină a inimii mele, pentru care pricină caravana 
aceea mare, de care pomenesc mereu tatăl meu și vizirul 
său, nu a sosit încă? lar dacă ai vreun necaz ori vreun 
rău în privința aceasta, spune-mi mie, cu toată inima, și 
am să mă străduiesc să găsesc vreo cale de a abate orice 
supărare de dinaintea liniștii tale. 

Şi, vorbind așa, îl sărută şi îl strânse la pieptul ei, și 
se topi în braţele lui. Iar Maruf se porni deodată pe un 
râs cu hohote și răspunse: 

— O, dulceaţa mea, pentru ce faci atâtea ocolișuri ca 
să mă întrebi un lucru atâta de ușor? Că eu sunt gata, 
fără de nicio împotrivire, să-ţi povestesc tot adevărul și 
să nu-ţi ascund nimic. 

Şi tăcu o clipită spre-a înghiţi în sec, apoi urmă: 

— Află, într-adevăr, o, dulceața mea, că eu nu sunt 

nici negustor, nici stăpân de caravane, nici domn peste 
vreo avere ori alte asemenea pacoste. Întrucât, în ţara 
mea, nu eram decât un biet cavaf cârpaci, însurat cu o 
ciumă de muiere numită Fattumah Baligă-încinsă, o 
otravă pe inima mea și o urgie pe ochii mei. Și mi s-a 
întâmplat cu ea cutare şi cutare lucru. 

Şi începu să-i istorisească domniţei toată povestea 
cu soţia lui de la Cairo și tot ce i s-a mai întâmplat ca 
urmare a păţaniei cu kenafaua cu miere de albine. Și 
nu-i ascunse nimic, și nu sări peste niciun amănunt 
din toate câte i se întâmplaseră din ceasul acela până la 
prăbușirea în apele mării și la întâlnirea cu prietenul său 
din copilărie, mărinimosul negustor Ali. Ci nu ar fi de 
niciun folos să le mai spunem și noi încă o dată. 

Când auzi povestea acestei istorii a lui Maruf, dom- 
niţa se porni pe un râs, de se prăbuși pe spate. lar Maruf 
începu și el să râdă la fel și spuse: 

— Toate ursitele de la Allah izvorăsc. Iar tu ai fost 
scrisă la ursita mea, o, stăpână a mea. 

lar ea îi spuse: 

— Hotărâr, o, Maruf, eşti mare meșter în coţcării și 
nimeni nu-ţi poate fi asemuit ca viclenie, ca isteciune, 
ca gingăşie și ca bucurie. Da ce are să i dea tatăl meu, 
și ce are să spună mai cu seamă vizirul său, vrăjmașul 
tău, dacă au să afle adevărul despre povestea ta și despre 
născocirea cu caravana? De bună seamă că au să te dea 
morții; iar eu, de durere, aș muri alături de tine. Așa că 
ar fi mai bine, până una alta, să fugi de la sarai şi să te 
afunzi în vreo ţară depărtată, unde să aștepți până am să 
găsesc vreun chip de-a orândui lucrurile și de a lămuri 
ceea ce este de nelămurit. 

Şi adăugă: 

— la, așadar, acești cincizeci de mii de dinari pe care 
îi am, sari pe cal și du-te să trăiești în vreun loc ascuns, 
dându-mi de știre despre adăpostul tău, ca să pot, în 
fiecare zi, să-ți trimit un sol care să-ţi aducă vești de la 

mine și care să-mi aducă vești de la tine. Și iacă aceasta 
este, o, iubitul meu, cea mai bună hotărâre pe care o 
avem de luat în această împrejurare. 

lar Maruf răspunse: 

— Mă încredinţez ţie, o, stăpâna mea, și mă pun sub 
ocrotirea ta. 

lar ea îl sărută și făcu cu el treaba obișnuită, până la 
nămiez de noapte. 

Atunci îi spuse să se scoale, îl îmbrăcă în niște haine 
de mameluc și îi dete calul cel mai bun din grajdurile 
tatălui ei. lar Maruf ieși din cetate, străvestit în mame- 
luc de-al sultanului, și plecă în calea sa. Și, deocamdată, 
iată asta fu cu el. Ci în ceea ce îi privește pe domniţă, pe 
sultan, pe vizir şi caravana cea | nevăzut, iacătă. 

A doua zi, dis-de-dimineaţă, sultanul veni și șezu 
în sala de taifasuri, avându-l alături pe vizirul său. Şi 
trimise să fie chemată domniţa, ca să afle de la ea despre 
cele ce o sfătuiseră să afle. Şi, ca și în ajun, domniţa veni 
să stea în dosul perdelei, care o despărțea de bărbați, și 
întrebă: 

— Ce este, o, părinte al meu? 

EI întrebă: 

— Ei bine, fata mea, ce ai aflat și ce ai a ne spune? 

lar ea răspunse: 

— Ce am a spune, o, părintele meu? Uf, Allah să-l 
bară pe Cel-Viclean, pe izgonitul-cu-pietre! Și, totodată, 
afurisească-i pe clevetitori, și întuneca-i-ar chipul de 
catran al vizirului tău, care a vrut să ne împăcureze 
chipurile, mie şi soţului meu, emirul Maruf! 

Şi sultanul întrebă: 

— Da cum așa? Și pentru ce? 

Ea spuse: 

— Cum este cu putinţă, pe Allah, să-i dai crezare 
omului acesta pizmătareţ, care a pus la cale totul pentru 
a-l ponegri la cugetul tău pe ful, socrului meu? 

Şi tăcu o clipă, ca sugrumată de năduf, şi adăugă: 


A nouă sute şaizeci şi cincea noapte 291 


— Află, dar, o, părintele meu, că nu se află pe faţa pă- 
mântului un om atâta de cinstit, atâta de drept și atâta 
de curat ca emirul Maruf — coperi-l-ar Allah cu milele 
sale! lacătă ce s-a întâmplat, din ceasul când ne-am 
despărţit. La căderea nopţii, în clipita când soţul meu 
ie ii a intrat în iatacul meu, iată că hadâmbul pe 
care îl am în slujba mea ceru să ne vorbească pentru o 
știre ce nu îngăduia amânare. Și fu lăsat să intre; și ţinea 
în mână o scrisoare. Şi ne spuse că scrisoarea aceea toc- 
mai îi fusese înmânată de către zece mameluci străini, 
bogat îmbrăcaţi, care cereau să vorbească cu stăpânul 
lor, Maruf. Iar soțul meu desfăcu scrisoarea și o citi; pe 
urmă mi-o dete mie, şi o citii şi eu. Or, scrisoarea era 
de la chiar căpetenia acelei caravane pe care voi o aş- 
teptaţi cu atâta nerăbdare. Și căpetenia caravanei, care 
are sub poruncile lui, pentru a însoţi alaiul, cinci sute 
de mameluci tineri, asemenea cu cei zece care așteptau 
la poartă, arăta, în scrisoare, că, pe când drumețeau, 
avuseseră o întâlnire păcătoasă cu un buluc de beduini 
hoţi, prădători la drumul mare, care vruseseră să le taie 
calea. De-aci, întâia pricină a zăbovirii caravanei. Şi 
mai arăta că, după ce biruise bulucul, fuseseră loviți, 
noaptea, la câteva zile mai târziu, de altă ceată de be- 
duini, mult mai mare și mai bine înarmată. Şi urmase o 
luptă sângeroasă,s în care, din păcate, caravana pierduse 
cincizeci de mameluci, uciși, două sute de cămile și 
patru sute de boccealâcuri cu mărfuri scumpe. La acea 
știre păguboasă, soțul meu, departe de a se lăsa tulburat, 
rupse scrisoarea, zâmbind, fără ca baremi să mai ceară 
vreo lămurire de la cei zece robi care așteptau la poartă, 
și îmi spuse: „Ce sunt acele patru sute de agarlâcuri și 
acele două sute de cămile pierdute? De-abia dacă în- 
seamnă o pierdere de nouă sute de mii de dinari de aur. 
Chiar că nu se cade să mai vorbim de ele, și mai ales să-ţi 
faci tu vreo grijă, dulceaţa mea. Singura supărare care se 
trage de-aci pentru noi este că sunt nevoit să lipsesc vreo 

câteva zile, spre a mă duce să zoresc sosirea caravanei. “ 
Şi se sculă, râzând, și mă strânse la pieptul său, și își 
luă rămas-bun de la mine, pe când eu vărsam lacrimile 
despărțirii. Şi cobori, sfătuindu-mă iar să-mi liniștesc 
inima și să-mi înseninez ochii. Iar eu, văzând cum se 
duce sâmburele inimii mele, mă plecai pe fereastra care 
dă înspre curte și îl văzui pe mult-dragul meu cum sta 
de vorbă cu cei zece tineri mameluci, frumoși ca niște 
lune, care aduseseră scrisoarea. Și sări pe cal, și ieși în 
fruntea lor din sarai, spre a se duce să grăbească sosirea 
caravanei. 

Şi, vorbind astfel, tânăra domniţă își trase cu zgo- 
mot nasul, cum face cineva care ar fi plâns din pricina 
despărțirii, și adăugă cu un glas dintr-odată supărat: 

— Ei, tată, ce s-ar fi întâmplat, ia spune-mi, dacă aș fi 
făcut necuviința de a-i vorbi soțului meu, așa cum mă 
povăţuisei tu să fac, stârnit cum ai fost de vizirul tău 
de păcură? Da, ce s-ar fi întâmplat? Soţul meu m-ar fi 
măsurat de aci încolo cu ochiul silei și al neîncrederii, 
și nu m-ar mai fi iubit, ba chiar m-ar fi urât, şi pe bună 
dreptate, într-adevăr! Şi toate astea din pricina prepu- 
nerilor mișele și a bănuielilor ponegritoare ale vizirului 
tău, barba aceea a prăpădului! 

Şi, vorbind astfel, domnița se ridică, în dosul perde- 
lei, și plecă, făcând zarvă mare și vădindu-și supărarea. 
lar i ela se întoarse înspre vizir şi ţipă: 

— A, pui de cățea, vezi ce pățim din pricina ta? Pe 
Allah! nu ştiu ce mă mai ţine să nu-ţi petrec lungimea 
prin lăţime. Da mai dă tu sfat încă o dată să se arunce 
îndoiala asupra ginerelui meu, Maruf, și-ai să vezi ce 
te așteaptă! 

Și îi aruncă o privire poncișă, și puse capăt divanu- 
lui. Şi-atâta cu ei! 

Ci în ceea ce îl priveşte pe Maruf, iacătă. 

După ce ieși din cetatea Kaiitanului, care era cetatea 
de scaun a sultanului, tatăl domniţei, și după ce călători 

prin câmpurile pustii vreme de câteva ceasuri, începu să 
simtă că o osteneală grea îl deșela, dat fiindcă el nu era 
deprins să călărească pe cai domneşti, și că meseria lui 
de cavat nu-l menise nicidecum să fie într-o zi călărețul 
fălos care era acum. Și, pe deasupra, nu mai contenea să 
fie îngrijat de urmările poveștii lui; și începea să-i pară 
amarnic de rău că îi istorisise domniţei adevărul. Şi își 
zicea: „lacătă că ai ajuns acuma să rătăcești pe drumuri, 
în loc să re desfeți în braţele soţiei tale celei ca untul, 
care cu alinturile ei te făcuse s-o uiţi pe afurisita de 
Balegă-încinsă din Cairo.“... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute şaizeci şi șasea noapte 
Urmă: 


... „lacătă că acuma ai ajuns să rătăcești pe drumuri, 
în loc să te desfeţi în braţele soţiei tale celei ca untul, 
care cu alinturile ei te făcuse s-o uiţi pe afurisita de 
Balegă-încinsă din Cairo.“ 

Şi, gândindu-se la toţi îndrăgostiţii din alte vremi, 
cărora despărțirea le arsese inimile, îl prinse mila de 
starea lui și începu să plângă cu lacrimi de foc, rostind 
stihuri deznădăjduite despre despărţire. Şi, gemând așa 
şi vărsându-și durerea de îndrăgostit în ofurile stihu- 
rilor asemănătoare cu jalea lui, ajunse, după răsăritul 
soarelui, lângă un sătuc. Și zări într-un câmp un felah 
care ara cu un plug la care erau înjugaţi doi boi. Şi cum, 
în graba lui de a fugi din sarai și din cetate, uitase să-și ia 
merinde pentru la drum, îl chinuiau și foamea, și setea; 
şi se duse la felah și îi dete bineţe, grăind: 

— Salamalecul fie asupra-ţi, o, șeicule! 

lar felahul îi răspunse la binețe, rostind: 

— Şi asupra-ţi fie salamalecul, mila și binecuvântările 
lui Allah! Tu, fără de îndoială, o, stăpâne al meu, ești un 
mameluc dintre mamelucii sultanului! 

lar Maruf răspunse: 

— Da. 

Iar felahul zise: 

— Fii binevenit, o, chip de lapte, și fă-mi cinstea de a 
descăleca lângă mine și d a primi să-mi fii oaspe. 

Iar Maruf, care văzu îndată că avea de a face cu un 
om darnic, repezi o aruncătură de ochi înspre amărâta 
de așezare din preajmă și luă seama că nu cuprindea 
nimic cu ceea ce și-ar fi putut cineva stâmpăra foamea 
ori setea. 

Și îi spuse felahului: 

— O, fratele meu, nu văd nimic la casa ta, ce-ai putea 
să-i dai unui oaspete flămând ca mine. Cum ai să faci, 
așadar, dacă aș primi poftirea ta? 

Şi felahul răspunse: 

— Binele lui Allah nu ne lipsește; se găsește din plin. 
Dă-te numai jos de pe cal, o, stăpâne al meu, şi lasă-mă 
să te îngrijesc și să te ospeţesc în numele lui Allah. Satul 
este să aproape, iar eu am să dau o fugă repede, cu 
toată iuţeala picioarelor mele, și am să-ţi aduc de acolo 
ceea ce îţi trebuie spre a-ţi potoli foamea și a te simți 
mulțumit. Şi nu am să preget nici să-ţi aduc niște nutreţ 
şi niște grăunțe pentru hrana calului. 

Iar Maruf, cuprins de gânduri cinstite și nevroind 
să-l stânjenească pe omul acela sărac și să-l smulgă de 
la munca lui, îi răspunse: 

— Păi, dacă ei este colea aproape, o, fratele meu, 
mult mai iute aș da eu o fugă călare până acolo, și aş cum- 
păra din suk tot ce trebuie, pentru mine și pentru cal. 

Ci felahul, care nu se putea îndura, în lea lui 
înnăscută, să lase să plece așa, fără a-i da găzduire, un 
străin de pe drumuri lui Allah, i-o întoarse: 

— Despre ce suk vorbeşti, o, stăpâne al meu? Ori 
un pârlit de sătuc ca al nostru, unde casele sunt zidite 
din balegă de vacă, are vreun suk ori fie ce-o fi care, 
mai de aproape ori mai de departe, să semene cu un 
suk? Noi nu avem niciun soi de daraveli de vânzare 
ori de cumpărare; și fiecare trăiește din puţinul pe care 
îl are. Mă rog, așadar, ţie, pe Allah și pe Prorocul cel 
binecuvântat, să descaleci colea, spre a mă îndatora și 
spre a face o bucurie cugetului şi inimii mele. Şi mă duc 
repede în sat și mă întorc și mai repede. 

Atunci Maruf, văzând că nu poate să nu primească 
poftirea acelui felah sărac fără a-l mâhni și a-l îndurera, 
se dete jos de pe cal și se duse să șadă la intrarea în 
bordeiul de balegă uscată, pe când felahul, numaidecât, 
slobozindu-şi picioarele în vînt spre sat, nu zăbovi a 
pieri în depărtare. 

Şi, aşteptându-l să se întoarcă cu merindea, Maruf 
începu să cugete și să-și spună: „lacătă-mă că sunt pri- 
cină de griji și de necazuri pentru sărmanul acesta, cu 
care mă asemuiam atâta de mult pe vremea când nu 
eram decât un amărât de cavaf cârpaci! Ci, pe Allah! 
am să îndrept pe cât îmi stă în putinţă paguba pe care 
i-o pricinuiesc lăsându-l să-și părăsească așa munca. ŞI, 
dintru-ntâi, am să mă străduiesc, pe ogor, să ar în locul 
lui și să-l ajut să-și dobândească al îndărăt vremea 
pe care o irosește pentru mine.“ 

Şi se sculă, pe clipă pe dată, și, îmbrăcat în hainele 
lui daurite de mameluc împărătesc, puse mâna pe plug 
şi îndemnă perechea de boi de-a lungul brazdei înce- 
pute. Da nici nu apucase bine să facă boii să meargă 
câţiva pași, că râmocul plugului se și opri deodată, cu 
un scrâșnet ciudat, înțepenit în ceva ce îi sta în cale; și 
boii, opintiţi în jug, se poticniră pe picioarele lor de 
dinainte. lar Maruf, dându-le gură, indemni vitele să se 
ridice, și le biciui aprig, ca să biruie împotrivirea. Ci, cu 
toată opintirea amarnică, pe care boii o încercară, plugul 

nu se clinti nici cât de-un deget și rămase pironit în glie 
ca întru așteptarea Zilei Judecăţii ce va să vie. 

Atunci Maruf se hotărî să cerceteze cam ce treabă 
putea să fie. Şi, după ce dete pământul la o parte, văzu 
că brăzdarul “isa se înfipsese cu vârful într-o toartă 
strașnică de aramă roșie înţepenită într-o lespede de 
marmură, aproape de faţa arăturii. 

Şi îl împinse ispita să se apuce să încerce a mișca și 
a ridica lespedea aceea de marmură. Şi, după câteva 
încercări, izbuti până la urmă s-o clintească și s-o facă să 
alunece într-o parte. Şi zări, sub ea, o scară ce ducea, pe 
niște trepte de marmură, într-o hrubă de sub pământ, 
pătrată și mare cât un hammam. Și Maruf, rostind bis- 
millahul, cobori în hrubă și văzu că era alcătuită din 
patru săli în șir. Şi cea dintâi dintre săli era plină cu 
galbeni, de la podea până sus la tavan; iar cea de a doua 
era plină cu mărgăritare, cu smaralde și cu mărgeanuri 
roșii, tot așa, de la podea până la tavan; iar cea de a treia, 
cu balașuri, rubine, peruzele, olmazuri și nestemate de 
toate culorile; da cea de a patra, care era cea mai largă 
și cea mai bine întocmită, nu cuprindea nimic altceva 
decât un pilastru din lemn de ince pe care sta un 
sipeţel mititel de cleştar, nu mai mare decât o lămâie. 

Şi Maruf se miră cu mare mirare de cele ce vedea, și 
se bucură de comoară. Da ceea ce îl ispitea cel mai mult 
era sipețelul cel mărunțel de cleștar, singurul lucru ce se 
vedea în acea a patra sală, atâta de mare, de sub pământ. 
Încât, neputând să-și înfrâne îndemnurile sufletului, 
întinse mâna înspre flecuștețul acela, care îi atrăgea 
privirile nemăsurat mai mult decât toate minunăţiile 
din comoară; și, apucându-l, îl deschise. Şi găsi în el 
un inel de aur, împodobit cu o boabă de cornalină, pe 
care erau săpate, cu niște slove până peste poate de gin- 
gaşe şi semănând cu piciorușele de furnică, niște scrieri 
talismanice. Şi Maruf, cu o mișcare firească, își petrecu 
inelul pe deget și îl potrivi frecându-l. 

Şi pe dată ieși un glas puternic din nestemata ine- 
lului, care grăi: 

— La poruncile tale! la poruncile tale! Spune! Vrei să 
dărâm ori să zidesc, să omor niscaiva sultani și niscaiva 
sultane, ori să ţi-i aduc aici? Să fac să răsară din pământ 
o cetate întreagă, ori să nimicesc o ţară întreagă? Să 
acopăr cu flori un meleag, ori să-l pustiesc? Să şterg 
de pe faţa lumii un munte, ori să sec o mare? Spune, 
dorește, poruncește! Da fie-ţi milă, nu mă freca atâta 
de amarnic, o, stăpâne al meu! Sunt robul tău, din voia 
Străpânului ginnilor, izvoditorul zilei și al nopţii! 

Şi Manli care dintru-ntâi nu-și dăduse bine seama 
de unde ieșea glasul, luă aminte până la urmă că ieșea 
din chiar bobiţa de pe inelul pe care și-l pusese pe deget, 
și spuse celui ce se afla în cornalină: 

— O, făptură a Stăpânului meu, cine ești? 

Iar glasul din cornalină răspunse: 

— Sunt ginnul Părintele Norocului, robul inelului 
acestuia. Şi împlinesc fără cârtire poruncile oricui va fi 
ajuns stăpân pe inel. Și nimic nu îmi este cu neputinţă, 
întrucât sunt baș-căpetenie peste șaptezeci și două de 
seminţii de ginni, de efriţi, de şeitani, de auni şi de 
marezi. Şi fiecare seminţie este alcătuită din douăspre- 
zece mii de voinici năprasnici, mai tari ca elefanții și 
mai sprinteni ca argintul-viu. Ci, precum ţi-am spus, 
o, stăpâne al meu, sunt, la rându-mi, supus al acestui 
inel; și oricât de mare ar fi puterea mea, ascult de cine 
stăpânește inelul, ca un copil de mama lui. Da îngădu- 
ie-mi să te vestesc că dacă, din nenorocire, ai să freci 
de două ori la rând nestemata, în loc de o dată, ai să 
mă faci să mă mistui în pojarul numelor cumplite, care 
sunt săpate pe inel. Și ai să ne pierzi pe totdeauna, și pe 
mine, și pe el... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a nouă sute şaizeci şi şaptea noapte 
Urmă: 


... Da îngăduie-mi să te vestesc că dacă, din nenoro- 
cire, ai să freci de două ori la rând nestemata, în loc de 
o dată, ai să mă faci să mă mistui în pojarul numelor 
cumplite care sunt săpate pe inel. Și ai să ne pierzi pe 
totdeauna, și pe mine, și pe el. 

Și Maruf, auzind acestea, îi răspunse efritului din 
cornalină: 

— O, strălucitule şi preaputernicule Taică al Noro- 
cului, să știi că mi-am țintuit vorbele tale în locul cel 
mai temeinic al ţinerii mele de minte. Ci, pentru înce- 
put, poţi tu să-mi spui cine te-a închis în cornalină și 
cine te-a supus puterii stăpânului inelului? 

lar ginnul răspunse din lăuntrul nestematei: 

— Află, ya sidi, că locul unde ne aflăm este vistieria cea 
din străvechime a lui Şedad, fiul lui Aad, ziditorul cetăţii 
celei vestite, acuma în năruire, lram-cea-cu-Pilaștri. Or, 
eu, pe vremea vieţii lui, eram rob al sultanului Ședad. 
lar tu eşti stăpân chiar pe inelul său, pe care l-ai găsit 
în cleștarul în care fusese închis pe vremuri! 

Şi cârpaciul de încălțări de altădată de pe Uliţa Roşie 
din Cairo, ajuns acuma, datorită stăpânirii acelui inel, 
moștenitorul drept al neamului lui Nemrod și al acelui 
viteaz și falnic Ședad, care trăise vârsta a șapte vulturi, 
vroi să încerce, fără de zăbavă, puterile vrăjite închise 
în nestemată. Și îi spuse celui din cornalină: 

— O, rob al inelului, ai putea tu să faci să iasă din 
sălile acestea de sub pământ și să duci deasupra, la lu- 
mină, comoara închisă aici? 

Şi glasul Părintelui Norocului răspunse: 

— Păi fără de îndoială! iar lucrul acesta îmi este chiar 
cel mai ușor! 

Şi Maruf îi zise: 

— Dacă-i așa, îţi cer să dai zor a scoate toate bogăţiile 
și minunăţiile câte sunt aci, fără a lăsa nimic celor ce ar 
putea să mai vină după mine, nici măcar urma. 

Şi glasul răspunse: 

— Ascult și mă spun! 

Pe urmă strigă: 

— Hei, băieți! 

Şi pe dară Maruf văzu cum se ivesc dinainte-i doi- 
sprezece băieţi de o frumuseţe mare, purtând pe capete 
niște coșuri nemăsurate. Şi, după ce sărutară pământul 
dintre mâinile lui Maruf fermecat, se ridicară iar şi, 
într-o clipire de ochi, duseră afară, în câteva poveri, 
toate comorile cuprinse în cele trei săli de sub pământ. 
Şi, după ce își isprăviră treaba, veniră iar să-și aștearnă 
temenelile la picioarele lui Maruf, tot mai vrăjit, și pie- 
riră precum se iviseră. 

Maruf atunci, până peste poate de mulțumit, se 
intoarse înspre cel ce sălășluia în cornalină și îi spuse: 

— Este desăvârșit. Ci aș vrea acuma niște lăzi, niște 
catâri cu catârgiii lor, și nişte cămile cu cămilarii lor, 
pentru a duce aceste comori în Kaiitan, cetatea de 
scaun a împărăției Sohatan. 

Şi robul închis în nestemată răspunse: 

— La poruncile tale! nimic nu este mai lesne de 
rostuit. 

Și dete un strigăt mare și, tot atunci, catâri și catâr- 
gii, cămile şi cămilari, lăzi și coșuri, și mameluci îmbră- 
caţi falnic, frumoși ca niște lune, se iviră dinaintea lui 
Maruf, câte șase sute din fiecare soi. Și, într-un răspas 
mai scurt decât ţi-ar trebui ca să închizi un ochi și să-l 
deschizi iar, încărcară pe vite lăzile și coșurile, umplute 
mai întâi cu aur și cu giuvaieruri, și se rânduiră în șir 
frumos. lar tinerii mameluci săriră pe caii lor mândri și 
împresurară, înșiruiți din loc în loc, caravana. 

lar cavaful de odinioară îi spuse atunci slujitorului 
inelului: 

— O, Taică al Norocului, doresc de la tine acuma 
o mie de alte vite, încărcate cu mătăsuri și cu atlazuri 
aurite, și cu alte mărfuri scumpe de la Siria, de la Egipt, 
de la Grecia, de la Persia, de la Ind și de la Chitai. 

lar ginnul răspunse cu ascultare și cu supunere. 
Şi pe dată cele o mie de cămile încărcate cu lucrurile 
pomenite, se iviră dinaintea lui Maruf și se duseră să 
se rânduiască singure, în şir frumos, la urma alaiului, 
străjuite, ca și suratele lor, de alți mameluci tineri, 
îmbrăcaţi falnic, și călări ca și fraţii lor. lar Maruf fu 
mulțumit și îi spuse celui ce sălășluia în inel: 

— Acuma, până a pleca, vreau să mănânc. Ridică-mi, 
dar, un cort de mătasă, și adu-mi niște tăvi cu mâncă- 
ruri bune și cu băuturi reci. 

Şi totul fu îndeplinit pe loc. 

lar Maruf intră în cort şi şezu dinaintea tăvilor, chiar 
în clipita când felahul cel bun se întorcea din cătun. Și, 
bietul de el, venea aducând pe cap un blid plin cu linte 
prăjită în ulei, sub braţul stâng niște pâine neagră și niște 
ceapă, iar sub braţul drept o traistă plină cu ovăz pentru 
cal. Şi văzu, dinaintea casei sale, caravana cea vrăjită, 
şi cortul de mătase în care şedea Maruf înconjurat de 
robii zoriţi, care îl slujeau, pe când alți robi stăteau în 
spatele lui, cu braţele încrucișate pe piept. Şi rămase 
tulburat până peste poate, şi gândi: „De bună seamă că 
sultanul, care l-o fi trimis înaintea sa pe mamelucul cel 
dintâi, pe care l-am văzut, a sosit aici în lipsa mea! Ce 
păcat că nu m-am gândit să tai cele două găini ale mele 
și să i le fi gătit cu unt de vacă!“ Și se hotărî pe dată să 
facă așa, măcar că zăbovise, și se repezi după cele două 
găini să le taie și să le dea sultanului, fripte în unt de 
vacă, numaidecât... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a nouă sute şaizeci şi opta noapte 
Urmă: 


... şi se repezi după cele două găini să le taie și să le 
dea sultanului, fripte în unt de vacă, numaidecât. 

Da Maruf îl zări și îl strigă. Şi le spuse totodată ro- 
bilor care îl slujeau: 

— Aduceţi-l la mine! 

Iar ei deteră fuga după el și îl aduseră pe sus în cort, 
cu blidul lui cu linte, cu cepele, cu pâinea cea neagră și 
cu traista lui cu ovăz. Și Maruf se ridică în cinstea lui, 
îl îmbrăţișă și îi zise: 

— Ce aduci acolo, o, fratele meu întru sărăcie? 

Şi felahul cel sărac se miră cu mare mirare că i se vor- 
beşte cu atâta dragoste de către un om cu atâta greutate, 
și că îl aude grăind cu glasul acela și că îi spune „frate 
întru sărăcie.“ Şi îşi zise: „Dacă acesta este un sărăcan, 
atunci eu ce mai sunt?“ Și îi răspunse: 

— Îţi aduc merindea ospeţiei, o, stăpâne al meu, și 
tainul calului tău. Ci mă rog ţie să ierţi neștiinţa mea. 
Căci, de-aș fi știut că ești sultanul, nu aș fi șovăit să 
jertfesc în cinstea ta cele două găini pe care le am, și să 
ţi le frig în unt de vacă. Ci sărăcia ii face pe om orb şi 
îl văduveşte de toată isteciunea. 

Şi lăsă capu-n jos, peste măsură de rușinat și de fås- 
tâcit. lar Maruf, la vorbele sale, aducându-și aminte de 
starea lui de odinioară, de pe când trăia într-o ticălo- 
şie asemenea, ori chiar și mai rea ca a felahului acela 
sărman, începu să plângă. Şi lacrimile-i curgeau șuvoi 
printre firele bărbii și cădeau în farfurie. Şi îi spuse 
felahului: 

— O, fratele meu, liniştește-ţi inima. Eu nu sunt nici- 
decum sultanul, ci numai ginerele lui. Și, în urma unor 
încurcături pe care le-am avut între noi, am plecat de 
la sarai. Ci îmi trimite acuma toţi robii aceștia şi toate 

aceste daruri, spre a-mi dovedi că vrea să se împace cu 
mine. Cât despre tine, fratele meu, care ai vrut să mă 
omenești fără a şti cine sunt, cu atâta bunătate, află că 
nu ai semănat într-un pământ uscat. 

Şi îl sili pe felah să șadă de-a dreapta lui și îi spuse: 

— În ciuda tuturor bunătăţurilor pe care le vezi în 
farfuriile acestea, mă jur pe Allah că nu vreau să mănânc 
decât din blidul tău de ine şi că nu am să mă ating 
de nimic altceva decât de pâinea aceasta și de cepele 
acestea. 

Și le porunci robilor să dea mâncărurile cele scumpe 
felahului; și, la rându-i, nu mâncă decât lintea din blid, 
pâinea cea neagră și cepele. Și se lumină, și se bucură 
privind uimirea bietului felah la vederea atâtor bunătă- 
țuri a căror mireasmă sătura minţile, și a atâtor bucate 
care vrăjeau privirile. 

Şi, după ce isprăvi de mâncat, mulțumi Atoate- 
dătătorului pentru binefacerile sale; iar Maruf se ridică 
și, luându-l pe felah de mână, îl duse afară din cort, 
înspre caravană. Şi îl sili să-și aleagă, din fiecare soi de 
marfă și de agarlâc, câte o pereche de cămile și câte o 
pereche de catâri. Pe urmă îi spuse: 

— Astea intră în stăpânirea ta, o, fratele meu. Şi îţi mai 
las, pe deasupra, și cortul acesta, cu tot ce se află în el. 

Şi, fără a vroi să-i asculte nici împotrivirile, nici 
mărturiile de mulțumire, își luă rămas-bun de la el, 
sărutându-l încă o dată, încălecă pe cal, trecu în fruntea 
Caravanei și, trimițând înainte-i la cetate un sol mai iute 
ca fulgerul, însărcinat să-i ducă veste sultanului despre 
sosirea sa, porni la drum. 

Or, solul lui Maruf ajunse la sarai în clipita când 
vizirul tocmai îi spunea sultanului: 

— Scutură-te de greşala ta, o, stăpâne al meu, și nu 
da crezământ spuselor domnirei, fiica ta, despre ple- 
carea soţului ei. Întrucât, pe viaţa capului tău! emirul 
Maruf a plecat de aici ca fugar, de frica dreptei tale 

mânii, și nicidecum spre a se duce să zorească sosirea 
unei caravane care nu se află. Pe sfintele zile ale vieţii 
tale, omul acela nu este decât un mincinos, un viclean 
și un pezevenghi! 

Şi când sultanul, pe jumătate încredinţat de vorbele 
vizirului, taman deschidea gura spre a da răspunsul 
cuvenit, solul intră și, după ce se temeni, îi vesti sosirea 
lui Maruf, spunând: 

— O, doamne al vremilor, vin la tine ca vestitor. Şi 
îţi aduc vestea cea bună a sosirii, pe urma mea, a stăpâ- 
nului meu, emirul preaputernic și mult-darnic, viteazul 
fără de seamăn, Maruf, ginerele tău, care este în fruntea 
unei caravane ce n-a putut să meargă la fel de iute ca 
mine, din pricina averilor grele cu care e încărcată. 

Şi, grăind așa, mamelucul cel tânăr sărută iar pămân- 
tul dintre mâinile sultanului și plecă precum venise. 

Atunci sultanul, peste măsură de bucuros, da mâniat 
pe vizirul său, se întoarse înspre el și-i zise: 

— Cătrăni-ţi-ar Allah obrazul și făcea-ţi-l-ar tot atâta 
de întunecat pe cât ţi-e și mintea! Și bătu-ţi-ar barba 
aceea, o, vicleanule, și încredința-te-ar de minciună și 
de vicleșug, așa cum ai să fii încredinţat, într-un sfârșit, 
de strălucirea şi de puternicia ginerelui meu cel iubit! 

Şi vizirul, încremenit și vântuit de orice cuget, se 
aruncă la picioarele stăpânului său, fără a mai avea 
putere să răspundă baremi o vorbă. Iar sultanul îl lăsă 
așa, și ieși să dea poruncă să se împodobească și să se 
gătească toată cetatea, și să se orânduiască totul spre a 
ieși, cu mare saltanat, înaintea ginerelui său. 

După care se duse la iatacul copilei sale și îi împărtăși 
vestea cea fericită. Și domniţa, când îl auzi pe tatăl său 
că vorbește despre venirea soţului ei în fruntea unei 
caravane pe care gândea că ea însăși a născocit-o bu- 
cată cu bucată, rămase până peste poate de uluită și de 
minunată. Şi nu mai știa ce să creadă, ce să spună ori 
ce să răspundă; și se întreba dacă nu cumva soţul ei își 

bate joc încă o dată de sultan, ori dacă nu cumva a voit, 
în noaptea când îi istorisise povestea sa, să-și râdă de 
ea, ori poate că numai s-o pună la încercare, ca să vadă 
dacă ea are o dragoste adevărată față de el. Și, orice-ar 
fi fost, gândi că mai degrabă să păstreze numai pentru 
ea îndoielile și nedumetririle, așteptând să vadă cum 
stă treaba. Și se mărgini să-i arate părintelui ei un chip 
înflorit de mulțumire. Iar sultanul ieși de la ea și trecu 
în fruntea alaiului care porni în calea lui Maruf. 

Da cel care fu cel mai uluit dintre toți, şi cel mai 
năucit, fu, fără de tăgadă, strălucitul negustor Ali, tova- 
rășul de copilărie al lui Maruf, care știa, mai bine decât 
oricine, ce temei aveau bogăţiile lui Maruf, încât, când 
văzu împodobeala cetăţii, și pregătirile de sărbătoare, și 
alaiul domnesc care ieșea din cetate, îi opri pe trecători 
ca să-i întrebe despre pricina acelei frământări. lar ei îi 
răspunseră: 

— Ce, nu știi? Păi ginerele sultanului, emirul Maruf, 
se întoarce în fruntea unei caravane falnice! 

Iar prietenul lui Maruf își plesni mâinile una de alta 
și își zise: „Cam ce-o mai fi și cu pehlivănia aceasta nouă 
a cavafului? Pe Allah! au de când munca de cârpaci de 
pingele o fi putut să-l ridice pe prietenul meu, Maruf, 
stăpân și căpetenie de caravane? Da mare e Allah... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute şaizeci şi noua noapte 
Urmă: 
. lar prietenul lui Maruf îşi plesni mâinile una 


de alta și își zise: „Cam ce-o mai fi și cu pehlivănia 
aceasta nouă a cavafului? Pe Allah! au de când munca 

de cârpaci de pingele o fi putut să-l ridice pe prietenul 
meu, Maruf, stăpân și căpetenie de caravane? Da mare 
e Allah! Şi mântuiască-i el cinstea, şi ferească-l de ruși- 
nea obștească!“ Şi rămase acolo, așteptând, ca și ceilalți, 
sosirea caravanei. 

Şi în curând alaiul își făcu intrarea în cetate. Și Maruf 
călărea în frunte, mai strălucitor de o mie de ori decât 
sultanul, și măreț, şi falnic, de să facă să plesnească fierea 
în porcii-de-câine. lar în urma lui venea caravana cea 
nesfârșită, străjuită de mamelucii cei mândri, îmbrăcaţi 
în atlazuri minunate. Şi toate astea erau atâta de fru- 
moase şi de uluitoare, că nimeni nu-și amintea să mai fi 
văzut ori să mai fi auzit pomenindu-se despre ceva ase- 
menea. lar negustorul Ali îl văzu și el pe Maruf în starea 
aceea nemaipomenită, și își zise: „Iaca na! Pesemne că 
a pus ceva la cale cu domnia, soţia sa, ca să-și râdă de 
sultan.“ Și se apropie de Maruf, și izbuti să ajungă lângă 
el, prin toată vâlva care îl împresura, și îi spuse, l în așa 
chip, încât să nu fie auzit decât numai de el: 

— Fii binevenit, o, șeicule al pușlamalelor norocite, și 
cel mai iscusit dintre pezevenghi! Ce vrea să zică toate 
astea? Ci, pe Allah, ţi se și cuvin toate hatârurile și tot 
huzurul la care ai ajuns, o, prietene al meu. Hai, fii 
fericit și veselește-te! Iar Ala să-ți sporească pișicher- 
lâcurile și pungășiile! 

Şi Maruf începu să râdă de vorbele prietenului său, 
și își dete întâlnire cu el pe-a doua zi. 

Și, cu asta, Maruf ajunse la sarai, alături de sultan, 
și se sui să șadă, în slava lui, pe un jep domnesc așezat 
în sala cea mare de primire. Și porunci să se înceapă cu 
ducerea în vistieria sultanului a lăzilor umplute cu aur, 
cu giuvaieruri, cu mărgăritare și cu nestemate, să se 
umple cu acele minunăţii toți sacii din haznale, și să i se 
aducă apoi tot ce mai rămăsese, adică boccealâcurile cu 
aein cele scumpe și cu mătăsăria. Şi i se îndepliniră 
întocmai poruncile. Și puse să se desfacă în fața lui lăzile 

și boccealâcurile, una câte una, și începu să împartă, cu 
mâinile amândouă, mai-marilor de la saraiul împărătesc 
și soțiilor lor, atlazurile cele minunate, mărgăritare și 
nestemate, și să facă daruri mari mădularelor divanului 
împărătesc, negustorilor pe care îi cunoştea, săracilor 
și prostimii. Și, în pofida mustrărilor sultanului, care 
vedea lucrurile acelea scumpe cum pier ca apa prin ciur, 
Maruf nu se ridică până ce nu împărţi tot agarlâcul 
caravanei. Căci dac) cal mai mic pe care îl dăruia era 
un pumn sau doi de aur, de smaralde, de mărgăritare 
ori de rubine. Și le zvârlea cu amândouă mâinile, pe 
când sultanul suferea amarnic și se strâmba de durere, 
strigând de fiecare dată: 

— Destul, o, fiul meu, destul! Nu are să ne mai ră- 
mână nimic. 

Da Maruf, zâmbind, răspundea de fiecare dată: 

— Pe viaţa ta! să nu-ţi faci frică de una ca asta. Căci 
ceea ce am eu este de neisprăvit. 

Estimp, vizirul veni să-l vestească pe sultan că haz- 
nalele din vistierie erau pline cu vârf acuma și că nu se 
mai putea pune nimic în ele. Și sultanul îi spuse: 

— Bine. Caută altă sală și umple-o ca și pe cealaltă! 

lar Maruf, fără să se uite la el, îi zise: 

— Poţi! 

Şi adăugă: 

— Şi ai să umpli și-a treia sală, apoi pe-a patra. $i, 
dacă sultanul nu se împotrivește, aș putea să umplu la 
fel toate sălile saraiului cu asemenea lucruri care pentru 
mine nu au niciun preţ. 

Iar sultanul nu mai știa dacă toate astea se petreceau 
în vis ori aievea. Şi era uluit până peste marginile ului- 
rii. Iar vizirul ieși spre a se duce să mai mpa alte vreo 
două-trei săli cu bogăţiile aduse de Maruf. 

Iar Maruf, de îndată ce acestea toate se sfârșiră, și 
după ce dovedi astfel că îndeplinise tot ceea ce făgă- 
duise, ba chiar cu asupra de măsură, dete zor să pună 

capăt divanului de filotimie și să se ducă la tânăra lui 
soţie. lar domniţa, de cum îl văzu, veni la el, cu ochii 
plini de bucurie, și îi sărută mâna, și îi zise: 

— Fără de îndoială, o, fiu al socrului meu, ai vrut să te 
veselești pe seama mea și să-ţi râzi de mine, ori poate ca 
să-mi pui dragostea la încercare, istorisindu-mi poves- 
tea despre sărăcia ta de altădată și despre necazurile tale 
cu soţia ta, afurisita de Fattumah Baligă-încinsă. Da 
mulțumesc lui Allah că nu m-a lăsat să mă port față de 
tine, o, stăpâne al meu, altminteri de cum am făcut. 

Şi Maruf o sărută, îi dete răspunsul de cuviință și 
îi dărui o haină fără de asemuire, și o salbă închisă cu 
zece șiruri de câte patruzeci de mărgăritare fără pereche, 
mari cât ouăle de porumbel, și niște brățări, și niște 
lănțuguri făurite de vrăjitori. Și domniţa, văzând toate 
acele Tuen frumoase, simți o bucurie mare și strigă: 

— Hotărât! am să păstrez rochia aceasta frumoasă și 
podoabele acestea numai pentru zile de sărbătoare. 

lar Maruf zâmbi și îi spuse: s 

- O, dulceața mea, nu te îngrija de asta! În fiece zi 
am să-ţi dăruiesc alte rochii și alte podoabe, câtă vreme 
dulapurile tale n-au să dea pe dinafară și câtă vreme 
lăzile tale nu vor fi pline până-n buză. 

Şi, cu asta, făcură treaba lor, obișnuită, până dimineața. 

Or, încă nici nu ieșiseră de sub polog, când auziră 
glasul sultanului care cerea să intre. Şi Maruf se repezi 
să-i deschidă, și îl văzu tulburat și galben la față, și spe- 
riat la chip. Şi îl pofti cu grijă să intre și să şadă pe divan; 
și domniţa se sculă, cu totul tulburată de acea sosire 
neașteptată și de înfățișarea părintelui ei, și dete zor să-l 
stropească cu apă de trandafiri spre a-i potoli starea și 
a-l face să-și capete iar darul vorbirii. Și când el, într-un 
sfârşit, putu să grăiască, îi spuse lui Maruf: 

— O, fiul meu, sunt, ah, aducător de ştiri rele! da se 
cade să ți le spun, ca să fii prevestit de năpasta care te 
paşte. Uf, se cade ori nu se cade? 

Şi Maruf răspunse: 

— Se cade, de bună seamă! 

Şi sultanul spuse: 

— Eh, află, o, copile al meu, că slugile mele și străjerii 
mei, până peste poate de uluiți, au venit să-mi dea de 
ştire, acum o clipită, că cei două mii de mameluci ai tăi, 
chervanagiii, cămilarii și catârgii au pierit as 'noapte, fără 
ca să ştie cineva pe ce cale au alea şi fără să lase nici cea 
mai mică urmă de drumul lor. O pasăre care îşi ia zborul 
de pe o creangă lasă o urmă mai mult decât n-a lăsat 
toată chervanaua aceea pe drumurile noastre. Or, cum 
pierderea asta este o pierdere fără de leac pentru tine, am 
fost atâta de năucit, că și-acuma sunt tot buimăcit. 

lar Maruf, auzind vorbele sultanului, începu să râdă 
şi răspunse: 

— O, socrule, liniștește-ţi cugetul. Căci pierderea sau 
pieirea chervanagiilor mei și a vitelor mele nu are mai 
multă însemnătate pentru mine decât pierderea unui 
strop de apă din mare. Întrucât, astăzi, ca și mâine, și 
ca și poimâine, și ca și în celelalte zile, voi putea, numai 
dorindu-mi, să am mai mulţi chervanagii și mai multe 
vite de povară, cu încărcătura lor cu tot, cât nici n-ar 
putea să încapă în toată cetatea Khaiitanului. Poţi, dar, 
să-ți linișteşti sufletul, să te înseninezi la față și să ne 
lași acuma să ne sculăm ca să ne ducem la hammamul 
de dimineaţă. 

Și sultanul, mai năucit decât fusese el vreodată, ieși 
de la Maruf și se duse să-și cheme vizirul și să-i poves- 
tească tot ce se petrecuse, și să-i spună: 

— Ei, de data aceasta pricepi ceva despre puterea de 
nepriceput a ginerelui meu? 

Iar vizirul, care nu uitase umilirile îndurate de când 
Maruf se ivise în calea lui, își zise: „Iacătă prilejul de a 
mă răzbuna pe blestematul acela!“ Şi îi spuse alanud 
cu un glas supus: 

— O, doamne al vremilor, sfatul meu nu poate să fie 

de nicio luminare. Da, întrucât mi-l ceri, nu voi spune 
decât că singura cale pentru tine de a şti întru cât să 
te întemeiezi pe puternicia cea tainică a ginerelui tău, 
emirul Maruf, este de a te aduna cu el la un pahar și de 
a-l îmbăta. Şi când aburul băuturii are să-i facă minţile 
să dănțuiască, tu să-l iscodeşti cu iscusință despre averea 
lui; iar el are să-ţi răspundă, de bună seamă, fără a-ţi 
ascunde nimica din ce e adevărat. 

Şi sultanul spuse: 

— Acesta-i un gând minunat, o, vizirule, și am să-l 
pun în faptă chiar în astă seară. 

Şi-așa când veni seara, sultanul se adună cu ginerele 
său Maruf și cu vizirul, dinaintea tablalelor cu băuturi. 

Şi pocalele începură să se vânture. Și beregata lui 
Maruf fu un urcior fără fund. Şi starea lui ajunse o stare 
jalnică. Şi limba începu să i se vântuie ca aripile unei 
mori de vânt... 


În clipita aceasta a istorisiri sale, Şeherezada văzu că se 
luminează de ziuă și, sfioasă, tăcu. 


Dar când fu cea de a nouă sute șaptezecea noapte 
Urmă: 


... Şi beregata lui Maruf fu un urcior fără fund. Şi 
starea lui ajunse o stare jalnică. Şi limba începu să i se 
vântuie ca aripile unei mori de vânt. Şi când nu mai ştiu 
să-și osebească mâna dreaptă de mâna stângă, sultanul, 
tatăl soţiei lui, îi spuse: 

— Chiar că, o, ginere al nostru, tu nu mi-ai povestit 
niciodată întâmplările din viaţa ta, care trebuie să fi 
fost o viaţă minunată și nemaipomenită. Şi tare aș avea 
poftă să ascult, în seara aceasta, cum îmi istorisești pă- 
țaniile tale uluitoare. 

Şi Maruf, care era färă de niciun tertip la sufletul 
său, și fără de niciun vicleșug, se lăsă ispitit, în beţia 
lui, ca toţi oamenii beţi, cărora le place lăudăroșenia, să 
istorisească sultanului şi vizirului toată povestea, de la 
început până la sfârșit, începând din ceasul când, biet 
potlogar de iminei, se însurase cu afurisita din Cairo, 
până în ziua când găsise comoara și inelul cel vrăjit în 
ogorul felahului AE Ci nu ar fì de niciun folos s-o 
mai spunem și noi încă o dată. 

Iar sultanul și vizirul, la povestirea acelei istorii pe 
care erau departe de-a şi-o fi închipuit atâta de năuci- 
toare, se uitară unul la altul, mușcându-și pumnii. lar 
vizirul îi spuse lui Maruf: 

— O, stăpâne al meu, arată-ne o clipită inelul care 
are atâta putere vrăjită. 

Şi Maruf, ca un smintit văduvit de minte, scoase de 
pe deget inelul și i-l puse vizirului dinainte, zicând: 

— Lacătă-l! în cornalină lui se află prietenul meu, 
efritul Părintele Norocului. 

Şi vizirul, cu ochii învăpăiați, luă inelul și frecă ne- 
stemata, cum îi dezvăluise Maruf. 

Și pe dată glasul ieși din cornalină, grăind: 

— Îacătă-mă! iacătă-mă! dă poruncă și mă supun! 
Vrei să năruiești o împărăție, să zidești o cetate de scaun 
sau să omori un sultan? 

Şi vizirul răspunse: 

— O, slujitor al inelului, îţi poruncesc să-l înșfaci 
pe codoșul ăsta de sultan, dimpreună cu ginerele său, 
Maruf, pezevenghiul, și să-i arunci în vreo pustie fără 
apă, ca să moară acolo de sete și de lipsuri. 

Şi, pe clipă, sultanul și Maruf fură înhățați ca un fir 
de pai și duși într-o pustie sălbatică, cu totul și cu totul 
înfricoșată, care era pustia setei și a foamei, locuită de 
moartea cea cruntată și de deznădejde. Şi-așa cu ei! 

Cât despre vizir, dete zor să strângă divanul și să le 
arate dregătorilor, emirilor și mai-marilor că fericirea 

supușilor și liniștea ţării ceruseră ca sultanul și ginerele 
său, Maruf, un înșelător de cea mai mișelească teapă, 
să fie surghiuniţi departe, şi că el, vizirul, a fost căftănit 
domn peste împărăție. Şi adăugă: 

— Şi-apoi, dacă şovăiţi cumva să vă supuneți la noua 
rânduire a treburilor și să mă primiţi de stăpân legiuit al 
vostru, vă trimit într-o clipită, în temeiul puterii mele 
de acum, să vă întâlniți cu stăpânul vostru de mai îna- 
inte și cu codoșul lui de ginere în colțul cel mai sălbatic 
din pustia setei și a morţii cruntate. 

Şi-i puse astfel să i se închine cu jurământ pe toți 
cei de față, în ciuda nasului lor, și căftăni pe cine căf- 
tăni, şi mazili pe cine mazili. După care trimise vorbă 
domniţei: „Găteşte-te să mă primeşti, întrucât am mare 
poftă de tine.“ Iar domnia care aflase, ca şi toți ceilalți, 
întâmplările cele proaspete, îi trimise răspuns prin ha- 
dâmb. „De bună seamă! te primesc cu drag, da acuma 
am beleaua cea de fiecare lună, care este firească la femei 
și la fete. Da de cum am să fiu curată de orice necurăţie, 

` ; d 
am să te primesc. 

Ci vizirul îi spuse: „Eu nu vreau nicio zăbavă, și habar 
n-am nici de beleaua de fiecare lună, nici de beleaua de 
fiecare an. Și doresc să te văd acuma, năpristan.“ Atunci 
ea îi răspunse: „Bine! vino, peste un ceas, la mine.“ 

Şi domniţa se îmbrăcă pe cât mai strălucit cu putinţă, 
şi se impodobi, şi se parfumă. Şi când, după un ceas de 
vreme, vizirul tatălui ei intră în iatac, îl întâmpină cu 
un chip mulțumit şi bucuros, și îi spuse cu drag; 

— Câtă cinste pe mine! Şi ce noapte de bucurie are 
să fie noaptea ce va să vie! 

Şi se uită la el cu niște ochi care topiră cu totul inima 
vicleanului. Şi, cum o zorea să se dezbrace, ea începu 
să-și scoată hainele, da tot numai cu codeli, cu fan- 
doseli și cu marghioleli. Și deodată, scoțând un țipăt, 
speriată, sări îndărăt, acoperindu-şi obrazul. Iar vizirul, 
nedumerit, o întrebă: 

— Ce ai, o, stăpâna mea! Şi pentru ce ţipătul acesta 
de spaimă şi obrazul acesta acoperit deodată? 

lar ea îi răspunse, învăluindu-se mereu: 

— Ce, tu nu vezi? 

Şi el răspunse: 

— Nu, pe Allah! Ce este? nu văd nimic! 

Ea spuse: 

— O, ce rușine pe mine! o, ce necinstire! Pentru ce 
vrei să mă arăţi goală privirilor acelui om străin, cu care 
ai venit? 

Şi vizirul, după ce se uită ba la dreapta, ba la stânga, 
îi răspunse: 

— Ce om cu care am venit? Şi unde este? 

Ea spuse: 

— Colo, în buburuza de cornalină de pe inelul pe 
care îl ai pe deget! 

Şi vizirul răspunse: 

— Pe Allah! așa este. Nu m-am gândit la asta. Ci, ya 
setti, acesta nu este un fiu de Adam, o făptură ome- 
nească. Este un efrit, slujitorul inelului! 

lar domniţa, plină de spaimă, strigă, afundându-și 
capul sub perne: 

— Un efrit, of, păcatele mele! mi-e tare spaimă de 
efriți! Ah, fie-ţi milă, du-l de aici! Mi-e teamă și mi-e 
rușine de el! 

Şi vizirul, ca s-o liniștească și ca să ajungă, într-un 
sfârșit, la ceea ce râvnea de la ca, își scoase îi pe deget 
inelul vrăjit şi îl ascunse sub perna de pe pat. Pe urmă se 
apropie de omniţă, până peste poate de înfierbântat. 

lar domniţa îl lăsă să se apropie și deodată îi repezi 
o izbitură de picior atâta de năprasnică, drept în burtă, 
că îl și trânti cu spateie ia pamant, și cu capu-naintea 
picioarelor. Şi, fără a pierde o clipită, înhăță inelul, frecă 
nestemata și îi grăi efritului din cornalină: 

— Inșfacă-l repede pe mișel și aruncă-l în temniţa din 
beciurile saraiului. Pe urmă du-te, fără de zăbavă, şi ia-i 

pe tatăl și pe soțul meu din pustia în care i-ai dus, și să 
mi-i întorci aici teferi și fără vătămare, nezdruncinaţi 
și în bună stare... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute şaptezeci şi una noapte 


Urmă: 


... Pe urmă du-te, fără de zăbavă, și ia-i pe tatăl şi pe 
soţul meu din pustia în care i-ai dus, și să mi-i întorci aici 
referi și fără vătămare, nezdruncinaţi și în bună stare. 

Şi pe dată vizirul fu strâns cum se strânge o cârpă şi 
fu aruncat în afundul temniţei de sub sarai. Şi, peste 
un răspas de vreme tare scurt, sultanul și Maruf se aflau 
în iatacul domniţei, sultanul tare speriat, iar Maruf 
de-abia trezit din beţie. Şi domniţa îi întâmpină cu o 
bucurie de nespus, și începu mai dintru-întâi cu a le 
da să mănânce și să bea, dat fiind că goana aceea iute 
îi flămânzise și îi însetoșase. Şi, estimp, le povesti cele 
ce se petrecuseră, și cum îl întemnițase pe viclean. Şi 
sultanul strigă: 

— Acuma să-l tragem în ţeapă și să-l ardem! 

Iar Maruf spuse: 

— Nu am nimica împotrivă. 

Pe urmă se întoarse înspre soția sa și îi zise: 

— Ci, o, dulceața mea, mai întâi dă-mi îndărăt inelul. 

Iar domniţa răspunse: 

— A, asta nu! De vreme ce n-ai știut să-l păstrezi, am 
să-l păstrez eu de-acuma înainte, de teama ca nu cumva să 
te primejduiești a-l pierde iar, că eşti fără luare-aminte. 

Şi Maruf zise: 

— Bine! E drept! 

Atunci porunciră să se pregătească ţeapă, pe meidan, 
în fața porții de la sarai. Și, dinaintea norodului adunat, 
fu înfipt în ea vizirul. Şi pe când scripetele scârțâia, fu 
aprins un rug mare la piciorul stâlpului. Și muri vicleanul, 
înțiglat și fript. Şi gata cu el. 

Iar sultanul împărţi cu Maruf puterea domnească și 
îl meni ca singur moștenitor la i 4 lui împărătească. 
Iar inelul rămase de-atunci înainte pe degetul domnitei 
care, mai isteaţă și mai cuminte decât soţul ei, îi purta 
de grija cea mai luătoare-aminte. Iar Maruf, în tovărășia 
ei, fu până peste poate de mulţumit și de voios. 

Și iacătă că într-o noapte, tocmai când își isprăvise 
cu domniţa treaba îndătinată, și când se întorsese în ia- 
tacul lui ca să doarmă, o femeie bătrână ieși dintr-odată 
de sub patul lui, cu mâna ridicată și ameninţându-l. 
Şi nici nu apucă Maruf să se uite bine la ea, că, după 
Ălcile-i cumplite, după dinţii cei lungi și după urâciu- 
nea-i neagră, o și cunoscu pe afurisita lui de nevastă, 
Fattumah Baligă-încinsă. Și nici n-apucă să bage bine 
de seamă toate astea, că și dobândi, una după alta, două 
scatoalce plesnite, care îi mai rupseră doi dinţi din gură. 
Şi muierea ţipă la el: 

— Unde-mi umbli, o, secătură? Şi cum de ai cutezat 
să lași casa noastră din Cairo, fără să-mi spui şi fără 
să-ți iei ziua-bună de la mine? A, pui de cățea, am pus 
mâna pe tine! 

Şi Maruf, până peste fire de înfricoşat, o luă deodată 
la fugă înspre iatacul domniţei, ţipând: „Ajutor! Sari, 
efritule din cornalină!“ Şi intră ca un smintit la dom- 
niță, şi se prăbuși la picioarele ei, pierit de spaimă. Și 
numaidecât, în odaia în care domniţa îi da îngrijirile 
sale lui Maruf stropindu-l cu apă de trandafiri, dete 
năpusta vipia cumplită, ţinând în mână o bâtă pe care 
o adusese cu ea din țara Egiptului. Și ţipa: „Unde este 
fleandură ăla, plodul de târfă?“ Iar domniţa, văzând 
acel chip de păcură, avu vreme să frece cornalina și 

să dea o poruncă zorită efritului, Părintele Norocului. 
Și, pe clipă, năprasnica Fattumah, ca și cum ar fi fost 
prinsă de patruzeci de mâini, rămase ţintuită locului, 
cu înfățișarea-i amarnică, pe care o avea când intrase. 

Şi Maruf, venindu-și în simţiri, o văzu pe soția lui 
de odinioară în starea aceea de neclintire. Și, scoțând 
un țipăt de spaimă, se prăbuși iarăși fără simţire. lar 
domniţa, pe care Allah o dăruise cu isteciune de minte, 
pricepu atunci că femeia care-i sta dinainte, cu înfăţișa- 
rea aceea de ameninţare neputincioasă, nu era alta decât 
harpia cea cumplită, Fattumah din Cairo, nevasta din- 
tâi a lui Maruf, de pe vremea când era cavaf. Și nevoind 
să-l lase pe Maruf pradă răutăţilor pe care le-ar mai fi 
putut săvârși afurisita, frecă inelul și îi dete efritului din 
cornalină o altă poruncă; și pe dată harpia fu ridicată și 
dusă în grădină. Şi fu legată, cu un lanţ greu de fier, de 
un roșcov uriaș, cum sunt legaţi urșii nedomesticiţi. Şi 
rămase acolo, osândită să-și schimbe firea, ori să moară 
de moarte grea. Și iacă-așa cu ea. 

Cât despre Maruf și soția lui, domniţa, apoi aceștia 
trăiră de-atunci înainte în huzur desăvârşit, sporindu-și 
viţa, vreme de ani și ani, până la sosirea Despărţitoarei 
celor ce se au dragi, Sfărâmătoarea fericirii, Ziditoarea 
de morminte, Moartea cea de neabărut. 

Or, mărire celuia Singurul viu, a căruia suflare du- 
rează peste viață și peste moarte, pe tărâmul veşniciei, 
departe. 


Pe urmă Șeherezada, în noaptea aceea, nesimţindu-se 
deloc toropită de osteneală și văzând că sultanul Şahriar era 
gata s-o mai asculte, începu povestea următoare, care este 
povestea cu un tânăr bogat, care a privit prin Bageacurile 
Științei şi ale Istoriei. 

